
Aastal 1992 kutsus EV Riigikogu ellu Okupatsioonide Repressiivpoliitika 
Uurimise Riikliku Komisjoni (lüh. ORURK) ning seadis selle uuringute ,lõpp- 
eesmärgiks ... välja anda valge raamatu kujul teaduslikult põhjendatud 
kokkuvõte kõikidest kahjudest ja kaotustest, mida eesti rahvas on kandnud 
okupatsioonide jooksul”. 

Alles nüüd, tosin aastat kestnud uurimistöö viljana esitab ORURK üle- 
vaate meie teadmiste praegusest seisust kaheksa originaaluurimusena, mis 
käsitlevad nelja sektorit: rahvastikku, kultuurielu, keskkonda ja majandust. 
Kasutatud on eelkõige Eestis asuvat arhiivimaterjali, millega tutvumiseks 
avanes võimalus alles 1991. aastal. Ligipääs kahele okupatsioonivõimu 
arhiivile ei ole tänini võimalikuks osutunud, küll aga on kasutatud kõiki 
publitseeritud allikmaterjale.? 

Seetõttu on andmed järgnevates uurimustes esitatud põhiliselt kahel 
kujul: 

1) teaduslikult dokumenteeritud kaotused ja kahjud, 
2) eelnevate andmete põhjal tehtud hinnangud. 

Käesoleva , Valge raamatu” üksikartiklite ülesehitus on üldjoontes sama: 
alguses on esitatud artikli lühikokkuvõte, seejärel kaotusi selgitav tekst, mis 
annab lähema ülevaate kaotuste ulatusest, nende osatähtsusest ning nende 
uurimisest. Detaile on käsitletud viidatavates dokumentides, allikad ja eri- 
uurimused näitab kätte bibliograafia. 


Komisjon tänab südamest kõiki, kes on käesoleva ülevaate koostamisele 
kaasa aidanud. 


Vello Salo, NAA «TA JA 


komisjoni esimees 


1 Riigi Teataja”, 1993, 40, art. 591; vt. eriti 8 20. 
2 Sh. ORURK-i 1994—2002 avaldatud 20 eriuurimust. Sel põhjusel saame nt. NSV Liidu 
armee koosseisus langenud EV kodanike arvu esitada ainult hinnanguna. 


ÜLEVAADE OKUPATSIOONIDEST 


Enn Sarv ja Peep Varju 


1939. aastal tabas iseseisvat ja neutraalset Eesti riiki maailmasõjaks 
valmistuvate suurriikide ränk surve, millele järgnesid otsene ag- 
ressioon ja okupatsioon. Kolm üksteisele järgnevat okupatsiooni 
kestsid kokku enam kui 50 aastat. 

Eesti Vabariigil olid sõlmitud mittekallaletungilepingud nii NSV 
Liidu kui ka Saksamaaga. NSV Liit oli nagu Eestigi ühinenud agres- 
siooni keelustavate rahvusvaheliste õigusaktidega. Need lepingud 
koos Tartu rahulepinguga moodustasid süsteemi, millega olid kor- 
rastatud kõik nimetatud riikide vastastikused suhted.! 


Kui NSV Liit tungis 17. septembril 1939 kallale Saksa armee lööki- 
de all kokkuvarisemise äärele jõudnud Poola riigile, sai selgeks, et 
23. augustil 1939 sõlmitud Stalini ja Hitleri kokkuleppega (enam tuntud 
Molotovi-Ribbentropi paktina) olid need kaks suurriiki jaganud Ida- 
Euroopa oma mõjusfäärideks. Peatselt esitaski NSV Liit ultimatiivsed 
nõudmised kolmele Balti riigile: Eestile, Lätile ja Leedule. Kuu-poolteist 
hiljem sai samasuguse ultimaatumi ka Soome ja see tõi kaasa Talvesõja. 
Eestilt nõuti otseste ähvardustega Punaarmee baaside lubamist oma 
territooriumile ja selle sõjalise operatsiooni seadustamiseks nn. vastas- 
tikuse abistamise lepingu sõlmimist. Et Eesti ei üritaks keelduda, korral- 
dati jõhkraid jõudemonstratsioone: Punalaevastik blokeeris Eesti mere- 
piiri, punalennukid rikkusid Eesti õhuruumi puutumatust, Eesti piirile 
koondati suured Punaarmee üksused ja Narva lahes uputas Nõukogude 
allveelaev provokatsioonilisel eesmärgil oma laeva ,Metallist”. 

1. septembril 1939 puhkenud Teises maailmasõjas deklareeris Eesti 
riik oma neutraliteeti, kuid see samm ei pidurdanud NSV Liitu agressiiv- 
sete nõudmiste esitamisel. Eesti jäi isolatsiooni. Ükski riik ei soovinud 
kommunistliku agressori ohvriks langenud Eestile esimesena toetust 
pakkuda. Sellises olukorras olid Eesti valitsus ja parlament (Riigikogu) 
sunnitud baaside lepinguga nõustuma, et vältida verevalamist ja eesti 


rahva hävitamist. Leping sõlmiti Moskvas 28. septembril 1939 ja juba 
oktoobris toodi baasidesse NSV Liidu väekontingent, mis oli mitu korda 
suurem kui Eesti Vabariigi regulaarvägi. Pärast Punaarmee saabumist 
baasidesse ning Punalaevastiku jõudmist Paldiski ja Tallinna sadamasse 
ei olnud Eesti enam sõltumatu riik. 

Püüdes vältida lepingupooltevahelisi mis tahes konflikte ja arusaamatusi, 
täitis Eesti kõiki baaside lepingust tulenevaid kohustusi piinliku täpsusega. 
12. oktoobril moodustati peaminister Jüri Uluotsa juhtimisel uus valitsus. 
Rakendati isegi kodanike põhiõiguste osalist piiramist, et vältida võimalikke 
provokatsioone. Nõukogude pool aga ei kavatsenudki lepingut täita ja pro- 
votseeris ise konflikte. Segakomisjonides töötavad Vene sõjaväelased esita- 
sid järjest uusi nõudmisi, mis ei vastanud sõlmitud lepingu tingimustele, 
püüdsid suurendada baasidesse ettenähtud sõjaväelaste arvu — ja tegidki 
seda ühepoolselt — ning nõudsid oma väeosadele täiendavaid maa-alasid. 

Soome Talvesõja ajal startisid punaväe lennukid neutraalse Eesti ter- 
ritooriumil olevatest baasidest Soome linnu pommitama. Sellega rikuti 
jämedalt lepingut, mis pidulikult deklareeris Eesti riigi suveräänsuse aus- 
tamist. NSV Liidu alustatud sõda Soome Vabariigi vastu kui agressiooniakt 
sai õiglase hinnangu Rahvasteliidult: 14. detsembril 1939 heideti NSV Liit 
sellest rahvusvahelisest organisatsioonist välja. Talvesõja operatsioonides 
osalenud Nõukogude lennukid heitsid pomme isegi Eesti territooriumile, 
tulistasid Tallinna kohal lendavaid Eesti lennukeid ja panid toime teisigi 
kuritegusid, nagu näiteks Eesti kaubalaeva ,, Kassari” uputamine Lääne- 
merel 10. detsembril 1939. Need vaenulikud aktid oleksid pidanud välja 
kutsuma suveräänse riigi kaitsejõudude viivitamatu vastulöögi, kuid 
midagi sellist ei järgnenud. Ülemjuhataja käske täites näitasid meie 
kaitsejõud üles distsiplineeritust ja väga suurt kannatlikkust. 

Samal ajal töötas Nõukogude kindralstaap välja salajase sõjalise 
operatsiooni plaani Balti riikide okupeerimiseks. Selle elluviimist alustati 
1940. aasta 9. juuni direktiivi nr. 02622 alusel?. 14. juunil, kui Pariis langes 
Saksa vägede kätte, asus NSV Liit Balti riikide okupeerimise plaani ellu 
viima. Eesti blokeeriti nii maalt, merelt kui ka õhust. 

Samal päeval esitas NSV Liit ultimaatumi Leedu Vabariigile ja viis 
riiki oma okupatsiooniväe, lõigates ära Eesti ja Läti maismaaühenduse 
läänega. 15. juunil tulistati Soome lahe kohal ette hoiatamata alla Tal- 
linna-Helsingi liinil regulaarlende tegev Eesti lennuk ,Kalev” ja merel 
peeti kinni kõik Eesti kaubalaevad. 16. juunil kell 15.20 esitati 8-tunnilise 
tähtajaga ultimaatum ka Eesti Vabariigile. Selles süüdistati Eestit vastas- 
tikuse abistamise pakti rikkumises, nõuti piirile koondatud u. 100 000 
mehest koosnevate Punaarmee üksuste üle piiri laskmist (baasides 
olevate vägede kaitsmiseks väidetava ohu eest) ning uue Eesti valitsuse 
moodustamist Moskva diktaadi järgi. Samal ajal koondati baasides olevad 
väeosad marsiks pealinna suunas. Väeosad asusid teele veel enne, kui 
jõudis kätte ultimaatumis märgitud väga lühike tähtaeg. 

Eesti Vabariigi valitsus nõustus ultimaatumi tingimustega ja sellest 
teatati nõutud ajaks Moskvale. Kui aga sõjavägede ülemjuhataja kind- 
ral Johan Laidoner kohtus 17. juuni hommikul Narvas armeekindral 
Meretskoviga, et Nõukogude lisavägede paigutamise kokkuleppele alla 
kirjutada, oli võõrvägi juba sügaval Eesti territooriumil ja baasidest tulnud 
väeosad olid jõudnud Tallinna lähistele. 

17. juunist 1940 oli Eesti riik täielikult okupeeritud ja kõik iseseisva 
riigi tunnused faktiliselt kaotanud. Järgnevad poliitilised, majanduslikud 
ja muud ümberkorraldused toimusid NSV Liidu diktaadi järgi — kas Nõuko- 
gude saatkonna, Nõukogude sõjaväe juhtkonna või siis 19. juunil Tallinna 
saabunud Nõukogude valitsuse erivoliniku Andrei Ždanovi korralduste 
alusel. Kohe saabumispäeval kohtus Ždanov vabariigi presidendiga ja 
tegi teatavaks Moskva seisukoha Eesti uue valitsuse suhtes. Peaministriks 
pidi saama Nõukogude luureagentuuri värvatud kirjanik Johannes Vares- 
Barbarus, kes oli juba andnud uue valitsuse moodustamiseks nõusoleku. 
Salajases ettekandes Varese nõustumise kohta on nimetatud ka tema 
kandidaadid ministriametisse.? Kõik president Konstantin Pätsi vastava- 
sisulised ettepanekud valitsuse koosseisu kohta lükati järsult tagasi. 
J. Vares käis mitu korda Nõukogude saatkonnas valitsuse koosseisu ja 
valitsuse deklaratsiooni kooskõlastamas, enne kui ta sai 21. juuni hilis- 
õhtul raadio teel rahvale teatada uue valitsuse ametisseastumisest. 

Teine Nõukogude luure agent, Riigikogu IV, V ja VI koosseisu liige 
Maksim Unt organiseeris A. Ždanovi käsul 21. juunil Tallinnas nn. töö- 
rahva demonstratsioonid, s. t. lavastas riigipöörde. Nõukogude soo- 
musmasinate ja relvastatud punaväelaste saatel liikusid demonstrandid 
Toompeale valitsuse hoone ette ja seejärel Kadriorgu presidendi residentsi 
juurde, nõudes uue valitsuse moodustamist. Demonstrantide kolonnis oli 
palju Nõukogude sõjaväebaasidest toodud võõrtöölisi, kes oma eripärase 
riietuse ja rahvale tundmatute lauludega selgelt silma paistsid. Nõukogu- 
de soomusmasinate toetusel vabastati Patarei vanglast poliitvangideks 
nimetatud kurjategijad, tuntuim neist riigireetur Nikolai Trankman, kes 
ohvitserina oli müünud venelastele Narva sõjaliste objektide plaanid. 
Eestis oli sel ajal vaid mõni üksik poliitvang, peamiselt kriminaalse taus- 
taga isikud, sest pärast uue põhiseaduse vastuvõtmist 5. mail 1938 oli 
poliitvangidele — nii kommunistidele kui ka riigipöördekatses süüdistatud 
vabadussõjalastele — antud amnestiat. 

A. Ždanovi juhtnööride järgi lavastati ka 14. ja 15. juuli nn. Riigi- 
volikogu valimised, mis toimusid okupatsiooniarmee järelevalve all. 
Valimised viidi läbi valitsuse kiirkorras fabritseeritud määruste alusel, 
mis olid vastuolus kehtiva põhiseaduse ja 1937. aasta valimisseadusega. 
5. juulil, valimiste ametliku väljakuulutamise päeval, saadeti Tallinnast 
NSV Liidu saatkonnast Moskvasse Stalini sekretärile Poskrebõševile 
kooskõlastamiseks saatkonnas koostatud nn. rahva poole pöördu- 
mise tekst. See avaldati 6. juuli ajalehtedes kui Eesti Töötava Rahva 

Liidu valimisplatvorm.* Rahvuslikud jõud püüdsid valimistest osa võtta, 
seadsid 80 valitavale kohale üles 78 vastaskandidaati ja kogusid neile 
mõne päevaga üle 6000 toetusallkirja. Okupatsioonivõimudele tuli see 
ootamatult ja Ždanovi käsul võttis Varese valitsus 9. juulil 1940 vastu 
otsuse kõik kommunistliku bloki Eesti Töötava Rahva Liidu vastaskandi- 
daadid valimisnimekirjadest kõrvaldada. 10. juulil tehtigi see teoks. Ainsa 
vastaskandidaadina jäi nimekirja Raasiku taluperemees Jüri Rajur-Liivak, 
kes suutis end enne valimisi arreteerimise eest varjata, kuid hiljem vahis- 
tati ikkagi, nagu teisedki valimisnimekirjadest kõrvaldatud kandideerijad. 
Ebaseaduslikult nimekirjadest väljajäetud kandidaadid esitasid küll pro- 
testid, kuid valimiste peakomitee vaatas need läbi alles pärast valimisi 
(17. juulil 1940) ja lükkas kõik tagasi. 

Pärast valimisi võttis nn. Riigivolikogu vastu otsused Eestis Nõukogu- 
de võimu kehtestamise ja Eesti ühinemise kohta NSV Liiduga. Selliseid 
eesmärke Töötava Rahva Liidu valimiseelses platvormis ei olnud, need 
dikteeriti Ždanovi algatusel alles 17. juulil, kui võltsitud valimistulemused 
olid avaldatud. Kolmes Balti riigis toimusid sündmused täpselt ühesuguse 
stsenaariumi järgi. 17. juulil kohtusid Tallinnas kolm NSV Liidu erivolinik- 
ku — iseseisvate Balti riikide likvideerijad Andrei Ždanov, Andrei Võšinski 
ja Vladimir Dekanozov —, et ühiselt kavandada järgnevaid samme. 

Valimistulemuste võltsimist kinnitab muuhulgas sellinegi fakt, et need 
ilmusid Londoni ajalehtedes mitu tundi enne ametlikku väljakuulutamist. 
NSV Liiduga ühinemise otsuse tegi Riigivolikogu 22. juulil. Nagu nn. juuni- 
kommunistidest Riigivolikogu liikmed (Paul Rummo, Lembit Lüüs jt.) 
hiljem on tunnistanud, võeti see otsus päevakorda ootamatult ja neid 
sunniti ähvardustega selle poolt hääletama. Niisamuti mõjutati president 
K. Pätsi, kes oli Kadrioru residentsis täielikult isoleerituna võõrvõimu 
vang, andma kõigile ebaseaduslikele dokumentidele allkirju. 

6. augustil 1940 vormistas NSV Liidu Ülemnõukogu Eesti annek- 
teerimise. Selleks viidi Moskvasse vastavat ,palvet” esitama Eesti 
valitsusdelegatsioon eesotsas J. Varesega. Nii sai Eestist Eesti NSV, 
suure kommunistliku impeeriumi koosseisu kuuluv liiduvabariik. Eesti 
Vabariigi seaduste järgi on Varese valitsuse liikmed, ebaseaduslikult 
valitud Riigivolikogu liikmed ja teised juunikommunistid, üleüldse kõik, 
kes koostöös NSV Liidu okupantidega hävitasid demokraatliku Eesti 
riigi, riigireeturid. 

12. novembril 1989 tunnistas tolleaegne ENSV Ülemnõukogu 
Arno Köörna komisjoni ettekande alusel kõik Riigivolikogu 1940. a. 
otsused õigustühiseks. 

Marionetliku Varese valitsuse ülesandeks sai demokraatliku vabariigi 
lammutamine. Algas massiline terror, mis suunati kõigepealt eesti rahva 
harituma ning algatusvõimelisema osa vastu. Vahistamistele järgnesid 
hukkamised. 1940. aasta kuue kuuga vahistati vähemalt 1082 inimest, 
esimeste seas sõjavägede ülemjuhataja kindral Johan Laidoner ja vaba- 

riigi president Konstantin Päts. Mõlemad deporteeriti Venemaale juba 
juulis 1940. Selles kuritöös ja ka esimese okupatsiooniaasta jooksul Eesti 
riigikorralduse lammutamises oli üks peategelasi Ždanovi korraldusel si- 
seministriks määratud Maksim Unt. Nõukogude võim tasus Undile tema 
teenete eest oma kombe kohaselt: NKVD vahistas M. Undi mais 1941, 
ja kuna ta oli kodusõja ajal 1919. aastal Venemaal kriminaalkuriteo eest 
tagaselja surma mõistetud, langetasid kommunistid talle teistkordse 
surmaotsuse. See viidi täide 30. juulil 1941. 

Esimesel Nõukogude okupatsiooni aastal eesti rahva vastu toime- 
pandud genotsiid põhjustas väga suuri inimkaotusi. Eesti Vabariigi juht- 
konnast represseeriti peale presidendi ja sõjavägede ülemjuhahataja ka 
kõik viimase valitsuse liikmed peale peaminister Jüri Uluotsa, kel õnnes- 
tus end varjata. Tartu julgeolekukomitees vormistati 12. märtsil 1941 
). Uluotsa jälitamise otsus ja 10. juunil 1941 perekonna Siberisse saatmise 
määrus. 

Repressioonide ohvrina hukkus 10 riigipead, nende seas president 
K. Päts, ja 68 Eesti Vabariigi viimase Riigikogu liiget, neist 36 lasti maha. 
Läände põgenes üks riigipea ja 28 Riigikogu viimase koosseisu liiget. 
Endistest ministritest jäi okupatsiooni haardesse 65 isikut, repressiooni- 
dest pääsesid vaid 3. Esimese Nõukogude okupatsiooni aasta genotsiidi 
kulminatsiooniks sai 1941. aasta 14. juuni massiline küüditamine. Vägi- 
valdselt viidi Siberisse Novosibirski ja Kirovi piirkonda ebainimlikesse tin- 
gimustesse surema tuhanded eesti pered, sealhulgas imikud, vanurid 
ja lapseootel naised. Operatsioon viidi läbi 1930. aastate algul NSV 
Liidus väljatöötatud tüüpdirektiivi järgi. Balti riikide, Poola idapoolsete 
alade ja Rumeenia koosseisu kuulunud Bessaraabia kohta olid sama- 
laadsed ülisalajased käskkirjad kinnitatud juba 1939. aastal, enne kui 
need riigid või territooriumid üksteise järel okupeeriti. (Ehkki Balti riike 
käsitlev nn. Serovi dokument on vääralt dateeritud, ei muuda see asja). 
Poolas alustati deporteerimist veebruaris 1940. Eestis algasid etteval- 
mistused nn. sotsiaalselt ohtliku elemendi massiliseks väljasaatmiseks 
28. novembril 1940 NKVD korraldusega nr. 288.5 

Hulgalise väljasaatmise määruse Eesti, Läti ja Leedu kohta kinnitasid 
NSV Liidu valitsus ja NLKP Keskkomitee 14. mail 1941. Plaanilise üles- 
ande järgi tuli Eestist küüditada 14 471 inimest, 14. juuni operatsiooni 
ohvrite tegelikuks koguarvuks kujunes seni selgunud andmetel 9267 
inimest.” Enamik represseerituid viidi Venemaale sundasumisele, eba- 
inimlikes tingimustes hukkusid lapsed ja vanurid juba esimeste kuude 
jooksul. Vahistatud perekonnapead lahutati peredest raudteejaamades ja 
saadeti Siberi vangilaagritesse. Paljud neist mõrvati: kohtuvälised kolmi- 
kud ehk nn. troikad mõistsid tagaselja surma tuhandeid süütuid inimesi. 
1941. aastal registreeriti 1622 ja 1942. a. aprillis-mais 787 surmaotsust. 
Mõrvatute seas olid endine riigivanem Jüri Jaakson, mitu ministrit, Riigi- 
kogu liikmeid, omavalitsuste juhte, kõrgemaid ohvitsere, Naiskodukaitse 

juhte jt. 14. juunil 1941 toimepandud hulgaline küüditamine kujutas en- 
dast Nõukogude valitsuse aegumatut genotsiidikuritegu eesti rahva 
vastu. Saksa okupatsiooni ajal töötanud Äraviidute Otsimise ja Tagasi- 
toomise Keskuse (saksa k. Zentralstelle zur Erfassung der Verschleppten, 
ZEV) komisjoni andmetel represseeriti Eestis 1941. aasta juunis kokku 
14 890, juulis 30 429 ja augustis 8146 inimest. 

NSV Liidu ja Saksamaa vahelise sõja eelsel nädalal Ida-Euroopas 
toimepandud küüditamine haaras piirkonda Läänemerest Musta mereni 
(Eesti, Läti, Leedu ja Poola alad ning Bessaraabia). Ühe nädala jooksul 
deporteeriti sellelt alalt Venemaale u. 95 000 inimest.? Kasutades 1943. 
aastaks selgunud andmeid, arvestas ZEV-i komisjon esimese okupatsioo- 
niaasta inimkaotusteks Eestis vähemalt 59 967 kodanikku. Siia tuleks 
lisada need enam kui 26 000 inimest, kes kas põgenesid või evakueeriti 
Venemaale pärast sõja puhkemist. 

22. juunil 1941 alanud kahe agressiivse suurriigi vaheline sõda tõi 
kaasa Nõukogude okupatsioonivõimu kiire lagunemise. Mandri-Eestist 
taganes Punavägi Saksa armee löökide all juba augustis 1941, saartel 
kestsid lahingud veel septembris ja oktoobris. Taas tuli eesti rahval kanda 
raskeid kaotusi. Vastuolus rahvusvahelise õigusega korraldasid Nõukogude 
võimud sõja puhkedes Eestis nn. sundmobilisatsiooni, millega viidi vägi- 
valdselt Venemaale vähemalt 33 304 (36 972) meest. Genfi konventsioon 
nimetab sellist vägivaldset inimrühma ümberpaigutamist raskeks rikku- 
miseks ja ka sõjakuriteoks. NSV Liidus väljakuulutatud üldmobilisatsioo- 
niga võrreldes võeti Eestist mehi 9 aastakäigu võrra rohkem, peale selle 
kõik reservohvitserid. Mobilisatsiooni tegelik eesmärk oli võitlusvõimelis- 
te meeste deporteerimine. Neid koheldi algusest peale nagu vahistatuid, 
nad olid juba kogunemiskohtades Vene sõdurite relvastatud järelevalve 
all ning Venemaal paigutati nad tõelistesse sunnitöölaagritesse. Sealsetes 
ebainimlikes tingimustes hukkus esimese aasta jooksul nälja ja haiguste 
ning NKVD repressioonide läbi vähemalt 10 440 meest. 

Venemaale evakueeritute seas oli 1858 teenistuskohuste täitmi- 
sega seotud isikut: meremehed, raudteelased, tehasetöölised. Paljud 
neist langesid repressioonide ohvriks, olles ka Venemaal NKVD pideva 
järelevalve all. 

Kõigele sellele lisaks moodustas Eesti kommunistlik valitsus sõja 
algul hävituspataljonid, kes hakkasid diktaator Jossif Stalini käske täites 
koostöös NKVD eriüksustega Eestis rakendama massilist terrorit ning nn. 
põletatud maa taktikat. Vahistatud, keda ei jõutud kiire Eestist põgene- 
mise tõttu Venemaale saata, hukati ilma kohtuotsuseta kohapeal. Suured 
massimõrvad pandi toime 8. juuli öösel Tartu vanglas — 192 ohvrit — ja 
septembrikuus Kuressaare lossis — vähemalt 90 ohvrit. Olemasolevatel 
andmetel mõrvati esimesel Nõukogude okupatsiooni aastal Eestis 2446 
inimest.'? 1941. aasta sõjasuvel kommunistide sooritatud inimsusevas- 
tased kuriteod kutsusid esile massilise vastupanuvõitluse. Tuhanded 

eesti mehed varjusid metsa ja alustasid ulatuslikku partisanisõda. Rahvas 
hakkas neid nimetama metsavendadeks. Kaitseliidu likvideerimise tõttu 
relvadeta jäänud mehed pidid endale lahingute käigus vaenlaselt relvi 
hankima. Kui algas Saksa okupatsioon, tekkis spontaanselt Omakaitse 
organisatsioon, kuhu astusid kümned tuhanded mehed. 1. jaanuari 1942 
seisuga kuulus Eesti Omakaitsesse 43 757 meest.'' Nende peamine 
ülesanne oli korra tagamine. Eesti metsades peitsid end purukslöödud 
hävituspataljonide riismed ja kümned tuhanded rinde tagalasse jäänud 
punaväelased, kelle kahjutukstegemine kestis kuni 1941. aasta lõpuni. 

Esimese Nõukogude okupatsiooni repressioonidega Eesti riigile 
tekitatud inimkaotused on seni selgunud andmetel 48 000. 

Saksa okupatsiooni ajal hakkas õige pea kustuma eesti rahva lootus 
omariikluse taastamisele. Peaminister Jüri Uluots esitas 29. juulil 1941 
Viljandis Saksa 18. armee ülemale kindral von Küchlerile Eesti Vabariigi 
suveräänsust nõudva diplomaatilis-poliitilise memorandumi. Sellega sai 
alguse riikliku iseseisvuse taotlemine, mis peagi muutus rahvuslikke jõude 
ühendavaks vastupanuvõitluseks, sest uued okupatsioonivõimud ei ka- 
vatsenudki Eestile iseseisvust anda, ehkki moodustati Eesti Omavalitsus. 
1941. aastal, sõja algul, uskusid paljud eestlased, et sakslaste tulekuga 
saab võimalikuks iseseisvuse taastamine. Seepärast läksid tuhanded suve- 
sõjas osalenud vastupanuvõitlejad vabatahtlikuna Saksa väeosade koos- 
seisus idarindele, aitamaks kaasa eesti rahvast halastamatult hävitanud 
kommunistliku riigi purustamisele ning Venemaale viidud Eesti kodanike 
vabastamisele. Ajaloolased on hinnanud Saksa okupatsiooni ajal vaba- 
tahtlikuna Saksa armees sõdinud eestlaste koguarvuks u. 20 000; veeb- 
ruaris 1942 oli sõjaliste ülesannete täitmisel rakendatud 20 867 meest.'? 

Saksa okupatsiooni ajal terror jätkus, kuid mitte sellises ulatuses 
nagu kommunistide võimutsemise ajal. Vahistati peamiselt kommuniste 
ja nende pooldajaid, sh. hävituspataljonide mehi ning juute ja mustlasi. 
Esimesel aastal võeti vahi alla vähemalt 18 893 isikut, neist u. 45% va- 
bastati pärast lühikest juurdlust, 5634 inimest hukati ning ülejäänutele 
määrati karistus mõnest kuust kuni 5 aastani ja saadeti koonduslaagrisse. 
Saksa okupatsiooni kolme aasta kohta on seni kindlaks tehtud 7798 Eesti 
kodanikku, kes hukati või hukkusid vangilaagris. Nende seas on 929 juuti 
ja 243 mustlast. Saksamaale laagrisse saadetud vangidest võis hukkuda 
u. 1000. Nende saatuse kohta Eestis arhiiviandmeid ei ole.'? 

Okupatsioonivõimu ühe tähtsaima ametiisiku, Eestisse SD ja Julge- 
olekupolitsei ülemaks määratud Martin Sandbergeri kurikuulsat Ber- 
liinile esitatud aruannet selle kohta, et Eestist on saanud judenfrei ala, 
pole mitte kuidagi võimalik seostada eesti rahvaga. Selle raporti sisuks 
on natsliku režiimi kuriteod, mille sooritasid okupantide endi erigrupid 
(Einsatzkommando 1a). Okupeeritud maal oli kogu rahvas ühel või teisel 
viisil surve all, paljud langesid vägivalla ohvriks rahvusest hoolimata. 
Sõjaeelses Eesti Vabariigis polnud mingit rahvusrühmadevahelist vaenu 

ja arhiividokumendid kinnitavad, et ka natsidel ei õnnestunud Eestis 
— erinevalt mõnest teisest riigist — põhirahvust teiste rahvusgruppide 
vastu üles kihutada. On teada mitu juhtumit, kui eestlased juudi rah- 
vusest kodanikke hoopis varjasid ning natside käest päästsid. Niisama 
alusetu, kui on eesti rahva süüdistamine Eesti juutide hävitamises, on ka 
Nõukogude propaganda laialt levitatud võltsing Saksa armees teeninud 
eesti rindeohvitseridest, kes olevat juhtinud tsiviilisikute mahalaskmist. 
Näiteks seoses kolonel Alfons Rebase ja tema väeosa kohta algatatud 
uurimisega ei leitud 1965. aastal Leningradi oblasti arhiividest ega ka 
NSV Liidu Kaitseministeeriumi arhiividest ainsatki fakti, mis väljamõel- 
dud süüdistust kinnitanuks.'“ Samuti pole leitud ühtegi dokumenti selle 
kohta, et Eestis formeeritud 36. rindepataljon oleks teel lahingutegevuse 
piirkonda 7. augustil 1942 Valgevenes osa võtnud vangide hukkamisest. 
36. rindepataljoni pole nimetatud ka üheski arhiividokumendis, kus on 
esitatud selles piirkonnas hukkamistest osavõtnud väeüksuste loetelu. 
Natside kuritegudes osalenud isikute väljaselgitamisel ja karistamisel 
tegi kommunistlik režiim pärast sõda ise puhta töö — ja veel enamgi —, 
represseerides valesüüdistuste alusel ka süütuid. 

Juba Saksa okupatsiooni esimestel kuudel algas Eesti demokraatlike 
jõudude konsolideerumine võitluseks iseseisva riigi taastamise eest. 
Sakslastelt polnud arusaamist ega toetust loota, kuid usuti 14. augustil 
1941 Atlandi hartas kinnitatud lubadust, et pärast sõda taastatakse kõigi 
okupeeritud riikide iseseisvus. Okupatsiooni keerulistes oludes suutsid 
repressioonidest pääsenud Eesti poliitikud leida oma erakondlikust kuu- 
luvusest hoolimata üksmeele, oskasid kinni pidada konspiratsioonist ja 
luua kehtivale EV põhiseadusele toetudes põrandaaluse Eesti Vabariigi 
Rahvuskomitee. See tuli kokku 14. veebruaril 1944. Demokraatlikud jõud 
koondusid endise peaministri Jüri Uluotsa ümber, kes tulenevalt põhisea- 
dusest oli Venemaal vangistuses viibiva presidendi ülesandeis riigijuht. 
Veebruaris 1944, kui Nõukogude vägi tungis Narva alla ja uue Nõukogude 
okupatsiooni oht sai reaalseks, esitas Jüri Uluots raadiousutluses esimest 
korda avalduse sakslastele alluva Eesti Omavalitsuse väljakuulutatud 
üldmobilisatsiooni toetuseks. Ta kutsus eesti mehi mobilisatsioonikutset 
järgima ja isamaa kaitsmiseks idast tuleva ohu eest võitlusse astuma. 
Üleskutse leidis vastukaja ning mobilisatsioon tõi kokku loodetust rohkem 
mehi. Kiirkorras idarindelt toodud kolm eesti pataljoni, 45. rügemendi 1. 
pataljon ja mobiliseeritute Tallinna rügement peatasid veebruarilahingu- 
tes koos Saksa armeegrupi , Nord” väeosadega sissetunginud vaenlase 
ning 6. märtsil likvideeriti Narva ja Narva-Jõesuu vahelisel rindejoonel 
viimane vastase tugipunkt. Rinne jäi Narva alla püsima ligi viieks kuuks 
ja Nõukogude väejuhatuse plaan vallutada juba veebruaris 1944 kogu 
Eesti territoorium jäi täitmata. 

Järgnesid terrorirünnakud Eesti linnadele. Juba samal, 6. märtsi öösel 
pommitas Nõukogude lennuvägi tsiviilelanikest peaaegu tühjaks jäänud 

Narvat sedavõrd ägedalt, et linnast jäid järele vaid varemed, ainult vab- 
rikuhooned jäeti puutumata. Hävitustööst võttis osa ka Eesti korpuse 
suurtükivägi. 8. märtsil ründasid Vene lennukid Jõhvi ja Tapa linna. 
9. märtsi õhtust kuni 10. märtsi hommikuni kestis pealinna Tallinna pom- 
mitamine, milles hukkus enam kui 750 inimest ja purustati 5073 hoonet, 
neist 1540 täielikult. Peavarjuta jäi üle 20 000 inimese. Hävis ,Estonia” 
teater, üks eesti rahva sümboleist, põlesid Niguliste kirik ja Tallinna lin- 
naarhiivi väärtuslikud dokumendid.” Seegi terroriakt oli sihitud üksnes 
tsiviilelanikkonna vastu, sest Tallinna sadamat ja tööstusettevõtteid ei 
rünnatud. 26. märtsil õhtul pommitati laastavalt Tartut, hukkus 67 linna- 
elanikku. Kokku on Tartu perekonnaseisuametis Nõukogude lennuväe 
pommirünnakute ohvrina registreeritud vähemalt 130 inimest.!5 Surmare- 
gistri andmetel hukkus Eestis ajavahemikul 1941—1944 pommirünnakutes 
kokku 2409 inimest. 

1944. aasta aprilli lõpul jõudis Saksa SD põrandaaluse rahvuskomitee 
jälile ja algas hulgaline vahistamine. Õnneks suutsid esimesed vahistatud 
saata sidemeeste kaudu hoiatuse ja tänu sellele pääses osa võitluskaas- 
lasi arreteerimisest. Süütõendite puudulikkuse tõttu lasti muist vahista- 
tuid augustis vabaks. Eesti Vabariigi Rahvuskomitee tegutses edasi ja 
avaldas 1. augustil 1944 manifesti ,Eesti rahvale”, milles kuulutas end 
kuni põhiseaduslike võimuorganite taastamiseni riigivõimu teostajaks. 
Rahvuskomitee algatusel saavutati kokkulepe Soomes võitleva eestlaste 
200. jalaväerügemendi kojutoomiseks. Saksa rinde kokkuvarisemise eel 
tuligi Eestisse vabatahtlikult võitlust jätkama 1752 soomepoissi. Nad 
saabusid 19. augustil 1944. Üks pataljon viidi otsekohe Tartu rindele, kus 
Pupastvere lahingus õnnestus vaenlase läbimurre tagasi lüüa ning rinne 
veel kolmeks nädalaks stabiliseerida. 

Sõjameeste meeleheitlik vastupanu nii Narva kui ka Tartu rindel andis 
kümnetele tuhandetele tsiviilisikutele võimaluse läände põgeneda. Seda 
võimalust pääseda uuest Nõukogude terrorist kasutas u. 80 000 Eesti 
kodanikku. Kahjuks läks Nõukogude okupatsioonivõimudel korda osa 
põgenikke sunniviisil tagasi tuua. Arhiividokumentidest on selgunud, et 
1. märtsiks 1945 oli Eestisse repatrieeritud 12 231 isikut.” 

Septembri algul oli selge, et Soome teeb NSV Liiduga vaherahu ja astub 
sõjast välja ning Saksa okupatsioon Eestis hakkab lõppema. 

Jäädavad inimkaotused Saksa okupatsiooni aastail 1941—1944 
on hinnanguliselt 32 000. Nende kaotuste hulka on arvestatud ka kõik 
võitlustes langenud, nii Punaarmees, Soome ja Saksa armees kui ka Oma- 
kaitse üksustes surmasaanud. 

Teine Nõukogude okupatsioon muutus reaalseks 17. septembril 1944, 
kui Saksa väejuhatus teatas Eesti mandriosa mahajätmisest ja Puna- 
armee ülekaalukad jõud Tartu rindel läbi murdsid. Saksa armee oli juba 
varem oma raskerelvad ja osa üksusi rindelt ära viinud ning Tartu rinnet 
kaitsesid peale mõne Saksa väeosa vaid eestlaste halvasti relvastatud 

piirikaitserügemendid, soomepoiste pataljon ja Alfons Rebase 46. rüge- 
ment. Narva rindel Sinimägedes oli 20. Eesti diviisil samuti raskerelvi 
liiga vähe, sest Saksa üksused olid rindelt lahkunud koos oma relvadega. 
Seni visalt kaitselahingutes rinnet hoidnud väeosad pidid taganema. Sep- 
tembrikuu lahingud Eesti pinnal osutusid mitmel juhul vennatapusõjaks: 
vastamisi olid NSV Liidus formeeritud ja Punaarmee koosseisu kuuluvad 
Eesti laskurkorpuse väeosad ja Saksa armees teenivate eestlaste üksused. 
Eriti veriseks kujunes Avinurme lahing, kus Punaarmee tankid sõitsid üle 
taganeva väe haavatute voorist ja polkovnik Nikolai Trankmani käsul 
hukati kohapeal Avinurme kirikusse toimetatud raskelt haavatud eesti 
sõdurid. Kokku oli selle sõjakuriteo ohvreid 25—30, nad maeti kohalike 
elanike poolt kruusakarjääri.'8 Aegumatu sõjakuriteo otsene kordasaatja 
N. Trankmann oli seesama Eesti riigi reetur, kes 21. juunil 1940 Patarei 
vanglast vabastati. 

Kui sai teatavaks sakslaste Eestist lahkumine, andis Jüri Uluots Otto 
Tiefile korralduse moodustada uus valitsus. See 1944. aasta 18. septembri 
käskkiri avaldati 20. septembril 1944 ,Riigi Teatajas” nr. 1. Valitsuse 
koosseisu määratud 10 ministrist kaks (August Rei ja Rudolf Penno) 
viibisid Rootsis ja kolmas, kohtuminister Johannes Klesment oli koos 
surmahaige J. Uluotsaga teel sinna. Kõik ülejäänud valitsuse liikmed, 
välja arvatud Kaarel Liidak, vahistati uue okupatsiooni esimestel kuudel. 
Neist hukati sõjavägede ülemjuhataja Jaan Maide ja sisekaitseülem Juhan 
Reigo. K. Liidak varjas end valenime all ja suri 16. jaanuaril 1945.'? 

Teine Nõukogude okupatsioon algas kohe pärast Punaarmee saabu- 
mist massilise terroriga: vahistamisi, röövimisi ja kohapeal mahalaskmisi 
panid toime küll sõjaväeluure üksused, küll NKVD erigrupid. Siseminister 
Aleksander Resev sai Moskvast käsu esitada iga kuu täpsed ettekanded.?? 
Oktoobrikuu aruande järgi vahistati 1200 ja võeti rahvavaenlasena arvele 
u. 8000 isikut. Järgmine suur arreteerimiste laine oli 1945. aasta lõpul 
ja 1946. aasta algul, pärast seda kui kõigi maakondade KGB osakonnad 
olid koostanud endiste politseiametnike, Saksa armeesse mobiliseeritute, 
Omakaitse liikmete jt. nimekirja. See nn. must nimekiri tehti Moskva juht- 
nööride järgi (NKVD ja NKGB direktiiv nr. 193/118 29. oktoobrist 1945). 

25. märtsil 1949 pandi Balti riikides toime teine massiline küüditamine. 
Eestist viidi vastavalt Nõukogude valitsuse 29. jaanuari 1949 salajasele 
määrusele nr. 390-138 igaveseks ajaks Siberisse arvatavasti 20 072 ini- 
mest, peamiselt taluperedest naised ja lapsed ning vanavanemad, kuna 
mehed olid suurelt osalt juba varem represseeritud.?' Peamiseks eesmär- 
giks oli lõplikult hävitada talumajandus ja sundida talud ühismajanditesse. 
Pärast märtsikuu genotsiidi, aprillis 1949, vormistati paari nädala jook- 
sul ühismajanditesse ehk kolhoosidesse peaaegu kõik eesti talud. Need 
üksikud, mis kolhoosidest välja jäid, maksustati sedavõrd kõrgete nn. 
kulakumaksudega, et omanikud laostusid aasta-kahega täielikult ja olid 
ikkagi sunnitud kolhoosi minema või lõpetasid oma elu kerjusena. U. 2500 

nn. maksuvõlglasest peremeest said kaks aastat vangistust ja saadeti 
pärast karistuse kandmist Siberisse oma perede juurde sundasumisele. 

Märtsiküüditamise ohvrite koguarv on 32 536, nende hulka on ar- 
vatud ka 10 331 mitteküüditatuks nimetatut, koduta jäänud lindpriid, 
kes elasid KGB pideva jälitamise olukorras. Siberis sundasumisel olles 
suri ajavahemikus 1949-1958 2896 inimest. Arvestades ühtlasi seda, et 
sündimuse üldkoefitsient jäi selle represseeritute kogumi puhul (u. 32 500 
inimest) normaalsest üle kaheksa korra madalamaks, tuleb eesti rahva 
kaotustele lisada u. 5000 sündimata last.?? 

Märtsis 1950 toimunud EKP VIII pleenumil anti löök ka Eesti haritlas- 
konna pihta. Kommunistlik partei kuulutas suurema osa vanema põlve 
haritlastest nn. kodanlikeks natsionalistideks, neid hakati hulgaliselt 
töölt vallandama ja vahistama. Vanglad ning sunnitöölaagrid täitusid ars- 
tide, kirjanike, heliloojate, kooliõpetajate, teadlaste, vaimulike, inseneride 
jpt. elualade esindajatega, kes olid truuks jäänud rahvuslikule vaimule 
ega võtnud omaks võõrast ideoloogiat. Arreteeriti ka juhtivad juunikom- 
munistid, kes olid veel puutumata jäänud, nagu Nigol Andresen ja Hans 
Kruus, ning isegi vanad kommunistid Hendrik Allik ja Arnold Veimer. Nad 
olid Eesti riigi reetmisega oma ülesande täitnud ning kommunistlik režiim 
ei vajanud neid enam. Vallandatud inimesed asendati kõikjal peamiselt 
Venemaalt sissetoodud Venemaa eestlaste või muukeelsete ebakom- 
petentsete spetsialistidega. Arreteeritud või põlu alla sattunud haritlaste 
lastele olid kõrgkoolide uksed suletud. 

Viimane suur repressioonide laine oli Eestis aastail 1950—1951, mõni 
aeg enne diktaator Jossif Stalini surma. Peale haritlaste vahistati veel 
paljud, kes olid juba 1945. aastal kantud KGB koostatud nn. sotsiaalselt 
ohtlike isikute nimekirja, kuid esialgu jäänud vaid järelevalve alla. Neist 
kahest aastast on teada vähemalt 4555 vahistatut, kuid andmed pole 
lõplikud. Kõigi nende massiliste vägivallaaktide tõttu elas eesti rahvas 
pideva hirmu õhkkonnas. Piiramatu võimuga partei- ja julgeolekuorga- 
nisatsioonide juhid võisid ükskõik kelle mis tahes ettekäändel kuulutada 
rahvavaenlaseks ning sunnitöölaagrisse saata. 2 

Pärast J. Stalini surma hakkas repressioone järk-järgult vähemaks 
jääma ning aastast 1956 algas nn. sulaaeg, mis tõi kaasa poliitvangide 
vabastamise. Vabastamine ei tähendanud aga automaatselt kodumaale 
tagasipöördumise võimalust ega kodanikuõiguste taastamist. Ja ka Sibe- 
rist naasnuna jäid kommunistlike repressioonide ohvrid salajase järele- 
valve alla, nende suhtes kehtisid salajased piirangud nii elu-, töö- kui ka 
õppimiskoha suhtes jms. Nende kahtlustamine kestis kuni Nõukogude 
perioodi lõpuni. 

Repressioonid eesti rahva suhtes kestsid aga kogu Nõukogude okupat- 
siooni vältel edasi, omandades vaid teised vormid. Üks neist oli intensiivne 
koloniseerimine. Organiseeritud värbamisega toodi Venemaalt Eestis- 
se uute tööstusobjektide tarvis hulgaliselt võõrtööjõudu. Kui 1944 oli 

eestlaste osakaal rahvastikus u. 88—90%, siis 1989. aasta rahvaloenduse 
andmetel vaid 61,5%. 45 aastaga kasvas muulaste arv sisserände tõttu 
495 000 inimese võrra ja 1989. aastal oli Eesti 1 566 000 elanikust vene- 
keelseid elanikke juba 577 000.?* 

Teine represseerimise vorm oli vene keele otsene pealesurumine, 
mis jõudis haripunkti 1980. aastate algul. 1980 toimus mitu avalikku 
venestamisvastast protestiaktsiooni. Teisitimõtlejate ehk dissidentide 
suhtes rakendati kuni okupatsiooni viimaste aastateni kõige karmimaid 
repressiivmeetmeid alates vahistamisest ja kuritegeliku huligaansuse pa- 
ragrahvi järgi süüdimõistmisest ning lõpetades sunniviisilise psühhiaatria- 
haiglasse ravile” paigutamisega. Nendes kinnistes raviasutustes said 
kinnipeetavad sellise kohtlemise osaliseks, et paljud invaliidistusid. 

Teise Nõukogude okupatsiooniga Eestile põhjustatud inimkao- 
tuste koguarv on seni selgunud andmetel 111 000. Siia on arvesta- 
tud ka kommunistliku terrori kartuses Saksa okupatsiooni viimasel kuul 
läände põgenenud. 

Kolm okupatsiooni, mis vältasid ühtekokku üle 50 aasta, tõid eesti 
rahvale ka määratu suurt majanduslikku kahju. Nii pika perioodi kohta 
on selle täpset suurust muidugi väga raske teaduslikult hinnata. Viimase 
Nõukogude okupatsiooni majanduskahjude alammääraks on teadlased 
arvutanud 100 miljardit USA dollarit. Kahjustusi, mida NSV Liidu ja 
tema õigusjärglase Vene Föderatsiooni sõjavägi tekitas Eesti looduskesk- 
konnale, on Keskkonnaministeeriumi andmetel hinnatud u. 4 miljardile 
USA dollarile. 

Käesolevas raamatu , Majanduskahjude” peatükis käsitleb Kalev Kukk 
okupatsioonide pikaajaliste majanduslikult kahjulike mõjude määramist. 
Sellised kahjud ulatuvad sadadesse miljarditesse dollaritesse. Näiteks jäi 
perioodil 1969-1987 majanduse kogutoodangut saamata arvestuslikult 
153 miljardi dollari väärtuses. 2 

Esimese Nõukogude okupatsiooni tekitatud majanduskahjusid on 
põhjalikult hinnatud Saksa okupatsiooni ajal. Väljakujunenud majandus- 
süsteemi lõhkumine ning ebarentaabli Nõukogude süsteemi sisseviimine 
kohe pärast Eesti anastamist põhjustasid juba üheainsa sõjaeelse aastaga 
väga tõsist kahju. 1941. aasta suvesõjas tõi Eesti majandusele raskeid 
tagajärgi Stalini nn. põletatud maa taktika, mida rakendasid hävituspa- 
taljonid, NKVD üksused ja Punaarmee. Suured kaotused olid seotud ka 
varade väljaveoga NSV Liitu ja varade ülevõtmisega välisriikides. Kõik 
eelnimetatud kahjud on fikseeritud koguteoses ,Eesti rahva kannatuste 
aasta”. 

Saksa okupatsiooni tõttu aastail 1941—1944 kantud kahjusid hindas 
Erakorralise Riikliku Komisjoni moodustatud vabariiklik komisjon. Tule- 
mused avaldati 1947 raamatus ,Saksa fašistlik okupatsioon Eestis 
aastail 1941—1944”. Hilisem arhiividokumentidega võrdlemine on kin- 
nitanud, et erakorralise komisjoni andmed kujutavad endast suures 

osas võltsinguid ja paljud omaenda kuriteod on Nõukogude valitsus 
kirjutanud natsirežiimi arvele. Ilmekad näited on punalennuväe maatasa 
pommitatud Narva linn, purustatud Tallinn ja Tartu. Neis kolmes linnas 
purustati vastavalt 3326, 1885 ja 2432 maja, nagu on fikseeritud vaba- 
riikliku komisjoni dokumentides Saksa okupantide kuritegude kohta. Kõik 
nimetatud purustused esitas NSV Liit Nürnbergi rahvusvahelisele kohtule 
Natsi-Saksamaa tekitatud kahjudena. Sõjakahjude õigeks hindamiseks 
tuleb teha täiendavat uurimistööd. 

31. augustil 1994 lahkusid Eesti pinnalt NSV Liidu õigusjärglase Vene- 
maa viimased sõjaväeosad. Sellega olid eesti rahva jaoks lõppenud nii 1 
maailmasõda kui ka kolme järjestikuse okupatsiooni sünge periood, mis 
olid kokku kestnud 54 aastat ja 75 päeva. 

RAHVASTIK 


INIMKAOTUSED 


Aigi Rahi-Tamm 


Aastail 1940—1953 kandis Eesti suuri rahvastikukaotusi. Täpseid 
arvulisi andmeid nende ulatuse kohta pole veel võimalik esitada, 
sest suurtesse inimrühmadesse puutuvate andmebaaside koostami- 
ne alles kestab. Seega on paljud käibivad arvandmed hinnanguli- 
sed. Kogu perioodi jooksul (1940—1991) hukkus umbes 90 000 Eesti 
Vabariigi kodanikku, kodumaalt lahkus jäädavalt umbkaudu sama 
palju inimesi. Teise maailmasõja ja sellele järgnenud repressioonide 
põhjustatud inimkaotusi hinnatakse 17,5%-le eestlaste üldarvust, 
sellele lisandub Eesti vähemusrahvuste (v. a. venelased) peaaegu 
täielik hävitamine. Eestlased ja lätlased on Euroopa ainsad oma- 
riiklusega rahvad, kelle arv on tänapäeval väiksem kui 20. sajandi 
alguses (eestlasi on u. 10% vähem).' 


2.1. INIMKAOTUSI PUUDUTAVAST UURIMISTÖÖST 


Taastamatute kahjudena on inimkaotused Eestile tekitatud kahjude 
hulgas kõige rängemad. Et inimkaotuste väljaselgitamisel kestab veel 
andmete kogumine, on üldistavaid kokkuvõtteid söandanud esitada vaid 
üksikud autorid.? Andmekogude lünklikkuse tõttu on praegugi kõige usal- 
datavamad bilansimeetodil tehtud kokkuvõtlikud arvutused.? Muuhulgas 
on püütud arvutada ka aastatel 1939—1959 kaotatud eestlaste hulka ning 
tulemuseks on saadud umbkaudu 170 000. 

Meie rahvastikuarvestustes on tuntav lünk aastatest 1934—1959, kui 
rahvaloendusi ei tehtud, küll aga muutus 1945. aastal Eesti haldusterri- 
tooriumi suurus ja ühtlasi ka rahvaarv. Seetõttu on sõjajärgse perioodi 
(1944—1959) demograafiline analüüs suhteliselt kasin. Paljud käibivad 
arvud on hinnangulised,” sest ei ole kokkuvõtlikke andmeid hukatute, 
kinnipidamiskohtades hukkunute, sundasumisel surnute, sõjas langenute, 
välismaale põgenenute, NSV Liidu tagalasse viimisel hukkunute jt. kohta, 
samuti pole teada, kui palju vangistatuid ning sundasumisel viibinuid 

Eestisse tagasi pöördus. Alles 1989. aastal avanes represseeritutel või- 
malus luua oma organisatsioone, ning veel hiljem, alates 1993. aastast 
laialdaselt kasutada arhiivimaterjale.? Viimase kümne aastaga on repres- 
sioonide uurimisel ära tehtud hulk tänuväärset tööd, kuid sellest ei piisa 
okupatsioonide tekitatud inimkaotuste täpsemaks hindamiseks. 

Raskustega puututakse kokku ka rahvastikukaotuste defineerimisel. 
On pöördumatud inimkaotused: mõrvatud, hukatud, langenud, surnud 
või teadmata kadunuks jäänud inimesed; siia kuuluvad ka need, kes ala- 
tiseks Eestist lahkusid. On ajutised inimkaotused: väljasaadetud, eva- 
kueeritud, põgenikud jt., keda lühemat või pikemat aega sunniti Eestist 
ära olema, sealhulgas need, kes surid varsti pärast laagrist või asumiselt 
vabanemist. Kuid millisesse kategooriasse kuuluvad võõrsil sündinud 
ja kasvanud ning millisesse tuhanded sündimata jäänud lapsed? Ning 
lõpuks, kuigi alljärgnevas on püütud lähtuda kinnitust leidnud arvudest, 
ei saa inimkaotusi mõõta vaid numbrite keeles ega repressioonide raskust 
hinnata üksnes otseselt kannatanute katsumuste põhjal. , Kellegi julge- 
olek polnud kindel, represseerida võidi igaüht. “? 


2.2. SAKSAMAALE ÜMBERASUMINE (1939-1941) 


Okupatsioonidest johtuvaid rahvastikukaotusi kandis Eesti juba enne 
okupantide saabumist. Molotovi-Ribbentropi pakti (MRP) sõlmimisele 
23. augustil 1939 järgnes 28. septembril NSV Liidu-Saksamaa sõprus- ja 
piirileping, millega nähti muuhulgas ette baltisakslaste ümberasumine 
oma päritolumaale. Esimesed Berliini kutset järginud baltisakslased lah- 
kusid Eestist juba 18. oktoobril, s. t. 57 päeva pärast MRP sõlmimist. 

1934. aasta rahvaloenduse andmeil elas Eestis 16 346 saksa rahvusest 
kodanikku. Umsiedlung'i käigus (okt. 1939 — mai 1940) lahkus neist tõe- 
näoliselt 12 660.° Et 1941. aastaks oli Baltikumi jäänud veel märkimis- 
väärne hulk sakslasi, korraldati järelümberasumine (Nachumsiedlung), 
millega lahkus Eestist veel umbes 7000 inimest.!! Kokku võis ümber- 
asujaid olla u. 20 000. 


2.8. ESIMENE NÕUKOGUDE OKUPATSIOON (1940-1941) 


Eesti kodanike vahistamised algasid juba okupatsiooni esimestel päe- 
vadel juunis 1940, seega enne Eesti formaalset NSV Liiduga ühendamist. 
Juuni viimasel nädalal arreteeriti 28, juulis 121 inimest ja edaspidi arretee- 
ritute arv aina kasvas. 28. novembril 1940 viseeris NSV Liidu siseasjade 
rahvakomissar korralduse nr. 288, mille kohaselt tuli Eesti NSV (nagu ka 
Ukraina, Valgevene, Moldaavia, Karjala, Läti ja Leedu) Siseasjade Rahva- 
komissariaadis (SARK) sisse seada kartoteek nn. kontrrevolutsioonilise 
ja Nõukogude-vaenuliku elemendi kohta. Algul hõlmas Nõukogude-vae- 
nuliku elemendi mõiste endisi valitsusliikmeid, Eesti Vabariigi kohtu-, 

prokuratuuri- ning haldusasutustes jm. administratiivsüsteemis töötanud 
inimesi, parteide liikmeid, politseinikke ja ohvitsere, kuid aastatega hak- 
kas see isikute ring üha laienema. Nõukogude korra vaenlaste avastami- 
seks tuli süstemaatiliselt läbi töötada kõik huvipakkuvad arhiivifondid. 
Jaanuarist maini 1941 võeti nn. poliitvärvingute kartoteegis arvele 37 794 
isikut ning tehti päringuid veel 27 597 isiku kohta.'? 

Esimese Nõukogude okupatsiooni kestel arreteeriti kokku umbes 
8000 inimest,” kellest vähemalt 1950 hukati Eestis. Vahistatute hulga 
kasvades suurenes piinamise tagajärjel surnute arv. Mitu Eesti Vabariigi 
riigitegelast läks arreteerimisohu tõttu vabasurma. 11 endisest Eesti riigi- 
peast neli lasti maha, neli suri vangistuses, üks sooritas enesetapu ja üks 
suri Venemaa vaimuhaiglas. Vaid ühel riigivanemal, August Reil, õnnes- 
tus Rootsi põgeneda.'“ Venemaale vangilaagritesse saadetud inimestest 
hukkus enamik aastatel 1942—1944.'5 Paljude vangistatute süüdistami- 
seks fabritseeriti laagrites pseudovandenõusid (nt. 1941 Urallagis, 1942 
Ussollagis), millele enamasti järgnes surmanuhtlus. Aastail 1940-1941 
arreteeritutest jäi ellu 200—600 inimest, s. t. 2—8%.'5 

Järgmise suurema inimkaotuste kategooria moodustavad 1941. aasta 
juuniküüditamise ohvrid. Nende arvu kohta on avaldatud erinevaid 
andmeid.” Eesti Represseeritute Registri Büroo koostatud juuniküüdita- 
tute nimekirjas on andmeid 10 861 isiku kohta, kelle hulka on arvatud 
arreteeritud perekonnapead ning nende sundasumisele saadetud pere- 
liikmed, aga ka sundasumisel sündinud lapsed ning küüditatavate nime- 
kirja kantud, kuid äraviimisest pääsenud isikud.'8 Küüditamine korraldati 
üheaegselt kogu alal, mille NSV Liit oli MRP põhjal annekteerinud, ja 
hõlmas Nõukogude poole andmeil 143 416 isikut. Eestist viidi ajava- 
hemikul 10.—17. juuni 1941 Venemaale laagritesse või sundasumisele 
vähemalt 9267 isikut, kellest tagasi tuli 4264.'? Seega kaotasid elu umbes 
pooled äraviidud.”? 

Reaktsioonina Nõukogude okupatsioonipoliitikale puhkes enne Saksa 
vägede saabumist suvesõda. 24. juunil 1941 hakati Moskva käsul Ees- 
tis moodustama nn. hävituspataljone, mis said Stalini väljakuulutatud 
põletatud maa taktika põhjal vabad käed karistusoperatsioonideks, 
s. t. massiliseks vägivallaks, omakohtuks, rüüstamisteks ja tapmisteks. 
Suured massimõrvad leidsid aset Tartus ja Kuressaares, kus vange lasti 
maha kohapeal. Trükis on avaldatud 179 hukatu ja 2199 kohtuväliselt 
mõrvatu nimed, kellest valdava osa moodustasid tsiviilisikud.?' Piirkonniti 
on 1941. aasta suvesõda uuritud üsna põhjalikult.?? 

Sõja puhkedes mobiliseeriti Eestist üle 33 000 mehe Punaarmeesse ja 
toimetati Venemaale.?? Peale nende teenis 1941. aasta suvel Punaarmee 
22. territoriaalkorpuses 5573 meest. Paljud Eesti Vabariigi tegevteenis- 
tuses olnud ohvitserid olid selleks ajaks maha lastud või saadetud Vene- 
maale vangilaagrisse.?* Augustis 1941 hakati Punaarmees olnud eestlasi 
kui isikuid, kes rahvuslikel, sotsiaalsetel jm. põhjustel ei väärinud usaldust, 

saatma rindelt tagalasse NKVD-le alluvatesse tööpataljonidesse.* Enne 
seda, juulis 1941, oli Porhovi lähistel sakslaste poolele üle läinud u. 4500 
meest.” Osa tööpataljonidesse suunatuid, nagu varasemate aastakäikude 
mehed (sündinud 1896—1906) ning ustavam element (hävituspataljonide 
liikmed, miilitsatöötajad jt.), paigutati ümber kolhoosidesse või ettevõte- 
tesse. Väidet, et tööpataljonides suri umbkaudu 12 000 meest, pole 
arhiivimaterjalidega tõestatud. Tööpataljonide viletsusest päästis vaid 
rindele saatmine. Ühe osa rindele saadetud meeste tee lõppes Velikije 
Lukiall (9. detsember 1942 — 26. jaanuar 1943). Seal hukkus umbes 2000 
eesti sõdurit.?? Eestlaste kogukaotusi Punaarmee koosseisus on hinnatud 
erinevalt — 9785-st 20 000 meheni.?? 

1941. aasta suvel, rinde lähenedes, evakueeriti Eestist Nõukogude 
tagalasse ettevõtteid (koos töötajatega) ja tuhandeid tsiviilisikuid. Ena- 
mik sõja eel NSV Liidust saabunuid, kelle kohta täpsemad arvandmed 
puuduvad, ruttas Eestist lahkuma. Evakueeritud tsiviilelanikke oli umbes 
25 000,°' neist 20% hukkus kas tagalas või teel sinna.? Küsitavused 
Nõukogude tagalasse saadetute ja vabatahtlikult lahkunute ning pärast 
sõda naasnute ümber jäävad ilmselt aastaiks püsima. 

Rahvastikukaotuste hulka tuleb arvata ka need umbes 1600 isikut, kes 
ei kuulu loetletud kategooriatesse? 

1. jaanuaril 1939 elas Eestis 1 133 917 inimest. 1939—1941 kaotas 
Eesti umbes 100 000 elanikku, neist u. 55% alatiseks. Kõige põhjaliku- 
malt on uuritud küüditatuid ja arreteerituid puudutavat andmestikku ning 
nende saatust. 


2.4. SAKSA OKUPATSIOON (1941-1944) 


NSV Liidu ja Saksamaa vahelise sõja esimestel kuudel vahetus Eestis 
üks okupatsioon teisega. Eestlased lootsid Nõukogude okupatsioonist 
vabanemise järel taastada iseseisva riigi. Suvesõjas 1941 organiseerus 
tuhandeid eesti mehi vabatahtlikuna Omakaitsesse, et võidelda Eesti 
vabaduse eest. Kuid Saksa võim nurjas need lootused. See asjaolu ning 
sakslaste kaotused idarindel halvendasid märgatavalt eesti meeste 
suhtumist Saksa sõjaväes teenimisse, nagu on ka mobilisatsiooni eest 
Soome põgenenud kutsealuste arvust näha. 1943. aasta algusest 1944. 
aasta veebruarini siirdus Eestist Soome 4000 põgenikku, neist veidi üle 
400 sõitis sealt edasi Rootsi. Enamik pagulasi olid mehed, pooled neist 
alla 24 aasta vanused. Kokku põgenes Saksa okupatsiooni ajal Soome 
5000—6000 inimest. 1944. aasta augustis tuli Soome armee 200. jala- 
väerügemendist tagasi Eestisse ja osales kaitselahingutes 1752 eesti 
vabatahtlikku soomepoissi.? 

Saksa poolel võidelnud eestlaste arvu on arhiivimaterjalide ebaühtluse 
tõttu raske täpselt kindlaks määrata.?° Tänini ei ole meil põhjalikumat 
uurimust sõjategevuses langenute kohta. Tõenäoliselt kuulub Saksa 

poolel langenud Eesti kodanike arv suurusjärku 10 000,27 ehkki on 
oletatud ka kuni 20 000 mehe langemist. Trükis ilmunud esialgne üld- 
nimestik sisaldab 6666 nime.? Täpsemaid arvandmeid on ainult mõne 
üksiku väeosa kohta (nt. , Narva” pataljon, soomepoiste rügement), kõige 
lünklikum on aga sõja viimasel perioodil langenuid puudutav andmestik.” 
Täiendavat infot võib leida eelkõige Saksamaa arhiividest, aga ka Eesti 
Sõjahaudade Hoolde Liidust, mis alates 1993. aastast tegeleb eesti sõja- 
meeste kalmude otsimise ja registreerimisega. 

Saksa okupatsiooni ajal arreteeritute kohta on vaid osalisi and- 
meid. Julgeolekupolitsei IV osakonna aastaaruande järgi arreteeriti juulist 
1941 kuni juunini 1942 18 893 isikut (neist 7485 vabastati, 5634 hukati 
ja 5627 saadeti koonduslaagrisse).“' Karistusajad varieerusid paarist 
nädalast kuni 5 aastani. 

2002. aastal ilmunud uurimuse kohaselt hukkus või hukati ajavahemi- 
kus 1941. aasta juulist kuni 1944. aasta novembrini 7800 Eesti Vabariigi 
kodanikku. Pole tõenäoline, et Eestis hukkunuid võiks palju rohkem olla, 
kuid Saksamaale viidud ja seal hukkunud Eesti kodanike arv ootab veel 
kindlakstegemist. Suurem osa ohvritest hukati 1941. ja 1942. aastal. Ena- 
masti süüdistati neid Nõukogude võimuorganite tegevusest osavõtmises 
või inimsusevastastes kuritegudes (roimades) või ka rahvuslikus kuulu- 
vuses (juute, mustlasi). Andmebaasi järgi olid enamik hukatuid eestla- 
sed (70%; venelasi oli 15%, juute 12% ).“? Publitseeritud nimekiri võib 
sisaldada ka Eestiga mitteseotud isikuid, kuid teisalt on välja jäänud neid 
omakohtu korras tapetuid, kelle surm ei ole dokumenteeritud, ning osa 
1941. ja 1944. aastal sõjakeerises hukkunud või kadunuks jäänud tsiviil- 
elanikke. Leo Talve hinnangul saadeti Saksamaale tööteenistusse ligi 800 
ja sealsetesse vangilaagritesse 4000 inimest, kellest hukkus 1040." 

Nõukogude õhurünnakutes hukkunud tsiviilisikuid võis olla 800.4 


2.4.1. LÄÄNDE PÕGENEMINE 


1944. aastal, peamiselt septembris, pärast okupatsioonivõimu teadet 
Eestist lahkumise kohta, pages tuhandeid inimesi läände. Põgenemisel 
eelistati lähedal asuvaid riike — neutraalset Rootsit (u. 25 000 põgenikku) 
ja Soomet (u. 6000)“ —, kuid viimasel hetkel lahkujail tuli minna Saksa- 
maale (u. 40 000).“E Sihtmaadesse jõudnute koguarv võis olla 70 000.” 
Hulk põgenike paate ja laevu hukkus Läänemerel. 

Eestirootslaste siirdumine Rootsi oli alanud juba 1939. aastal, kui 
nende kodupaigad Pakril, Osmussaarel, Naissaarel ja mujal võeti Nõu- 
kogude sõjaväebaaside alla. 1943—1944 põgenes paatidega üle mere u. 
2800 inimest, ametlikult evakueeriti 1944. aasta suvel 3700 eestirootslast 
(neist 2000 olid tegelikult eestlased). Viktor Amani ülevaate järgi jõudis 
Rootsi kokku 7920 eestirootslast.” 1. aprillil 1945 elas Rootsis ligi 25 000 
Eesti Vabariigi kodanikku. 

Soome jõudnud põgenikud olid pärast seda, kui NSV Liit ja Soome 
sõlmisid vaherahu (19. septembril 1944), sunnitud edasi liikuma, sest 
paigalejääjaid ähvardas NSV Liidule väljaandmine. 

1944. aasta oktoobriks oli Saksamaale Sileesiasse Neuhammeri õppe- 
laagrisse koondunud 15 000 eesti meest, kellest formeeriti 20. Eesti 
SS-diviis.”' Saksamaa kapituleerumise järel jagasid liitlased selle küll 
neljaks tsooniks, ent põgenike kohtlemise seisukohast oli neid pigem 
kaks: Ida-Saksamaa (Nõukogude tsoon) ja Lääne-Saksamaa (USA, Briti ja 
Prantsuse tsoon). Eesti sõjavange jagus igasse tsooni: eri andmeil langes 
lääneliitlaste kätte Saksamaal ja Tšehhis kuni 6000 ning Punaarmee kätte 
kuni 5500 eestlast.? Nõukogude väe kätte jäänud inimesed vangistati? 
Lääneliitlaste hõivatud aladel hakati pärast sõja lõppu põgenikke koon- 
dama DP-laagreisse (DP — lühend sõnadest displaced persons 'maapagu- 
lased, sundsiirdlased”). Selleks loodi vastav organisatsioon UNRRA (The 
United Nation Relief and Rehabilitation Administration), mille keskus 
oli Washingtonis. 1. oktoobril 1946 avaldatud andmeil viibis Saksamaa 
DP-laagreis 32 219 eestlast.“ Pärast nn. dipii-aastaid asus 27 096 inimest 
Rahvusvahelise Põgenikeorganisatsiooni (IRO) abiga teistesse riikidesse, 
Saksamaale jäi 4000 isikut.5 Paljudesse maadesse hajutatud põgenike 
saatuse tuvastamine on raske ülesanne. 


2.5. TEINE NÕUKOGUDE OKUPATSIOON (1944-1991) 
2.6.1. SÕJAJÄRGSED AASTAD (1944-1953) 


Koos teise Nõukogude okupatsiooniga algas 1944. aasta sügisel julge- 
olekuorganite koostatud nimekirjade põhjal uus arreteerimiste laine. 
Need nimekirjad valmistati ette sõja-aastail NSV Liidu tagalas.“ 1945. 
aasta jooksul võeti arhiividokumentide alusel arvele 45 376 inimest, neist 
13 830 isiku andmed anti üle operatiivorganitele.”” Nõukogude repres- 
sioonide uurimise käigus oli 2003. aastaks dokumenteeritud kokku üle 
53 000 poliitilise aresti, avaldatud on 34 620 arreteeritu andmed. Need 
arvud hõlmavad mõlemat Nõukogude okupatsiooni. 

28. augustil 1944, seega veel enne kogu Eesti vallutamist kuulutas 
Nõukogude okupatsioonivõim taas välja mobilisatsiooni. Umbes 2500 
sundmobiliseeritud mehest hukkus lahingutegevuses hindamisi 10%. 
Mobilisatsioonist kõrvalehoidnute arreteerimise korraldus kehtis aastaid, 
ent pole teada, kui palju mehi vahistati sel põhjusel pärast sõja lõppu. 

Aastail 1944—1945 vangistati u. 10 000 inimest, kellest pooled surid 
kahe esimese vangla-aasta jooksul. Eri hinnangutel saadeti 1944—1953 
sunnitöö- ja vangilaagrisse kokku 25 000-—30 000 inimest, kellest u. 
11 000 enam tagasi ei tulnud. 

1945—1950 naasis kodumaale 1941. aastal NSV Liitu evakueerunuid 
ja sunniviisil evakueerituid, Saksamaa idaosas Nõukogude võimude kätte 

sattunuid ning väheseid läänest repatrieerituid, kokku u. 70 000 isikut." 
Pärast sõda jätkusid massiküüditamised. 15. augustil 1945 küüditati 407 
isikut rahvuse alusel (sakslased). 1949. aasta märtsiküüditamise käigus 
(see oli suurim samal ajal kõigis Balti riikides läbiviidud operatsioon), viidi 
Eestist ära 20 702 inimest, kellest u. 70% olid naised, lapsed ja vanurid. 
Praegustel andmetel suri teekonnal ja asumisel kokku 3000 inimest, 
nende nimed on veel täpsustamisel. Küüditamine pidi andma löögi Eesti 
külale ja talumajandusele, murdma vastupanu kolhoseerimisele ning 
võtma toetuse metsavendadelt. Märtsiküüditamisest pääsenuid saadeti 
tagantjärele välja veel kuni 1956. aastani. Viimane suurem küüditamis- 
operatsioon toimus 1951. aastal, kui Balti riikidest, Moldaaviast, Lääne- 
Ukrainast ja Lääne-Valgevenest saadeti eriasumisele keelatud ususekti 
liikmed — Jehoova tunnistajad. Eesti kaotas 259 inimest.? Väiksemaid 
elanike ümberasustamisi toimus pidevalt.“ 

Vaenlasi otsiti kõikjalt, ka koolinoorte seast. Mitmesuguste karistus- 
meetodite rakendamise ja ideelis-poliitilise kasvatustöö abil taheti murda 
noorte leppimatust Nõukogude režiimiga. Kohtuprotsessid õpilaste üle 
kestsid 1950. aastate keskpaigani (viimane teada olev protsess peeti 
1962. aastal). 

EKP KK 1950. aasta märtsipleenum hoogustas taas võitlust ,kodanliku 
natsionalismi” vastu, seekord võeti ette ,puhastus” eesti haritlaskonnas. 
Muuhulgas represseeriti u. 200 Tartu Riikliku Ülikooli õppejõudu ja eks- 
matrikuleeriti ligi 100 üliõpilast.“ Selle kohta vt. ka peatükki ,, Teadustöö 
ja kõrgharidus”. 


2.5.2. RELVASTATUD VASTUPANULIIKUMINE -— 
METSAVENDLUS (1944-1953) 


Relvastatud vastupanus osalenute arv on erinevatel hinnangutel 
16. 000—30 000.°' Metsavendadega võitlesid nii okupantide regulaar- kui 
ka NKVD eriväeosad, miilits, nn. rahvakaitsepataljonid ning Nõukogude 
aktiiv. Esimesel võitlusaastal (nov. 1944 — nov. 1947) sai surma või võeti 
kinni 8468 metsavenda, nende kallaletungide tagajärjel sai surma u. 1000 
Nõukogude aktivisti.* Metsavendi otseselt rünnanute kaotusi pole veel 
lähemalt uuritud. Ligi 8000 vangistatud metsavennast hukkus u. 4000.° 
Julgeolekuorganite andmetel tapeti 1944—1953 vastupanuliikumise 
käigus 1495, arreteeriti 9870 ja legaliseerus 5255 inimest.” 


2.5.3. AASTAD 1954-1991 


Stalini surm ning Beria arreteerimine ja mahalaskmine 1953. aastal 
ei muutnud Nõukogude süsteemi olemust, küll aga asendusid massi- 
repressioonid individuaalsetega. Poliitilistel põhjustel arreteeriti aastatel 
1954—1989 Eestis vähemalt 350 isikut.” 


29 


Hulgalisem laagrist ja asumiselt vabanemine algas 1956 (alaealised 
«Võeti arvelt maha” 1954). Julgeolekuorganite andmeil oli 1. jaanuaril 
1957 Eestisse tagasi pöördunud 10 537 endist poliitvangi.”? Aastail 1954— 
1960 naasis laagritest ja asumiselt kokku 27 835 inimest. Koju tagasi 
pöördumine oli karistuskategooriate järgi reguleeritud ning paljud said 
loa tagasi tulla alles 1960. aastatel. 1. jaanuaril 1960 viibis eriasumisel 
veel vähemalt 377 Eestist küüditatut.?4 

Alates 1944. aastast kuni 1950. aastate teise pooleni arreteeriti umbes 
30 000 inimest, neist hukkus u. 10 000.75 Käesolevas uurimuses kasutatud 
lähteandmete põhjal represseeriti teise Nõukogude okupatsiooni ajal um- 
bes 56 500 inimest, kellest 16 000 hukkus.”E Nende hulka ei ole arvatud 
sõjavange, repatrieerituid ning Petseri ja Narvataguse eraldamisega 
tekkinud rahvastikukaotusi.? 

Töö Eesti rahvastikukaotuste väljaselgitamise osas jätkub Tartu 
Ülikooli ajaloo-osakonnas, Eesti Represseeritute Registri Büroo 
ja Inimsusevastaste Kuritegude Uurimise Eesti Rahvusvahelise 
Komisjoni juures. 


1 Katus, Kalev (Lävel, 2000, 20). 

2 Nt. Tiit, Ene, 1988; Tiit, E., 1993a; Talve, L., 1991; Sarv, E., 1997. 

? Sarv, Enn, 2001. 

“Tepp, Leo, 1993, 10; arvutuste aluseks on 1934. a. rahvaloendusel fikseeritud 
rahvaarvu rahvuslik-soolis-vanuselise jaotuse ning sündimuse ja suremuse vanus- 
kordajate sujuv dünaamika 1958/59. aastani, samuti u. 45 000 nn. liidueestlase 
sisseränne. Eesti rahvusest elanike kadu 1939-1959 oleks seega 171 400. 

5 Sel ajavahemikul tehti kaks rahvastikuarvestust. Saksa okupatsiooni aegne (1. XII 
1941) nentis rahvaarvu kahanemist 116 106 inimese võrra (10,2%; võrreldes jaa- 
nuariga 1939), Nõukogude arvestuse järgi (30. XI 1944) oli Eestis 885 414 elanikku 
(vt. Varju, P. 1997, 30). 

51944. a. liideti 1986 km?Eesti territooriumist koos 39 000 elanikuga Vene NFSV-ga 
(vt. Report, 1991, 39; EE 11, 315 (kuid Ik. 246 annab kuni 90 000)). — Sept. 1944 elas 
Petserimaa ja Narvataguse valdades (koos Jaanilinnaga) 67 500 elanikku (Tepp, L., 
1994b, 20). 

7 Sh. ka EE andmed, nt. , Eesti inimkaotused maailmasõjas olid langenute, hukatute, 
deporteeritute ja põgenikega ning seoses Eesti haldusterritooriumi vähendamisega 
u. 300 000 inimest” (EE 11, 314). 

š Poliitvangide üldnimekirja hakati avaldama 1996. a. (Represseeritud isikute regist- 
rid, 1, 1996, lüh. RIR). RIR 1 toob andmed 20 164 arreteeritud isiku kohta (aluseks 
Vene NFSV kriminaalkoodeksi 8 58; surma mõisteti 1685, vangis suri 5324), RIR 2 
(1998) lisab neile 15 001 isiku andmed. RIR 3 on veel ilmumata, kuid lisab eelne- 
vatele vähemalt 14 533 nime; selles sarjas on seega dokumenteeritud andmed u. 
50 000 poliitilistel põhjustel arreteeritu kohta. 

EE 11, 315: 

1° Kivimäe, Jüri, 1989, 1243; 1995, 505. EV kodakondsusest lahkunud isikute nime- 
kiri, mis avaldati 1940. a. ,Riigi Teataja Lisas”, sisaldab Kivimäe andmeil 12 142 
nime (sh. 500-1000 eestlast). 

11 Weiss, Helmut, 1956, 221—222. Neist üle poole moodustasid eesti rahvusest 
kodanikud. S. Kivimäe hinnangul, lähtuvalt Eesti Panga materjalidest ja trans- 
pordinimekirjadest, võib Nachumsiedlung'i käigus lahkunute arv ulatuda 5500-ni. 
Järelümberasumiskomisjoni NSV Liidu Eesti territoriaalvoliniku Jakov Monahtini 
kokkuvõtte põhjal oli järelümberasunuid 7813 (ERA, f. R-2, n. 1, s. 412. L 100). 

12 Nimekirjad vormistati 3 eksemplaris, neist üks, n-ö. operatiiv-tšekistlikus töös 
realiseerimiseks ettenähtud nimekiri, saadeti NSV Liidu SARK-i. ENSV Riigiarhiivi 
erifondide osakonna tööplaan aastaks 1941 nägi ette, et esmajoones uuritakse läbi 
Kaitseliidu, Justiits- ja Välisministeeriumi, Prokuratuuri, Sõjaväekohtu, Poliitilise 
Politsei, Isamaaliidu ja vapside materjalid. Vt. Rahi-Tamm, A., 2004. 

13 Esimese nimestiku — 7926 isikut — avaldas ZEV, vt. Losses, 1989, 208. Ka ERRB 
hindas arreteeritute arvuks 8000, kellest hukkus 98% ehk 7840 inimest, vt. Talve, 
L., 1991; vrd. Report, 1991, 34. 

14 Varju, Peep, 1994. 

15Herbert Ligi andmebaasi ,Eesti rahvastikukaotused N. Liidu vanglates ja sun- 
nitöölaagrites” kohta vt. Rahi, Aigi; Must, Aadu, 1993. 

15Leo Talve hinnangul võis ellujäänuid olla 200 (Talve, 19. X 1991), Arvo Kuddo 
hinnangul 500-600 (Report, 1991, 34-35). 

17 Vt. EE 5, 1990, märksõna ,,küüditamine”; Report, 1991, 33. 

18 RIR 6, 2001, 333. 

1° ORURK-i kartoteegi järgi (sh. 231 Värskast äraviidud sõjaväelast); KGB 1988. a. 
aruande järgi oli küüditatuid 9156 (vt. ,3anncka”, 1996, 138). 1943. a. avaldas ZEV 
7553 nime (13.—15. VI, vt. Losses, 1989, 211). 

2. Arvo Kuddo hinnangul võis hukkunuid olla 5700 (Report, 1991, 35); L. Talve 
andmeil 6010 (Talve, L., 19. X 1991); ERRB andmeil hukkus sundasunikest 2333 
(33,10%), vangistatutest 2841 (84,95%), kokku 5174 (RIR 6, 2001, 348). 

2'Laar, Mart. , Punane terror”, 1996. Siin on loetletud ka teada olevad hävitus- 
pataljonide tegevuse ohvrid. 

22 Tartumaa kohta toob H. Lindmäe (1992, lisad) 832, Virumaa kohta (2002, lisad) 
545 ja Viljandimaa kohta (2004, lisad) 274 hukkunu nimed. Saaremaa kohta 
on avaldatud 4891 represseeritu nimed (Vessik, Juta; Varju, Peep. ORURK 6, 
1997); Viljandimaa andmed (8842 isikut, vt. Piir, Enno, 2001, 6) hõlmavad kogu 
okupatsiooniaega. 

237EV avaldas 33 304 nime; L. Talve annab arvuks 32 100 (Talve, 19. X 1991); P. 
Keskküla 35 000 (kellest NSV Liidu tagalasse jõudis 32 000, vt. Keskküla, P., 1991); 
P. Larin aga 50 000 (Usai, 1., 1993, 6). 

2:ZEV avaldas nende nimed; vrd. Report, 1991, 36; Laasi, E., 1989a, 75. 

251641 kaadriohvitseri saatuse kohta vt. Salo, V., 1996. 

26 NSV Liidu kaitserahvakomissari asetäitja korraldusega (sept. 1941) kuulusid Puna- 
armee tegevvägedest tööpataljonidesse arvatud eestlased NKVD GULAG-i süsteemi. 
Esimesel sõjatalvel hukkus neist u. 8000. Vastavalt Punaarmee Poliitilise Peavalitsuse 
ülema korraldusele 28. septembrist 1941 kuulusid 1939-1940 NSV Liidu poolt oku- 
peeritud alade kodanikud tegevarmeest kõrvaldamisele. Vt. Usai, U., |, 8. 

?Laasi, Evald, 987. 

28 Report, 1991, 36. 

Velikije Luki all langenud, haavadesse surnud ja teadmata kadunud 8. Eesti laskur- 
korpuse sõjameeste nimekiri (6474 meest, sh. alla 2400 Eestis sündinud) on avaldatud 
raamatus ,,Velikije Luki in memoriam”. Langenuteks on loetud needki, kes sõjatri- 
bunali otsusega enda tahtliku haavamise või vaenulike juttude levitamise eest maha 
lasti. Teadmata kadunute hulka on arvatud ka vangi langenud ja sakslaste poolele 
üle läinud isikud, keda T. Nõmme hinnangul oli 1800 (Nõmm, T., 19906, 116). 

30 9785: Laasi, E. vt. Report, 1991, 41; 20 000: Talve, L., 19. X 1991. 

31 Report, 1991, 35. 

32Hukkunute üldarvu aitavad täpsustada Mati Õuna uurimused põhjaläinud lae- 
vade kohta (juuni 1941 — 1942). Paraku on hukkunud isikute kategooriate kaupa 
loendamine üsna raskendatud. Vt. Õun, M., 1996; Õun, M., 1997 (lisad). Töökohus- 
tuste täitmisel viidi ära 1858 isikut (ZEV-i andmed, vt. Losses, 1989, 208). 

3Nt. 1101 teadmata kadunut (ZEV-i andmed, vt. Losses, 1989, 208) ja u. 500 välis- 
maale (enamasti Soome) põgenenut (vt. Talve, L., 19. X 1991). 

24 World War Il”. P. 37. 

35Soome armeesse võeti vastu u. 3500 eesti vabatahtlikku, kellest formeeriti 200. 
jalaväerügement. Raamat , Vabaduse eest. Soomepoiste lühielulood” (1997) 

annab täpsemaid teateid 3333 mehe kohta. Neist langes 319 (Soomes 183, Eestis 
110, mujal 26). Soome kaitsejõududes teenis kindlasti rohkem eestlasi. EE artiklis 
Talvesõda” esitatud arv 1000 on nt. katteta, sest nimepidi on teada ainult üks 
eestlasest rindemees. 

26 A. Tinitsa arvutuste kohaselt oli relvastatuid mehi ühtekokku 60 000 (vt. Tinits, 
A., 1983, 43), T. Nõmme hinnangul käis Saksa väest läbi umbes 70 000 meest, neist 
20 000 vabatahtlikku ja 50 000 mobiliseeritut (vt. Nõmm, T., 1990b, 116). 

37 Viimastel aastatel kõige intensiivsemalt Saksa okupatsiooni aega uurinud Inim- 
susevastaste Kuritegude Uurimise Eesti Rahvusvahelise Komisjoni töörühma juhi 
Toomas Hiio hinnangul langes Saksa relvajõudude koosseisus või suri haavadesse 
kindlasti üle 10 000 Eesti kodaniku. Vt. Hiio, T., 2001, 178. 

38 T. Nõmme hinnangul hukkus 20 000 (sh. ka sõjavangid, põgenemisel hukkunud 
ja teadmata kadunud), vt. Nõmm, T., 19906, 116, ja EE 11, Ik. 313; L. Talve (19. X 
1993) arvates võis hukkunuid olla 14 500. 

3? Teises maailmasõjas langenud, hukkunud, haavadesse või haigustesse surnud 
võitlejad. Vt. ,,Pro Patria”. 1, 1998. Koostaja H. Lindmäe hinnangul võiks langenuid 
olla u. 8000. 

49 Kaks näidet paljudest: pärast 21. septembril 1944 Loksa-Porkuni-Sauevälja 
kolmnurgas peetud lahingut, kus mõlemal poolel võitles eestlasi, maeti kolme 
ühishauda 273 meest, kelle identifitseerimine pole õnnestunud (vt. Kärp, Peep, 
1989, 22). Ka novembri lõpul Sõrve sääre pärast peetud lahingutes hukkus eesti 
võitlejaid mõlemal poolel, kuid ülevaadet langenute kohta ei ole. 

4 Paavle, Indrek, 2002, 25. 

42Paavle, Indrek, 2002, 17—25. 

3 Talve, Leo, 9. X 1991. 

4 Publitseeritud on 554 tsiviilisiku nimed, kes hukkusid Tallinna pommitamisel 
9. III 1944. Vt. , Tallinn tules”, 1997. 

45 Vt. Report, 1991, 37. 

46 Põhjalikku ülevaadet vt. Kool, 1999 (Ik. 811 andmed eestlastest Kolmandas 
Riigis 1944/45). 

47 Õhurünnakutes Saksamaal sai surma u. 1000 eestlast (vt. Horm, Arvo, 1995, 179). 
—1944. a sügisel meritsi Saksamaale suundunuist võis uppuda kuni 1200 (vt. Ernits, 
1995, 107). On väidetud, et põgenemisel võis hukkuda kuni 7000 inimest. 
“8Raag, Raimo, 1989. 

“Horm, Arvo, 1995, 177; Aman, Viktor, 1961. 

50 1946. a. Rootsi statistika aastaraamat andis 1945. a. 1. aprilli seisuga eestlaste 
arvuks 22 092, millest on välja jäänud alla 16-aastased lapsed, kes olid kantud 
vanemate passi (vt. Terras, Aleksander, 1995, 115; vrd. Aman, 1961). 

5! Väidetakse, et Sileesia rindel võis hukkuda 2000, , Tšehhi põrgus” 500 meest (vt. 
Report, 1993, 40). 

52Briti tsoonis kuni 4000, USA tsoonis kuni 800 ja prantslaste laagreis u. 300 meest. 
Gailit, 1993. Väike hulk eesti mehi vangistati ka Austrias, Itaalias, Prantsusmaal, 
Norras. Vt. Nõmm, 1990b, 134. 

53315. aprillist 31. detsembrini 1945 toodi Eestisse tagasi 5434 inimest, neist 3867 
Saksamaalt, 784 Poolast, 307 Rootsist, 157 Tšehhoslovakkiast, 78 Prantsusmaalt 

Lisa 1. Rahvastikumuutused Balti riikides 1939—1945 (ligikaudne 
hinnang) 


Eesti Läti Leedu 
Rahvaarv oktoobris 1939 | 1130 000 2 000 000 2 950 000 
Väljaränne ja 
haldusterritooriumi 
muudatused 1939—1941 —20 000 —70 000 + 50 000 
Nõukogude repressioonid 
1940—1941 —15 000 —35 000 —35 000 
Sundmobilisatsioon 
Punaarmeesse —35 000 —20 000 — 60 000 
Evakueerimine 
NSV Liitu 1941 —30 000 — 40 000 —20 000 
Natside repressioonid —10 000 — 90 000 —200 000 
Sundmobilisatsioon Saksa 
armeesse 1941—1945 —70 000 —150 000 — 50 000 
Sundmobilisatsioon 
Saksa tööteenistusse 
1941—1944 —15 000 —35 000 —75 000 
Põgenemine läände 
1942—1945 — 60 000 —100 000 — 50 000 
Nõukogude repressioonid 
1944—1945 — 30 000 —70 000 — 50 000 
Haldusterritooriumi 
muudatused 1945 —70 000 — 50 000 +25 000 
Väljaränne Poolasse 0 0 —150 000 
Sündide puudujääk —15 000 — 30 000 —35 000 
Naasmine Saksamaalt + 60 000 +80 000 +50 000 
Naasmine NSV Liidust + 20 000 + 20 000 + 50 000 
Rahvaarv 1945. aasta 
lõpul 850 000 1 400 000 2 400 000 
Inimkaotused 
protsentides 1939-1945 25% 30% 15% 


Allikas: Romualdas Misiunas, Rein Taagepera. ,Balti sõlteaastad 1940- 
1990”. Tallinn, 1997, Ik. 329. 

Lisa 2. Eesti rahvastikukaotused (ligikaudsed andmed) 


Nr. | Kategooria Kokku | Ellu- Pöördumatud 
jäänud kaod 
1. | Saksamaale ümberasujad 20 000 20 000 
I Nõukogude okupatsioon (1940—1941) 
2. | Arreteeritud: 8 000 200 7 800 
2.a |— Eestis mõrvatud 2 400 
2.b | = NSV Liidus hukkunud 5 400 
3. | Küüditatud 10 000 4000 6 000 
4. | Punaarmeesse 34000] 10000 24 000 
sundmobiliseeritud: 
4.a |— teekonnal hukkunud 2 000 
4.b | = Punaarmees langenud 10 000 
4.c |— tööpataljonides hukkunud 12 000 
5. | NSV Liitu evakueeritud 25000) 20000 5 000 
6. | Teadmata kadunud 1100 1100 
7. | Välismaale põgenenud 500 500 
Saksa okupatsioon (1941—1944) 
8. | Saksa armees langenud 10000 10 000 
9. | Hukatud tsiviilisikud 7 800 7 800 
10. | Tööteenistusse saadetud 800 200 
11. | Vangilaagrisse saadetud 4000 1040 
12. | Soome põgenenud: 6 000 4000 
12.a | — soomepoistena Eestisse 1 800 
tagasi tulnud 
13. | Evakueeritud rannarootslased 7 900 7 900 
14. | Läände põgenenud 70 000 70 000 
15. | Nõukogude õhurünnakutes 800 800 
hukkunud tsiviilisikud 
16. | Punaarmee poolt Tšehhis ja 1000 1000 
Saksamaal hukatud sõjaväelased 
II Nõukogude okupatsioon (1944—1989) 
17. | Arreteeritud 30000] 20000 10 000 
18. | Küüditatud 23000] 20000 3 000 
19. | Vastupanuvõitluses hukkunud 3 000 3000 
20. | Poliitilistel põhjustel arreteeritud 500 
1953—1988 

TERVISHOID 


Virve Kask 


Kuna tervishoiualane eriuurimus aastate 1940—1991 kohta puudub, 
ei saa järgnev olla rohkemat kui ainult esialgne ülevaade praegu 
teadaoleva põhjal. Ülevaates on välja toodud selle ajajärgu eri pe- 
rioodidele iseloomulikud tervishoiuprobleemid, jälgitud arvuliste 
põhinäitajate dünaamikat ja tervishoiuvõrgu olukorda ning esitatud 
mõningaid demograafilisi andmeid. 

50-aastase okupatsiooni võib jagada kolme perioodi: 1940-1941, 
1941—1944 ja 1944—1991. Esimest ja teist perioodi iseloomustavad 
sõjaajale omased kaotused, kolmandat kuni 1953. aastani stalinist- 
likud repressioonid ning alles 1950. aastate keskpaigast võis alata 
uue tervishoiusüsteemi rahulikum ülesehitus. 

Ajavahemikus 1939-1953 kaotas Eesti vähemalt 735 arsti! (u. 
79% arstkonnast arvestades 1939. a. seisuga), sh. 25 Tartu Ülikooli 
meditsiiniteaduskonna õppejõudu?. Teise Nõukogude okupatsiooni 
alguses peeti oluliseks arvnäitajate kasvu, arstiabi kvaliteedile ja 
sisule hakati tähelepanu pöörama tasapisi, aja möödudes, kusjuures 
tervishoiu lahendada jäid sageli ka sotsiaalhoolekandeküsimused. 

Eesti elanike keskmine eluiga oli 1940. a. 58,4 aastat (Soomes 
57,3)? ja 1991. a. 70 aastat (Soomes 75,5). 


8.1. MÕNINGATEST RASKUSTEST ARVANDMETE KASUTAMISEL“ 


Arvandmete võrdlemist raskendab kõigepealt asjaolu, et statistilisi 
tabeleid on koostatud erinevatel alustel. Seetõttu pole lihtne kindlaks 
teha isegi niisugust näitajat nagu vaadeldava perioodi alguses Eestis te- 
gutsenud arstide arv. Arstide Koja viimases, 1940. a. kevadel koostatud 
nimekirjas on arste 8485, kuna enne seda (10. märtsil 1940) oli nimistust 
kustutatud 150 Eestist lahkunud baltisaksa arsti, kuid 1992. a. Eesti 
Statistika aastaraamatus avaldatud tabel annab arstide arvuks 1940. a. 
1056. Selle tabeli põhjal oli 1991. a. arste üle kuue korra rohkem (6527), 

keskastme meditsiinitöötajaid üle üheksa korra ja haiglaasutusi kaks 
korda rohkem. Ent kõik need näitajad vajaksid põhjalikke kommentaa- 
re, eriti kui sooviksime oma andmeid võrrelda nii 1940. a. kui ka pärast 
sõda iseseisvuse säilitanud naaberriigi Soome omadega. Nimetatud tabeli 
järgi oli 1940. a. Eestis 10 000 elaniku kohta 10 arsti, 14,1 keskastme 
meditsiinitöötajat ja 47,7 haiglavoodit ning 1991. a. olid need arvud 
vastavalt 41,6, 84,1 ja 112,2. Soomes pikenes inimese keskmine eluiga 
aastail 1940-1991 18,2 aastat, meil aga 11,6 aastat. 

Ent arvandmed moodustavad tervishoiuseisukorra kirjeldusest ainult 
ühe osa. Seepärast rõhutagem, et kuigi 20 iseseisvusaastast ei piisanud 
oma tervishoiusüsteemi täielikuks väljaehitamiseks, oli Eesti Vabariigi 
elanikkond arstiabiga normaalselt kindlustatud. Esimese tõsise hoobi 
andis 195 arsti lahkumine baltisakslaste ümberasumise käigus. Arste 
mobiliseerisid ka mõlema okupatsioonivõimu armeed, sõja ajal allus kogu 
tervishoiusüsteem sõjaväe vajadustele. Pärast sõda takistasid süsteemi 
loomist rasked repressioonid, mille järelmõjud kestsid ka siis, kui Tartu 
Ülikooli arstiteaduskonnast tuli juba uus, , poliitiliselt puhta minevikuga” 
arstide sugupõlv. 

Rahva põhilised tervishoiumured ei lahene üleöö. Näiteks alkoholism 
ja tuberkuloos olid Eestis tõsised probleemid juba tsaariajal ning on seda 
veel praegugi. Samuti ei kao nii pea okupatsiooniperioodil esile kerkinud 
probleemid (nt. massilised abordid, narkomaania). 


8.2. ESIMENE NÕUKOGUDE OKUPATSIOON (1940-1941) 


Pärast tervishoiu formaalset riigistamist ei jõutud üheainsa okupat- 
siooniaasta jooksul palju kaugemale uute töösuundade kavandamisest. 
Sotsiaalministeeriumis valmistati ette uusi seadusi ja korraldusi, mida 
saaks suuremate kulutusteta kiiresti ellu viia (nt. töökaitse eeskirjade 
muutmine, vaimse ala töötajate töökaitseseaduse koostamine). 

Teine kava käsitles ressursimahukaid uuendusi, nagu tasuta ravi 
korraldamine, üldise vanaduskindlustuse kehtestamine, puhkekodude 
rajamine.” 

Natsionaliseeriti eraraviasutused, laboratooriumid, suuremad aptee- 
gid, rohu-, optika-, arstiriistade ja arstitarvete kauplused ning töökojad. 
Korraldati ümber ja laiendati Tallinna tervishoiuvõrku, üldkasutusse anti 
12 haiglat (kõik endised erahaiglad) endise 3 asemel. Laiendati ka Tartu 
tervishoiuvõrku.* Ravimihinnad külmutati, kusjuures seni läänest hangi- 
tud ravimeid juurde ei saadud. Esimese Nõukogude okupatsiooni lõpuks 
oli Eesti arstide arv vähenenud 229 võrra.!° Nendest 57 arsti langes rep- 
ressioonide ohvriks, 89 evakueerus sakslaste tulekul NSV Liitu ja 17 viidi 
sinna mobilisatsiooni sildi all. Üks esimesi NKVD repressioonide ohvreid 
Eesti arstkonnas oli endine riigivanem ja välisminister, tunnustatud sil- 
maarst Friedrich Akel, kes vahistati juba 17. oktoobril 1940 ja lasti maha 

Tallinnas 3. juulil 1941. Okupatsioonivõimud kehtestasid Eestis totaalse 
jälitus- ja pealekaebamissüsteemi, mis oli senise demokraatliku riigi ko- 
danikele täiesti tundmatu. Aastakümnete jooksul rakendatud vägivald 
põhjustas rahva vaimsele tervisele mitmesse põlvkonda ulatuva mõju- 
jõuga kahjustusi. 


9.3. SAKSA OKUPATSIOON (1941-1944) 


Erinevalt Nõukogude okupatsioonidest oli Saksa periood kogu ulatuses 
sõjaaegne. Kogu Eesti tervishoiukorraldus (sh. haiglad) allutati valluta- 
tud alade kohta kehtestatud eeskirjadele, tsiviilelanikkond sai arstiabi 
alles teises järjekorras, sama kehtis arstimite kättesaadavuse suhtes. Li- 
saks ohustasid tsiviilelanike tervist muud sõjaaja hädad, eriti toitlusolude 
kehvus. Sõjavajaduste teenistusse rakendati ka TÜ arstiteaduskond." 

Arstimite puuduse, alatoitluse ja halbade hügieenitingimuste tõttu kan- 
natasid rohkem just linnaelanikud. Ohtlikest nakkushaigustest oli levinuim 
difteeria (kuni 25 juhtu nädalas). Tähnilist tüüfust esines nädala kohta 7 
juhtu, tüüfust üksikuil juhtudel. Sagenesid suguhaigused, eriti naistel. 

Ka Saksa okupatsioonivõim rakendas repressioone, kuigi mitte seda- 
võrd ulatuslikult, nagu tegid seda esimesed okupandid. Hukati 19 arsti 
—nii eestlasi, kel oletati kommunistlikke vaateid (dr. Artur Meerits), kui ka 
siia jäänud juudi meedikuid. Kolm juudi arsti päästsid neid varjanud eest- 
lastest kolleegid. Vangistatud olid anglofiilsetes vaadetes kahtlustatavad 
TÜ arstiteaduskonna professorid Rudolf Bernakoff ja Valter Hiie. 1944. 
a. üldmobilisatsiooniga võeti Saksa armeesse teadaolevalt 39 Eesti arsti, 
neist 6 langes rindel. 3 arsti hukkus 1943.—1944. a., kui punalennuvägi 
pommitas Eesti linnu. 

Saksa ja Nõukogude okupatsiooni vahetumisel lahkus Eestist kümnete 
tuhandete põgenike seas ka 312 arsti, kodumaale jäi neid 389.12 Esimese 
Nõukogude okupatsiooniaasta massilised repressioonid tekitasid sellise 
hirmu, et oldi sunnitud kodumaa maha jätma. Põgenenutest on teada 
u. 155 Tartu Ülikooli üliõpilast, kes suutsid haridustee lõpetada ja said 
arstidiplomi juba paguluses, ning 12 arstiteaduskonna professorit. Põge- 
nemisel hukkus vähemalt 8 arsti. 


8.4. TEINE NÕUKOGUDE OKUPATSIOON (1944-1991) 


3.4.1. ETTEVALMISTUSED EESTI NSV TERVISHOIUSÜSTEEMI 
TAASTAMISEKS (1943-1944) 


Meditsiinikaadri ettevalmistamist alustati 1943. a., pärast seda, kui 
ENSV Rahvakomissaride Nõukogu 31. detsembril 1942 oli tunnistanud 
vajalikuks asutada Vene NFSV territooriumil eesti õppekeelega velsker- 
ämmaemandate kool. Lisaks organiseeriti Moskvas kokkuleppel NSV Liidu 

Tervishoiu Rahvakomissariaadiga tervishoiuosakondade juhatajate ja 
nende asetäitjate (15 inimest), plaanijate (15), epidemioloogide (10), 
bakterioloogide (5) ja tervishoiuasutuste juhtivate arstide (12) kursused. 
Kavandati ka sanitaararstide abide kursusi. 

11. jaanuaril 1944 valmis Eesti NSV rahvamajanduse taastamise ope- 
ratiivplaani projekt, mis sisaldas esmajärgulisi ülesandeid ka tervishoiu 
alal (muu hulgas nägi plaan ette ka mitmesuguseid tagalas läbiviidavaid 
üritusi). Pakilisemateks tervishoiualasteks ülesanneteks pidas Tervis- 
hoiu Rahvakomissariaat tervishoiutöötajate arvelevõtmist, raviasutuste 
avamist, nakkushaigete eraldamist ja hügieenikontrolli.'? Meetmete ra- 
kendamiseks andis ENSV Tervishoiu Rahvakomissariaat 27. juunil 1944 
välja käskkirja kaadri-, varustuse- ja ravialaste ning organisatsiooniliste 
juhistega. Spetsialistide puuduse tõttu tuli taasvallutatud Eestis tervis- 
hoiuosakondade juhatajateks võtta peale arstide ka velskreid ja arsti- 
teaduskonna vanemate kursuste üliõpilasi, kes olid kommunistliku partei 
liikmed. Nad saabusid Eestisse kohe vägede järel nn. operatiivgruppide 
koosseisus. Tervishoiuala üldjuhiks sai rahvakomissar Viktor Hiion, eri- 
osakonna juhiks üliõpilane Aleksander Räni. Näiteks Saaremaa osakonna 
juhatajaks pandi velsker Paul Oberschneider ja Valga osakonna juhatajaks 
üliõpilane Kirill Klenski. 

Uue Nõukogude okupatsioonivõimu saabumisega algasid taas mas- 
silised vahistamised, mis hõlmasid teiste seas paljusid tuntud arste, kes 
olid söandanud kodumaale jääda. 14. oktoobril 1944 vahistati Juhan 
Reimaste, 23. oktoobril Voldemar Sumberg, novembris August Kukemilk, 
18. detsembril Robert Lattik, 23. detsembril Herman Kurba jne. (aasta 
lõpuks kokku 10 arsti). Kuni 1953. aastani langes repressioonide ohvriks 
vähemalt 54 Eesti arsti. 


8.4.2. TERVISHOIUTÖÖ PÕHISUUNAD 1944-1949 


Tartus taastati meditsiinikool, jätkus Tallinna Meditsiinilise Keskkooli 
töö (Tambovist reevakueerunud õdedekooli alusel). 1945. a. lõpul avati 
meditsiinikool ka Rakveres ja Viljandis. Arstide täienduskursustele Mosk- 
vasse ja Leningradi saadeti 40 arsti.'“ Meditsiinikaadrit valmistas ette ka 
ENSV Punase Risti Selts. Kaadrivaegus tingis NSV Liidust sissetoodud 
madala kvalifikatsiooniga ja umbkeelsete töötajate ametissepanekut, mis 
võimendas veelgi eesti arstkonna antipaatiat nn. vene värgi vastu. 

1. novembril 1944 alustati levinumate nakkushaiguste (difteeria, 
rõugete, tüüfuse, paratüüfuse ja düsenteeria) vastaseid kaitsesüstimisi. 
Difteeria leviku peatamiseks nähti ette laste kaitsesüstimine alates 
nende 6. elukuust kuni 12. eluaastani; seedeinfektsioonidevastane kaitse- 
süstimine hõlmas 12.—55. eluaastat. Tõsiseks probleemiks olid ka süge- 
lised, seepärast loodi naha- ja suguhaiguste dispanserite juurde eraldi 
ravipunkt. 

9.—11. märtsil 1945 toimus | Eesti NSV tervishoiutöötajate kongress. 
Konstateeriti, et kogu tervishoiuvõrgus oli 1645 arsti- ja 245 hambaars- 
tikohta; esimestest oli täidetud 26,9%, teistest 26,1%. Tegelik vajadus 
olnuks 900 arsti, seega oli puudu 457 arsti. Tartu Riikliku Ülikooli arstitea- 
duskonna suhtes nenditi, et 1941. a. õppejõududest oli järele jäänud 2/3; 
teaduskraadita kateedrijuhatajaid oli 11, assistendikohti täitsid vanemate 
kursuste üliõpilased. 1944. a. olid ülikoolis loodud uued, tervishoiu orga- 
nisatsiooni ja nakkushaiguste kateedrid. Tallinnas tegutsesid novembris 
1944 Meditsiinilise Varustuse Valitsus, Toompea Raviasutuste Valitsus ja 
Teaduslik-Meditsiiniline Raamatukogu kokku 2487 tervishoiutöötajaga.'* 
Pärast demobiliseerimist ja NSV Liidust naasmist oli 1945. a. Eestis 443 
arsti ja 65 hambaarsti.'f 

Tartus alustas tervishoiuosakond tegevust kohe pärast Nõukogude 
vägede tulekut (25. augustil 1944), kui linnas ei töötanud ühtegi ravi- 
profülaktilist asutust ega arsti. Kõigepealt seati sisse linnahaigla Naiste- 
kliiniku ruumides. Edasi käivitus töö nakkushaiglas, naha- ja suguhaiguste 
haiglas, vesiravilas, laste tuberkuloosihaiglas, 1. polikliinikus, tuberkuloo- 
sidispanseris ja sanitaar-epidemioloogiajaamas. Esimese aasta jooksul 
(25. august 1944 — 10. oktoober 1945) kasvas tervishoiutöötajate pere 
1 arstilt 44 arstile ja 67 õele. 

Puhkekodude ja sanatooriumide 272 hoonest (1941. a.) oli 1944. a. 
sügiseks järel 186. Pärnu ja Haapsalu mudaravilad olid lõhutud ning Eesti 
parimad kuurordid (Narva-Jõesuus, Orul, Pühajärvel) peaaegu maani 
maha põlenud. Sanatooriumide võrgu areng algas visalt, kuid avati Võru 
ja Aegviidu puhkekodu. 

Võitluses nakkushaigustega viidi 1945. a. läbi ulatuslikud profü- 
laktilised kaitsesüstimised. Plaani järgi oli nakkushaigeile ette nähtud 
770 voodikohta, ent tegelikut loodi neid 1011. Kõikide maa-arsti- 
jaoskondade juurde organiseeriti isolaator, õnnestus korraldada ka 
sanitaartransporti. 

1946. a. oli Eestis 519 arsti, kes täitsid 871 arstikohta (kohakaasluse 
koefitsient 1,6). Arstidega komplekteerimise plaanist oli täidetud 64,8% 
(vaja oli 800 arsti, kes pidid täitma 1242 arstikohta), puudu oli 281 arsti. 
Paljudel plaanilistel ametikohtadel olid, nagu öeldud, NSV Liidust saabu- 
nud ja madala kvalifikatsiooniga isikud. Eriarstide vähesuse tõttu oli suuri 
raskusi eeskätt spetsialiseeritud arstiabi osas.” Tõstmaks eriravi kvaliteeti 
ja kindlustamaks organisatsioonilis-metoodilist juhtimist, seati 1946. a. 
sisse ENSV peaarstide instituut. Avati ja taastati lastesanatooriume ning 
-haiglaid. 1946. a. lõpetati Taevaskoja lastesanatooriumi ehitus- ja Lusti- 
vere lastesanatooriumi taastamistööd. Tartus avati esimene laste tuberku- 
loosihaigla. Organiseeriti vereülekandejaamad Tallinnas ja Tartus. 

Tuberkuloosi osas oli olukord halb: iga kuu suri keskmiselt 15—25 
haiget, pms. vanuses 20-30 eluaastat. Raskete haigete isoleerimiseks 
puudus võimalus. 

1950. a. lõpuks töötas ENSV Tervishoiuministeeriumi alluvuses 138 
haiglat, neis oli kokku 6357 voodikohta,'? kuid mitmed ravi-profülaktika- 
asutused kuulusid teiste ametkondade süsteemi. 

Jätkusid repressioonid. 1949. aasta 25. märtsi massiküüditamisega 
viidi Siberisse Tallinna linnaarst Nikolai Sarv perekonnaga ja Tartust 
dr. Klaudia Bezanitskaja perekonnaga. Teist korda vahistati tuntud arstid: 
Mihkel Kask 1947. a. ning Harry Rütmann ja Leonhard Mardna 1949. 
a. Tallinna Keskhaigla arstidest arreteeriti Eesti NSV peakirurg Georg- 
Bernhard Järvekülg 1951. a. veebruaris ning dr. Rudolf Müürsepp ja 
dr. Julius Paldrok novembris. G.-B. Järvekülg hukkus Narva vangilaagris 
10. augustil 1953. 


8.4.3. TERVISHOID AASTAIL 1950-1991 


1950. a. kuulutati meditsiinialase teadusliku uurimistöö põhiproblee- 
mideks tuberkuloos, traumatism, kutsehaigused ja düsenteeria. Nenditi, 
et sündimus on suurenenud, üld- ja lastesuremus vähenenud ning 
loomulik iive muutunud positiivseks.?' Samal ajal sai aga Tartu Riikliku 
Ülikooli arstiteaduskonna tegevus korvamatut kahju massiliste repres- 
sioonide tõttu, mis saavutasid kulminatsiooni pärast partei 1950. a. 
märtsipleenumit. Ülikoolis represseeriti kokku 56 õppejõudu ning eks- 
matrikuleeriti mitusada üliõpilast, neist paljud ka arreteeriti.?? Arstitea- 
duskonnas kõrvaldati nn. kodanliku natsionalismi süüdistusega ametist 
12 professorit 17-st, neid asendasid madalama kvalifikatsiooniga, kuid 
parteile ustavad arstid. Langes ülikooli õppe- ja teaduskvaliteet. Hiljem 
võeti osa endisi professoreid tööle tagasi. 

Seoses 1956. aastast alanud poliitilise ,sulaga” pääses ka tervis- 
hoiusüsteemi ülesehitus rahulikematele rööbastele. Loomuliku arengu 
tulemusena edenesid teadus ja tehnika ning paranes rahva heaolu. See 
kajastus ka meditsiinis. Paranesid kõik demograafilised näitajad (suure- 
nes sündimus, vähenes üld- ja lastesuremus, tõusis loomulik iive), ehitati 
suuri haiglaid ning tasuta arstiabi oli igaühele kättesaadav — kõike seda 
võib nimetada sotsialistliku ühiskonna positiivseks küljeks. 

Kuid Nõukogude süsteemile omane suletus pärssis arengut ikkagi, 
normaalses vabas ühiskonnas olnuksid edusammud palju suuremad. 
Läänest isoleeritus tingis tehnilise mahajäämuse, teadusliku uurimistöö 
puhul polnud võimalik saada piisavat infot läänes tehtu kohta, välismaist 
teaduslikku kirjandust tuli tellida valuuta eest nagu ka ravimeid ja mood- 
sat meditsiiniaparatuuri. Rahvusvahelised kontaktid olid minimaalsed ja 
sõltusid rohkem parteilisest positsioonist, kui inimese andekusest ning 
võimetest. Haiglavõrk oli kolmeastmeline — parteihaiglad, keskhaiglad ja 
rajoonihaiglad — ning nende võimalused erinesid tohutult. Tehnilist maha- 
jäämust pidid kompenseerima arstide oskused ja töökus. Inimesekeskne 
arstiabi asendus üha enam haiguste vastu võitlemisega. Militaarne 

NSV Liit eelistas sõjatööstust ja kui riigi lõpuaastatel majanduslik olukord 
halvenes, muutusid mõned ravimigrupid defitsiitseks. 

Nõukogude alkoholipoliitika oli vägivallale rajatud ühiskonna lahu- 
tamatu osa. Juba esimesel okupatsiooniaastal tehti viin kättesaadavaks 
igal pool ilma igasuguste piiranguteta. Nõukogude alkoholipoliitika toel 
tõusis alkoholism üleliiduliseks terviseprobleemiks. Eestis püüti seda 
tembeldada kodanlikuks igandiks ning avalikkuse ees maha vaikida. 
1985. aastani oli keelatud ajakirjanduses avaldada andmeid, kui palju 
tarbitakse alkoholi ühe elaniku kohta. See näitaja saavutas kõrgpunkti 
aastail 1982—1984: 11,2 liitrit (Soomes samal ajal 6—7 |). Teatava kaha- 
nemise tõi üleliidulise alkoholipoliitika muutumine 1985. a., kuid suure 
osa okupatsiooniaja alkoholismiohvrite surm nihkus sellega lihtsalt edasi 
taasiseseisvunud Eesti aega. Raviasutustes arvel olevate alkohoolikute 
hulk oli kõige suurem aastal 1985 ja vähenes siis, 1991. a. aga oli neid 
patsiente koguni 4168 võrra rohkem kui 1980. a. Samal perioodil tõusis 
narkomaanide ja toksikomaanide arv 93-It 266-le. 

Eesti Vabariigis ja algul ka NSV Liidus keelatud abort seadustati 
1955. a. Peagi kasvas see tõsiseks probleemiks, saavutades arvulise kõrg- 
punkti 1970. aastatel (1970 tuli 100 elussünni kohta 188,7 aborti). Ka see 
probleem on kandunud taasiseseisvunud Eestisse. 

Narkomaania saabus Eestisse suhteliselt hilja, sest olime okupat- 
siooni tõttu välismaast eraldatud. Kui 1980. a. registreeriti ainult 1000 
narkootikumide tarvitamise juhtu, siis 1985. a. juba 5000. HIV saabus 
Eestisse alles okupatsiooni lõpuaastail üksikute juhtumitena (1990. a. 
tuvastati HIV-kandlus 6 ja HIV-tõbi 8 inimesel).? 

50-aastase okupatsiooni lõpuks 1991. a. oli Eestis küll 6527 arsti, 
13 215 keskastme meditsiinitöötajat ja 17 626 haiglavoodit (10 000 ini- 
mese kohta vastavalt 41,6, 84,1 ja 112,2), kuid eestlase keskmine eluiga, 
mille poolest olime enne okupatsioone soomlastest paremal järjel, oli 
nüüd jäänud põhjanaabrite omast tervelt 5,5 aasta võrra lühemaks. 


1Vt. Merila-Lattik, Helbe, 1995, detailsemalt Merila-Lattik 2000, 7—34 ja lisad. 

? Lähemalt vt. art. ,Kõrgharidus ja teadustöö” (Laas, Jaan); samuti Merila-Lattik 
2000 (nimestik Ik. 1151]j). 

3 Report, 1991, 45. 

* Allikatena on kasutatud Eesti Statistika ja Eesti NSV Rahvamajanduse Statistika 
aastaraamatuid ning Ilmoja 2002. — Põhjalikum ülevaade: Ahelik 1980. 

5 Vt. Eesti Statistika, 1937, 1938, 1939, 1940 (jaanuar); Ahelik 1980. 

° Vt. Merila-Lattik, Helbe, 2000, 17. 

7 Arutlusel olid nt. järgmised teemad: senise ravikorralduse reorganiseerimine, ter- 
vishoiutöötajate komandeerimine NSV Liitu sealse tervishoiukorralduse tundma- 
õppimiseks, tervishoiu alal tegutsenud eraasutuste ja -ettevõtete natsionaliseerimi- 
ne, töötavale rahvale tasuta arstiabi kehtestamine, kõigile tuberkuloosihaigetele 
tasuta ravi võimaldamine, riikliku sotsiaalkindlustuse sisseseadmine töölistele ja 
teenistujatele, tervishoiuasutuste ülesanded nakkushaiguste vältimise ja tõrje alal, 
tervishoiuvõrgu laiendamine, ajutise töövõimetuse põhjuste uurimine suuremates 


49 


tööstusettevõtetes, tervishoiuolude uurimine põlevkivirajoonis, täiendavate haig- 
late avamine seoses alanud sõjaga, Eesti Punase Risti tegevus sõjaolukorras. 

S Linna keskhaiglas (end. linnahaiglas) asus tööle 30 arsti, üldiseks mahutusnormiks 
määrati 562. Moodustati linna 2. haigla (end. ühishaigekassa haigla, vastavalt 12 
ja 160), Tallinna sisehaiguste haigla (end. Greiffenhageni kliinik, 4 ja 60), 2. närvi- 
haiguste haigla (end. Hirschi sanatoorium, 2 ja 40), 1. sünnitushaigla (end. Krulli 
kliinik, 3 ja 35), 2. sünnitushaigla (end. Knüpfferi kliinik, 2 ja 25), nakkushaiguste 
haigla (end. 2. haigla Magasini t., 7 ja 300; ka tiisikushaigete osakond), Tallinna 
lastehaigla (end. Krulli kliinik, 70 voodit), naha- ja suguhaiguste haigla (Veerenni 
t., voodite suurendatud arvuga). 

? Enne olid Tartus nakkus-, naiste- ja meestehaigla, emade ja laste arstlik nõuandla, 
tervishoiuosakond, tervishoiupolitsei. Voodikohti oli kokku 165, arste 17, hamba- 
arste 2, õdesid-velskreid 13. Pärast laiendamist oli voodeid 303, arste 76, hamba- 
arste 13, õdesid-velskreid 84, muud personali 195, kokku 368 inimest. 

19 Neist 45 lahkus nn. järelümberasumisega. Lähemalt vt. Merila-Lattik 2000, 
19-23. 

1 Lähemalt vt. art. ,Kõrgharidus ja teadustöö” 5.3.1. 

12 EE 11, 403; Merila-Lattik 2000, 24-28. 

13 Täpsemalt: 3 päevaga teostada kõigi meditsiini-, farmaatsia- jt. tervishoiu- 
töötajate arvelevõtmine ning tööle kinnitamine (kasutades vajaduse korral 
arstikohtadel IV ja V kursuse meditsiiniüliõpilasi ja keskmeditsiinipersonali); 
3 päevaga organiseerida sanitaar-epidemioloogiajaamad ja nakkushaiglad; 5 
päevaga rakendada tööle üldhaiglad, ambulatooriumid, leprosooriumid, laste- 
asutused ja vajalik apteegivõrk; 7 päevaga organiseerida vajalikul hulgal lihtsamat 
tüüpi sanitaarkorrastuspunkte ja desinfektsioonikambreid, et kindlustada kogu 
infektsioonist ohustatud paikkonna elanike sanitaarkorrastus; 7 päevaga välja 
selgitada ja isoleerida nakkushaigusi põdevad isikud; 14 päevaga avada maa-ars- 
tijaoskonnad, seejuures organiseerida iga arstijaoskonna juurde esimese 20 päeva 
jooksul statsionaar 5-10 voodikohaga ja apteegipunkt; esimesest päevast alates 
teostada asustatud punktide, veevõtukohtade, ladude, elumajade, kaupluste jm. 
sanitaar-epidemioloogilist uurimist ja puhastamist. 

1410 epidemioloogi, 10 sanitaarinspektorit, 5 silmaarsti, 5 kirurgi, 3 günekoloogi, 
4 lastearsti, 2 naha- ja suguhaiguste arsti, 2 närviarsti (ENSV Tervishoiu RK käskkiri 
11. XII 1944). 

15 Arste 353, õdesid 448, velskreid 117, ämmaemandaid 106, masseerijaid 25, 
laborante 46, muud tervishoiuasutustes töötavat personali 1368 (Tervishoiu RK 
ettekanne RKN-le 17. XI 1944). 

15 EE 11, 403. 

7 Ametikohtade täitmiseks leidus nt. epidemiolooge ainult 6%, sanitaar- ja silma- 
arste 20%, kurgu-nina-kõrvaarste 40% ulatuses. 

18 Ahelik 1980, 289. 

19 Sh. linnades 61 (5014 voodikohta), maal 77 (827). Kõigi raviasutuste voodikohti 
kokku oli 7151. Vt. Ahelik 1980, 336j. 

20 Nt. raudteelaste ja veetransporditöötajate meditsiiniasutused, amtiühingute 
üldsanatooriumid jm. (vt. Eesti NSV rahvamajandus 1970. a.). 

21 Vt. Ahelik 1980, 312. Vrd. ENSV Tervishoiu Ministeeriumi kolleegiumi otsus 
25. augustil 1949. 

22 Lähemalt vt. art. , Kõrgharidus ja teadustöö” 5.4.1.; hulga detaile toob Merila- 
Lattik 2000, 27-32. — Osa õppejõude võeti uuesti ametisse Stalini surmale järgnenud 
poliitilise ,sula” ajal. 

23 Teadaolevalt ilmus esimene konkreetsete andmetega ajaleheartikkel alles 
1985. a. Noorte Hääle veergudel. 

2 Uibu, Kalju. 2000/2001, 15j. 

25 Liiv, Anti. 2002. 

IV 


TERVISELE TEKITATUD PÜSIKAHJUD 


Heino Noor 


Okupantriigi NSV Liidu repressiivpoliitika ja terror põhjustasid 
anastatud Eestis raskeid inimkaotusi. Pannes toime massimõrvu, 
vangistamisi ja küüditamisi, hävitas või sandistas sovetivõim hul- 
galiselt inimesi ning tekitas tuhandete Eesti elanike vaimsele ja 
kehalisele tervisele püsikahjusid. Otseste või kaudsete repressioo- 
nide all kannatas ligikaudu pool Eesti elanikkonnast.' Üleelatud 
vägivald jättis rahva mällu ja tervisesse püsivaid jälgi ning selle 
tagajärjed kanduvad veel mitmesse põlve. 

Valge raamatu alljärgnevas peatükis käsitletakse sovetlike, sh. 
eriti stalinistlike repressioonide ajal (1940-1941 ja 1944—1954) 
Eestis sooritatud inimsusvastastest kuritegudest tingitud tervise- 
kahjustusi.? Käsitlus on viktimoloogiline ja samas sovetoloogiline, 
sest toob esile paljusid Nõukogude tegelikkuse ilminguid.? 


4.1. INIMSUSVASTASED KURITEOD 


ÜRO 1968. aasta konventsiooni, mis käsitleb inimsusvastaseid ja sõja- 
kuritegusid, nimetatakse rahvusvahelises õigusterminoloogias aeguma- 
tuskonventsiooniks. Selle järgi on aegumatu inimsusvastane kuritegu 
kavatsuslikult ja/või tahtlikult sõja või rahu ajal okupeeriva võimu toime- 
pandud rahvusliku, etnilise, rassilise või usulise rühmituse ja/või selle 
liikmete tapmine, hävitamine, sundasumisele saatmine, küüditamine, 
jälitamine ning tagakiusamine (persekutsioon), hävingut põhjustavate või 
sündimust takistavate elutingimuste pealesurumine, rühmituse liikmetele 
tõsiste kehalise ja/või vaimse tervise kahjustuste tekitamine. 

Eesti Vabariigi karistusseadustik (2002. a., 8 89) nimetab inimsus- 
vastasteks kuritegudeks 
süstemaatilisel viisil või massiliselt ja riigi, organisatsiooni või grupi õhutu- 
sel või juhtimisel toimepandud inimõigustest ja -vabadustest ilmajätmist 
või nende õiguste ja vabaduste piiramist, samuti tsiviilelanike tapmist, 

piinamist, vägistamist, neile tervisekahjustuse tekitamist, nende sunni- 
viisilist ümberasustamist, väljasaatmist, prostitutsioonile sundimist, neilt 
alusetult vabaduse võtmist või muud väärkohtlemist. 

Niisuguseid kuritegusid sooritati Eestis kogu Nõukogude okupatsiooni 
kestel. 

Peatükis esitatud andmete, tähelepanekute ja analüüsi aluseks on 
kümne aasta jooksul (1993—2003) Tartus Meditsiinilise Rehabilitatsiooni 
Teenistuses (MRT) tehtud töö, seal abistatakse kodanikualgatuse korras 
ja tasuta rohkem kui 700 raskete (nii sovetlike kui ka natslike) repres- 
sioonide ohvrit. Käesoleva peatüki autor, praegune MRT arst-konsultant, 
küüditati 1941. a., vangistati 1944. a. ja on poliitvangina viibinud 8 aastat 
vangilaagris (Gulagis).' 


4.2. NSV LIIDU REPRESSIOONIDE TÄHENDUS 


Nõukogude okupatsiooni perioodil eesti rahva vastu toimepandud 
repressioone võib ulatuselt ja raskuselt mitmeti võrrelda holokaustiga. 
Holokausti uurijad kinnitavad, et peaaegu kõigil ellujäänutel on tähelda- 
tud pikaajalisi kehalisi ja/või psüühilisi häireid“, niisugused psüühikamuu- 
tused kanduvad kannatanute teise ja kolmandassegi põlvkonda, kestes 
kokku umbes 50 aastat. Eestis ei möödu need järelikult enne 2030.—2040. 
aastat. 30-60% ellujäänuist vajab hooldust, neist 10-30% arstiabi. Meil 
toimunut ongi õige nimetada Eesti holokaustiks.“ Aga kuigi meid tabanud 
repressioonide otsesed ja kaugtagajärjed sarnanevad holokausti omade- 
ga, on neid seni vähe käsitletud. Sama kehtib Nõukogude repressiivpolii- 
tika aluseks olnud etnotsiidisuundumuse suhtes.” Eesti pikaajaline vägi- 
valdne sovetiseerimine lõi üldise psühhotraumeeriva olukorra. Niisuguse 
psühhotrauma konkreetsed ilmingud, kestus ning tagajärjed olenesid ühe 
või teise sotsiaalse grupi ja/või isiksuse traumaeelsest seisundist, trauma 
raskusest ja sellega kohanemise võimalustest. 

Muidugi ei tähendanud Nõukogude aeg Eestile ainult inimsusvastaste 
kuritegude katkematut ahelat. Paljud represseeritud suutsid säilitada ja 
edendada nii rahvuslikke väärtusi, kultuuri ja teadust kui ka majandust. 
Seda ei tohi pisendada, aga samuti ei tohi pisendada vägivallale vastu- 
hakkajate kannatusi. 


4.3. REPRESSIOONIDE EESMÄRGID JA MEETMED 


Repressioonina käsitletakse võõrvõimu poliitilistest eesmärkidest 
lähtuvat ja rahvusvahelise õiguse vastast vägivalda okupeeritud maa 
elanike kallal. 

Nõukogude repressioonide eesmärgiks oli maha suruda ja/või hävitada 
rahva aktiivne tuumik.? Samal ajal kujutasid vägivallateod vahendit, mille- 
ga sunniti kogu rahvast pidevat, teadvustatud või alateadvuslikku hirmu 

tundma ning selle mõjul alla andma, vaikima või muganduma, olukorraga 
leppima, või veel enamgi — võimuga kaasa minema, sest see oli ka hirm 
inimliku eneseteostuse ärajäämise ees. Hirmu ja ärevuse tekitamine oli 
inimsusvastaste meetmete eesmärk ja ühtlasi tagajärg. Teiselt poolt 
püüti Eesti ühiskonnale kestva vägivallaga tekitatud rasket traumat rahva 
ühismälust kustutada lakkamatu ajupesuga, mis tähendas inimeste 
isiklike hoiakute, tõekspidamiste ja seisukohtade järjekindlat sun- 
niviisilist ümberkujundamist. Ajupesu objekti tunde- ja tahteelu pidi 
muunduma nn. Nõukogude inimesele kohaseks, tal ei tohtinud olla ei 
rahvuslikke, religioosseid ega üldinimlikke ideaale. Süüdistused nõuko- 
gulikest normidest kõrvalekaldumises tõid kaasa repressioone.” 

Peamised vägivallameetmed olid massimõrvad, küüditamised,'? 
piinamised ja ähvardused. 1940.—1941. aasta sovetliku terrori ulatust, 
käiku ja julmust kirjeldasid üksikasjalikult Saksa okupatsioonivõimud, kes 
taotlesid sõjas NSV Liidu vastu eesti rahva toetust. Selle terrori ellujäänud 
ohvrid võisid sakslaste esitatud andmeid kinnitada. Hirm Nõukogude või- 
mu tagasituleku ees sundis 1944. a. kümneid tuhandeid eestlasi kodu- 
maalt põgenema. Kojujäänutest allutati teise Nõukogude okupatsiooni 
ajal väga paljud juba 1940.—1941. aastast tuntud meetmetele. 

Piinamist võib liigitada kehaliseks ja psüühiliseks. Mõlemat peeti 
NSV Liidus õigustatuks'' ning neid rakendati kui teabe, ülestunnistuste 
ja pealekaebuste väljapressimise rutiinseid abinõusid. 

Kehalise piinamise võtetest olid kasutusel peksmine, lämmatamine, 
tuleleegi või elektrivooluga ,, töötlemine”, suguelundite pigistamine, pea 
ja kaela väänamine, pea ,mahakeeramine” jt. Piinatavate kisa ja oigeid 
võimendati mõnel pool valjuhääldeist või heliplaadilt .'2 

Psüühilise piinamise võtted olid ähvardamine kehaliste vigastuste te- 
kitamisega, püstoliga pähe sihtimine, pikaajaline ärkvelhoidmine, öised 
ülekuulamised, mitmeks päevaks pimedasse üksikkongi paigutamine jms. 
Sunniti ka vaatama teiste ülekuulatavate, sh. omaste piinamist ning sa- 
muti osalema nende alandamises (nt. pandi üks ülekuulatav põlvili, suu 
pärani, ning teine pidi talle kuklalasu ähvardusel suhu urineerima, et 
uurija saaks viimaselt esimese vastu soovitud ülestunnistuse”). 

Psüühilisest piinamisest inimteadvusse jäänud jäljed on sageli ränge- 
mad kui kehavigastused. Niiviisi saadud ,ülestunnistuste” põhjal võidi 
langetada surmaotsus, eriti poliitilistel protsessidel, kus piisaski üksnes 
süü omaksvõtmisest. Nende ,ülestunnistustega” on võimalik tagantjärele 
ülestõstetud aegumatute poliitiliste ,süüasjade” puhul manipuleerida 
pahatahtlikult nüüdki. 

Uurijad võisid piinatavalt saavutada rõõnamise, s.t. tõelise või 
väljamõeldud süü kaassüüdistatavale veeretamise (,ega mina üksi”, 
«mitte niivõrd mina kui tema” vms.) või öördamise (pealekaebava 
teatamise). Kuni 1950. aastateni kehtis Nõukogude õigusemõistmises 
nn. Võšinski doktriin, mis tähendas süüdioleku presumptsiooni — riigil 

polnud vaja tõestada süüdistatava süüd, vaid süüdistatav pidi tõestama 
oma süütust. 

Üks psüühilise surve võtteid oli inimesele kahtlustava nimetuse and- 
mine (nt. rahvavaenlane, kontrik ehk vastane, kulak, kulaku tütar, fašist, 
dissident, ebalojaalne). Niisuguse nimetuse kandjaga oli kaaskodanikel 
ohtlik suhelda. 

Ähvardamisi ja hirmutamisi võimendas nende ulatus: neid ei kasutatud 
mitte ainult vanglates, vanglakeeli ,, väikeses tsoonis”, vaid kogu NSV Lii- 
dus, millele vanglakeel andis tabava nime , suur tsoon”. Sealt ,, väikesesse 
tsooni” sattumine oli sageli vaid aja küsimus. ,,Suures tsoonis” elasid nn. 
Nõukogude inimesed, pea kohal hirmumõõk. 


4.4. PÕHILISED TERVISEKAHJUSTUSED 


Tervisekahjustus on inimese kehalise ja/või vaimse heaolu häiritud 
seisund, mis vajab ravimist või raskemail juhtudel polegi ravitav. Põhili- 
sed tervisekahjustused,mille all eesti rahvas vabaduskaotuslike ja muude 
repressioonide tagajärjel kannatab, leiavad järgnevalt pikemat käsitle- 
mist.'3 Diagnoosi järel olev koodinumber näitab antud tervisekahjustuse 
märgistust ülemaailmselt kehtivas haiguste klassifikatsioonis. 


4.4.1. SOMAATILISED EHK KEHALISED HAIGUSED JA VIGASTUSED 


Vägivalla rakendamisest tingitud surma või tervisekahjustuse välis- 
põhjuseks oli enamasti lühiajaline või kestev rünne (X25-Y09). 

Nälgimus, toitumusmarasm, alimentaarne düstroofia (E42), kroonili- 
sed vitamiinivaegused, pellagra, skorbuut (E50, E64), nende jääknähud 
ning kaugtagajärjed. 

Krooniline kopsutolmustus ehk pneumokonioos ()60—)65), tekkis sun- 
nitööl vase-, kulla-, nikli-, kivisöe- jm. allmaakaevandustes, kus puudus 
vähimgi töökaitse. 

Kiiritushaigus koos kopsutolmustusega (T66, V88), tekkis radioaktiiv- 
sete maakide (nt. uraani) kaevandamisel Kolõma, Norilski jt. vangilaag- 
reis. Paljud kannatanud surid Eestis varsti pärast kojujõudmist. 

Nakkushaigused, nagu kopsu- või luutuberkuloos (415, A19, B90), 
täitõve (475) kaudu levinud tähniline tüüfus (479) ja nende jääknähud, 
kõhutüüfus (401). Eriline nakkushaigus oli brutselloos (423). Sellesse 
nakatusid paljud 1949. a. sundasumisele viidud naised, keda sunniti ilma 
töökaitsevahenditeta töötama brutselloositekitajatega saastunud lamba-, 
veise- ja põhjapõdrafarmides. Nii mõnedki neist naistest kannatavad 
tänapäevani, kas eluaegse vaeguri või invaliidina, kroonilise brutselloosi 
põhjustatud raske hulgiliigesepõletiku all.“ 

Püsivad tervisekahjustused tekkisid ka halva kohtlemise sündroomina 
(Y07), s. t. loodusliku külma kätte või toiduta ja joogiveeta jätmise taga- 

järjel (X53, X54). Luumurde jt. kehavigastusi (T03) põhjustasid piinamised 
ja laagrites valitsenud ebainimlikud töötingimused. 

Alajäsemete tuiksoonte ahenemise tagajärjel kulgevad parandama- 
tud haigused (nt. alajäsemete oblitereeriv endarteriit) (1 73—1 99) lõppe- 
sid sageli gangreeniga (RO2) ja jäsemete amputatsiooni või surmaga. 
Need tervisekahjustused tekkisid enamasti polaarvöötme kaevanduste 
(Vorkuta, Inta) kauaaegsetel sunnitöövangidel. 


4.4.2, VAIMSE TERVISE KAHJUSTUSED 


Psühhotrauma on psüühikasse, hingeellu ja vaimsusesse toimiv nega- 
tiivne vapustus või negatiivsetest elamustest küllastunud pingeseisund, 
mis viib vaimse tervise kahjustuseni. Traumeeriv sündmus on objektiivselt 
või kannatanu silmis enneolematult suur ja seotud õnnetuse või vägival- 
laga või oma elu üle kontrollli kaotamisega. Kui trauma ja sellejärgsed 
nähud on repressiooni põhjustatud ja mõjutavad represseeritu või temaga 
seotud inimese hingeelu, on tegemist repressioonitraumaga. Võrreldes 
loodusõnnetuste ja paratamatuks hinnatud olukordadega toob inimese 
tekitatud trauma märgatavalt raskemaid püsikahjustusi. 

Rahvusvahelises klassifikatsioonis jaotatakse psühhotraumasid ja 
nende põhjusi raskusastmete järgi.'5 Vaadeldaval perioodil Eestis teki- 
tatud psühhotraumad kuuluvad raskusastmelt rubriikidesse ekstreemne 
ja katastroofiline. 

Repressioonitraumas võib tinglikult eristada kolme faasi: 

e šokk, vapustus, ehmatus, mis kaasnes uurimisorganisse kutsumise, 
vahistamise või küüditamisega; 

e kohanemine, olukorraga harjumine. See faas võib kesta ainult päevi, 
aga ka aastaid; 

e nähtude taandarenemine ja traumajärgne stresshäire. Võib koos 
visade jääknähtude ja perioodiliste taasägenemistega kesta kogu elu — 
(vt. alapeatükki 4.4.4.). 

Kõigis kolmes faasis võib tekkida ka muid kergemaid või raskemaid 
tervisekahjustusi. 

Sovetliku poliitilise repressiooni ja nuhtlemise eriline võte oli Nõuko- 
gude-vastasuses kahtlustatava või tegelikult Nõukogude-vastase 
isiku interneerimine — kinnisesse vaimuhaiglasse valve alla paigu- 
tamine. Rakendati doktriini, et Nõukogude-vastane isik on kas vaenuliku 
riigi või imperialistliku ümbruse kuritegelik käsilane, klassi- või rahva- 
vaenlane, ning ta tuleb hävitada resp. Nõukogude ühiskonnast isoleerida. 
Või on ta ühiskonnaohtlik vaimuhaige, kes peabki viibima vaimuhaiglas. 
Niisiis seoti poliitikaga isegi psühhiaatria. Sageli pandi interneeritule 
diagnoosiks kas neuroositaoline skisofreenia või loiult kulgev skiso- 
freenia ja rakendati sundravi, mille käigus võidi isiksust mõjutada psüü- 
hilist pööret tekitavate raviainetega. Tartu psühhiaatriakliinikus selliseid 

diagnoose ega mõjutusvahendeid teadaolevalt ei kasutatud (Mehilane 
ja Vasar, 2004) — siinsed dissidendid kadusid pigemini vangilaagreisse 
kui vaimuhaiglasse. 

Eesti Vabariigi esimene president Konstantin Päts, kes viibis 
pärast vangistamist 30. juulil 1940 ligi 15 aastat interneerituna Venemaa 
kinnistes vaimuhaiglates, toodi 1954. a. detsembris seniilse psühhoosi 
valediagnoosiga kuuks ajaks kodumaale Jämejala vaimuhaiglasse. Juba 
jaanuaris 1955 toimetati ta erikonvoi saatel Venemaale tagasi. K. Päts 
suri 18. jaanuaril 1956 Kalininis Buraševo vaimuhaiglas kopsukelme- ja 
nakkusliku maksapõletiku tagajärjel (H. Noor, 1994). 1990. a. õnnestus 
tema põrm sealselt erikalmistult Eestisse tuua ja 21. oktoobril 1990 sängi- 
tati presidendi säilmed Tallinna Metsakalmistu pühitsetud mulda. 


4.4.3. PSÜHHOSOMAATILISED HAIGUSED 


Neid haigusi tekitasid ja soodustasid pidev stress (s. t. väliskesk- 
konnast ja organismi häiritud sisekeskkonnast lähtuv pingeseisund) 
ja düstress (pidurdatud pingeseisund, varjatud raev, vaoshoitud viha; 
vaegtoitumus; rasked kliimatingimused jms.).'f Represseerituil esine- 
vaist psühhosomaatilistest haigustest on eluaegsete tõbedena enim 
levinud kõrgvererõhuhaigused (1 10—1 15), mao-peensoolehaavand ehk 
nn. stressihaavand (K28), astma (445), krooniline haavandiline koliit ehk 
jämesoolepõletik (E51)."7 


4.4.4, TRAUMAJÄRGNE STRESSHÄIRE (F43.1)'8 


Rahvusvahelises terminoloogias märgib ingliskeelse nimetuse lühend 
PTSD traumajärgset stresshäiret. See oli ja on represseeritute ning nende 
omaste peamine vaimse tervise häire, mida iseloomustab trauma pidev 
taasläbielamine sundkujutlustes ja painajalikes kordusunenägudes. Sageli 
tunneb kannatanu ärevusootust ja hirmu traumat meenutavate objekti- 
de, paikade või isikute lähedusse sattudes või vastavate tähtpäevade 
liginemisel. Traumeeriva sündmusega seonduvat püütakse vältida — see 
võib ilmneda ka nii, et mõningaid trauma tekkimise üksikasju ei suudeta/ 
taheta meelde tuletada. Võivad areneda üldine võõrandumine ning tun- 
nete ahenemine, tuimenemine ja vaesumine. Võivad tekkida ülivalvsuse 
ja -virguse momendid, päevased nägemuslikud minevikusähvatused ja 
mälupildid. Samuti on võimalikud mahasurutud raevu pursked või ilm- 
neb vajadus repressioonielamusi korduvalt ümber jutustada. Ehkki väga 
harva, on täheldatud ka püsivat, harjumuslikku ohvriksolemise meeleolu, 
nn. viktimismi ja rõõmutust. 

Ühelt poolt ei pruugi traumajärgse stresshäire sümptomid esineda kõik 
koos, teiselt poolt võivad lisanduda masenduse ja depressiooni nähud. 
Üks sagedane masenduse üleelamise viis on tööhullus — põgenemine 

töösse, püüd ennast ületada ja iga hinna eest midagi saavutada, kas või 
tervisega riskides. Mõne uue vapustava elamuse korral võivad repressioo- 
nitrauma jääknähud ägeneda, eriti kui tegemist on sügavalt hinge tungiva 
elamusega, mis on , liiga valus et nutta”. PTSD kroonilise kulgemise puhul 
jätkuvad rasked painajalikud ja õudusunenäod (F51.5, F51.4), mis mõne 
kannatanule olulise tähtpäeva või sündmuse eel võivad tihti sageneda 
ja ägeneda. Sellisest unenäost ärkab inimene segaste mõtetega, ärevil 
ja pahurana ning niisugune seisund mõjub rusuvalt ka tema pereliikme- 
tele. Sageli kaasnevad traumaunenäoga südamehäired, hingeldus, lihaste 
tõmblused, häälitsused, higistamine (,luupainaja sündroom”).!? 

Öiste või päevaste traumeerivate minevikusähvatuste all kannataja 
kaotab tihti päeva- ja elurütmi, ta peab end ikka ja jälle psüühiliselt jalule 
seadma, tegelikkust uuesti mõtestama. Võivad tekkida käitumishäired ja 
masendus, süveneda võib depressioon. Inimene hakkab kartma, eitama ja 
vältima traumeeriva sündmuse või tähtpäevaga vähegi sarnanevaid olu- 
kordi, tal areneb nn. traumatofoobia. Nõnda, tegelikkusest põgenedes, 
püüab inimene iseendaga toime tulla. Trauma enda ja traumajärgsete 
sümptomite ilmnemise vaheline aeg võib pikkuselt varieeruda, kuid 
üldiselt ei ületa kuut kuud. 

Pikaajaline PTSD mõjutab peale ohvrite pereliikmete ka teisi lähedasi 
ning kaugemaidki inimesi — kogu sootsiumi. Paljudel Nõukogude repres- 
sioonide all kannatanute perekonnaliikmetel tekkis proksimaalne ehk 
lähimine stress. Raskelt traumeeritud inimese kõrval elamine, tema 
seisundi ning käitumise nägemine ja talumine pole ju samuti lihtne. 
Sageli arenes ka distaalne ehk kaugmine stress — kogu ühiskonna pinge- 
line osasaamine repressioonielamustest ja neile kaasaelamine tekitasid 
kroonilist ärevust ja hirmu. Represseeritule võis eriti rusuvalt mõjuda 
see, kui tema peig, mõrsja või abikaasa vägivallavõimu surve all temast 
lahku läks. Vangipõlves kogetud suguelu puudumise ja seal saadud ter- 
visekahjustuste tõttu sugenesid sellised kestvad häired nagu osaline või 
täielik suguvõimetus ja sigimatus. Fertiilses eas inimeste hulgaline 
vägivaldne, pikka aega kestnud kodunt eemalhoidmine ja sündivuse 
piiramine olid eestlaste rahvaarvu languse peamised põhjused. 

PTSD raskus ja kestus olenesid inimese traumaeelsetest isiksuse 
omadustest, repressiooni sügavusest ja kestusest ning repressiooni- 
järgsest olukorrast — kas inimene võeti taas perekonda ja ühiskonda 
vastu, kas tal oli võimalik oma õigusi, head nime, tervist ja töövõimet 
tagasi saada, s. t. sotsiaalselt rehabiliteeruda. Olulised olid nii ühis- 
kondlik kui ka perekondlik tunnustus ja tähelepanu ning õiguslikud, 
moraalsed ja ainelised hüvitised. 

Tuleb täheldada, et natslike repressioonide all kannatanute 
kehaline ja vaimne tervis ning enesetunne taastusid tunduvalt 
kiiremini ja tõhusamalt. Neile said kohe osaks ühiskondlik lugupida- 
mine ja kaastunne ning mitmesugused korduvad hüvitised. Nõukogude 

repressioonide ohvreid aga ootasid kodus ees jälitamine ning piirangud 
töö- ja elukoha valikul, hariduse ja eluaseme saamisel.” See oli tõeline 
segregatsiooni ja nõukoguliku apartheidi poliitika (Enn Sarv, 1997). See 
oli kestev, kumulatiivne, ladestuv psühhotrauma. Kogu elu pidi mööduma 
Gulagi varjus. 


4.4.5. REPRESSIOONITRAUMA MÕJU ISIKSUSELE 


Pikaaegse traumajärgse stresshäire krooniliseks pöördumatuks jätkuks 
võib saada isiksuse muutus (F62.0). Represseerituil võisid sugeneda niisu- 
gused enne traumat puudunud jooned nagu umbusklik suhtumine lähe- 
dastesse või kogu ümbrusse ja ühiskonda, teatud paranoilisus ja oma- 
pärane tühjustunne. ,Närvid on pidevalt pingul” — oli tunne, justkui 
varitseks jätkuvalt hädaoht. Nõukogude terrori ohvrid on pigem endasse 
pöördunud (introvertsed) kui väljapoole suunatud huvidega (ekstravertsed). 

Käesolevas analüüsis ei puudutata mittetraumaatilistest välistegu- 
ritest või ajukahjustusest tingitud haigusi ja psüühikahäireid ega ka 
endogeenseid, s. t. pärilikest või muudest organismi siseteguritest 
põhjustatud psühhoose. 


4.5. REPRESSIOONITRAUMAGA TOIMETULEK 
JA TOIMETULEMATUS 


4.5.1. KAITSE- JA KOHANEMISREAKTSIOONID 


Represseeritute elutingimused osutusid sageli nii viletsateks, et nor- 
maalne toimetulek oli välistatud. Poliitvangidele öeldi pahatihti, et ,teile 
pole ellujäämist ette nähtud”, ja vangla-argoosse kuulub ütlemine ,,kärva 
sina täna, mina kärvan homme”. Siiski rakendasid represseeritud iseenda 
ja oma eluga toimetulekuks mitmesuguseid strateegiaid ja võtteid. 

Toimetulemine tähendas hoiakuid ja tegevusi, mille abil repressee- 
ritud (tegelikult kogu ahistatud rahvas) püüdsid ületada hirme ja tõrjuda 
hingeelu ning vaimse tervise kahjulikku mõjutamist. Nii otseselt kui ka 
kaudselt represseeritutel ja tinglikult vabadelgi inimestel võis areneda 
isikupäraseid kaitse- ja kohanemisreaktsioone, mis pidid kujundama ohu- 
vastase psüühilise kaitsekilbi. Neist peamised olid depersonalisatsioon 
— iseendast võõrdumine, isiksusetu robotilaadne või kajakäitumine; 
regressioon — ahistatud isiku taandumine (mõnikord lapsikusse , nagu 
mängult” staadiumi); vältimine — lootusetuse tunnet tugevdavate mõtete 
ja mälestuste valikuline väljalülitamine; eitamine — eluliselt ohtlike asja- 
olude järjekindel teadvustamata jätmine, nendest eemaldumine; mõtes- 
tamine — igavikulise mõtte ja troosti otsimine äärmiselt masendavas olu- 
korras; ratsionaliseerimine — mõistusevastaste asjaolude mõistuspäraselt 
seletamine ja põhjendamine. 

Erilise koha omandas ellujäämist ja toimetulekut võimaldav pant- 
vangisündroom (psüühiline samastumine agressoriga: ahistatav võtab 
omaks ahistaja ideoloogia).?? Nõukogude raudeesriide taga elav inime- 
ne võis hakata ja sageli hakkaski Nõukogude korda kiitma ja vägivalda 
õigustama.? 

Kõik need aastaid toiminud kaitse- ja kohanemisreaktsioonid soodus- 
tasid topeltmõtlemist ja isiksuse killunemist (nn. splittimist), mis koos toi- 
mides võisid omakorda tekitada või süvendada vaimse tervise häireid. 

Toimetulekustrateegiate hulka kuulus ka poliitvangi oskus oma nappi 
toitu ja näljapajukit jagada. Nii seal- kui ka siinpool vangilaagri okas- 
traati kergendasid toimetulekut isamaalised tunded, uskumused, kuju- 
telmad ja fantaasiad (usk õigluse võidusse, ,valge laeva” ootamine või 
»Võidukate vabastusvägede” saabumine), mis kujundasid rituaalsed või 
rituaalilähedased käitumisviisid.?* Suust suhu levisid ka lootust pakkuvad 
või endeid sisaldavad lood — kõlakad. Kuigi nende sisu ei pruukinud kaine 
mõistus võtta tõena, saadi neist siiski teabekillukesi, tundeelamusi ja 
tuge, sest illusioonid andsid jõudu. Iseenda ja eluga aitasid toime tulla 
ka anekdoodid ja võllanaljad. Seega lõi Nõukogude võim ise Nõukogude- 
vastase folkloori ja põrandaaluse kirjanduse tekke ning arengu eeldused. 
Vanglate jt. kinnipidamiskohtade subkultuur oli üldise vastupanukultuuri 
omalaadne osa. 

Väga tõsine tähendus oli vangide ja küüditatute hulgas tekkinud 
vandeseltslaslikel meelsuskaaslustel. Nuhkimissüsteem avastas mitu nii- 
sugust meelsuskaaslust. Sissekukkumine tõi karistusi, ka surmamõistmisi. 
Mõnikord provotseeris-fabritseeris KGB ise selliseid ,vandenõusid”, vor- 
mistas ,süüasjad” ja määras asjaosalised erirežiimile või hukkamisele. 

Repressioonidega toimetulemisel oli tähtsaimaid tugesid usk.?° Anke- 
teerimisel teatas ligi 2/3 vastanuid, et just vabaduskaotuslike repressioo- 
nide korral saadi jõudu palvetest, usulootusest ja usukaaslusest. Mõnel 
represseeritul võis usuelu olla katkendlik ja koosneda ainult mõnest 
palvest, kuid sellestki saadi tuge. Repressioonide ajal jäi usuelu mõtes- 
tav, seletav funktsioon arusaadavalt üsna tagasihoidlikuks, esikohal olid 
pigem isikliku jumalasuhte otsimine ja Looja abil hingeelu kitsaskohtadest 
ülesaamine — usk, lootus ja armastus. 

Toimetulematust põhjustav vaimse tervise häire võib avalduda ene- 
sehävituslikus, enesetapjalikus käitumises. Nõukogude okupatsiooni ajal 
oli enesetappude sagedus Eestis suur, 24—25 ja enamgi juhtu 100 000 
elaniku kohta aastas. Kuid poliitiliselt represseeritute hulgas näeme 
enesehävitajalikku käitumist ja suitsiide haruharva. Ka Nõukogude 
kinnipidamisasutustes olid enesetapud üsna haruldased.” Ilmselt tuleb 
seda seletada mitme teguri koosmõjuga, nagu poliitvangide eriline ühte- 
kuuluvus, ühtehoidmine ja hoolivus, igapäevane surmaga silmitsiolek, usk 
surma võitvatesse igavikulistesse tõdedesse.?? Enesetapp võis ära jääda 
ka äärmusliku kurnatuse, täieliku kurtumuse ja apaatia tõttu. 


Okupatsiooniaja lõpuks väljakujunenud toimetulekuhoiakute kohta 
annab ülevaate Marju Lauristini artikkel , Inimene ja süsteem”?. 1988 
tehtud uurimus sisaldab muu hulgas järgmisi andmeid: 

— isiklikku tööalast edu, piisavat tunnustust ning küllaldast kultuuri- 
tarbimist märkis 35—40% vastanutest. Samas olid vastajad üsnagi 
ühiskonna- ja süsteemikriitilised. Ainult 5—7% leidis, et nende ideoloo- 
gilised põhimõtted langevad kokku Nõukogude ideoloogia põhi- 
mõtetega; 

— endale sobiva, nagu varjatud sotsiaalse niši ja keskkonna oli leid- 
nud 20%; 

— vaid oma kodus ja oma perega (otsekui sisepaguluses) elada eelis- 
tas 20%; 

— üle parda heidetuna (uurijate sõnutsi ennast ühiskonnast kõrvale 
heitnuna) tundis end ligi 15%. 


4.6. REPRESSIIVPOLIITIKA TERVISTKAHJUSTAVAD 
KAUGTAGAJÄRJED 


4.6.1. ELUKESKKONNA PSÜHHOLOOGILINE SAASTUMINE 


Okupatsiooni tagajärgi kokku võttes tuleb peale füüsilise kesk- 
konna saastumise? rõhutada ka elukeskkonna psühholoogilist saastu- 
mist. Seda põhjustas hulk Nõukogude repressiivpoliitikast tulenenud 
meetmeid: 

— üleindustrialiseerimine ja linnastumine, Venemaa ja venelaste kui 
Vanema venna” ainujuhtiva osa esiletõstmine, hariduse allutamine 
ühele ideoloogiale; 

— rahvuse ja isiksuse identiteedi kahjustamine, meie-mõiste vääras- 
tamine, eesti kultuuri tasalülitamine ,, vormilt rahvusliku ja sisult sotsia- 
listliku kultuuri” pettenimetuse all, loovuse piiramine, rahvusmeelse 
loomingu keelamine ja selle loomingu eest karistamine; 

— rahvuse polariseerimine ja lõhestamine klassivõitluse petteloosungi 
all, patriootiliselt meelestatud inimeste, eriti haritlaskonna jälitamine, 
totaalse jälitus- ja pealekaebamissüsteemi juurutamine; 

— sundmaterialism ja -ateism, kirikuelu piiramine, Piibli väljaannete 
keelamine ja hävitamine, vaimulike ja usklike füüsiline ning moraalne 
represseerimine; 

— igasuguste tõeliste veendumuste ja tõekspidamiste kaotamine 
(anoomia), rahvuseta, jumalata ja isikupärata kariinimese (,kajakäi- 
turi”) kujundamine. Nukra humoristliku liialdusena võib öelda, et hakkas 
arenema homo sapiens'i uus liik homo soveticus. 

Elukeskkonda saastava repressiivpoliitika koostisosaks oli riiklik alko- 
holipoliitika, mis sisuliselt tähendas elanikkonna lausalkoholiseerimist. 
Selle alkoholipoliitika tagajärgi leiame ka 21. sajandi algusaastate 

iseseisvast Eestist, kusjuures sageli seondub alkoholism mitme muu 
psühhoaktiivse aine ehk meelemürgi tarvitamisega. Sovetlikest repres- 
sioonidest alguse saanud rahvuslik enesehävitamine võib ähvardada 
eestlaste vaimset tervist viitsütikuga pommina. 

Samuti kuuluvad psühholoogilise saaste hulka inimväärikuse moo- 
nutused ja kahjustused. Üldise karistamatuse ja kahetsematuse olu- 
korras levisid moraalne ja juriidiline nihilism, eetikaväärastused, topelt- 
mõtlemine, põhimõtete, väärtuste ja normide eiramine, seadusetus. 
Hea ja kurja ning süü ja andestuse mõisted kaotasid tähenduse. Mitme 
moonutuse (seadusetuse, isiksust lamendava lausalkoholismi) ilmingud 
kipuvad ulatuma tänapäeva ja kaugemalegi. 

Hingepuhastuseks ja psüühiliseks vabanemiseks vajalik kuritegude 
andestamine saab olla vaid teadlik, see ei saa rajaneda pelgal otsusel 
jätta kogetud ülekohus arvestamata. Kõigepealt aga peaks andestami- 
ne eeldama süüdlase kahetsust. Paljud repressioonide ohvrid ja nende 
lähedased, aga ka repressioonide täidesaatjad kannatavad ikka veel 
meelelõhestatuse ja hingesaastuse all. Aegumatuid inimsusvastaseid 
kuritegusid pole meil veel mitte keegi avalikult kahetsenud. Seepärast 
on repressioonide tragöödia lõpetamata, andestamise hingepuhastav 
katarsis olemata. 

Eesti ajaloo kogemus vajab ka küüditajate ja kvislingite elulugusid 
— mitte kättemaksuks, vaid mõistmiseks. Võitja tunnus on suuremeelsus. ” 
(Lennart Meri, 2000)?! 

Poliitiliste ja sotsiaalpühholoogiliste tegurite tähendust, vaadelduna 
inimeste kehalise ja vaimse tervise seisukohast, näitavad ilmekalt Eesti 
laulva revolutsiooni (1988—1991) ja sellele järgnenud aja kogemused. 
Uus rahvuslik ärkamine, meie-tunde elavnemine, lootuste ja tõelise 
poliitilise aktiivsuse suurenemine ning sotsiaalsete hirmude ületamine 
tõid ka muid tervitatavaid muutusi: vähenes ennasthävitava käitumise ja 
enesetappude ning alkoholimürgistuste sagedus (H. Noor, 1993), elavnes 
usuelu, kohati suurenes sündimus. Järgnenud üleminekuaja kriisides aga 
ei saanud need positiivsed tendentsid jätkuda. 

Aastakümneid kestnud sovetliku repressiivpoliitika kaugtagajärgede 
hulka tuleb arvata ka rahva geneetilise fondi rikkumine ja rüüsta- 
mine rahvastiku tervema osa hävitamise, sunniviisilise ümberasustamise 
ja pagendamise teel. Sellekohased uurimused ja üldistused ootavad veel 
oma aega. 


4.6.2. REPRESSIIVPOLIITIKA KAUGTAGAJÄRGEDE 
TEADVUSTAMINE JA RAVI 


e Nõukogude repressiivpoliitika rasked kaugtagajärjed, eriti inimeste 
tervisele tekitatud püsikahjud, jätkuvad tänapäevalgi. Neid on vaja 
teadvustada ja ravida. Kahjude igakülgseks väljaselgitamiseks on vaja 

edasisi uuringuid sotsioloogia, meditsiini ja tervishoiu ning psühholoogia 
ja kriminoloogia vallas. 

e Okupantriigi NSV Liidu õigusjärglaselt ja -kohuslaselt Venemaalt on 
tarvis jätkuvalt nõuda, et ta tunnistaks Eesti riigile ja rahvale tekitatud 
kahju ja hüvitaks selle. On loomulik ja ootuspärane, et Venemaa peab 
tekitatud kahju pärast kahetsema ja Eesti käest vabandust paluma. 


Teavet repressioonidest tulenevate tervisekahjustuste uurimise 
kohta Eestis vahendab Okupatsioonimuuseum (www.okupatsioon.ee). 


1Talve, Leo. 19.—23. oktoober 1991. 

? Saksa okupatsiooni aegseid (1941—1944) repressioone kirjeldab Indrek Paavle, 
2002, 9-26. 

3 Viktimoloogia definitsioon: The scientific study of the extent, nature and causes of criminal 
victimization, its conseguences for the persons involved and the reactions thereto by society, in 
particular the police and the criminal justice system as well as voluntary workers and professional 
helpers. (www.victimology.nI/) 

+ Sh. 11 päeva surmamõistetute kambris. Autori ema ja isa vangistati samuti 1941. a. 
ja mõrvati Sosva surmalaagris 1942. a. 

5 Väidetavalt on nad kõik psüühiliselt raskesti ohustatud (sks psychisch schwer 
gefährdete Personengruppe, vt. Lansen, Johan, 1995). 

“Teadaolevalt tegid seda esimestena Heino Noor ja Juhan Kokla. Stockholmi Eesti 
Päevaleht, 3. aprill 1992. 

7Vt. NLKP KK Poliitbüroo otsust 31. jaanuaril 1938. Sabbo, Hilda, 2000, nr. 20. — Vrd. 
Must, Aadu. Postimees, 28. august 2003. 

8 Sarv, Enn, 1997, 68. 

? Süüdistuseks piisas okupatsioonieelsest ametist (nt. riigiametnik, politseinik), 
mõnda vabatahtlikku organisatsiooni (nt. Kaitseliitu, Naiskodukaitsesse, Nais- 
liitu) kuulumisest, tegevusalast (nt. vaimulik) või omandist (nt. taluomanik, 
kaupmees). 

1 Lähemalt vt. art. ,Inimkaotused”. 

11 NSV Liidus nimetati kehalist piinamist füüsilise mõjutamise vahendiks (vn mepei 
cbusuuecko2o 6osõeücmeua). Stalini allkirja kandev NLKP Keskkomitee korraldus 
20. jaanuarist 1939 rõhutab, et , füüsilise mõjutamise vahendid” ei ole mingi kuri- 
tegu — vastupidi, neid tuleb enamgi rakendada nende , rahvavaenlaste ülekuulami- 
sel, kes tõrguvad ja ei paljasta veel vabaduses olevaid kaassüüdlasi ja vandenõulasi 
ja sellega jätkavad nõukogudevastasust”. ,, Niisuguseid mõjutusvahendeid tuleb ka 
edaspidi kasutada klassivaenlase purustamisel ja kuigi neid meetodeid on mõned 
määrinud, tuleb neid edasi kasutada ülestunnistuse saamiseks. Parteijuhtidel tuleb 
kontrollida nende võtete kasutamist vajalikel kordadel ja vajalikel viisidel.” Vt. 
Sabbo, Hilda, 2000, nr. 15. 

12 Tallinnas NKVD hoones (Pagari t.), Sverdlovski sisevanglas jm. 

13 Siin on kasutatud rahvusvahelist haiguste klassifikatsiooni RHK-10 (International 
Statistical Classification of Diseases and Related Health Problems. World Health Organisation, 
Geneva, 1992) ja selles antud koodinumbreid. Vaimsete häirete käsitlus järgib 
psüühika- ja käitumishäirete klassifikatsiooni RHK-10 ja selle juurde kuuluvaid 
juhiseid (WHO, 1992, ja Tartu Ülikool, 1999). 

14 On teada, et radiatsioonikahjustusi (nt. kiiritustõbi) võis tekkida inimestel, kes 
küüditati 1949. a. Kasahstani-Semipalatinski piirkonda, sest sealsetel polügoo- 
nidel tehti tuumarelvakatsetusi. (Toom, Marju. Eesti Sõnumid, 13. märts 1995). 
Neid võimalikke tervisekahjustusi tuleb eristada brutselloosist, mida diagnoositi 
küüdituspaikade karjafarmides. Ilmselt vajavad selgitamist nii radiatsiooniohtlikes 
piirkondades viibinute kui ka nende järglaste võimalikud geneetilised kahjustused. 

15 Diagnostic and Statistical Manual of Mental Disorders, 4. Edition, 1994 (DSM-IV). 

15 Nt. äärmuslik külm või kuumus, päikesevalguse puudus Venemaa põhjaaladel 
polaaröö ajal. 

7 Saksamaal tuntakse taolisi haigusi nimetuse all Spätheimkehrers-Krankheit ('hilisko- 
jutulija-haigus'). Tuhandeid vangilangenud sakslasi ei lastud peale sõja lõppemist 
koju, vaid hoiti aastaid surmalaagreis. 1950. aastate lõpus, pärast nn. Adenaueri 
amnestiat lasti enamus ellujäänuid siiski koju tagasi — nüüd juba Gulagis saadud 
ülalnimetatud haigustest koormatuina. Sama amnestia tulemusel ja samasuguste 
tervisekahjustustega jõudsid 1960. aastail ka Eestisse tagasi need, kes olid sõdinud 
Saksa väeosades NSV Liidu vastu ja saanud pikaajalised (25+5) sunnitöökaristused. 
18 Ingl posttraumatic stress disorder, lüh. PTSD. 

19 Tüüpilisi juhtumeid: K. (75), Kolõma laagri endine poliitvang kirjeldab, kuidas 
ta 40 aastat hiljem kordusunenägudes ühtelugu võitleb tšekistiga või selle käsi- 
lasega, taob rusikaga vastu türmimüüri ja ärkab rabelemise peale, ehmatades 
üles ka abikaasa. — L. (80), Kirovi laagri poliitvang, näeb enamasti ägedat võitlust 
kallaletükkivate blatnoidega. — N. (80), Ivdeli laagri poliitvang, näeb rusuvalt sa- 
geli, kuidas teda pidevalt jälitatakse või kuidas peletislik laagriametnik talle päev 
enne vangitähtaja lõppu teatab eriotsuse: ,Veel viis aastat, kirjuta alla.” N. ärkab 
valudega südames, ühe taolise unenäo pealt sai ta südameinfarkti. 

2 Represseeritu passis oli kuni 1956. aastani kodeeritud erimärge, mis tähendas, et 
seda inimest ei tohtinud igasse võimalikku elukohta sisse kirjutada ega kõrgkooli 
vastu võtta ning tööd võis ta saada ainult piiratud elualadel. 

2' Nõukogulik ajupesu põhines suurel määral psühholoogilisel ratsionaliseerimisel. 
Kannatusi, viletsust, isikuvabaduse piiramist jt. poliitilise surve vahendeid pidid inime- 
sed endale seletama klassivõitluse, õiglaste sõdade, maailmarevolutsiooni, sotsialis- 
mi ja kommunismi paratamatu võidu ning helge tuleviku nimel toodavate ohvritena. 
22 Nn. Stockholmi pantvangi sündroomi on kirjeldatud 1971. a. pangaröövlite kätte 
pantvangiks langenud pangalaekurite näitel, keda röövlid üsna viisakalt kohtlesid. 
Mõne päeva jooksul hakkasid röövlid pantvangidele meeldima, viimased asetasid 
ennast röövijate rolli, samastusid nendega ja keelitasid politseid, et pantvange 
mitte mingil juhul ei puudutataks ega kahjustataks. 

23 Seda sündroomi võis täheldada ka loovisiksustel. Meenutagem Juhan Smuuli 
“Poeemi Stalinile”, samuti paljude teiste autorite kirjatöid või kunstiteoseid, mis 
tunnistavad oma autori ideoloogiliseks pantvangiks. 

2 Kujukas näide ,,enda vabaks laulmisest”, tegelikult vastupanukultuurist üldse, 
vägivallavõimu all toimetulemisest ja eneseksjäämisest oli laulupidude ühislaul 
"Mu isamaa on minu arm”. 

25 Seda näitab 1998-2001 Tartus korraldatud sotsiaalpsühholoogiline uurimus (ligi 
100 küsitletut). Vt. Lehtsaar/Noor, 2002. 

25 Meie elu on taevas” — nii on Kolõma sunnitööline, vaimulik Harri Haamer sõnasta- 
nud paljude kaaskannatanute juhtlause (tema samanimeline raamat ilmus Eestis 1993). 
27 Sedasama on nentinud natslikes surmalaagrites viibinute psüühikat uurinud 
V. Frankl ja T. Bronisch. 

28 Ka siinkirjutajat hoidis enesetappu sooritamast igavikulistesse tõdedesse uskumine. 
2? Ilmunud kogumikus ,,Eesti rahva elulood”, III. Tallinn, 2003. 

30 Seda kirjeldavad käesolevas kogumikus lähemalt Anto Raukas ja Rein Ratas. 

31 Lennart Meri. ,Inimene ongi ajalugu”. Eessõna kogumikule ,Eesti rahva elu- 
lood”, 1. Tallinn, 2000. 

KULTUUR 


V 


KÕRGHARIDUS JA TEADUSTÖÖ 


Jaan Laas 


Okupatsioonikahjude peamised valdkonnad on kaader, aineline 
baas (hooned, seadmed jms.), uurimistöö akadeemiliste vabaduste 
piiramine, riiklikult kehtestatud ebaadekvaatne organisatsiooniline 
korraldus ning üldine vaimse keskkonna ja teadusliku suhtlemis- 
vabaduse piiramine. 

Raskeimad kahjud olid kaadrialased: 1945. a. loendati Eestis 83 
doktorit ja 283 magistrit vähem kui 1940. a., kadunud oli seega 
57% doktoreist ja 64% magistritest. 1941. a. tapeti 12 õppejõudu 
ja teadlast, arreteerituist suri hiljem NSV Liidu vanglates 3 TÜ pro- 
fessorit, kümmekond õppejõudu küüditati. Eksiili sunniti üle poole 
Eesti teadusdoktoreist ja 74 teadusmagistritest. Saksa okupatsiooni 
ajal hukati 9 ülikooli õppejõudu ja vangistati paarkümmend. Teise 
Nõukogude okupatsiooni algusaastail 1944—1949 represseeriti 
ja vangistati mitmed silmapaistvad teadlased. 1950. ja 1951. a., 
kodanlike natsionalistide väljajuurimise ja lääne ees lömitajate 
paljastamise ning isoleerimise kampaania käigus, represseeriti 
ideoloogilistel põhjustel paljud Teaduste Akadeemia töötajad ning 
Eesti kõrgkoolidest vallandati kokku 125 õppejõudu. 

Suurt püsikahju põhjustas teatmeteoste ja teiste väärtraamatute 
ning -perioodika hävitamine, samuti totaalse ideoloogilise tsensuuri 
sisseseadmine. Eesti majanduse ja kultuuri arenemisele tekitasid 
suurt kahju teadustöö allutamine impeeriumimeelsetele okupat- 
sioonivõimudele, bürokratiseerimine, uurimisvaldkondade kohati 
ebaproportsionaalne paisutamine või piiramine ning Eesti teadlaste 
isoleerimine muu maailma teaduselust. 


6.1. TEADUSTÖÖ JA KÕRGHARIDUS ENNE OKUPATSIOONE 


Eesti teaduse 20-aastase rahuliku arenguperioodi tulemusena oli 
Tartu Ülikooli (TÜ) juures kaitstud kokku 156 doktori- ja 441 magistri- 

väitekirja.' Kvalifitseeritud teadlaskaadri arvuline kasv, teaduse funkt- 
sioonide avardumine ning mitmekesistunud praktilised vajadused tingi- 
sid ja võimaldasid ajavahemikus 1934—1939 Eesti teadusasutuste võrgu 
spetsiifilisemat arengut.? 1940. a. loendati Eestis 544 professionaalset 
teadustöötajat (põhiliselt kõrgkoolide õppejõud); 1. jaanuaril 1940 õppis 
TÜ-s 2789 üliõpilast. 

1936. a. asutati TÜ tehnikateaduskonna alusel Tallinna Tehnika- 
instituut (TTl; a-st 1938 Tallinna Tehnikaülikool, TTÜ). Instituudil oli 3 
osakonda: ehituse, keemia ja mehaanika ning mehaanilise tehnoloogia 
osakond. Koosseisus oli ette nähtud 14 professuuri ja 6 dotsentuuri. TÜ-st 
kutsuti õppejõududeks 11 professorit ja 3 dotsenti; kokku sai 1936—1940 
tehnikakõrgkooli diplomi ainult 24 inimest. 1940. a. õppis TTÜ-s 628 
üliõpilast. 

1937. a. asutati oluline uurimiskeskus Loodusvarade Instituut, mille 
raames alustas tööd 10 sektsiooni. Instituudil oli 1939. a. 23 palgalist 
töötajat, instituudi liikmeid oli kokku 66. 

1938. a. kutsuti ellu Eesti Teaduste Akadeemia (ETA). Seadusega 
nähti ette humanitaarteaduste ja loodusteaduste sektsioon, kummaski 
10 liiget. ETA esimene täiskogu toimus 28. novembril 1938; presidendiks 
sai Karl Schlossmann, asepresidendiks Julius Mark. ETA juurde koondati 
Õpetatud Eesti Selts, Loodusuurijate Selts, Akadeemiline Ajaloo Selts ja 
Eesti Kodu-uurimise Selts. 

1920.—30. aastail said ka vanimate harukondlike teadusasutuste — 
põllumajanduslike uurimisinstituutide — eelkäijad riiklikku toetust. 1929. 
a. avati Kuremaal Seakasvatuse Katsejaam ja 1936. a. Õisu Piimanduse 
Katsejaam, mis viidi 1938. a. Põllutööministeeriumi alluvusse. 

Suurt osa mängis tollases Eesti teadusarenduses harrastusteadus, 
mis toimis ja arenes mitmesuguste teaduslike seltside ning instituutide 
raames. Hinnanguliselt oli harrastusuurijaid kokku ümmarguselt 700. 


5.2. ESIMENE NÕUKOGUDE OKUPATSIOON 


Okupatsioonivõim hakkas kohe kõrgkoolide struktuuri ja õppekorraldust 
radikaalselt ümber tegema, teadusasutuste võrku ja sisulist teadustööd uue 
korra kavade ning ettekirjutuste kohaselt NSV Liidu praktikaga ühtlustama. 

Kõigepealt keskenduti tähtsamate teadus- ja kõrghariduskeskuste (TÜ, 
TTÜ, ETA) tegevuse, struktuuri ja õpetuse sisu sovetiseerimisele ning ideo- 
logiseerimisele. Puhastused kõrgkoolides ja teadusasutustes algasid juba 
21. juunil 1940 ametisse seatud nn. rahvademokraatliku valitsuse ajal. 
Kõrghariduse sisu, õpetuse ja teadusarenduse sovetlik-kommunistlikule 
ideoloogiale allutamine ning nende süsteemide monopoolne juhtimine jäi 
Nõukogude võimu põhieesmärgiks hiljemgi; samas kestis aastakümneid 
võitlus okupatsioonirežiimi vastu, kusjuures selle sisu ja vormid olid 
vägagi muutlikud. 


4.2.1. EESTI TEADUSTE AKADEEMIA 


Eesti TA likvideeriti 17. juulil 1940 antud seadusandliku aktiga. Eesti 
väljapaistvaimad, rahvusvaheliselt tunnustatud teadlased tõrjuti teadus- 
arenduse võtmeküsimuste lahendamise juurest eemale. Seaduse juurde 
kuuluvas kommentaaris deklareeriti küll, et ,Eesti Teaduste Akadeemia 
likvideerimine ei ole teadusvaenulikuks aktiks,” vaid et , teaduslikku 
tööd on vaja arendada veel palju ulatuslikumalt, milleks koostatakse 
ka vastavad kavad,” kuid see jäi vaid repressiooniakti demagoogiliseks 
tasanduskatseks. 

Eesti Teaduste Akadeemial oli 1940. a. 13 liiget. Nende käekäik Nõu- 
kogude esimese ja sellele järgnenud Saksa okupatsiooni ajal oli järgmine: 
Paul Kogerman (1891—1951) arreteeriti 1941. a. juunis ja saadeti Sibe- 
risse vangilaagrisse, Ludvig Puusepp (1875—1942) suri Tartus 1942. a. 
oktoobris maovähki, Teodor Lippmaa (1892—1943) hukkus Nõukogude 
pommirünnakus 1943. a. 27. jaanuaril, Hendrik Sepp (1888—1943) suri 
Lätis 5. septembril 1943. a., Aleksander Paldrok (1871— 1944) suri Ku- 
ressaares 1. juulil 1944. a. Ülejäänud akadeemia liikmed — Hugo Kaho 
(1885—1964), Edgar Kant (1902—1978), Oskar Loorits (1900—1961), Ju- 
lius Mark (1890—1959), president Karl Schlossmann (1885—1969), Gustav 
Suits (1883-1956), Jüri Uluots (1890—1945) ja Ernst Öpik (1893-1985) 
lahkusid 1943—1944 põgenikena Eestist ning töötasid elu lõpuni pagu- 
luses. Nii mõnigi neist töötas viljakalt mitu aastakümmet. 

Teise Nõukogude okupatsiooni alguseks ei olnud Eestisse jäänud enam 
ühtegi Eesti Teaduste Akadeemia liiget. Sellega oli Eesti tippteadlaste ja 
tippteaduse organisatsiooniline struktuur põhjalikult lammutatud. 1946. a. 
ellu kutsutud ENSV Teaduste Akadeemias jätkas akadeemikuna ainult 
põlevkivi teadusliku uurimise peateoreetik ja organisaator P. Kogerman, 
kes oli vangistusest vabastatud. 


6.2.2. TARTU ÜLIKOOL (ALATES 9. OKTOOBRIST 1940 
TARTU RIIKLIK ÜLIKOOL) 


Juba 1940. a. suvel asus Johannes Varese ,rahvavalitsus” TÜ tegevust 
ümber korraldama. Senine rektor H. Kaho ja dekaanid pidid lahkuma. 
Asemele tulid uued: rektoriks nimetati 19. juulil prof. Heinrich Riikoja ja 
prorektoriks prof. Artur-Tõeleid Kliimann. Nende üheks ülesandeks sai 
õppejõudude hulgas esimese poliitilise puhastuse läbiviimine. 

Paar päeva pärast nn. Eesti NSV konstitutsiooni vastuvõtmist Ülem- 
nõukogus (25. augustil 1940) asus Eesti uute haridusjuhtide delegatsioon 
Moskva poole teele, et saada sealt ülikoolide ja teadusasutuste tegevuse 
ümberkorraldamise juhiseid. Delegatsiooni kuulusid hariduse rahvako- 
missari asetäitjad Johannes Semper ja Aleksander Valsiner, TÜ rektor H. 
Riikoja ja TTÜ rektor Jüri Nuut. Delegatsiooni juhtis Hans Kruus. 


Eesti delegatsioonil oli mitu pikemat nõupidamist Üleliidulise Kõrgema 
Kooli Komitee esimehe S. Kaftanovi juures. Probleemiks oli õppetöö üle- 
viimine kursuste süsteemile, mis Eesti kõrgkoolides oli seni tundmatu. 
Delegatsiooni juhtinud H. Kruusi arvates tekitasid muret marksismi-leni- 
nismi aluste õpetamise võimalused ja tase, sest häid õppejõude ei olnud 
piisavalt. Delegatsioon lahkus Moskvast, kaasas S. Kaftanovi kiri, mis 
volitas ENSV hariduse rahvakomissari Nigol Andreseni otsustama Eesti 
NSV kõrgemate koolide suhtes tekkivaid küsimusi Üleliidulise Kõrgema 
Kooli Komitee kompetentsi ulatuses (nii pidi see jääma vähemalt ühe 
õppeaasta jooksul). 

10. septembril määrati rektoriks ajalooprofessor H. Kruus. Juhtkonda 
hakati tooma ja edutama inimesi Venemaalt. Prorektoriks õppetöö alal 
määrati Leningradist toodud kommunist Kristjan Kure, kes nime poolest 
oli keeleteadlane soome-ugri keelte alal, tema pidi täitma ka ülikooli 
ühiskondlik-poliitilise kasvatuse ehk ideoloogiajuhi ülesandeid. Marksis- 
mi-leninismi kateedri juhatajana ja sisuliselt ka erivolitustega poliitkomis- 
sarina täitis ta ülikooli bolševiseerimisel järelevalvaja osa. Tema piiratust 
ja vastuolulisust on meenutanud paljud tollased õppejõud. 

30. septembril 1940, kui ülikool uuesti avati, esines ülikooli aulas 
toimunud avaaktusel kõnega ka EKP II sekretär Nikolai Karotamm. Värske 
võimukandja kõne juhtmotiiv oli, et partei hakkab teraselt jälgima üli- 
koolis toimuvat ning et kõige tähtsam töö ülikoolis on edaspidi poliitiline 
kasvatustöö. 

1940. a. Il poolel vallandati ülikooli teenistusest rohkesti kõrge kva- 
lifikatsiooniga õppejõude. Asemele võeti okupatsioonivõimudele ideo- 
loogiliselt sobivamaid, järeleandlikumaid ja karjäärialtimaid teadlasi ja 
pedagooge. Vakantsetele kohtadele asus ainuüksi 1940. a. sügissemestril 
70 uut õppejõudu ja teadustöötajat.? Kuna 15. aprillil 1941 töötas üli- 
koolis kokku 385 õppe- ja teadusliku tööga tegelevat isikut,* siis selgub, 
et töötajate koguarvust oli lühikese ajaga üks viiendik välja vahetatud 
ja ümber paigutatud. 

TÜ esimene nõukogulik õppeaasta algas 30. septembril 1940. Kõigis 
teaduskondades viidi õppetöö üle uutele õppeplaanidele ja -program- 
midele, mis olid rajatud NSV Liidu kõrgkoolides kehtivale kursuste 
süsteemile. 9. oktoobril 1940 kinnitas ENSV Rahvakomissaride Nõukogu 
ülikooli ajutise põhikirja. Ülikooli ametlikuks nimeks sai Tartu Riiklik Üli- 
kool (TRÜ). Uues põhikirjas rõhutati ülikooli edasist ideoloogilist hoiakut: 
eesmärgiks on valmistada ette kaadreid, kes on võimelised omandama 
eesmist teadust ja tehnikat, relvastatuina teadusliku sotsialismi tead- 
mistega on valmis kaitsma nõukogude kodumaad ning ennastsalgavalt 
pühenduma kommunistliku ühiskonna ehitamistööle. “5 

Vastavalt uuele põhikirjale jagunes ülikool kuueks teaduskonnaks, 
need omakorda 77 kateedriks, millele lisandus veel 4 üleülikoolilist ka- 
teedrit. Senise ülikoolivalitsuse asemele loodi TRÜ nõukogu. Prorektorite 


70 


ja dekaanide kõrval kuulusid nõukokku ka partei-, ametiühingu- ning 
komsomoliorganisatsiooni esindajad. 1941. aasta algul asutati TRÜ 
kaadriosakond, mille üheks ülesandeks sai hoolitseda selle eest, et 
komplekteeritav kaader vastaks peale erialaste nõuete ka ideelis-polii- 
tilistele nõuetele.* 

5. septembril 1940 moodustati ülikooli juurde kommunistliku partei 
algorganisatsioon; 1941. a. alguses kuulus sellesse 15 partei liiget ja 8 
kandidaati. Organisatsiooni peamiseks ülesandeks oli ideoloogiline töö 
ning ,,võitlus tagurlike elementide vastu” nii õppejõudude kui ka üli- 
õpilaste hulgas. Rohkete parteiorganisatsiooni koosolekute päevakorras 
olid pidevalt punktid ,ideoloogiline töö” ja ,, võitlus vaenulike kodanlike 
elementide vastu”. 1940. a. II poolel asuti ülikooli juhtide ja ENSV 
Haridusministeeriumi koostöös järsult muutma ka üliõpilaskonna senist 
sotsiaalset koosseisu. Haridusministri määrusega 6. augustist nähti ette, 
et ülikooli tuleb vastu võtta esmajoones tööliste, kehvema talurahva ja 
töötava intelligentsi hulgast pärinevaid noori.” Lisaks haridust, vanust, 
sõjaväekohustust ja kodakondsust tõendavatele dokumentidele tuli nüüd 
üliõpilaskandidaatidel esitada valla- või linnavalitsusest pärit tõend oma 
sotsiaalse päritolu, senise teenistuse ning perekonna varalise olukorra 
kohta enne 21. juunit 1940. Üliõpilaskandidaatide avaldused vaatas läbi 
kolmeliikmeline komisjon (rektor, EKP Keskkomitee ja Ametiühingute 
Keskliidu esindaja). 1940. a. sügissemestril esitati ülikooli astumiseks üle 
1000 avalduse. 1. oktoobril 1940 oli TÜ-s 3478 üliõpilast, kuid nimekirja 
klassitunnuste alusel läbivaatamise ja mitme muu vähemtähtsa põhjuse 
tõttu langes nende arv järgneva poole aasta jooksul (kevadsemestri 
lõpuks) 1987-le. 

Paljud endised õppejõud, peamiselt ühiskonnateaduste alalt, pidid 
ülikooli teenistusest 1940. a. sügissemestril lahkuma. Mitmed silma- 
paistvad teadlased ja õppejõud arreteeriti ning saadeti Venemaa vangi- 
laagritesse.? 

Okupatsioonivõimude halastamatud repressioonid tabasid teadusala- 
de tasandil kõigepealt ideoloogia ja omariiklusega seotud sotsiaal- ning 
humanitaarteaduste valdkondade teadlasi ja õppejõude — õigusteadlasi, 
ajaloolasi, kirjandus- ja kunstiloolasi. 

Suhteliselt lühikese ajaga hävitati omariikluse 20 aasta jooksul TÜ-s 
koolitatud ja euroopalikul kõrgtasemel ettevalmistatud õigusteadlaste- 
professorite põlvkond.” Eesti teenekas õigusteadlane prof. Ilmar Rebane 
on toimunu kohta kirjutanud: , Aega alates Eesti Vabariigi sõjalisest 
okupeerimisest võib teaduskonna elus lühidalt iseloomustada aadri- 
laskmisena. Stalini vägivallarežiimi ohvriteks langesid ja kaotasid elu 
professorid Ants Piip ja Uno Lender, vanemassistendi kt. Rein Eliaser ja 
ilmselt ka õppeülesandetäitja Richard Räägo, kelle kohta alates arretee- 
rimisest 1941. a. puuduvad igasugused andmed, seega kokku vähemalt 
4 inimest.” 

Marksismi-leninismi õpetamiseks ja vastava maailmavaate kiirkorras 
juurutamiseks loodi üleülikooliline kateeder, mille juhatajaks määrati 
K. Kure. Ülikooli õppejõududele ja ka kõigile teistele töötajatele hakati 
aulas iga nädal korraldama marksismi-leninismi alaseid loenguid (nn. 
ajuloputusi), kus esinesid ka EKP KK lektorid. 

1941. a. mais valmis esimene ülikooli tsentraalne teadustööplaan, 
milles tähtsal kohal oli sovetlike õpikute tõlkimine vene keelest eesti 
keelde ning nende kasutuselevõtmine Eesti kõrgkoolides. 

Vaatamata ülikooli tollaste ideoloogiajuhtide pingutustele, suurele 
hulgale kulutatud ajale ja vahenditele, ei andnud ülikooli õppejõudude 
hulgas korraldatud ajuloputused ja ideoloogilise ümberkasvatamise akt- 
sioonid kuigi ulatuslikke ja sisulisi tulemusi. Okupatsioonivõimu ja so- 
vetlikku ideoloogiat siiralt toetavaid õppejõude oli vähe. Tolle aja vahest 
kõige veendunumaks nõukogulikuks kommunistiks võib arvata Harald 
Habermani, kes 1940. a. tõusis sisekaitse ülemaks (s. t. Eesti NSV riikliku 
julgeolekuorgani juhiks) ja okupatsioonivõimu ustavaks tööriistaks. 

1941. a. juuniküüditamise käigus kaotas TRÜ veel kümmekond 
õpetajat. Suhteliselt tagasihoidliku puhastuse põhjust näeme asjaolus, 
et ülikooli bolševistlik ülevõtmine polnud veel lõpule viidud ning ilma 
kogenud õppejõudude osaluseta poleks sellega toime tuldud. 

Okupatsioonivõimude ideoloogiline rookimistöö intelligentsi kallal 
jätkus kuni sõja alguseni 22. juunil 1941. NSV Liitu evakueerusid ainult 
vähesed ülikooli töötajad. 

1941. a. juulis said ülikooli hooned ja varad Tartust lahkuvate oku- 
patsioonivägede suurtükitule ning muu lahingutegevuse tõttu raskelt 
kannatada. Ülikool kaotas 22 hoonet, sh. 3 õppehoonet ja 3 elumaja. 
Majandusjuhataja ametis töötanud A. Mitti kogutud andmetel (sügis 
1944) oli hävinud 19 suurt hoonet: Raadil 12, loomakliiniku omi 3, mujal 
4. Raskelt kahjustatuks hinnati peahoone, õppehoone Aia (Vanemuise) 
46, tähetorn ning Botaanika Instituudi ja Matemaatika Instituudi hoone. 
Hävitatud või raskelt kahjustatud oli üle 80 000 m? hoonete kubatuurist. 
Hoonete esialgseks korrastamiseks oli vaja 12 000 m?klaasi.'": 12 

Suured olid kultuurivarade kaotused: hävis 135 eraraamatukogu, ära 
põlesid ülikooli mitme allasutuse erialaraamatukogud ning raamatukaup- 
luste ja trükikodade raamatulaod, hinnanguliselt hävis kokku vähemalt 
465 000 raamatut. 


6.2.3. TALLINNA TEHNIKAÜLIKOOL 


1940. a. alguses oli TTÜ-s kaks teaduskonda, ehitus- ja mehaanika- 
teaduskond ning keemia- ja mäeteaduskond, üliõpilasi veidi üle 600, 
õppejõude kolmveerandsada.?? 

9. oktoobril 1940 kinnitati , ENSV Tallinna Tehnikaülikooli ajutine 
põhimäärus”. See sai TTÜ sovetiseerimise alusdokumendiks ja edasise 

tegevuse korraldamise aluseks. Tähtis muudatus oli, et loodi uut laadi 
struktuuriüksused — kateedrid. 1940. a. sügisel moodustati ideoloogia- 
töö tõhustamiseks marksismi-leninismi aluste kateeder, mille juhatajaks 
ja korraliseks professoriks nimetati Leningradist toodud kommunistlik 
tegelane A. Sipsakas. Ülikooli teaduslik-pedagoogilisele kaadrile hakati 
korraldama poliitõppusi. 

Olemasolevail andmeil läks sõja alguses NSV Liidu tagalasse 33 TTÜ 
õppejõudu ja 350 üliõpilast, enamik neist sundmobiliseerituna. 


6.3. SAKSA OKUPATSIOON 


Ka Saksa okupatsioon (1941—1944) tõi teadustöö osas kaasa kanna- 
tusi, inimkaotusi ja suurt materiaalset kahju ning seadis eestimeelsed 
teadustöötajad paljude poliitiliste, ideoloogiliste ja maailmavaateliste 
dilemmade ette. 


5.3.1. TARTU ÜLIKOOL 


Okupatsiooni esimestel kuudel hukati 9 TRÜ õppejõudu, nende hul- 
gas 4 õigusteaduskonnast: prof. A.-T. Kliimann, abiõppejõud Väino Lang, 
õppeülesandetäitja Aleksander Looring, assistent Elmar Kruus.” Peale 
nende, kes olid hiljaaegu olnud represseerijad ning Nõukogude võimu 
aktiivsed toetajad (nt. hävituspataljoni liikmed), leidus hukatute seas ka 
ühegi põhjenduseta tapetud inimesi. Nõukogude võimu andmetel langes 
esimesel sõjaperioodil üle 40 ülikooli õppejõu ja üliõpilase.'* 

18. juulil 1941 sai ülikooli ajutiseks rektoriks E. Kant, kes andis mõni 
päev hiljem korralduse vabastada ülikooli teenistusest kõik pärast 21. 
juunit 1940 tööle võetud inimesed, rookida raamatukogudest välja 
kogu kommunistlik kirjandus ning allasutuste nimedest nõukogulikud 
lisandused.'5 

Ülikooli eestimeelsed õppejõud ja laiem üldsus olid lootnud avada 
Eesti rahvusülikooli võimalikult endisel kujul ja võimalikult kiiresti. Kuid 
1941. aasta lõpul deklareeriti Berliinis, et kõik Ostlandi kõrgkoolid jäävad 
suletuks kuni sõja võiduka lõpuni.” Erandina kavatseti lubada tegutse- 
mist mõnel sõjaliselt tähtsal erialal. Rahvusülikooli likvideerimist hoidsid 
tagasi ka venima hakanud sõda ja okupatsioonivõimude soov teha koos- 
tööd okupeeritud alade noorsooga. Ülikooli oli vaja ka kui õppeasutust, 
mis koolitas sõdiva riigi jaoks arste, loomaarste ja agronoome. 

1942. a. jaanuaris andsid okupatsioonivõimud loa alustada õppe- 
tööd arsti-, loomaarsti- ja põllumajandusteaduskonnas. Eesti Oma- 
valitsuse Tartu Ülikooli (selline oli nüüd ülikooli nimi) suhtes rakendati 
Eesti Vabariigi ülikooliseadust, mille järgi pidi edaspidi ülikooli juhtima 
rektor ainuisikuliselt, ilma mingi nõuandva organita; TÜ õppejõud loeti 
Eesti Omavalitsuse teenistujateks. 1942. a. augustis saadi luba alustada 

sõjaaegsete eriõppeplaanide alusel õppetööd humanitaarteaduskonda- 
des. Ülikooli astujailt nõuti aastast riigitööteenistust. Eelistatud olid Saksa 
sõjaväes teeninud noormehed, nemad võeti vastu ilma eksamiteta (kõrg- 
haridus kui preemiakaup lojaalsetele!). 1942. a. oktoobris võeti ülikooli 
vastu 835 uut üliõpilast, neist eksamitega ainult 133.18 

Teaduslik töö oli Saksa okupatsiooni ajal ülikoolis tagaplaanil. Uue 
asutusena avati ülikooli juures 1943. a. Antropoloogia ja Rassiteaduse 
Instituut, arendamaks ja propageerimaks kohalikke olusid arvestavat 
rassiteooriat. 15. aprillil 1943, pärast totaalse sõja väljakuulutamist Sak- 
samaa poolt, algas Baltikumi ülikooliteaduse sõjalise rakendamise kam- 
paania. Sõjaliselt tähtsaid teemasid (A-rühma teemad) arvati kokku ainult 
18. Sõjaliselt ja majanduslikult vähemtähtsate või koguni tähtsusetuks ar- 
vatud alusuuringuliste teemadega (B-, C- ja D- rühma teemad) tegelemine 
kas peatati või lubati ainult mõnel üksikuurijal seda vähehaaval jätkata. 
Teadustöö selline suunamine ja vahendite planeerimine tõi klassikaliselt 
heade teadustraditsioonidega ülikooli õppejõududele, teadustöötajatele 
ja abipersonalile kaasa nii moraalset kui ka materiaalset kahju. 

1944. a. märtsis otsustasid Saksa okupatsioonivõimud ülikooli kas 
evakueerida Königsbergi või hoopis sulgeda. TÜ õppejõud olid üksmeel- 
selt mõlema kava vastu ning organiseerisid hiljem, okupatsioonivõime 
ignoreerides, ülikooli varade kaitse kohapeal, korraldades suure osa 
varade ning inventari laialivedamise Tartu ümbruse varjepaikadesse. 
Augustikuu II poolel evakueeriti paljud ülikooli töötajad koos osa hin- 
nalise inventariga Haapsallu ja Tallinna. See õppejõudude ja töötajate 
üksmeelne talitusviis hoidis ära õppejõudude täieliku laialipudenemise 
ning materiaal-tehnilise baasi lõpliku laastamise. 

Paljud Eesti kõrge kvalifikatsiooniga õppejõud-professorid, teadlased, 
vilunud teadusorganisaatorid ja kõrgharidusjuhid valisid aastail 1942— 
1944 pagulastee, nagu suur osa rahvastki (vt. art. ,Inimkaotused”).!? 
Üle Läänemere oli põgenenud 110 ülikooliõpetajat, umbes sama palju 
oli kunstnikke, näitlejaid, muusikuid, kirjanikke ja ajakirjanikke. Nõu- 
kogude okupatsioonivõimude represseerituina või uue okupatsiooni eest 
läände pagenuina kaotas Eesti enamiku oma tippteadlastest.' 

1944. aasta augustis-septembris Tartu ümber toimunud lahingute 
käigus kaotas ülikool veel 15 õppe- ja majandushoonet. Ka sõjatulest 
puutumata jäänud hooned olid sisuliselt kasutuskõlbmatud, sest kabi- 
netid ja laboratooriumid olid kõik segi pekstud ning rüüstatud. Kahju 
kogusummaks hinnati üle 40 miljoni rubla.?? Nõukogude poole andmeil oli 
ülikooli 1941. a. kevadsemestri personalist ja üliõpilaskonnast lahingutes 
langenutena või Saksa okupatsioonivõimude ja nendega koostööd teinute 
poolt mahalastuina kaotatud 57 inimest. 

8.3.2. TALLINNA TEHNIKAÜLIKOOL 


TTÜ peahoonesse tungis esimene grupp Saksa sõjaväelasi 28. augus- 
til 1941. Saksa erikomandod viisid ära väärismetallist esemeid, millega 
tekitasid ülikoolile kahju 112 000 rubla ulatuses.? 

12. septembril 1941 nimetati rektoriks prof. Robert-Johannes Livlän- 
der, pisut hiljem ristiti TTÜ ümber Eesti Omavalitsuse Tallinna Tehnika- 
ülikooliks. Vaatamata õppejõudude pingutustele, suudeti õppetööga 
alustada alles 1. veebruaril 1942. Kui 1941. a. kevadsemestril oli ülikoolis 
110 õppejõudu ja 1258 üliõpilast, siis nüüd oli ainult 64 õppejõudu ja 428 
üliõpilast. Sõjaaja tingimuste kõrval oli õppejõudude ja üliõpilaste arvu 
vähenemine teatud määral tingitud ka struktuursest ümberkorraldusest — 
majandusteaduskond viidi tagasi Tartu Ülikooli juurde. Muus osas jäi TTÜ 
struktuur endiseks. 

Ebapiisava finantseerimise tõttu olid 1941/42. 8.-a. semestrid ülilühi- 
kesed (mõlemad alla kolme kuu; ka 1941. a. sügissemester toimus 1942. a. 
I poolel). 1942. a. sügisel võeti vastu 110 uut üliõpilast ning üliõpilaste 
koguarv tõusis selle perioodi tipptasemele (693, seisuga 1. detsember). 
Järgmisel kevadel oli üliõpilasi 675, sügisel 495 ja 1944. a. juuni lõpus 
499. Ka õppejõudude arv püsis suhteliselt väike (1942. a. sügissemestril 
58, 1943. a. kevadsemestril 62, 1943. a. sügissemestril 58). 

Õppetöö toimus suurte raskustega ja oli puudulikul tasemel. Enamik 
üliõpilasi oli sunnitud õpingute kõrvalt töötama ning osa võtma kohus- 
tuslikest küttevarumise aktsioonidest. Vaatamata sellele, et 29 teemat 
oli liigitatud sõjaliselt tähtsaks ning 22 teemat arvatud ülesehituse seisu- 
kohalt oluliste hulka, jäid teadustööd sisuliselt rahastamata.?$ 

Õppetöö peatati 16. veebruaril 1944 ja TTÜ jäi suletuks kuni okupat- 
siooni lõpuni. Eestimeelsetel õppejõududel õnnestus ära hoida ülikooli 
varade ja personali evakueerimine Saksamaale. 

Nõukogude võimud hindasid 1941—1944 Saksa okupatsiooni poolt 
TTÜ-le tekitatud materiaalse kahju suuruseks kokku 146 679 rubla.” 


6.4. TEINE NÕUKOGUDE OKUPATSIOON 


Eesti unitaarse impeeriumi koostisosana nõukoguliku ideoloogia 
ja poliitika surve all. NSV Liit kujutas endast pika aja jooksul stalinist- 
likku totalitaarset süsteemi, kus olid maha surutud kõik euroopalikku 
tsiviilühiskonda iseloomustavad tunnused ja ühiskonna iseorganisee- 
rumise läbi kujuneda võivad sõltumatud ühiskondlikud institutsioonid. 
NLKP hoidis majanduspoliitika, totalitaarse ideoloogia, hirmu ja terrori- 
ähvarduste süsteemi abil ühiskonda täieliku kontrolli all. Stalinismi üks 
lähte-eeldusi oli, et relvastatuna õige ja võitlusliku õpetuse-teooriaga on 
võimalik muuta maailma ja inimesi, saavutada kommunismiideede triumf. 
Stalinistlik totalitaarne valitsemissüsteem ja selle ideoloogia püsisid 

NSV Liidus kuni Jossif Stalini surmani 1953. a. Siis algasid teatud muutu- 
sed. 1953. a. sai NLKP | sekretäriks Nikita Hruštšov, kes esines 1956. a. 
NLKP 20. kongressi kinnisel istungil ettekandega ). Stalini isiku kultuse 
kahjulikest tagajärgedest. Kongress arutas Stalini isikukultuse küsimust 
ja mõistis selle hukka. Ideoloogiline võitlus isikukultuse ja riigi edasise 
arengu ümber puhkes uuesti 1957. a. juunis, kui NLKP KK pleenum 
paljastas ja kõrvaldas riigi juhtimisest partei peajoone vastased frakt- 
sionäärid. Järgnevatel aastatel viidi läbi piiratud ulatusega majandus- 
reformid ning mõningane ideoloogiline liberaliseerimine, mida hakati 
nimetama Hruštšovi sulaks. Liiduvabariigid said õigusi juurde, eriti olu- 
line oli rahvamajandusnõukogude loomine 1957. a. Kommunismi ehi- 
tamise kavad ja poliitilised suundumused jäid aga sisuliselt endisteks. 

NSV Liidu arengu suund muutus jälle 1964. a., kui võimule tuli Leonid 
Brežnev. Ideoloogiasfääris algasid uued piirangud. 1970. aastate keskel 
hakkasid stagnatsioon ja majandusraskused süvenema. Kommunismi 
ehitamise suured plaanid takerdusid lõplikult. Võidule pääses tagurlik 
tees nn. ühtsest nõukogude rahvast, see sai aluseks uuele venestuslainele. 
L. Brežnevi võimu aega hakati hiljem nimetama stagnatsiooniperioodiks, 
paljude arvates aga oleks õigem nimetada seda poststalinismiks. 

1985. a. tõusis NSV Liidu juhiks Mihhail Gorbatšov, kes püüdis nn. 
uutmispoliitika abil alustada õige sotsialismi ülesehitamist ja päästa 
NSV Liitu kokkuvarisemisest. 

Okupeeritud Eesti kohalikud juhid täitsid 1940. aastast alates püüdli- 
kult kõiki NSV Liidu ideoloogilise keskvõimu soovitusi ja korraldusi. 
Teise Nõukogude okupatsiooni alguses püsisid veel teatud illusioonid 
Eesti piiratud autonoomia võimaluste suhtes. Kuid 1947—1948 rakendati 
stalinism kogu oma hoolimatus jõhkruses ka Eestis. 1949. aastast hakka- 
sid Eestis üha rohkem domineerima Venemaa eestlastest kommunistid, 
partei- ja riigiametnikud, kelle maailmapilt ja ideoloogilised arusaamad 
olid kujunenud NSV Liidus stalinistlik-totalitaarse süsteemi raames. 1949. 
a. teravnes võimuvõitlus EK(b)P juhtkonnas oluliselt. Kujunesid kindla- 
piirilised leerid ja vastasseisud. 1950. a. märtsis toimunud EK(b)P KK VIII 
pleenumil saavutasid Venemaal sündinud eestlastest kommunistid Ivan 
(Johannes) Käbini juhtimisel võimuvõitluses täieliku võidu. Järgneva pu- 
hastuse käigus kõrvaldati parteist suur osa kohalikest kommunistidest. 
Algas nõiajaht teadusasutustes, kõrgkoolides ja loomeliitudes, hävitati 
kättesaadud eestiaegseid raamatuid. Riigivõim soosis pealekaebamist 
ja salasüüdistusi. Kui NSV Liidus stalinistlik terrorirežiim likvideeriti, jäid 
Eestis selle aktiivsed juurutajad ja okupatsioonijõudude käsilased endi- 
selt võimule, tehes ainult suhteliselt väikesi järeleandmisi. 1. Käbin püsis 
EK(b)P (hiljem EKP) eesotsas 1950—1978, seega 28 aastat, ning jõudis 
1978—1983 olla veel ENSV Ülemnõukogu Presiidiumi esimees. 1978. a. sai 
EKP | sekretäriks Venemaa eestlane Karl Vaino, kes oli sellel ametikohal 
10 aastat ja rakendas püüdlikult venestamispoliitikat. 

5.4.1. TARTU ÜLIKOOL 


Kommunistlik partei ja selle TRÜ algorganisatsioon asuvad üli- 
kooli sovetiseerima. 17. novembril 1944 avasid okupatsioonivõimud 
ideoloogilistel kaalutlustel kiirustades Tartu Riikliku Ülikooli uuesti ning 
see jätkas tegevust 1940/41. õppeaastal kujundatud struktuuri ja õppe- 
plaanide alusel. Üliõpilaste nimekirjas oli 1455 inimest, neist esimesele 
kursusele võetuid 543. 

TRÜ kolmeliikmeline parteialgorganisatsioon alustas tegevust 25. ok- 
toobril sekretär Lydia Rootsi juhtimisel. 1945. a. kevadel kuulus sellesse 
11 partei liiget ja 3 liikmekandidaati. Mitmeks aastakümneks jäid partei- 
organisatsiooni ning selle juhtide põhimuredeks ideoloogiline kasvatus- 
töö, soosikute juhtivatele ametikohtadele edutamine nii ülikoolis kui ka 
mujal ning ideoloogilistel põhjustel kõlbmatuks arvatud eriteadlaste ja 
õppejõudude ülikoolist väljatõrjumine. Samas tuleb silmas pidada, et 
ülikooli juhtorganid ei olnud oma kaadripoliitikas kaugeltki iseseisvad 
ja vabad. 

Juhtivtöötajate kontrollimiseks ja iga pisutki olulisema edutamise jälgi- 
miseks oli NSV Liidus rakendatud üleriigiline NLKP Keskkomitee ameti- 
kohtade nomenklatuur, millesse arvatud ametikohtadel töötajate kohta 
peeti üksikasjalikku arvestust ning koostati põhjalikud isiklikud toimikud. 
See nomenklatuur oli kaheastmeline: üleliiduline (NLKP Keskkomitee) ja 
vabariiklik (EKP Keskkomitee). Nomenklatuursete ametikohtade arv kas- 
vas, 1947. a. alguses suurendati ka TRÜ nn. üleliiduliste ametikohtade 
arvu. Täiendavalt arvati NLKP Keskkomitee nomenklatuuri hulka mitme 
kateedri juhatajad (NSV Liidu ja Eesti NSV ajalugu; riigiõiguse teooria ja 
ajalugu; rahvusvaheline õigus; administratiivõigus; tsiviilõigus ja -prot- 
sess; maa- ja kolhoosiõigus; riigiõigus; kriminaalõigus ja -protsess). EKP 
Keskkomitee nomenklatuuri hulka lisati dialektilise ja ajaloolise mate- 
rialismi, üldajaloo, kirjandusloo ja rahvaluule kateedri juhatajate ameti- 
kohad. Ka nn. arvestusliku reservi nomenklatuuri kohtade hulka laiendati. 
Kõikide nendel ametikohtadel töötavate inimeste kohta tuli kiiremas kor- 
ras esitada EKP Keskkomiteele põhjalikud isiklikud toimikud. 

See uus kord kitsendas tunduvalt TRÜ ja teiste kõrgkoolide ning teadus- 
asutuste oma kaadripoliitika ajamist ning kärpis suuresti valikuvabadust 
vakantsete akadeemiliste ametikohtade täitmisel. Kompartei jälgis kõiki 
ülikooli kaadrialaseid liikumisi üha üksikasjalikumalt ning valiku ja eduta- 
mise põhieeldusteks ei olnud enam erialane kompetentsus ja andekus, vaid 
isiku ideoloogiline lojaalsus ja suurel määral ka sotsiaalne päritolu. 

1947—1953 sai Eestis ideoloogiarinde üha teravnevaks probleemiks 
nn. kodanlike natsionalistide paljastamine ja elimineerimine. Kuigi kodan- 
liku natsionalismi ilmingute ja sisu kohta polnud antud mingeid pädevaid 
määratlusi, sobis see suurepäraselt okupatsioonivõimude peaaegu iga 
tasandi ideoloogiaarsenali. 

Peale TRÜ kommunistide jahtis nn. kodanlikke natsionaliste ka ENSV 
Haridusministeerium, kus ministri asetäitja H. Maran võttis salajases kirjas 
(10. veebruar 1947) EKP Keskkomitee sekretärile Nikolai Karotammele 
ideoloogilise paljastamise või siis läbikatsumise alla terve rea TRÜ õppe- 
jõude. Kiri toob esile mitmeid kodanlikke natsionaliste ja annab neile 
ministeeriumi hinnangu: Jakob Kents, geograafiakateedri dotsent, on 
"-mitte ainult võõras, vaid ka kahjulik element selle vastutava töö 
juures, kuhu ta on rakendatud”; Villem Alttoa, kirjandusloo dotsent, 
n-..ei ole vaba kodanlik-natsionalistlikust kallakust ja arvestades tema 
endise tegevusega ja nüüdsete teostega (...), on ta ebasobiv inimene 
juhtima üliõpilaste tööd kõrgemas koolis nii tähtsas sektoris, nagu seda 
on kirjanduslugu”; Jaan Konks, NSV Liidu ajaloo dotsent, ,,...koostas 
ajaloo õpikuid okupatsiooni ajal. (...) Need raamatud on kui kõlbmatud 
käibelt kõrvaldatud. Ülikooli juhtivad töötajad peavad aga võimalikuks 
autori rakendamise...”; Daniel Palgi töötab Tartus teadusliku kirjan- 
duse toimetajana, ,üldiselt on (...) tuttav kui kodanlik-natsionalistliku 
suunaga kirjandusloolane”; Johannes Silvet, inglise keele õppejõud, 
n -». läks augustis 1944 okupatsiooni võimude poolel vastu pealetungivale 
Punaarmeele ja sai haavata. (...) evakueerus hiljem Saksamaale. 1945. a. 
septembris jõudis ta tagasi Tartu. (...) Oli kummaline see südidus, mille- 
ga rakendati ülikooli juurde tööle J. Silvet (...), ometi peaks ülaltoodud 
faktidest olema selge, et ta ei ole seda väärt. ”?? 

H. Marani kiri ei jäänud tähelepanuta. Karotamm andis oma alluvatele 
range korralduse: ,Kui faktid leiavad kinnitust, siis on vaja need kodanlik- 
natsionalistlikud tegelinskid ülikoolist eemaldada.” 

Õppejõudude ideoloogilise töötlemise üheks vormiks oli kohustuslik 
õppetöö marksismi-leninismi õhtuülikoolis, selle pidid läbi tegema kõik 
õppejõud ja töötajad. Kuid hoolimata nendest ulatuslikest meetmetest 
leiti parteibüroo istungitel ikka ja jälle, et ülikooli kaadri meelelaad pole 
küllalt internatsionalistlik ja kommunistlik, vaid lausa ,prügine”. 

Pärast EKP VIII pleenumit (1950) pidas TRÜ parteibüroo 20. mail järje- 
kordse istungi, kus arutati kaadri olukorda.?' Büroo liikmed Vill, Raag, 
Raudsepp jt. otsustasid sel koosolekul ,kaadrite prügistatuse tõttu 
rakendada järgmised abinõud”, mis seisnesid dekaanide, kateedrijuha- 
tajate ja professorite vallandamises ning ümberpaigutamises, dotsentide 
kõrvaldamises õppetööst ning paljude õppejõudude minema kihutamises. 
Need nn. abinõud kavandati rakendada kokku 7 teaduskonna 46 õppejõu 
ja töötaja suhtes.?? 

1951. a. jaanuaris TRÜ kaadriosakonna juhataja H. Kure koostatud 
teates EK(b)P KK propaganda ja agitatsiooniosakonna juhatajale Endel- 
Johannes Jaanimäele on toodud ära ülikooli 16 endise töötaja nimed. 
Nimekirjas esitatud 16 töötu õppejõu hulgas oli 3 professorit — Elmar 
Ilus, Elmar Liik ja Harri Moora, 5 dotsenti — Richard Kleis, Leo Leesment, 
Valmar Adams, Johannes Silvet ja Juhan Aul, 4 vanemõpetajat — 

M. Kengsepp, J. Saviauk, Fred Kudu ja Arthur-Robert Hone ning nendele 
lisaks veel mitmed sõjalise ettevalmistuse õppejõud. 

Pärast kodanlike natsionalistide vastase kampaania käigus tehtud 
puhastust õppejõudude hulgas jõudis klaarimise järg ka tollase rekto- 
rini. Ülikooli parteibüroo 1951. a. 13. märtsi koosolekul arutati teadus- 
prorektor Eduard Martinsoni kriitikat ülikooli juhtimise kohta. , Kriitiline 
arutelu” võttis rektor Alfred Koorti suhtes selgelt vaenuliku hoiaku. Samal 
koosolekul märkis ülikooli parteibüroo sekretär muuhulgas: ,, Mis puutub 
teadusliku nõukogu pidamisse vene keeles, siis mõtlen, et see saab olema 
õige ja et keegi ei ole vastu.”?* Tartu ülikool oli 1951. a. jõudnud koos 
sovetiseerimisega ka täieliku venestamise künnisele. 

A. Koorti rektoriametist vabastamine toimus 8. juunil EKP Keskkomitee 
sekretäri J. Käbini kabinetis, kus kohe ka uus rektor ametisse määrati. 
Ümmarguselt ühe aasta jooksul oli TRÜ-st vallandatud ja sunnitud lah- 
kuma 76 õppejõudu ja üle 120 muu töötaja. 

Uut rektorit oli otsitud väljastpoolt Eestit juba pikka aega. 1950. a. 
alguses jäädi peatuma Leningradi Riikliku Ülikooli eesti rahvusest füüsiku 
Feodor Klementi kandidatuuri juurde. Pärast pikka kooskõlastusringi kin- 
nitati valitu NSVL Kõrgema Hariduse Ministeeriumis ja NLKP Keskkomitee 
Poliitbüroos (!). Nii oluliseks oli tõusnud viimastel aastatel ülikooli rektori 
ametikoht. 

Esimese töönädala lõpus teatati F. Klementile EKP Keskkomiteest, 
et tal tuleb kindlasti osaleda kohe-kohe toimuval Teaduste Akadeemia 
üldkogu istungil, sest ta seatakse seal üles akadeemia tegevliikmeks. 
See oli Klementilegi suur uudis. Nii valis Eesti NSV TA 1951. a. endale 
uusi liikmeid.?? 

Rektor F. Klement asus ülikoolis kindlakäeliselt nõukogulikku üli- 
koolikorraldust maksma panema. 1952. a. 15. veebruaril toimus ülikooli 
kommunistide lahtine üldkoosolek, mis märkis ära rohkesti puudusi. 
Eraldi leidis rõhutamist, et ,pole aktiivset võitlust kodanliku ideoloogia 
elementide vastu teaduses. Täiesti puudulik on aga kodanlik-natsiona- 
listlike kontseptsioonide paljastamine Eesti ajaloo küsimustes.” Partei 
üldkoosoleku venekeelne otsus tehti nüüd juba tuntud sovetlike mallide 
järgi. 

1952. a. tegeles Eesti kõrgkoolidele Moskvast ja Leningradist õppe- 
jõudude otsimise ja värbamisega ka EK(b)P Keskkomitee sekretär |. 
Käbin. 1952. a. 17. jaanuaril läkitatud kirjas palub ta NSV Liidu kõrgema 
hariduse ministrit V. Stoletovit saata professoreid Eesti kõrgkoolidesse nii 
loenguid pidama kui ka püsivale tööle. Eriti huvitub parteijuht teemast 
«Mitšurinliku bioloogia dialektika”. Minister V. Stoletov lubas palve — 
saata Eesti kõrgkoolidesse tööle kõrge kvalifikatsiooniga eriteadlasi 
— rahuldada esimesel võimalusel.° 

1953 oli NSV Liidu elus murranguline aasta: märtsikuu algul suri 
J. Stalin. Aasta esimesel poolel domineerisid aga endiselt Stalini 

geniaalsete tööde ülistused, suure juhi kultus ning karm kriitika õppe- 
jõudude kohta, kes ei suutnud mõista ja propageerida Stalini , teaduslike 
tööde” tähtsust ja suurust. 

1950. aastate keskpaigast algab kõrgharidus- ja teadussfääri arene- 
mise uus periood. Ideoloogiline ja poliitiline kasvatustöö ning maailma- 
vaateline kalibreerimine nihkuvad kõrgkoolides ühiskonnateaduste õpe- 
tamise kateedrite, eriti marksismi-leninismi kateedri (nimetati hiljem NLKP 
ajaloo kateedriks) ja teadusliku kommunismi kateedri tegevussfääri. 

TRÜ ühiskonnateaduste kateedritest alustas esimesena 1944. a. 
sügisel tegevust marksismi-leninismi aluste kateeder, mis hiljem nimetati 
ümber TRÜ NLKP ajaloo kateedriks. Esimesel tööaastal oli kateedris 
ainult 2 õppejõudu: juhataja Vilhelm Reiman ja Lydia Roots. Järgmisel 
õppeaastal kasvas kateedri õppejõudude arv seitsmeni. Kateedrit juhatas 
1960—1968 Johannes Jakobson, 1969. a. sai kateedri juhatajaks Johannes 
Kalits. 1980/81. õppeaastal kuulus kateedrisse 15 õppejõudu, sh. 1 doktor 
ja 14 kandidaati. NLKP ajalugu õpetati | ja II kursusel 170 tunni ulatuses, 
mõnes osakonnas 120 tunni ulatuses. 

TRÜ teadusliku kommunismi kateeder asutati 1964. a. seoses tea- 
dusliku kommunismi aine kohustusliku lülitamisega kõrgkoolide õppe- 
plaanidesse. Kateedrit on juhatanud Aleksander Blumfeldt, Kalev Koger, 
Ivan Volkov, õppejõududena on seal töötanud Meeta Murd, Toomas 
Alatalu, Ivar Aimre, Märt Kubo jt. 

Teaduslikku kommunismi õpetati TRÜ-s V ja VI kursusel 80 tunni 
ulatuses, kursus lõppes riigieksamiga. 

1980/81. õppeaastal oli kateedris kaheksa õppejõudu. Nad andsid 
ühistöös välja teadusliku kommunismi alaste tööde kogumikke ning muid 
ideoloogilis-kasvatuslikke materjale. 

EKP TRÜ organisatsioon alustas tegevust 25. oktoobril 1944. Üli- 
koolis oli siis kokku 3 kommunisti: Hans Kruus, Karl Taev ja Lydia Roots. 
1980. a. oli seal 600 partei liiget ja 43 liikmekandidaati. 

Läbi aastakümnete oli ülikooli parteiorganisatsiooni tähtsaimaks üles- 
andeks, nagu juba eespool märgitud, ideoloogilise võitluse tugevdamine, 
eelkõige aga võitlus kodanliku natsionalismi ilmingute vastu. 

Ülikooli parteiorganisatsiooni sekretäri ametikohalt läbikäimine oli tu- 
levaste kommunistliku nomenklatuuri tegelaste jaoks justkui ideelis-polii- 
tilise ustavuse eksam. Pärast selle sooritamist avanesid uued võimalused 
erialaseks ja ka laiemas mõttes poliitiliseks karjääriks. Ülikooli parteiorga- 
nisatsiooni etteotsa valiti harilikult keegi ülikooli kommunistidest. 

Ülikooli partorgi ametit on pidanud paljud inimesed — Lydia Roots, 
Arkaadi Uibo, August Premet, Pavel Kalju, Andrei Vill, Arno Köörna, Jenny 
Ananjeva, Vsevolod Arhangelski, Liina Stepanova, Johannes Kalits, Endel 
Laasik, Endel Silk, Antidea Metsa, Uno Polisinski, Lembit Raid, Edgar 
Salumaa, Vilmar Ruus, Kalev Koger, Jaan Reimand, Advig Kiris, Paul 
Kenkmann jt. Parteibüroo või -komitee liikmeteks on aastate jooksul 


olnud väga paljud õppejõud ja administraatorid. Kõigil neil lasub teatud 
vastutus ülikooli sovetiseerimise, okupatsioonivõimudega tiheda koostöö 
ning Eesti omariikluse kahjustamise pärast. 


5.4.2. TALLINNA TEHNIKAÜLIKOOL 
(1944-1989 TALLINNA POLÜTEHNILINE INSTITUUT) 


27. septembril 1944 peeti uue direktori Albrecht Altma eesistumisel 
õppejõudude esimene koosolek, õppetöö algas 15. novembril. Aasta 
lõpuks oli üliõpilasi 941 (veebruaris oli neid olnud 499). Novembri lõpus 
oli õppejõude kokku 86, sh. 32 professorit ja dotsenti, 5 vanemõpetajat, 
3 õpetajat ja 46 assistenti (veebruaris oli teenistujaid olnud kokku 66). 
Kommuniste oli TTÜ töökollektiivis ainult 3. Algorganisatsiooni peamine 
tähelepanu oli suunatud TPI nõukogulikuks tehnikakõrgkooliks kujunda- 
misele, õppetöö ideelis-poliitilise taseme tõstmisele, eesti natsionalistide 
mõjust ülesaamisele ja uute liikmete värbamisele. Täpsemaid juhiseid 
esitas esimestel sõjajärgsetel aastatel korduvalt EKP Keskkomitee | sek- 
retär Nikolai Karotamm. 

Tehnilise intelligentsi kasvatamisega tegeles tollal aktiivselt ka Rah- 
vakomissaride Nõukogu esimees A. Veimer. 9. veebruaril 1945 võtsid 
ENSV Rahvakomissaride Nõukogu ja EKP Keskkomitee vastu määruse 
Eesti NSV kõrgemate koolide töö parandamise kohta”. Kõiki kõrg- 
koole ja nende kateedreid kohustati jälgima teraselt ja printsipiaalselt, 
et loengud ja seminarid oleksid ,kaasaja eesrindliku teaduse viimaste 
saavutiste tasemel” ning eriti seda, et nad oleksid ideoloogiliselt õiged 
ning toetuksid marksismi-leninismi teooriale, mis on kogu eesrindliku 
teaduse metodoloogiliseks aluseks, teenib töötava inimkonna huvisid ja 
on vaba võltsinguist ja idealistlikust ahtasusest”.“ 

1947. a. ilmneb TPI algorganisatsiooni vaenulik hoiak mõne õppejõu 
seisukohtade ja loengumaterjalide suhtes: 24. juuni kinnise koosoleku 
protokollis tuuakse välja professorid, kes ignoreerivad NSV Liidu saavutusi 
ja kummardavad Lääne-Euroopa saavutuste ees. Need on Paul Kogerman, 
Ottomar Maddison, Leo Jürgenson, Arnold Humal...'? Sama aasta ok- 
toobris alustas TPI-s tööd EKP Tallinna Linnakomitee marksismi-leninismi 
õhtuülikooli osakond. Paari järgmise aasta jooksul olid selle kursuse läbi 
teinud kõik instituudi õppejõud. 

Üha teravneva ideoloogilise võitluse raames sai ootamatu pöörde TPI 
meeskoori 1948. a. Tartusse ja Riiga tehtud kontserdireis. Kuna mees- 
koor laulis ,,Gaudeamust” ja liikus Riia tänavatel hanereas, tehti Riias, 
Moskvas, Tallinnas ja ka instituudi parteibürool sellest kaugeleulatuvaid 
järeldusi. TPI parteibüroo koosolek otsustas: ,,1. Kodanlik-natsionalistlike 
ja buršlike igandite vastu võitlemine viia teraval kujul tervesse õppejõudu- 
de ja üliõpilaste kollektiivi. Rakendada sellesse töösse kõik ühiskondlikud 
organisatsioonid, administratsioon ja rühmakolmikud.”“ 

EKP V kongressi eel leiame TPI parteiorganisatsiooni kinnise üld- 
koosoleku otsusest (15. oktoober 1948) järgmist: ,, Instituudi juhtivaid 
kaadreid on puhastatud inimestest, kes ei olnud suutelised teostama 
õiget nõukogulikku õppe- ja kasvatustööd TPl-s ning olid nõukogude 
ühiskonnale ideoloogiliselt ja poliitiliselt võõraks elemendiks (prof. Võrk, 
dotsent Oengo, assist. Hellam)” ning et , direktori ja direktori asetäitja 
(...) kohtadele on määratud uued töötajad. "“* Otsuses tuuakse positiivse 
saavutusena esile seegi, et ,ainuüksi 1947/48. õppeaasta vältel on Insti- 
tuudist välja heidetud 30 üliõpilast, kui sotsiaalselt võõras element”.* 

Erilise hoo ja mastaabi saavad nn. ideoloogiast ja sotsiaalsest pärit- 
olust tulenevad repressioonid pärast EKP Keskkomitee VIII pleenumit 
(märts 1950). TPI 51-liikmelise parteialgorganisatsiooni seitse ja pool 
tundi kestnud üldkoosolek arutas personaalküsimusi ning kuulas ära et- 
tekande VIII pleenumi tulemustest. Personaalküsimuste osas otsustati: 
»Erit, Voldemar välja heita parteist, kui juhuslikult parteisse vastuvõetu... 
(...) Lukas, Jaan Marki pg. välja heita parteist... (...) Mullas, Olav Jüri pg. 
välja heita parteist... (...)” Kahe viimase puhul oli väljaheitmise aluseks 
fakt, et ,,...Lukas ja Mullas on arreteeritud Julgeoleku võimude poolt...” 
Üldkoosolekul kõlanud sõnavõttudes osutati mitmetele õppejõududele 
kui võõrale ja kahjulikule elemendile ning nõuti nende kõrvaldamist ins- 
tituudist. Lisaks prof. Ottomar Maddisonile arvati nn. kahjurite hulka veel 
professorid Paul Kogerman, Schmidt ja Jaan Kark ning dotsendid Oskar 
Kirret, Hugo Oengo, Georg Mets ja Bernhard Veimer. 1940. aastate lõpus 
ja 1950. aastate algupoolel kaotasid instituudis töö mitmed silmapaistvad 
õppejõud. Vallandati tehnikakõrghariduse rajaja prof. 0. Maddison ja 
prof. J. Kark, vallandati ja arreteeriti prof. Hans Võrk, kes mõisteti 1951. a. 
süüdi Nõukogude-vastases agitatsioonis. 1950. a. arreteeriti sõjandusala 
õppejõud 0. Mullas ja J. Lukas, viimane suri vangilaagris 1953. a. 

TPI parteiorganisatsiooni repressiivpoliitika takistas aastatel 1945— 
1951 oluliselt kõrgkooli õppetööd ja teaduslikku tegevust ning pärssis 
paljude inimeste arenguvõimalusi. 

Nagu eespool juba viidatud, nihkusid nn. ideelis-poliitiline tegevus ja 
ideoloogiline kasvatustöö 1950. aastate keskpaigast alates üha rohkem 
ideoloogiatööga vahetult seotud kateedrite õlule. 

Ühiskonnateaduste teaduskond — kommunismiideede juuruta- 
mise, ideoloogilise kalibreerimise ja kontrolli teaduskond. 1945. 
aastast tegutses TPI-s 2 vastavat kateedrit: 1) marksismi-leninismi aluste 
ja 2) poliitilise ökonoomia kateeder. 1961/62. õppeaastal oli marksis- 
mi-leninismi aluste ja poliitilise ökonoomia õpetamisega ametis juba 3 
kateedrit: iseseisvaks reorganiseeritud filosoofiakateeder, NLKP ajaloo 
kateeder ja poliitilise ökonoomia kateeder. 1963. a., tulenevalt NLKP 
juunipleenumi otsustest ideoloogiatöö kohta, organiseeriti kiires korras 
ka TPl-s veel üks keskne ideoloogiatöö kateeder — teadusliku kommunismi 
kateeder. Need 4 kateedrit jäid tervelt kolmekümneks järgmiseks aastaks 

õpetama, sisendama ja levitama kommunistliku ideoloogia aluseid. 
Nimetatud kateedrite ülesannete hulka kuulusid üldine ideoloogiline 
järelevalve ja kontroll üliõpilaskonna arusaamade ja taotluste üle ning 
teatud määral ka kommunistliku ideoloogia arendamise regionaalsete 
iseärasuste üldistamine ja nende uute killukeste üldteooriasse sulandami- 
ne. Vaatleme lähemalt kahe kõnealuse kateedri tegevust ja nende poolt 
põhjustatud kahjusid. 

TPI NLKP ajaloo kateeder: ,kogu jõud ja energia üliõpilaste 
kommunistlikku kasvatusse.” NLKP ajalugu õpetati kohustusliku 
ainena juba okupatsiooni algusest alates. Iseseisva (ainult NLKP ajaloo) 
kateedrina alustati tegevust 1961/62. õppeaastal. 

Kateedri juhtfiguuride avaldatud nn. teaduslikud tööd ja dissertatsioo- 
nid olid aastakümnete vältel Eesti Vabariigi ja Eesti isesseisvuse suhtes 
teravalt vaenulikud ning ajaloosündmuste sisulisi seoseid ja fakte moo- 
nutavad. Nii kirjutas 1949—1954 marksismi-leninismi kateedrit juhatanud 
Adolf Päss kandidaadiväitekirja teemal ,Eestimaa Kommunistlik Partei 
— töörahva võitluse innustaja ja organiseerija välisinterventide ja nende 
abiliste — eesti kodanlike natsionalistide vastu aastail 1918—1920”. Ana- 
loogse sisu ja hoiakuga tööd olid kateedri õppejõududele iseloomulikud 
neljakümne aasta jooksul. 1962—1964 oli NLKP ajaloo kateedri juhataja A. 
Päss, kes 1956-1960 oli olnud EKP Keskkomitee Partei Ajaloo Instituudi 
direktor. 1964—1967 oli kateedrijuhataja kohusetäitja Ülo Taigro, 1967— 
1977 oli kateedri juhataja Edgar Mattisen ja 1977—1985 Mati Graf. 

1985. a. töötas kateedris 15 koosseisulist õppejõudu, sh. 3 doktori- ja 
12 kandidaadikraadiga inimest. NLKP ajalugu õpetati kohustusliku ainena 
kõigile üldtehniliste erialade üliõpilastele 120-tunnise ja majandusteadus- 
konna üliõpilastele 170-tunnise õppeprogrammi järgi. 1985. a., kui Eesti 
kõrgkoolides õppis kokku 9609 üliõpilast, kulutati pseudoteaduse — NLKP 
ajaloo — sundõpetamise peale kokku ümmarguselt 260 000 õppetundi 
üliõpilaste aega. Ühe kümnendi jooksul kulus selleks aga juba üle 2,6 
miljoni õppetunni, mis tagasivaatavalt hinnates oli ühiskondlikus plaanis 
ka suur materiaalne kahju. 

Teadusliku kommunismi kateeder: ,, terviklikud teadmised kom- 
munistliku formatsiooni arengu seaduspärasustest ja proletariaadi 
diktatuuri kehtestamise teedest.” Kateeder moodustati juba 1963/64. 
õppeaasta alguseks. Teadusliku kommunismi kateedrit kutsuti juhatama 
ajalookandidaat Boris Tamm. Sinna asus tööle ka endine ELKNÜ Kesk- 
komitee sekretär (1955—1962) Klara Hallik, kes 1974—1984 oli kateedri 
juhataja. Pärast K. Hallikut juhatas kateedrit Jusef Livšits. 

Uut ainet õpetati 70 tunni ulatuses TPI kõigi erialade üliõpilastele. 
Õppejõudude hulgas olid veel Gabriel Hazak, Herbert Vainu, Mikk Titma, 
Georg Sootla, Ivar Aimre jt. Need inimesed olid tollal teadusliku kommu- 
nismi alal Eesti tippasjatundjad ja täitsid õpetajate ning eksamineerija- 
tena mööndusteta ideoloogilist tellimustööd. Üliõpilastel kokku tuli aga 

kulutada igal aastal ümmarguselt 150 000 tundi nn. kommunismiloen- 
gute kuulamiseks ning palju aega eksamiteks valmistumiseks. 

Alates 1974/75. õppeaastast oli teadusliku kommunismi riigieksam 
kõigis kõrgkoolides üldkohustuslik. 

TPI teadusliku kommunismi kateeder likvideeriti 1980. aastate lõpus. 

TPI ideoloogiaorganisatsioonide — partei ja komsomoli — kasv 
ning funktsioonide teisenemine. 1944. aasta hilissügisel oli kõrgkoolis 
ainult 3 kommunisti. 1945. aasta detsembriks oli parteiorganisatsioonis 
juba 14 liiget ja 4 liikmekandidaati. Järgnevatel aastatel hakkas kommu- 
nistide hulk suhteliselt kiiresti kasvama ning nad hakkasid arutama ja 
kontrollima dekanaatide ja kateedrite tööd, ametikohtade komplekteeri- 
mist, teadurite, dotsentide ja professorite valimist, väliskomandeeringus- 
se sõitjatele kohustuslike soovituste andmist, üliõpilaste ideelis-poliitilist 
kasvatamist jms. Parteiorganisatsioon ning eriti selle juhtkond kujunes 
mõne aastaga totaalse instituudisisese ideoloogilise kontrolli organiks ja 
ka majandus- ning organisatsiooniliste küsimuste üheks peaotsustajaks. 
1950. aastal oli kõrgkooli parteiorganisatsioonis 58, 1960. a. 102, 1970. a. 
296, 1980. a. 417 ja 1985. a. 472 liiget.” (1986. aastal töötas TPI-s kokku 
üle 2100 inimese ning üliõpilasi oli üle 9000.) 

Okupatsiooni aastakümnete jooksul TPI kommunistliku partei alg- 
organisatsiooni funktsioonid ja tegevus muutusid. Esimesel kümnendil 
(1945—1955) oli põhitähelepanu suunatud ideoloogilisele võitlusele 
rahvuslikult meelestatud ning euroopalike hoiakutega õppejõudude ja 
üliõpilaste vastu, nende paljastamisele ning ,,kodanliku natsionalismi 
ja Lääne ees lömitamise põhjalikule väljajuurimisele” ning kokkuvõttes 
kõrgkooli kui teadusasutuse muutmisele ,tõeliselt sotsialistlikuks kul- 
tuurikoldeks”. 

1973. aasta lõpuks olid instituudi õppejõududest 39% kommunistid. 
Peaaegu sajaprotsendiliselt kuulusid parteisse ühiskonnateaduste kateed- 
rite õppejõud. TPI parteiorganisatsiooni on aastakümnete jooksul juhti- 
nud ja selle juhtkonda kuulunud paljud inimesed. Nimetame järgnevalt 
mõned partorgid, büroo- ja komiteeliikmed, kes on kommunistide eneste 
poolt esiletõstmist pälvinud. 

1944—1952 olid esirinnas kommunistid Ludvig Kalman, August Sip- 
sakas, Aleksei Tsõgankov, Ferdinand Eisen, Ervin Kangur, Ludvig Schmidt, 
G. Radionov, Adolf Päss, A. Palm ja Albert Korsmik. Vähehaaval lisandus 
9-liikmelisse büroosse uusi liikmeid. 1950. aastate II poolel oli pikka aega 
sekretäriks August Klement. 1960. aastail jõudsid parteiorganisatsioo- 
ni juhtkonda Agu Aarna, Karl Allik, Vsevolod Arhangelski, Bernhard 
Hiire, Sergei Dokelin, Ivo Soidra, Erich Köpper, Vladimir Kozlov, Endel 
Uus, Oleg Bussel, Hugo Tiismus ja Voldemar Maasik. 1970. aastail li- 
sandusid Aadu Talts, Heli Joonase, E. Kogerman, Mihkel Pikner, Olga 
Põder, Uljas Tamm, Linda Vambola, Gabriel Hazak, Igor Mihelson, Rein 
Otsepp, H. Herm, Mati Graf, Raivo Vihvelin jmt. 1980. aastail oli TPI 

parteikomitee juba 20-liikmeline. Kümnendi algul lisandusid parteiaktiivi 
hulka Andres Keevallik, Leili Möldre, Eduard Saul, Vladimir Tatrokov jmt. 

1945. aasta algul oli TPI-s ümmarguselt 1000 üliõpilast. Kommunist- 
likke noori oli 4, 1950. aastal oli neid juba 365, 1960. a. 887, 1970. a. 
3572 ja 1980. a. 4966.“ Komsomoli üheks põhiliseks ülesandeks oli igati 
kaasa aidata kommunistliku partei poliitika elluviimisele ja konkreetsete 
otsuste täitmisele. Organisatsiooni tegevuses oli olulisel kohal ka noorte 
maailmavaate ja ideelis-poliitilise meelsuse kontrollimine ning etteantud 
mallide alusel suunamine. 


5.4.3. EESTI NSV TEADUSTE AKADEEMIA 


1946. aastal asutati Eesti NSV Teaduste Akadeemia (TA), kuhu suh- 
teliselt lühikese ajaga koondati Eesti teadusjõud, kes ühtaegu vastasid 
ka tollastele kitsastele klassikuuluvus- ja ideoloogianõuetele. 5. aprillil 
1946 toimus Toompea lossis Eesti NSV TA üldkogu esimene koosolek, 
millest võttis osa sellele kohale määratud 14 teaduste doktori kraadiga 
tegevliiget ja 10 korrespondentliiget. TA presidendiks valiti Hans Kruus, 
asepresidentideks Juhan Vaabel ja Aksel Kipper, sekretäriks Jüri Nuut. 
Aasta teisel poolel anti TA alluvusse 10 teadusasutust, aasta lõpus töötas 
neis kokku 360 inimest (sh. 160 teadurit). 1947. aasta lõpuks oli TA-l 4 
osakonda, 12 instituuti, 3 muuseumi ja 3 teaduslikku seltsi. 862 koos- 
seisulisest kohast oli täidetud 745. 

Aprillis 1947 toimus TA esimene teaduslik sessioon, mis andis ülevaate 
akadeemia tegevusest, uurimistemaatikast ja teaduslike uuringute esi- 
algsetest tulemustest. Sessiooni käigus demonstreeris TA juhtkond oma 
ideoloogilist ustavust kommunistlikule parteile ja okupatsioonivõimudele 
ning kinnitas truualamlikkust J. Stalinile enesele, ,,...meie ajastu suurele 
teadlasele”. Sessioonil kavandatud Eesti majanduse ja kultuuriarenduse 
alane uurimistöö ei kestnud kaua: 1949. aasta suurküüditamisele järgne- 
nud repressiivpoliitika uus laine teravdas intelligentsi ja võimumeeste 
ideoloogilist vastasseisu. EKP ideoloogiajuhid otsisid jälle innukalt ko- 
danlikke natsionaliste ning asusid neid kõikjalt välja juurima. 

28. jaanuaril 1950 arutati EK(b)P Keskkomitee büroo istungil TA Ühis- 
konnateaduste Osakonna tööd. EKP ideoloogiajuhi 1. Käbini hinnang TA 
ja selle juhtkonna senise töö kohta oli hävitav: ,Me võtsime vaid osa 
TA tööst, seepärast, et just siin ilmneb see mädane poliitika, mis omane 
Teaduste Akadeemiale algusest peale. Põhjus selles, et Kruusi arvates 
teadus kuulub kodanlikule intelligentsile ja proletaarlaste parteil pole 
siin midagi teha. Veel oli seisukoht, et teistest liiduvabariikidest inimeste, 
ka eestlaste kutsumine paiskab eesti kultuuri ja teaduse 10—15 aastat 
tagasi. Seda teesi propageeris Andresen, see pole võõras ka Kruusile. ... 
25% TA kaadritest pärineb kodanlikest parteidest. Teaduste Akadeemias 
on palju selliseid, kes iialgi ei saa nõukogude teadlasteks. ... Kruus tegi 

parteivastast poliitikat kaadrivalikus. ... ,Ladvik” istub ja ei lase parteilist 
teadust massidesse.” Lõpetuseks teatas Käbin: ,,... ma teen täienduse 
resolutsiooni — Kruus parteist välja heita. ”*° 

Kruus heideti EKP-st välja 18. märtsil, veidi aega enne VIII pleenumit. 
Sama aasta aprillis kuulutati ta keelatud autoriks ning arvati TA liikmete 
hulgast välja (seda otsust olla TA täiskogu palavalt tervitanud), oktoobris 
ta arreteeriti. 

1950. aastal sai Eesti NSV TA presidendiks Johan Eichfeld ja 1952. aasta 
alguses tõusis asepresidendi kohale Gustav Naan. Mõlemad mehed olid 
NSV Liidu koolituse ja töökogemusega Venemaalt tulnud eestlased. Nad 
olid ühel nõul ka akadeemias toimunud puhastuse ja edasiste töösuun- 
dade suhtes. 

1951. ja 1952. aastal tegelesid EK(b)P Keskkomitee sekretärid Ivan 
Käbin ja Leonid Lentsman vahetult akadeemia uurimisteemade, aruan- 
nete ja mitmesuguste sessioonide materjalide jälgimise ja ideoloogilise 
kontrollimisega. 1951. aasta lõpus oli töös juba palju nn. kinniseid ehk 
salajasi teemasid. Keskkomitee sekretärid nõudsid uurimiseks välja aka- 
deemias tehtud tööde annotatsioone ja aruandeid ning autorite iseloo- 
mustusi. Teadustöötajatele tähendas see aga rohkesti muresid ja pidevat 
ebakindlust homse päeva ees. 

1952. aasta tõi kaasa uusi ideoloogilisi rünnakuid kodanlike nat- 
sionalistide vastu ja oli ajendiks akadeemias mitmete töötajate ümber- 
paigutamisele. Septembris esines EK(b)P VII kongressil sõnavõtuga Balti 
Laevastiku poliitvalitsuse ülem Komarov ja nõudis: , Tahaks kuulda, miks 
kuni käesoleva ajani tegutsevad meil parteis ja vabariigis inimesed, kes 
on tuntud oma natsionalistlike vaadete poolest, väga tähtsatel juhtivatel 
kohtadel? Ma pean eelkõige silmas Veimerit. ... Räägitakse sellest, et ta 
toetas Nõukogude võimu vastaseid. Miks pandi ta siis sellisele tähtsale 
tööle, nagu on Eesti majanduse teaduslik läbitöötamine? ... On vaja või- 
malikult kiiresti puhastada tähtsad postid Veimeri-taolistest inimestest, 
kes toetavad kodanlikke natsionaliste, inimestest, kes pikka aega varjasid 
nõukogude rahva vaenlasi.” 

Arnold Veimer vabastati ENSV TA Majanduse Instituudi direktori 
ametikohalt EK(b)P Keskkomitee büroo määrusega 28. novembril 1952. 
Akadeemik Nikolai Tomson jättis asepresidendi ameti 1953, akadeemik 
Nikolai Buzulukov lahkus akadeemiksekretäri ametist 1954 ning paljud 
teised seletusi andnud inimesed ootasid murega võimalikku arengut. 

Teadmine, et ideoloogiast, ideoloogiavõimudest ja nende tegevusest 
pole isegi omavahelises kitsas ringis ohutu rääkida, pääses pikaks ajaks 
veelgi täielikumalt võidule. Isegi 1953. aasta sündmused, Stalini surm 
ja sellele NSV Liidus järgnenud protsessid, ei murendanud seda Eestis 
saavutatud poliitilist vaikimist. Käbini ja Lentsmani ideoloogilise suuna 
võidulepääsule ning selle pikaajalisele püsimisele akadeemia asutustes, 
kõrgkoolides ja teistes kultuurisfääri institutsioonides aitas kaasa ka 


valitsevale kildkonnale ustavate inimeste edutamine juhtivatele, totaalset 
meelsuskontrolli võimaldavatele ametikohtadele. 1950 määrati ENSV TA 
presidendiks Johan Eichfeld ja 1951 asepresidendiks Gustav Naan, TA 
Ajaloo Instituudi direktoriks sai 1951 Viktor Maamägi ning TA Keele ja 
Kirjanduse Instituudi direktoriks 1950 H. Tobias. 1951. aastal algas En- 
del Sõgla ideoloogiliselt õigete kirjanduskäsitluste ulatuslik levitamine. 
Järgmisel aastal asus ta tööle Keele ja Kirjanduse Instituuti. 1955. aastal 
sai TA Keele ja Kirjanduse Instituudi direktoriks kindlameelne bolševik, 
1940 Punaarmee vanempolitrukina Eestisse saadetud Eduard Päll. 52 
1968 võtab selle ametiposti üle E. Sõgel, kes tolleks ajaks oli juba pikka 
aega kaitsnud kirjanduse ja kunsti bolševistliku parteilisuse printsiipe ning 
nõudnud kirjanduse ja kunsti käsitlemisel selle klassiiseloomu terast jälgi- 
mist. Kirjastuse ,Eesti Raamat” kauaaegne peatoimetaja Aksel Tamm 
kirjutab E. Sõgla kohta: ,,... kes siis muu kui raudsete põhimõtetega 
Endel Sõgel sobinuks juhtima kirjandusloolaste tegevust, kirjanduslugude 
koostamist, kirjanduse korrashoidmist. Endel Sõgel koondas enda kätte 
nii suure kirjandusloo toimetamise kui ka kõigi teatmeteoste kirjandusosa 
kontrollimise.“ 52 

Eesti NSV TA sotsiaal- ja ühiskonnateaduste alaste instituutide sisu- 
lise töö ideologiseeritus ning ajaloo võltsimine kandus üle ka laiemat 
ühiskondlikku tähendust omavate teatmeteoste koostamisele ja nende 
sisule. Kui 1960. aastate teisel poolel hakati välja andma ,, Eesti nõuko- 
gude entsüklopeediat”, said selle peatoimetuse liikmeteks ka teenekad 
kommunistid Hendrik Allik, Johan Eichfeld, Harald Haberman, Kaarel Ird, 
Feodor Klement, Albert Laus, Viktor Maamägi, A. Panksejev ja Arnold 
Veimer. Eesti kirjanduse ühiskondliku teadusliku toimetuse eesotsas oli 
E. Sõgel. Entsüklopeedia peatoimetajaks määrati Käbini ja Lentsmani 
suuna omaaegne ustav ideoloog ja kursihoidja G. Naan. 

ENE 8 köidet ilmusid aastail 1968—1976, täiendused ja register aval- 
dati lisaköitena 1978. ENE artiklites, mis käsitlevad sotsiaal- ja humani- 
taarteadusi, on järjekindlalt jälgitud tollaseid ideoloogilisi kaanoneid ning 
ajaloosündmuste kirjeldamisel lähtutud propagandistlikust, NSV Liidu ja 
Venemaa huvides võltsitud ajaloost. 

17 aastat hiljem hakkas ilmuma uus ENE. Kuigi vahepealsel ajal oli 
kõigil elualadel toimunud palju muudatusi, olid uue ENE tegijate lähene- 
mismallid endised. Peatoimetuse kolleegiumis oli esimeste köidete ette- 
valmistamise ja ilmumise ajal veel rohkesti Nõukogude-, Vene- ja NLKP- 
keskseid, pealesunnitud kommunistliku ideoloogia esindajaid. Juhtivalt 
võtsid tööst osa G. Naan, V. Maamägi ja E. Sõgel. Esimese 4 osa peatoi- 
metaja oli G. Naan, kes oli selles ametis kuni 12. veebruarini 1989. 

6.5. TOTAALSE TSENSUURI RAKENDAMINE JA 
KIRJANDUSE HÄVITAMINE 


NSV Liidus ühendati kaks ajaloost tuntud tsensuurimeetodit — eel- ja 
järeltsensuur — ning lisati neile veel üks täiesti uus aspekt — teatmeteostes 
ja raamatutes varem ilmunud andmete ja seisukohtade pidev korrigeeri- 
mine. Sellist uut laadi tsensuuri on hakatud nimetama ka permanentseks 
tsensuuriks.4 

Pärast Eesti okupeerimist 1940. aastal rakendati permanentset tsen- 
suuri kohe ja täies mahus. Esimeseks ja oluliseks töövaldkonnaks oli 
totaalse eeltsensuuri rakendamine ning raamatukogude puhastamine 
poliitiliselt kahjulikust kirjandusest. Teatmeteoste, teadusliku ja popu- 
laarteadusliku sisuga raamatute ning muu väärtkirjanduse täielik kasu- 
tusest kõrvaldamine raskendas eelkõige üliõpilaste õpinguid, aga ka 
õppejõudude ja teadurite teadustööd. 

1995. aastal tehtud uuringu järgi kõrvaldati 1940—1941 kõigist Eesti 
raamatukogudest kokku umbes 50 000 eksemplari raamatuid. Tartusse 
kokkuveetud raamatuid palgati hävitama paarkümmend inimest, kes 
raiusid neid kirvestega tükkideks kaks nädalat. 

1941. aasta suvel kehtestasid ka sakslased kogu ilmuva trükitoodangu 
ideoloogiliseks vormimiseks mitmeastmelise tsensuuri. Raamatukogude 
puhastamisel tuli aluseks võtta keelatud raamatute nimekirjad, mis sisal- 
dasid nii Saksamaalt pärit raamatuid kui ka Eestis trükituid. Raamatuko- 
gudest tuli seekord kõrvaldada kommunistlik kirjandus, inglise ja prant- 
suse kirjandus (alates 1933. aastast), juudi kirjandus, Saksa-vaenuliku 
hoiakuga kirjandus jms. Nõukogude okupatsiooni ajal antud hinnangul 
hävitati Saksa okupatsiooni ajal üle 250 000 raamatu."$ 

Teise Nõukogude okupatsiooni esimestel aastatel käisid paralleelselt 
ideoloogilise profülaktikaga ettevalmistused suuremate ideoloogiliste 
puhastusoperatsioonide läbiviimiseks raamatukogudes. Kaalumisel ole- 
vat olnud kogu eestikeelse väärtkirjanduse keelamine ja hävitamine nii 
avalikes kui ka erakogudes. ENSV Kirjandus- ja Kirjastusasjade Peavalitsuse 
ülema L. Pälli salajane aruanne (20. oktoobril 1948) EKP Keskkomiteele 
konstateeris: ,,Peab tunnistama, et enne nõukogude korda Eestis ilmunud 
kirjandus tuleb suuremalt osalt kõrvaldada. Vaatamata sellele, et mõned 
teosed omavad kirjanduslikku või teaduslikku väärtust. ... Nii on tulnud 
kõrvaldada ajakiri ,Looming” /kuni 1940 juulini/, ajakiri , Varamu”, 
»Eesti kirjandus”, osaliselt ,,Eesti Entsüklopeedia” ”.%7 

1947. aastal levitatud ÜK(b)P Keskkomitee kinnine kiri intelligentsile 
avas NSV Liidus kampaania ,, lääne ees lömitajate, igat masti kosmopo- 
liitide ning kodanlike natsionalistide” paljastamiseks ja isoleerimiseks. 
Lömitamiseks arvati välisriikidest pärit autoritele viitamine, nende hüpo- 
teeside ja teooriate tutvustamine, oma tööde võõrkeeles avaldamine ning 
koguni võõrkeelsete raamatute lugemine. 


Sellest kampaaniast kasvas välja välismaise erialase kirjanduse kätte- 
saadavuse tuntav piiramine ning Eesti ühiskonnateadlastele antud 
ülesanne kogu rahvuslik ja üldine kultuuripärand ideoloogiliselt ümber 
hinnata. 

Väga halvaks hindasid totaaltsensuuri peamehed näiteks TRÜ üldraa- 
matukogu ja selle juures oleva erifondi (sisaldas 10 000 raamatut) olu- 
korda. 1948. aasta algul raamatukogu koguni suleti Peavalitsuse ülema 
korraldusel kuni ,,... keelustatud kirjandusest puhastamiseni”.”? 

NSV Liidus juba varem väljatöötatud süsteemi alusel olid raamatuko- 
gud puhastatud 1950. aastate alguseks. Suur osa varem ilmunud väärt- 
teostest ning võõrkeelsest kirjandusest viidi nn. erifondidesse (neist 5 olid 
suured), kus neid sai lugeda ainult eriloaga. 

Kõik keelamised, kõrvaldamised ning kõrvalejätmised on 1966. aasta 
seisuga kokku arvanud K.-0. Veskimägi: ,Ja kui nüüd lõpuks kõik kokku 
arvestada, siis nõukogude võim keelas ... Eesti Wabariigi aegsetest raa- 
matutest 27 500 — 28 300 nimetust.“ See on ümmarguselt 87%.3? 


6.6. ARHIIVIDE JA MUUSEUMIDE OKUPATSIOONIKAHJUD 
5.6.1. ÜMBERKORRALDUSED JA KAHJUD ARHIIVIDES 


1920.—1930. aastail rajati Eestis riiklik tsentraliseeritud arhiivindus, 
loodi riiklikud keskarhiivid ja kujundati välja kohalike arhiivide võrk. 
Arhiivindus arenes tollal hoogsalt, see oli kooskõlas riigi praktiliste 
vajaduste ja Eesti ajalooteaduse nõuetega. Arhiivide arendamisel ja kor- 
rastamisel pöörati eelkõige tähelepanu vanematele ajajärkudele (enne 
1710. a.). Vanemaid arhiividokumente käsitleti põhjalikumalt ja püüti 
need viia paremasse kasutamiskorda. Aprillis 1940 oli Riigiarhiivi fondides 
ümmarguselt 4000 jooksvat meetrit arhivaale. 

Nõukogude okupatsiooniga algas 1940 arhiivide ümberkorraldamine 
ja nende kasutamine uue võimu ning tema repressiivpoliitika huvides. 
Juba 4. septembril anti välja määrus arhiiviasjanduse organiseerimise 
kohta.? 

Kõik riiklikust seisukohast väärtuslikud dokumendid, sealhulgas ka 
eraettevõtete ja füüsiliste isikute fondid, kuulutati kogu rahva varaks. 
Tsentraliseeritud riiklikule säilitamisele kuulus nüüd palju rohkem doku- 
mentaalmaterjale. 1940 ja 1941 tuli Eesti riiklikel arhiividel vastu võtta 
väga palju natsionaliseeritud või likvideeritud ettevõtete ja 1939. aastal 
Saksamaale ümberasunute arhivaale. 

Nõukogude okupatsioonivõimudel oli 1941. aastal kavas evakueerida 
kõik Eesti olulised arhivaalid Venemaale, Kirovi oblasti riiklikku arhiivi. Pii- 
ratud transpordivõimaluste tõttu jäi see tegemata. Ära viidi vaid osa kõige 
hinnalisemaid ürikuid. Teatud osa Eesti vabrikute ja tehaste väärtuslikke 
fonde hävis aga transportimisel või sõjategevuse tõttu. 

Järgnev Saksa okupatsioon tekitas Eesti arhiivindusele uut kahju. 
1942. aastal viidi näiteks Tartu arhiivist 2658 säilikut, mis puudutasid 
1918. aasta Saksa okupatsiooni, Saksamaale Potsdami sõjaväearhiivi. 
Tallinna Linna Arhiivist viidi Saksamaale üle 7000 säiliku väärtuslikke 
dokumente. Palju kahju said Eesti arhiivid sõjategevuse ja pommita- 
miste läbi. Täielikult hävis Narva Linna Arhiivi hoone. Tallinna Linna 
Arhiivis põles ära umbes pool materjalidest. Tulekahjus hävis ka palju 
Riikliku Keskarhiivi väärtuslikke arhivaale, kokku üle 100 000 säiliku.?2 

Peatselt pärast sõda tõusis esikohale komplekteerimine ja materjalide 
korrastamine, sest korrastamata oli u. 80% arhiivimaterjalidest.? Kii- 
rustamise tõttu jäi aga ekspertiis puudulikuks ning nii läks hävitamisele 
materjale, mis oleksid pidanud kuuluma säilitamisele. 


5.6.2. ÜMBERKORRALDUSED JA REPRESSIOONID MUUSEUMIDES 


Eesti muuseumide tegevust hakati okupatsiooni algusest peale Nõuko- 
gude tavade järgi ümber korraldama. Muuseumid kui ideoloogiasutused 
võeti partei terase järelevalve alla. Okupatsioonivõimude ideoloogiliseks 
põhinõudeks muuseumidele oli leida ja näidata läbi aegade üha terav- 
nevat klassivõitlust illustreerivaid dokumente, rahvakihtide ja -klasside 
erinevat elukeskkonda iseloomustavaid tarbeesemeid ning olmesituat- 
sioone. Kõikjal ja kõiges nõuti Oktoobrirevolutsiooni ülistamist ning tol- 
laste relvade, võitluslippude ja muude säilinud esemete eksponeerimist. 
Väga tähtsale kohale seati vene ja eesti rahva ajalooliste sõprussidemete 
selgitamise ja illustreerimise nõue. 1940. aastate II poolel ja 1950. aastail 
nõuti kõigi võimaluste kasutamist Vene teaduse, kultuuri ja majanduse 
saavutuste ning eriti uue, ,eesrindliku ühiskondliku korra” üleoleku 
näitamiseks võrreldes manduva lääne tsivilisatsiooniga. 


5.6.3. AJALOOMUUSEUMI PROTSESS (1945-1946) 


Muuseumide väikesi töökollektiive vapustas ning külvas pikaks ajaks 
paljude inimeste vahele kahtlusi ja umbusku 1945—1946 toimunud ajaloo- 
muuseumi protsess. Allika ehk siis nuhi ettekannetest alguse saanud polii- 
tiline protsess viis kogu tollase teadusliku personali ja mõned abitöötajad 
KGB uurimise alla ning seejärel süüpinki ja vangilaagrisse. 15 töötajat (8 
meest ja 7 naist) süüdistati kavatsuses organiseerida muuseumisse kogu- 
tud vanade, katkiste ning rikutud relvade ja keelatud kirjanduse abil rel- 
vastatud ülestõus ENSV-s Nõukogude võimu kukutamiseks.Š Sellele prot- 
sessile oli iseloomulik, et nuhi ettekannete põhjal esialgu arreteeritud 4 
muuseumi töötajale lisandus intensiivsete ülekuulamiste tagajärjel muu- 
seumi kogu teaduslik personal. Esialgu süütuina paistnud seltskondlike 
Nõukogude-vastaste jutukeste teatud mööndustega omaksvõtmist osa üle- 
kuulatavate poolt ja KGB relvaspetsi leitnant Jeršovi tehnilist lõppjäreldust, 


et muuseumisse kogutud vanu, katkisi ning ilma oluliste osadeta relvi 
on võimalik töökorda seada (,,puuduvad detailid on asendatavad, kui on 
varuosad, saab relvi kasutada“) tõlgendati ülestõusuks ettevalmistumise 
tõestusena. 

1945. aasta 23. mail, kui relvastatud ülestõusu” vandenõu uurimine 
oli veel täies hoos, sekkus ka EKP Keskkomitee büroo. Asja arutati ja võeti 
vastu otsus , Olukorra kohta Tallinna linna Ajaloomuuseumis”. Otsuses 
rõhutati, et muuseumi aparaati on pääsenud Nõukogude-vastased isikud, 
kes on oma töös näidanud Saksa okupantide tegevust heatahtlikus valgu- 
ses. Määrati, et muuseumi juhtiv aparaat tuleb komplekteerida poliitiliselt 
ustavatest inimestest.°* Oktoobri lõpuks oli juurdlus lõppenud ja selle 
materjalid suunati erinõupidamisele, mis määras meestele valdavalt 10 
ja naistele 8 aaastat vangilaagrit (mõnede eranditega). 

Kõik süüdimõistetud istusid oma karistusaja ära, üks suri laagris, üks 
vahetult pärast vabanemist. 1957—1958 vaadati süüasi uuesti läbi ning 
lõpetati süütõendite puudulikkuse ja kuriteo koosseisu puudumise tõttu. 
Ajaloomuuseumi protsessi kujunemist, käiku ja tagajärgi käsitlenud Sirje 
Annist jõudis järeldusele, et ,paranoilisele kommunistlikule totalitaar- 
süsteemile jalgujäänud haritlased olid lihtsalt süüdi selles, et neil olid 
demokraatlikud veendumused erinevate seisukohtade ja diskussioonide 
lubatavusest ja nad arvasid, et neil on õigus oma keelele, kultuurile ja 
riigile, sellistena olid nad täiesti teistlaadi kultuuri esindavale süsteemile 
vastuvõetamatud”.57 


6.7. SOTSIAAL- JA HUMANITAARTEADUSTE VÕLTSIMISE NING 
LOODUSTEADUSTE MOONUTAMISE PÕHJUSTATUD KAHJUD 


Okupatsioonivõimude ideoloogiline surve tekitas suurt kahju: paljud 
seni tunnustatud seisukohad keelustati ning kogu vastav faktoloogia 
töötati ümber ja kohandati kommunistliku ideoloogia ja impeeriumi- 
kesksete käsitlustega. Palju uurimisjõudu ja üliõpilaste õppeaega ning 
muid ressursse raiskavaks kujunesid pseudoteaduste — NLKP ajaloo ja 
teadusliku kommunismi — ulatuslikud uuringud ning nende suuremahu- 
line sundõpetamine kõigis Eesti kõrgkoolides. 

Marksismi-leninismi õpetuse ja selle stalinlike täienduste ülimuslikkuse 
kuulutamise ning nende kaanonite jäiga rakendamisega teaduslike uurin- 
gute vallas loodi tingimused pseudoteaduste arenguks ka loodusteaduste 
ning täppisteaduste valdkonnas. Näiteks kuulutati geneetika kodanlikuks 
ebateaduseks, selle uurimine keelustati ning nimekaid teadlasi repressee- 
riti, pikka aega oli pidurdatud ka küberneetika areng. Ideoloogiliste pseu- 
doteaduslike käsitluste pinnalt kujunesid aga üha uued suured stalinlikud 
looduse ümberkujundamise plaanid. Alljärgnevalt vaatleme lähemalt Eesti 
ajaloo võltsimise ja lõssenkismi juurutamise kahjulikke tagajärgi. 


91 


5.7.1. EESTI AJALOO SOVETLIKU KÄSITLUSE LOOMINE 
NING SELLE PÜSIMINE 


Ajalooteaduse olukord Eestis halvenes oluliselt ajavahemikul 1939— 
1944, see oli seotud tööolude ja avaldamisvõimaluste, erinevate ajaloo- 
valdkondade tippasjatundjate ja ka kõrgkoolide pedagoogilise persona- 
liga. Mõned tunnustatud spetsialistid olid Saksa okupatsiooni ajal surnud 
(Otto Liiv, Hendrik Sepp), mõned läände põgenenud (Evald Blumfeldt, 
Juhan Vasar, Arnold Soom, Erik Tender), mõned 1945 vangistatud (August 
Annist, vangistuses 1945—1950; Peeter Tarvel, vangistuses 1945—1950, 
suri Siberis asumisel 1953. a.). 

TRÜ juures komplekteeriti 1944. aasta sügisel kolm väikest ajalooka- 
teedrit, igaühes vaid kaks-kolm õppejõudu. 1947 asutati kolme uurimis- 
sektoriga ENSV TA Ajaloo Instituut; mille direktoriks sai Richard Kleis, 
sektoreid valiti juhtima Artur Vassar, Harri Moora ja Voldemar Vaga. 
Samal aastal loodi Tallinnas NLK(b)P Keskkomitee Marksismi-Leninismi 
Instituudi Eesti filiaal — EK(b)P Keskkomitee Partei Ajaloo Instituut. Selle 
üdini nõukoguliku asutuse direktoriks sai Venemaalt tulnud parteitööko- 
gemustega Ivan Käbin ja direktori asetäitjaks Joosep Saat. Instituudi põhi- 
ülesanne oli parteiajaloo uurimine ja marksismi-leninismi klassikute tööde 
eesti keeles avaldamine. Sellises organisatsioonilises raamistikus algas 
Eesti ajaloo uurimise ,ümberkorraldamine ja täielikku vastavusse viimine 
marksistlik-leninliku metodoloogiaga”, kommunistlikust ideoloogiast ja 
impeeriumikesksusest tulenevate nõuete alusel ajaloo ümberkirjutamine 
ning uue ajaloolaste põlvkonna kasvatamine. 

Ajalooga tegelemine ei olnud ausameelsetele ajaloolastele noil aastail 
kerge. ,Eriti piiratud olid võimalused lähiajaloo valdkonnas, mille kõik 
senised käsitlused läksid keelatud raamatute nimekirja juba 1940. aastal. 
-.. Lähiajaloo käsitlus sõltus täielikult stalinlike parteijuhtide propagan- 
distlikest taotlustest. ... Kõik sobimatu kuulus mitteteadmisele, see ei 
tohtinud saada avalikuks ega minna ajalukku. ... Pool elu oli salastatud 
-.. Tekkis nõukogulik kaksikmoraal, kus küüniliselt põimusid valetamine, 
oma naha hoidmine ning lömitav teesklus ja järelekiitmine võimukandja 
ees.”5? |segi tollased parteiajaloolised käsitlused olid uuelaadsete nõu- 
kogulike raskuste ees, sest paljude eelmiste kümnendite Eesti juhtivate 
kommunistide nimetamine oli keelatud (nad olid hukatud stalinlike pu- 
hastuste käigus). Ajapikku lisandus keelatud isikute nimekirja üha uusi 
Eesti kultuuritegelaste, teadlaste, endiste kommunistliku partei tegelaste 
ning nende truude teenrite nimesid. 

1940. aastate II poolel kujunesid Eesti lähiajaloo sovetliku käsitluse 
põhiprobleemideks Balti riikide annekteerimise kujutamine NSV Liiduga 
vabatahtliku liitumisena, Eesti viimaste kümnendite poliitilise, majan- 
dusliku ja kultuurilise arengu stalinlike mallide alusel ümberhindamine 
ning kodanliku natsionalismi rahvavaenulikkuse paljastamine ja selle 

väljajuurimine. Nende lähiajaloo pakiliste küsimuste kõige õigemale 
ideoloogilisele hindamisele ja Eesti rahva uue, nõukoguliku ajaloo loomi- 
sele-kirjutamisele pretendeerisid kaks ideoloogiavõimude ees võistlevat 
grupeeringut. Esimene neist oli Nikolai Karotamme leeri ideoloogilise 
ajalooteenistuse” meeskond eesotsas Hans Kruusiga ja teine vähehaaval 
jõudu koguva 1. Käbini stalinlikuma leeri ,ideoloogilise ajalooteenistuse” 
grupp eesotsas Gustav Naaniga. 

Eesti lähiajaloo ümberkirjutamine algas koos teise NSV Liidu oku- 
patsiooniga. Aastail 1945—1947 oli ümberhindamise teoreetiliseks ja 
sisuliseks eestvedajaks H. Kruus. Juba 1945. aastal andis ta välisasjade 
rahvakomissarina TRÜ-s tehtud ettekandes marksistliku hinnangu Eesti 
Vabariigi välispoliitikale. Ettekanne avaldati ,, Postimehes”. Hiljem tuli H. 
Kruusil end parandada ja kahetseda oma kunagisi kodanlikke seisukohti 
mitmetes ajaloo küsimustes, eelkõige aga suhtumises Eesti vabadussõja 
käsitlustesse. Oma endiste tööde ja seisukohtade avaliku kriitika ning 
ümberhindamisega olid sunnitud noil aastail üldsuse ees esinema ka R. 
Kleis ja H. Moora. 

Märksa radikaalsematelt, töörahva klassipositsioonidelt lähtuvat ning 
stalinistlike hoiakutega paremini kokkukõlavat Eesti ajaloo ümberkirju- 
tamist taotles Moskvas värskelt parteilise hariduslihvi saanud G. Naan. 
Aastail 1945—1946 avaldas ta ajakirjas ,Eesti Bolševik“ kolm artiklit, mis 
1947 ilmusid raamatuna ,,Eesti kodanlike natsionalistide ideoloogia reakt- 
siooniline olemus”. Raamat sai peatselt kodanliku natsionalismi vas- 
tase võitluse stalinlikuks alusdokumendiks ning hilisemate 1. Käbini ja 
KGB läbiviidud puhastuste ideoloogiliseks õigustuseks. See üllitis kujunes 
ka G. Naani juhitud Eesti ajaloo ümberkirjutamise ideoloogiliseks aluseks ja 
sisuliseks eeltööks ning jäi G. Naani ainsaks monograafiliseks , teadustööks”. 

Ühiskonnateadlaste hulgas paistsid G. Naani kõrval kodanlike nat- 
sionalistide paljastamisel bolševistlikult jõulise stiiliga silma ka Viktor 
Maamägi ja Paul Vihalem. 

Kodanlike natsionalistide paljastamine ja väljarookimine ning lääne 
ees lömitavate teadlaste hukkamõistmine ja ümberkasvatamine võttis eri- 
lise ulatuse EK(b)P juhtkonnas puhkenud võimuvõitluse ajal 1949—1951. 
Peamistes teadusasutustes (TRÜ, Eesti NSV TA) vahetati senised, Eesti 
teaduse ja kultuuri arenguga tihedalt seotud inimesed välja Venemaalt 
kutsutud, 1. Käbinile ideoloogiliselt ustavamate kommunistide vastu. 

Eesti NSV TA presidendi ametikohalt vallandatud juhtiv ajaloolane 
H. Kruus jäeti neljaks aastaks vanglasse eeluurimise alla, Ajaloo Instituudi 
direktori kohalt vallandati R. Kleis, TRÜ juures kaotati Eesti ajaloo ja 
arheoloogia professuurid. Samal aastal sai Ajaloo Instituudi direktoriks 
G. Naan, kes asus juhtima ka stalinlik-mõukoguliku Eesti NSV ajaloo koos- 
tamist. Juba järgmisel aastal valiti G. Naan Eesti NSV TA akadeemikuks 
ning edutati akadeemia asepresidendiks. Ajaloo Instituudi direktoriks sai 
Leningradis 1941. aastal ülikooli lõpetanud V. Maamägi. 

Aastaid kiireloomulise ideoloogilise tellimusena päevakorras olnud 
Eesti NSV ajaloo” koostamiseks oli G. Naanil nüüd ideoloogiavõimude 
täielik usaldus, vabad käed ning kuulekas põhiautorite töögrupp, kuhu 
kuulusid H. Moora, A. Vassar, Hilda Moosberg, J. Saat ja V. Maamägi. 
Eesti ajaloo uus käsitlus sündis koostöös kommunistliku partei juhtkon- 
naga. G. Naan pöördus n-ö. kahtlaste küsimuste korral abi saamiseks 
otse 1. Käbini poole. 

Suhteliselt mahukas (484 Ik.) , Eesti NSV ajalugu (kõige vanemast ajast 
tänapäevani)” ilmus 1952. aasta lõpus. Stalinlik-nõukogulik Eesti ajaloo 
käsitlus oli valmis saanud! Seda soovitati laialdaselt kasutada parteipro- 
pagandas aga ka kõrgkoolides ja keskkoolides õppevahendina. 

Õige pea, mõned kuud pärast Stalini surma 1953. aasta märtsis, 
hakkas selguma raamatu mittevastavus muutunud poliitilisele olukor- 
rale. Kohe hakati ette valmistama raamatu teist trükki. 1957 ilmunud 
Eesti NSV ajaloo” uues väljaandes oli küll paljusid formuleeringuid muu- 
detud, käsitletud varem mahavaikitud ajaloolisi isikuid jms., kuid ,,Sta- 
lini päevil paika pandud ajaloolised põhitõed jäid siiski vankumatult 
püsima ...”7° Põhijoontes püsisid sovetlikud ajaloovõltsingud ning sovet- 
lik ajalookäsitlus ja -seletus kuni NSV Liidu lagunemiseni (vt. lähemalt ka 
A. Viires, 2003). Kaua aega pärast Stalini isiku kultuse hukkamõistmist 
ning EK(b)P Keskkomitee VIII pleenumi otsuste taunimist parteiliikmete 
eneste poolt kirjutati kolmeköitelise Eesti NSV ajaloo III köites (1971) ikka 
veel niiviisi: ,40-ndate aastate lõpul ja 50-ndate aastate algul etendas 
märkimisväärset osa eesti marksistliku ajaloolise mõtte ideoloogilisel tu- 
gevdamisel Eesti NSV Teaduste Akadeemia tegevliige G. Naan.”7' Veel 
1980. aastate algupoolel ilmusid Eestis mahukad koguteosed ,,Tartu üli- 
kooli ajalugu. 1632—1982” (1982) ning »Tallinna Polütehniline Instituut 
1936—1986" (1986), mis 20. sajandi [II poole Eesti ajaloo sündmuste ja 
arengu käsitlemisel osutusid juba mõne aasta pärast iganenuks ning 
sovetlike ajaloovõltsingute raames ja vaimus koostatuks. 


6.7.2. GENEETIKA MURDMINE LÕSSENKISTLIKUKS 
PSEUDOTEADUSEKS?? 


Nõukogude võim oma terrori ja miljonite süütute inimeste hävitamise- 
ga haardus ka teaduse külge. Vägivaldselt juhiti teaduslik mõte suunda- 
desse, mis olid meelepärased Stalinile ja tema agaratele tallalakkujatele. 
Üks suur teadusharu, mida asuti juba 1930. aastatel ideoloogiliselt õiges 
suunas ümber kujundama, oli geneetika. Geneetiline korpuskulaarteoo- 
ria ja geenide olemasolu üldse tunnistati agrobioloog Trofim Lõssenko 
(1898—1976) poolt kodanlikuks, imperialiste teenindavaks ebateaduseks. 
Lõssenko ja tema ümber koondunud bioloogid ja agronoomid eitasid gee- 
nide kui organismi omadusi pärilikult edasi kandvate kehakeste olemas- 
olu. Organism tervikuna on pärilikkuse kandja, mitte mingid müütilised 

geenid, väitis Lõssenko. Klassikalise geneetika demagoogilise kriitika 
kõrval suhtus Lõssenko halvustavalt ka darvinistlikku evolutsiooniõpe- 
tusse, väites, et see tuleb asendada ,,mitšuurinliku loova darvinismiga”, 
mis eitab liigisisese võitluse kui olulise evolutsiooniteguri olemasolu. 
Lihtsamalt öeldes, Lõssenko asendas tõelise evolutsiooniõpetuse lamar- 
kismiga. 

Lõssenko taktika võimude suhtes seisnes lõpututes lubadustes tõsta 
Nõukogude põllumajandus kiiresti enneolematule tasemele. Ta propa- 
geeris nn. kolhoosnikuteadust — iga kolhoosnik võib teadust arendada, 
teaduslikke katseid korraldada, oma teadustulemusi trükis avaldada jms. 
Sellega tekitas Lõssenko suure pretensioonika poolharitlaste ja ebatead- 
laste armee, kes ei teadnud midagi teaduslike katsete puhtuse nõuetest, 
teaduse traditsioonidest, teaduse erinevate arenemisjärkude saavutustest 
jms. Lõssenko sisendas oma jüngritele veendumust teadustöö lihtsusest 
ja sellest, et ainult kommunistliku-sotsialistliku korra juures on võimalik 
praktiliselt tähtsate probleemide objektiivne lahendamine, kapitalistlik- 
imperialistlik kord seda ei võimalda. 

Kui tapeti suur teadlane Nikolai Vavilov, hakkasid paljud tõelise 
bioloogia, eriti geneetika esindajad mõistma Lõssenko ohtlikkuse ula- 
tust. Teda hakati järjest teravamalt kritiseerima. Kriitika olukorras aga 
selline õpetus nagu Lõssenko oma eksisteerida ei saanud. Tema vaateid 
kritiseerisid sellised väljapaistvad teadlased nagu Pjotr Žukovski, Nikolai 
Dubinin, Ivan Schmalhausen, A. Formosov, A. Sabinin jmt. Lõssenko pöör- 
dus abi saamiseks Stalini poole, et päästa ennast ja mitšuurinlikku bio- 
loogiat kriitikast ja asuda vastupealetungile, organiseerides V. 1. Lenini 
nimelise Põllumajandusteaduste Akadeemia augustisessiooni ,, Olukorrast 
bioloogiateaduses”, mis toimus 31. juulist 7. augustini 1948. 

Lõssenko eesmärk oli koletu — purustada evolutsiooniteooria ja ge- 
neetika kiiresti arenevad ja progresseeruvad seisukohad ning asendada 
need teadused Nõukogude mitšuurinliku darvinismi ja uue pärilikkusõpe- 
tusega, mis eitab pärilikke tunnuseid edasi kandvate geenide olemasolu. 

Augustisessiooni põhiettekanne oli Lõssenkolt eneselt. Järgnes 48 
kaasettekannet, milles Lõssenko revolutsioonilisi vaateid kiideti. Ja siis 
lasti kõnelda (mitšuurinlaste mõnitavate vahelehüüete saatel) ka kahek- 
sal tõsiteadust esindaval õpetlasel. 

Pärast augustisessiooni algasid puhastusoperatsioonid — sadade 
lõssenkismi kriitikaga esinenud teadlaste vallandamine senistelt töökoh- 
tadelt, nende arreteerimine ja asumisele saatmine ning isegi hukkamine 
stalinlikes piinakambrites. Kümned instituudid ja uurimislaboratooriumid 
kas suleti või muudeti nende uurimisprofiili nii, et neis ei saanud enam 
tegelda tõelise geneetika, evolutsiooniteooria, biokeemia, füsioloogia ja 
teiste selliste teadusharudega, milles Lõssenko nägi oma õpetusega kon- 
kureerivate vaadete arendust. Üle kolme tuhande teadlase pidi kurikuulsa 
augustisessiooni tagajärjel uut töö- või tegevuskohta otsima. 

Nagu Nõukogude võimu ajal tavaks ja seaduseks, pidid tsentris 
(Moskvas) ette võetud aktsioonid kohapeal (provintsis) kopeeritud saa- 
ma. Juba septembrikuus läks lahti rahvavaenlaste — antimitšuurinlaste ja 
antilõssenkistide — otsimine Tartu Riiklikus Ülikoolis, Teaduste Akadee- 
mias jm. Toimusid parteiorganisatsioonide kinnised koosolekud (TRÜ-s 
14. septembril 1948), et välja selgitada mendelismi ideid levitavad tead- 
lased, et neid siis üldsuse ees häbistama hakata. Kinnisel parteikoosole- 
kul esines põhiettekandega taimefüsioloog H. Kallas. Tema esinemine 
(nagu ülejärgmisel päeval aulakoosolekulgi) oli niivõrd sumbuurne, et 
isegi parteikaaslased ei jäänud sellega rahule. Koosoleku protokollist 
võib aru saada, et H. Kallas kritiseeris professor Juhan Auli rassismi ja 
puhta teaduse propageerimise eest. Koosolekul kritiseeriti teravalt prof. 
Liidia Poska-Teissi (õpetab Mendeli seadusi!), Herbert Normanni (vaikib, 
kui kiidetakse mendelismi!), professoreid Heinrich Riikojat ja Konstantin 
Ramulit (puhta teaduse kaitsmise eest!), Harald Habermani (lõssenkistide 
arvates Poljakovi antidarvinistliku õpiku trükkisuunamise eest!) jms. 
Nende ja teiste professorite põhikriitikuks oli teaduskauge polkovnik Vill. 
16. septembril toimus aulakoosolek, millel ülistati Mitšurini materialistlik- 
ku bioloogilist õpetust, mille olid inimkonna jaoks avastanud Lenin ja Sta- 
lin (!) ja otsustavalt ellu rakendanud suur teadlane akadeemik Lõssenko. 
Mitšurini ja Lõssenko sadades kordades ülistamine muutus kiiresti igavaks 
ja tüütavaks, vahelduseks oli vaja verd. Seda saadi nende teadlaste sõna- 
võttudest, kes püüdsid oma vaateid õigustada ja sordiaretaja Mitšurini 
töid objektiivselt hinnata. Dotsent Hugo Sutter väitis, et Mitšurin oli tõesti 
hea aednik, kuid tema teoreetiline baas oli nõrk. See kutsus esile koos- 
oleku korraldajate raevu, Sutterist sai tükiks ajaks Nõukogude bioloogia 
vaenlase musternäidis. Koosolekul sõnavõttudega esinenud teadlased 
õppisid kiiresti ära, et Mitšurini-Lõssenko uue bioloogia kriitika on ene- 
setapp. Seetõttu hakati kasutama enesekriitika ja lõssenkismi mõõduka 
kiitmise taktikat (August Vaga, Harald Habermani, Artur Valdese, Osvald 
Halliku, Voldemar Üpruse jt. sõnavõtud). 

Lõssenko kaaskond tegutses kiiresti — üle poole tuhande lehekülje- 
lise mahuga augustisessiooni stenogrammi tõlge eesti keelde trükiti 
kahe nädalaga. Oktoobris 1948 peeti Eesti NSV Teaduste Akadeemia 
teaduslik sessioon ja aasta lõpul ilmus mahukas kogumik ,,Teaduslik 
sessioon bioloogia küsimustes”. See algas palava armastusavaldusega 
Stalinile, järgnesid TA presidendi Hans Kruusi, Johan Eichfeldi, Julius 
Aamisepa, Mihkel Pilli, Harald Habermani, Aare Punga, H. Seebergi ja 
A. Trutnevi artiklid ning paljude teadlaste ja ühiskonnategelaste sõnavõtud. 
). Eichfeldi, ENSV TA Bioloogia ja Põllumajandusteaduste Osakonna 
akadeemiksekretäri artikkel äratas tähelepanu paari eripäraga. See 
tulihingeline mitšuurinlane ja akadeemik Lõssenko lähim kaasvõit- 
leja” (nagu iseloomustas teda H. Kruus) leidis küll kõige teravamaid 
ja hävitavamaid väljendeid korpuskulaargeneetikat pooldavate Vene 


teadlaste kohta (N. Dubinin, M. Zavodovski, 1. Schmalhausen, Rapoport 
jt.), kuid ei öelnud ühtegi halvustavat sõna Eesti teadlaste kohta, kes on 
pooldavalt suhtunud mendelismi, morganismi ja weismanismi — kuigi 
ta konstateerib, et minevikus oli Lääne-Euroopa geneetikute mõju Eesti 
sordiaretajatele väga suur. On avaldatud arvamust, et Eichfeldi sellise 
suhtumise tõttu oli augustisessiooni negatiivne mõju Eesti bioloogiale 
ja teistele loodusteadustele nõrgem kui Nõukogude Liidu teistes osades, 
eriti Moskvas ja Leningradis, kus lõssenkismi ohvriks langes tuhandeid 
teadlasi ja teadustegelasi. Erast Parmasto arvates oli Eichfeldi tagasi- 
hoidlikkuse põhjuseks see, et Eesti bioloogia ja põllumajandusteaduste 
ametliku juhina, akadeemiksekretärina, oleks ta teisiti käitudes heitnud 
halba varju ka omaenese juhtimistegevusele. 

Eesti ja Eestist pärit teadlaste hulgas oli suhteliselt vähe aktiivseid, 
veendunud lõssenkiste. Neid teadlasi, kes ideoloogiliste, maailma- 
vaateliste või teaduslike veendumuste pärast kahtlustatavatena olid 
sunnitud Mitšurini ja Lõssenko vaadete suhtes toetavalt sõna võtma, ei 
saa ju lõssenkistideks nimetada. Nad tegid seda ähvardava sunni mõjul, 
püüdes sellega päästa ennast ja oma kolleege võimalike repressioonide 
eest. Agressiivselt avameelsed ja veendunud lõssenkistid olid Eestis vaid 
H. Kallas (taimefüsioloog), August Marland (fütopatoloog), 1951. aastal 
TRÜ-sse tööle asunud Oleg Mihhailov (geneetik) ja Aleksander Perk 
(taimefüsioloog), 0. Priilinn (geneetik) ja mõned teised. Nagu eespool 
öeldud, on J. Eichfeldi (Eesti NSV TA president 1950-1968) tegevuse 
hindamine keerulisem. Ta oli küll Lõssenko vaadete veendunud pooldaja, 
aga suurte kogemustega paljunäinud praktikuna ning teadlasena hoidus 
ta liialt teravatest ja lõplikest hinnangutest Eesti teadlaste tegevuse ja 
uurimistulemuste kohta. Ometi oli ka J. Eichfeld süüdi selles, et ta (nagu 
kõik lõssenkistid) osales Nõukogude Liidus suure teadusharu, eelkõige ge- 
neetika arengu seiskamises ja ebateaduslike vaadete propageerimises. 

Kohe pärast lõssenkismi triumfi algas teadus- ja õppeasutustes (TRÜ, 
EPA, TA jmt.) nende teadlaste tagakiusamine, kes lõssenkistide survele ei 
allunud. Nad vallandati (prof. Üprus, prof. Auljt.) ja asendati lõssenkismile 
ustavust vandunud tegelastega (olgu nende kvalifikatsioon ükskõik kui 
madal). Bioloogia, agronoomia ja nende seosteaduste uurimine ja õpe- 
tamine langes masendavalt madalale tasemele. Õnneks oli samal ajal 
ka niisuguseid uurijaid ja õppejõude, kes oma tegevuse ohtlikkusest 
hoolimata jätkasid tõelise, moonutamata teaduse esitamist (näiteks prof. 
L. Poska-Teissi üldbioloogia ja histoloogia loengud). Pärast Stalini surma 
algas NSV Liidus esialgu ettevaatlik ja kaudne lõssenkismi kriitika (näiteks 
ajakirjas , Boradmuecknü *ypuran”), õppejõud julgesid tagasi tulla oma 
endiste loengutekstide juurde, uurimislaborites jätkati (algul ametlikes 
teaduslikes uurimisplaanides fikseerimata) poolelijäänud probleemide 
käsitlemist. Julgelt ja kategooriliselt hakati lõssenkismile vastu alates 
kuuekümnendatest aastatest. Jaanuaris 1965 toimus TRÜ Vanemuise 

tänava ringauditooriumis bioloogiaküsimuste arutamiseks rahvarohke 
koosolek, mille organiseerisid Looduseuurijate Selts, TRÜ, EPA ning 
Zooloogia ja Botaanika Instituut. Avameelsetes sõnavõttudes paljastati 
lõssenkismi tagurlikkus ja ebateaduslikkus. Oodati lõssenkismimeelsete 
vastulauseid. Aga nad vaikisid. Nende üle oli saavutatud võit. 


1.1919—1939: 42,9% doktoritest oli arstiteaduse, 18,6% matemaatika-loodustea- 
duse, 10,3% filosoofiateaduse, 5,1% põllumajandusteaduse, 4,5% õigusteaduse 
valdkonnast. 

? 1934, kui TÜ juurde asutati tehnikateaduskond, jõudis ülikoolile orienteeritud 
teadusasutuste võrgu areng üldjoontes lõpule. TÜ-I oli selleks ajaks 8 teaduskon- 
da: õigus-, arsti-, filosoofia-, matemaatika-loodus-, loomaarsti-, põllumajandus-, 
tehnika- ja usuteaduskond. Ülikooli juures tegutses 19 instituuti ja 28 kabinetti, 
iseseisvate allüksustena 3 laboratooriumi, 9 kliinikut ja rohkesti muid allasutusi. 

3 Vt. ,Tartu Ülikooli ajalugu”, III. 1982, Ik. 163. 

* Sh. 71 professorit, 35 dotsenti, 10 vanemõpetajat, 23 õpetajat, 142 assistenti, 36 
vanemlaboranti, 39 laboranti, 24 vanempreparaatorit ja 5 preparaatorit; vt. EAA, 
f. R-355, n. 1, 5.7, 1. 72. 

5 Vt. Eesti NSV Teataja, 1940, 24, 268. 

6 Ruus, V., 1980, 17. 

7 Vt. , Postimees”, 7. august 1940. 

8 Tuntuimad olid Ants Piip (1884-1942; õigusteadlane, TÜ rahvusvahelise õiguse 
prof. 1919-1940; arreteeriti 1940, suri vangilaagris 1942) ja Ferdinand Linnus 
(1895—1942; etnograaf, filosoofiadoktor 1938, TÜ õppejõud 1930-1939, Eesti Rahva 
Muuseumi direktor 1929-1941; arreteeriti juunis 1941 ja suri vangilaagris 1942). 
2 1919-1939 lõpetas õigusteaduskonna 1618 üliõpilast, 1920-1940 kaitsti ülikooli 
juures 10 õigusteaduse doktori dissertatsiooni, 1940. a. juunis oli õigusteaduskon- 
nas 12 professorit, 10 õppeülesandetäitjat, 5 vanemassistenti, 1 nooremõppejõud 
ja 1 eriaineõpetaja. 

Rebane, Ilmar. ,,Eesti õigusteadlased eile, täna, homme”. Mana, 61—62, Ik. 120-127. 
11 Samas, 38. 

12 Erinevates allikates ja ülevaadetes, ka veel aastakümneid hiljem ilmunuis, on 
toodud purustuste ja kahjude kohta erinevaid andmeid. Käesoleva ülevaate maht 
ei võimalda kasutatud allikaid kõrvutada ning üksikasjalikult analüüsida. 

131940. a. juunis oli TTÜ-s 14 professorit, 4 adjunktprofessorit (vastab dotsendile), 
25 assistenti ja 21 õppeülesandetäitjat; ülikoolil oli 19 õppe- ja uurimislaborit. 

14 Hukatutest tuntuimad olid Artur-Tõeleid Kliimann (1899-1941; TÜ haldus- 
õiguse ja -protsessi prof. 1933-1941, TRÜ prorektor 1940-1941) ja Peeter Rubel 
(1905-1941; TÜ agraarpoliitika ja ühistegevuse ning agraarökonoomika ja plaani- 
majanduse prof. 1938-1941). Paarkümmend õppejõudu heideti mõneks ajaks 
koonduslaagrisse (nende hulgas professorid Peeter Tarvel, Arnold Humal ja Vol- 
demar Vadi). 

15 Vt. Kalits, Johannes, 1965, 99. 

15 Vt. EAA, f. 2100, n. 15, s. 12, Ik. 6—7. 

77 Myllyniemi, Seppo, 1973, 179. 

18 Vt, , Postimees”, 17. oktoober 1942. 

19 Ainuüksi õigusteaduskonna õppejõududest põgenes 11; kui õppetöö uuesti 
algas, oli kunagisest 30 õppejõust alles ainult 6, sh. 4 professorit (Juhan Vaabel, 
Helmut Kadari, Leo Leesment ja Elmar Ilus). 

20 Oras, Ants, 2002, 232—233. 

211944. a. sügisel põgenesid nt. rahvaluuleteadlane Oskar Loorits, luuletaja ja kir- 
jandusteadlane Gustav Suits, keeleteadlane Julius Mark, õigusteadlane Jüri Uluots, 
keeleteadlane Peeter Arumaa, klassikaline filoloog Pärtel Haliste, pedagoogika- 
teadlane Juhan Tork, soome keele lektor Aino Suits-Thauvon, mikrobioloog Karl 


Schlossmann, keeleteadlane Andrus Saareste, majandusgeograaf Edgar Kant, 
õigusteadlane Adolf-August Perandi, arstiteadlane Harald Perli. Juba 1940. a. asus 
Soome geograaf August Ferdinand Tammekann. 

22 Kalits, Johannes, 1960, 341. 

23 Tallinna Polütehniline Instituut”, 1986, 99; ERA, f. R-14, n. 3, s. 66, 1. 3, 4, 8. 

24 Vt. , Tallinna Polütehniline Instituut”, 1986, 101—103. 

25 Lühikesed semestrid olid iseloomulikud kogu selle perioodi õppetööle, mis oleks 
pidanud toimuma 1939. ja 1940. a. õppekavade järgi, need aga nõudsid märksa 
mahukamat auditoorset õppetööd, üle 30 eksami sooritamist, umbes 25 praktikumi 
tegemist ning kursuseprojektide koostamist. 

25 Rahapuudusel polnud TTÜ teadlastel sageli võimalik saada ka uurimistööks 
vajalikke materjale. TTÜ kaetud kulud olid nt. 1943. a. 375 240 rmk, millest õppe- 

VI 


KUNSTIELU 


Jaak Kangilaski 


1944. a. kaotas Eesti umbes kolmandiku oma loovkunstnikest, sest 
nad põgenesid välismaale. Kodumaale jäänuile osutus raskeimaks 
ajaks nn. stalinistlik periood (1948—1956), kuhu langes enamik rep- 
resseerimistest ja vanglakaristustest, kuid Nõukogude okupatsiooni 
ideoloogiline surve ja kunstnikke ahistavad piirangud (eriti eralda- 
tus lääne kunstist ning vaimne ja hingeline vägivald) püsisid oku- 
patsiooniaja lõpuni. 


6.1. ESIMENE NÕUKOGUDE OKUPATSIOON (1940-1941) 


Okupatsioonivõimude esialgsed eesmärgid olid kunstielus kasvõi 
ainult välise lojaalsuse saavutamine ning püüd rahustada ja lepitada 
rahvast kunstielu õitsengu näitamisega. Nende eesmärkide saavutamist 
soodustas Eesti iseseisvuse hävitamine samm-sammult ja variserlike 
loosungite all. Sovetiseerimisplaane ei paljastatud kohe. President Kons- 
tantin Päts alistus okupantide korraldustele ja nimetas 21. juunil 1940 
ametisse uue, okupeerijate väljavalitud isikutest valitsuse. Kunstirahvast 
lepitas esialgu see, et uut valitsust juhtis Johannes Vares-Barbarus, keda 
haritlaskond tundis kui avangardistlikku poeeti, ning valitsusse kuulus 
teisigi nimekaid haritlasi. Tõenäoliselt oli mõnel Varese valitsuse liikmel 
esialgu naiivseid lootusi, et Eesti võib säilitada autonoomia ja koguni 
demokraatlikumaks muutuda." 

Varsti asendati esimene kollaborantlik valitsus Moskvale veel usal- 
dusväärsemate inimestega, see samm külvas rahva seas segadust ja 
soodustas allaheitlikkust. Mõned kunstnikud, kes olid pettunud 1930. 
aastate kunstipoliitikas või kelle majandusolud olid viletsad, lasksid end 
meelitada uute võimurite esialgu liberaalsetest avaldustest ja nende pa- 
kutavatest headest teenimisvõimalustest. Tartu haritlaskond oli K. Pätsi 
autoritaarse võimu suhtes väga kriitiliselt meelestatud. Demokraatia 
piiramine 1930. aastate II poolel oli pingestanud suhteid riigivõimu ja 

kunstnike vahel. Presidendi venna mõju Kultuurkapitali summade jaga- 
misele oli olnud liiga suur. Eriti kahetsusväärsed olid katsed siduda riiklik 
toetus nn. kutseõigusega, s. 0. kunstikooli diplomi olemasoluga. Viimast 
polnud mitmel silmapaistval kunstnikul, kelle haridustee oli katkendlikuks 
jäänud, ning selline poliitika oli kompromiteerinud riigivõimu paljude 
haritlaste silmis. See aitab seletada, miks Tartu kunstiühingu ,,Pallas” 
juhatuse koosolek, mis toimus 26. juunil 1940, asus innukalt kavanda- 
ma kunstielu ümberkorraldamist ja koguni saatis tervitustelegrammid 
mitte ainult uue valitsuse juhtidele, vaid ka NSV Liidu saadikule.? Paljud 
kunstnikud nägid muutunud poliitilises olukorras võimalust lahendada 
mitmeid mureküsimusi, aga ka lihtsalt karjääri teha. 1940. a. II poolel 
kerkisid esile peamiselt nooremad, seni vähemtunnustatud kunstnikud, 
mitmed vanemad või konservatiivsemad kunstnikud seevastu jäid ise 
või tõrjuti kõrvale.? NSV Liidus oli selleks ajaks juba ainuvalitsevaks ja 
kohustuslikuks saanud nn. sotsialistliku realismi juurutamine, kuid Eesti 
uued võimurid sellega ei kiirustanud. Rõhutati hoopis kunsti tähtsust 
ja kiideti kunstnikkonda enneolematul viisil ja määral.“ Riigi raha eest 
telliti okupantidele meelepärase temaatikaga kunsti, sealhulgas igasu- 
guste miitingute ja rongkäikude kujundusi, kuid raha jätkus ka poliitiliselt 
neutraalse kunsti jaoks.” 

Kunstiteoste vormile esialgu väga karme ettekirjutusi ei tehtud, kuid 
alustati kunstnike allutamist nõukogulikule bürokraatiale. Selleks õnnes- 
tus ära kasutada asjaolu, et paljud kunstnikud soovisid luua üle-eestilist 
kunstnike kutseorganisatsiooni. Eesti Vabariigis polnud selle loomine 
korda läinud ja seetõttu võtsid paljud kunstnikud aktiivselt osa 25. juulil 
1940 korraldatud üleriiklikust kunstnike kongressist. Selle ettevalmistami- 
seks moodustati juuli alguses organiseerimistoimkond. Tartu kunstnikud 
valisid sinna Aleksander Vardi, Juhan Nõmmiku, Kaarel Liimandi, Arkadio 
Laigo ja Ernst Jõesaare, Tallinna kunstnikud Richard Sagritsa, Voldemar 
Melliku, Johannes Greenbergi (valiti ka toimkonna esimeheks), Ferdi 
Sannamehe ja Adamson-Ericu (sai toimkonna sekretäriks). Haridus- 
ministeeriumi soovil lisati toimkonda kunstiteadlased Hanno Kompus, 
Sten Karling ja Armin Tuulse. Toimkonna esmaülesanne oli loovkunstnike 
nimekirja koostamine, see valmis 19. juulil 1940.° Nimekirja oli esialgu 
kantud 142 kunstnikku, kes said kongressil hääleõiguse. Kongressi man- 
daatkomisjon lisas veel 59 nime. 

Kongressil kavandati kunstnike organiseerimist, kunstihariduse 
laiendamist ja muuseumide arendamist”. Mõningaid kunstnike kong- 
ressi soove asusid võimud ka ellu viima. Tartu kunstnike meeleheaks 
tugevdati kunstikooli , Pallas” positsiooni. 1940. a. augustis avaldas noor 
kunstiteadlane Villem Raam optimistliku artikli Eesti muuseumide tulevi- 
kust.? Varsti määratigi V. Raam Tallinnas asuva Riikliku Kunstimuuseumi 
direktoriks, Tartusse asutati Kunstimuuseum 1941. a. alguses. Kunst- 
nike organiseerimise võttis aga okupatsioonivõim samm-sammult enese 

kontrolli alla. 8. oktoobril 1940 avaldati ENSV Rahvakomissaride Nõukogu 
otsus Eesti Nõukogude Kunstnike Liidu (ENKL) loomise kohta. ENKL pidi 
muutuma alles loomisjärgus oleva NSVL Kunstnike Liidu osaks.? 

ENKL-i loomist korraldav komisjon (esimees Juhan Nõmmik, abiesi- 
mees Eduard Wiiralt, sekretär Adamson-Eric, liikmed Aino Bach, Andrus 
Johani, Kaarel Liimand ja Richard Sagrits) polnud enam kunstnike poolt 
valitud, vaid võimude poolt määratud. Võimude eesmärke enam ei varja- 
tud. Haridusminister Nigol Andresen kirjutas: , Organiseeriva toimkonna 
nimetamisega on ENSV Rahvakomissaride Nõukogu andnud kirjanikele 
ja kunstnikele suure ülesande: organiseerida kirjanikud ja kunstnikud 
Nõukogude süsteemi kohaselt, organiseerida ka nende tegevus Nõu- 
kogude korrale vajalikus laadis.”"° Kunstnike Liidu loomiseni esimesel 
okupatsiooniaastal siiski ei jõutud, seevastu Rahvakomissaride Nõukogu 
15. novembril 1940 antud otsusega likvideeriti ja keelati kõik senised 
kunstnike organisatsioonid ning rühmitused ja asutati Kunstide Valitsus. 
Vastavalt põhikirjale oli selle ülesandeks riiklik kontroll kõigi kunstiteoste 
üle, näituste, konkursside jms. korraldamine, muuseumide jaoks kunsti- 
teoste omandamine, loominguliste liitude kontrollimine jm." Hiilivalt 
süvenev kontroll ahistas ja hirmutas kunstnikke. Ohusignaale saadi 
ka ajakirjandusest, kus kunstikriitika kiiremini nõukogulikele mallidele 
alistus kui kunst ise. Osalt põhjustas seda kunstiteadlaste püüe valitseva 
ideoloogiaga kohaneda, olgu siis isikliku karjääri huvides või Eesti kunsti 
kaitsmiseks võimalike süüdistuste eest, osalt aga sellepärast, et tsensuur 
kontrollis trükisõna hoolikamalt kui visuaalset kunsti. 

1941. a. sügisel plaaniti korraldada Moskvas Eesti NSV kultuuridekaad 
ja selleks hakati juba 1940. a. ettevalmistusi tegema. Kulutati palju raha 
nõukoguliku sisuga teoste tellimiseks. Nõnda sündisid mõned kavandid 
ja loodi ka üksikud teosed, mis otseselt teenisid Nõukogude ideoloogiat. 
Adamson-Eric, väga andekas ja väga auahne kunstnik, keda oli solvanud 
Eesti Vabariigi võimude süüdistus kunstnikudiplomi puudumise pärast, 
püüdis okupantide toel võita Eesti kunstielus juhtivat kohta, mis tal ajuti- 
selt ka õnnestus. Üks uue võimu tõsimeelseid toetajaid oli Andrus Johani. 
Mõlemad kunstnikud kasutasid oma poliitilise sisuga piltides stiili, mida 
olid viljelnud 1930. aastatel: Adamson-Eric hilisimpressionismi, A. Johani 
lopsakat, maalilist realismi. 

Suurema osa Eesti kunstnike loomingusse ei jätnud esimene okupat- 
siooniaasta silmatorkavaid jälgi ja 1930. aastate laad elas edasi mitte 
ainult kunstiteoste vormis, vaid enamasti ka sisus. Võimud soovitasid 
eeskujuks võtta Nõukogude Liidus viljeldava sotsrealismi, kuid soovitust 
ei täpsustatud, misõttu seda oli võimalik pluralistlikult tõlgendada ja Eesti 
kunstnike mitmekesist ning isikupärast, kuid põhisuunalt realistlikku loo- 
mingut sai sellega kokkusobivaks kuulutada. Temaatikas ja ainevalikus tõi 
uus aeg kaasa töötava inimese senisest sagedama kujutamise, kuid tihti 
avaldus sotsrealismi kaudne mõju ainult sellesuunalistes pealkirjades. 

Okupatsioonivõimude vägivaldsed repressioonid toimusid esialgu 
suhteliselt varjatult ja kunstnikkonda need enamasti ei puudutanud, 
kuid 1941. a. juunis läbiviidud arreteerimistest ei pääsenud ka nemad. 
Kunstimuuseumi direktor Villem Raam, kelle okupatsioonivõim oli ise 
alles hiljuti ametisse määranud, arreteeriti ja ta oli vangilaagris 1956. 
aastani. Eesti nahakunsti rajaja tarbekunstnik Eduard Taska suri vangi- 
laagris 7. märtsil 1942. 

NSV Liidu ja Saksamaa vahel alanud sõda lõhestas Eesti kunstnikkon- 
na. Mõned Nõukogude ideoloogiat toetanud kunstnikud (Kaarel Liimand, 
Andrus Johani) liitusid hävituspataljonidega, osa Nõukogude võimudega 
aktiivselt koostööd teinutest (Adamson-Eric, Aino Bach, Boris Lukats jt.) 
põgenes koos Nõukogude vägedega, paljusid kunstnikke viis kaasa 
sundmobilisatsioon. Viimastest osa hukkus tööpataljonides või langes 
rindel. Mitmete kunstnike elutingimused kujunesid NSV Liidu tagalas 
aga suhteliselt soodsaks, sest Nõukogude võim tahtis neid ära kasutada 
propagandasõjas. Jaroslavli koondati niihästi tagalasse pagenud kui ka 
rindelt vabastatud kunstnikud, kes 4. jaanuaril 1943 asutaid seal Eesti 
Nõukogude Kunstnike Liidu (ENKL). Esimeheks sai Adamson-Eric, aseesi- 
meheks Richard Sagrits, üheks sekretäriks Aino Bach. Asutajaliikmeid oli 
kokku 14. Neile õpetati ja neilt nõuti sotsialistlikku realismi ning Nõu- 
kogude ideoloogia teenimist. 


6.2. SAKSA OKUPATSIOON (1941-1944) 


Sakslaste otsesed repressioonid tabasid mitmeid kunstnikke, keda 
suurema või vähema põhjusega sai süüdistada kas koostöös kommunis- 
tidega või ka ainult sellesuunalises meelsuses. Hukati Andrus Johani, 
August Roosileht ja Arkadio Laigo, vangistuses hukkusid Karl Pärsi- 
mägi ja Nikolai Kummits. Osa kunstnikke — Ida Anton-Agu, Vello 
Agori (Gori), Ott Kangilaski, Rasmus Kangro-Pool, Peeter Linzbach, 
Romulus Tiitus, Rudolf Sepp, Johannes Võerahansu — oli mõnda aega 
vangistatud. Samal ajal ei püüdnud Saksa okupandid muuta Eesti kunsti 
ilmet ja kodumaale jäänud kunstnike looming sai jätkata vabariigiaegseid 
traditsioone. 

Sotsialistlik realism Nõukogude Liidus ja natsionaalsotsialistlik kunst 
Saksamaal olid oma visuaalse vormi poolest väga lähedased, selles 
väljendus kahe totalitaarse režiimi olemuslik sarnasus, mis oli eriti suur 
sõjateemalises ja plakatikunstis. Eesti ajaloo seisukohalt on oluline, et 
Saksamaa poolt okupeeritud Eestis oli natsionaalsotsialistliku kunsti- 
ideoloogia mõju kunstnikele palju väiksem kui sotsialistliku realismi 
mõju Venemaal töötanud Eesti kunstnikele. Saksa võimud ilmselt ei 
pidanud Eesti kunstnike kasvatamist tähtsaks ja need omakorda polnud 
innukad õppima. Natsionaalsotsialistliku kunsti ideaale ja näidiseid mui- 
dugi tutvustati ja reklaamiti, kuid nn. mandunud kunsti tagakiusamist, 

nagu seda tehti Saksamaal, Eestis ei toimunud. Muidugi polnud Eesti 
lähimineviku kunstis enam kuigi palju selliseid ilmsete avangardismi- 
tunnustega teoseid, mida natsid oleksid saanud mandunud kunstiks 
nimetada, kuid paljude Eesti kunstnike eeskuju — 1930. aastate Pariisi 
kunst — oli Saksamaa natsionaalsotsialistliku kunstiga võrreldes siiski 
märksa uuenduslikum ja mitmekesisem, aga sellise kunsti viljelemist 
okupatsioonivõimud ei seganud. 

Sakslaste ametissemääratud Eesti Omavalitsuse juurde moodustati 
1942. a. Haridusdirektooriumi teaduse ja kunsti osakond, mis korraldas 
kunstiharidust ja andis kunstielule tagasihoidlikku rahalist toetust. Tartu 
Kõrgem Kunstikool suleti pärast seda, kui sakslased 1941. a. linna vallu- 
tasid, selle asemel hakkasid 1942. a. seal tööle Kõrgemad Kunstikursused 
ja järgmisel aastal õnnestus kõrgem kunstikool taasavada jälle , Pallase” 
nime all. Tallinnas tegutses aastast 1942 keskastme rakenduskunstikool. 

1941—1944 oli Eesti kunstielu väga vilgas, toimus palju näitusi, avaldati 
rohkesti kunstikriitikat ja õitses kunstiturg. Kunsti peamine finantseerija 
oli rahvas, sest eraisikud ostsid ja tellisid palju kunsti. Ilmselt oli kunst 
kaubavaesel ajal üheks rahapaigutamise vahendiks, kuid kindlasti oli 
kunst ka iseseisvusaja mälestuse kandja ja rahva eneseteadvuse säilitaja. 
1930. aastate edasikestmine kunstis omandas siis (nagu hiljem pikkadel 
Nõukogude okupatsiooni aastakümnetelgi) paljude jaoks mitte ainult 
esteetilise, vaid ka poliitilise nostalgia tähenduse. Teine 1930. aastate 
laadi püsimise põhjus oli Eesti kunstielu endassesulgumine, sest sidemed 
läänega olid katkenud 1940. a. ja Eesti jäi demokraatlike maade kunsti 
arengust täielikult äralõigatuks ligi paarikümneks aastaks. 

Nõukogude terrorirežiimi tagasituleku oht põhjustas Eesti kunst- 
nikkonna uue lõhenemise. 1944. a. suvel ja sügisel põgenes Eestist 
(peamiselt Rootsi ja Saksamaale) vähemalt 60 kunstnikku, seega umbes 
kolmandik Eesti loovkunstnikest. Kartes KGB jälitamist, tegi 7. oktoobril 
1944 enesetapu tuntud karikaturist Gori (Vello Agori). 

Nõukogude terrorist pääsenud kunstnikud osalesid Eesti pagulaskul- 
tuuri arengus ja lülitusid enamasti ka oma uue asukohamaa kunstiellu, 
luues väärtuslikke teoseid. Ometi oli kodumaast ilmajäämine paljudele 
suureks hingeliseks kaotuseks ja kannatuse allikaks. Suureks kaotuseks 
oli nende lahkumine muidugi ka kodumaise kunsti jaoks, kuid kodu- 
maale jäädes oleks enamikku neist kindlasti tabanud Nõukogude võimu 
repressioonid. 


6.3. TEINE NÕUKOGUDE OKUPATSIOON (1944-1991) 


Okupatsioonivõimu esimene eesmärk oli sama mis 1940. a. — saada 
kunstnikkond oma kontrolli alla ja kindlustada kunstielu käivitumine. 
Jaroslavlis loodud ENKL sai ülesande kodumaale jäänud kunstnikud 
endaga ühendada. 

Ühinemine toimus, sest väljaspool ENKL-i oli kunstnikuna tegutsemine 
võimatu. Liidu liikmeks olek kindlustas toidukaardid, teenimisvõimaluse 
ja materjalidega varustatuse ning aitas vältida ,parasiidiks” tembelda- 
mist. Üldise viletsusega võrreldes olid kunstnike elutingimused suhteliselt 
head. Esimestel sõjajärgsetel aastatel sai enamik kunstnikke töötada oma 
sõjaeelses loomingulaadis, sest võimude suhtumine loomingusse polnud 
veel vägivaldne. Võib öelda, et kunstielu käivitamiseks kasutas Nõuko- 
gude okupatsioonivõim esialgu rohkem präänikut kui piitsa. Ilmselt oli 
võimude ettevaatlikkuse üks põhjusi see, et Moskva ei olnud veel kindel, 
kas ja millises vormis saab ta Baltikumis oma võimu teostada. Keskvõimu 
ebamäärasust püüdsid nn. juunikommunistid kasutada Eesti omapära 
õigustamiseks. 

Siiski tabasid vägivaldsed repressioonid ka kunstnikke. Juba 1945. 
aastal arreteeriti skulptor Aleksander Eller ja maalikunstnik Varmo Pirk, 
1948. aastani oli sõjavangide laagris Soomes sõdinud Ilmar Malin. 

Kunstipoliitika üldine suund pandi paika juba 1945. a. märtsis EKP 
Keskkomitee ja ENSV Rahvakomissaride Nõukogu määrusega ,Kunsti 
arendamisest ja ülesannetest ENSV-s”.'? Seal oli öeldud, et kunstitege- 
laste tähtsaim ülesanne on rahva kasvatamine Nõukogude vaimus ning et 
tuleb pidada ,,otsustavat võitlust fašistliku ideoloogia jäänuste ja kodanli- 
ku natsionalismi vastu kõigi kunstivahendite abil“. Võimumehed nõudsid 
poliitilise sisuga pilte (revolutsionääridest, kaasaja elust) ning taunisid nn. 
puhast, apoliitilist kunsti,!? kuid esialgu jäid nõudmised üldsõnaliseks ja 
pigem soovituslikuks. Kunstnik võis veel senises loomelaadis jätkata. 

Süngeim ajajärk Eesti kunstnike elus algas 1940. aastate lõpul. NSV 
Liidu kultuuripoliitika karmistamisest andsid ähvardavat aimu NLKP 
1946. a. kurikuulsad otsused, kus mõisteti hukka apoliitlilisus, ideelage- 
dus, formalism, kosmopolitism jt. kunsti nn. surmapatud. 15. oktoobril 
1945 toimunud ENKL-i kongressil võeti vastu resolutsioon ,puhta kunsti 
köidikus sipleva kunstielu edaspidiseks tervendamiseks sotsialistliku 
realismi suunas”.'* 

1948. aastal hakkas selguma, et Moskva ei talu enam mingit koha- 
likku omapära. Hakati kolhoose looma ja Eesti kultuuri üleliiduliste 
mallide järgi jõhkramalt painutama. Kultuurielu staliniseerimine viidi 
lõpule 1950. a. Moskva soove aimates ja endale suuremat võimu ihal- 
dades hakkasid juunikommunistide juhitud Eesti kultuurielu ründama 
mõned äärmuslikud stalinistid eesotsas Max Laossoniga. Esimesena 
sattus tema löögi alla (Moskvas toimunu eeskujul) teatrikriitika, kuid 
Laossoni kirjutiste põhjal oli selge, et ta on võtnud suuna kõigi kunsti- 
liikide ründamisele. Laosson kirjutas , Lääne-Euroopa kodanluse mandu- 
nud ideoloogiast”,'? millest mõned kriitikud olevat nakatunud, samuti 
sellest, kuidas välismaise ees lömitamine ,,mürgitab nõukogude kunsti- 
elu”, ja sellest, kuidas ,kodanliku estetismi sabas sörkijad” soosivad 
«kunsti kunsti pärast”..'5 

Esialgu püüdsid N. Andresen, J. Semper jt. Laossoniga vaielda, kuid 
1950. a. märtsis toimunud EKP Keskkomitee VIII pleenumil saavutasid 
radikaalsed stalinistid võidu ja juunikommuniste toetanud EKP KK | 
sekretär N. Karotamm sunniti ametist lahkuma. Samal pleenumil pidas 
M. Laosson õela ja raevuka kõne, kus süüdistas N. Andresenit, J. Semperit, 
Adamson-Ericut jt. kodanlikus natsionalismis, antimarksismis jne.” 
1950. aastal liitusid Laossoni rünnakutega Magnus Mälk'? ja Aira Kaal'?. 
Johannes Semper, Nigol Andresen ja paljud teised juunikommunistid 
kaotasid oma ametikohad. Mõned neist vangistati. Näiteks N. Andresen 
vahistati 24. märtsil 1950 ja sai 25 aastat, kuid vabanes nn. Hruštšovi 
sula ajal viis aastat hiljem. 

Nagu teistes loomingulistes liitudes, toimusid ka Kunstnike Liidus pu- 
hastused ja välja heideti enamik paremaid kunstnikke, keda süüdistati 
formalismis, natsionalismis, kosmopolitismis või lihtsalt loomingulises 
passiivsuses. Väljaheitmine tegi kunstnikuna töötamise võimatuks, 
kuid järgneda võisid veel raskemad repressioonid. Sotsialistliku realismi 
teooria lubas väita, et kunstnik, kes ei järgi realismi meetodit ja kaldub 
formalismi, pole mitte ainult loominguliselt eksiteel, vaid paljastab ka 
oma kuulumise poliitiliste vaenlaste hulka, sest miks ta muidu võltsib 
või varjab elutõde, mida iga progressiivne inimene peaks armastama. 
Realismi ainuõigeks eeskujuks loeti Vene 19. sajandi peredvižnikuid, 
aga näiteks impressionismi mõjusid nimetati formalismiks. Nõnda oli 
võimalik esitada poliitiline süüdistus peaaegu kõigile Eesti kunstnikele, 
kelle oluliseks eeskujuks oli olnud 1930. aastate Pariisi kunst, kus domi- 
neerinud oli hilisimpressionism. Arreteerimiseks piisas ainult huvist lääne 
uuendusliku kunsti vastu. 

1949.—1950. aastail saadeti vangilaagrisse või asumisele mituküm- 
mend kunstiüliõpilast (Henno Arrak, Olev Subbi, Valdur Ohakas, 
Endel Palmiste, Henn Roode, Ester Roode, Lembit Saarts, Heldur 
Viires jpt.) või äsja õpingud lõpetanud noort kunstnikku (Ülo Sooster, 
Kaljo Reitel). Kunstikriitik Rasmus Kangro-Pool viibis vangistuses nii 
Saksa okupatsiooni ajal kui ka stalinistlikus vangilaagris, viimases oli ta 
kauem: 1950-1957. 

Arreteerimisest pääsenud kunstnikud pidid elama hirmuolukorras. Aja- 
kirjanduses kritiseeriti kunstnikke, mõnikord kasutati selleks harimatuid 
«hääli rahva hulgast”. Kunstnike Liidu koosolekutel esinesid kohalikud 
ülemused või Moskva emissarid ähvardavate süüdistustega. Näiteks 
1950. a. märtsis toimunud ENKL-i aktiivi koosolekul ründas Adamson-Eri- 
cut Moskvast saadetud ekspert-kunstikriitik 1. Melikadze. Adamson-Eric 
oli üks väheseid, kes üritas ennast veel avalikult kaitsta,?' seda muidugi 
edutult. Hirmunud kunstnikud esinesid avalike patukahetsustega, aga 
mõnikord paraku ka kolleegide mustamisega, lootes nii ennast päästa. 
Stalinistlikule terrorile oli tüüpiline, et süüdistajad võisid ise varsti süüalu- 
seks muutuda. Muidugi hävitas selline hirmu, usaldamatuse ja kadeduse 

õhkkond kunstnike loomingujulguse ja isikupära ning tõi kaasa kunsti 
mandumise. Mitmed kunstnikud hoidusid oma tööde eksponeerimisest. 
Adamson-Eric läks jalatsivabrikusse tööliseks, Anton Starkopf pages 
Moskvasse sealse nimeka kunstniku abiliseks. Johannes Greenbergi vii- 
sid mõnitused ja töövõimalustest ilmajäämine selleni, et 29. novembril 
1951 tegi ta enesetapu. 

Stalinistlik kultuuripoliitika lahutas Eesti kunstnikud demokraatlike 
lääneriikide kunsti arengust, aga ka omaenda ajaloost. Mitme juba 
surnud kunstniku looming kuulutati formalistlikuks ja kõrvaldadati muu- 
seumide ekspositsioonist. Muuseumide juhtkond vahetati välja, Tallinna 
Kunstimuuseumi uued juhid toodi Venemaalt. Likvideeriti Tartu Ülikooli 
kunstiajaloo kateeder ja Teaduste Akadeemia Ajaloo Instituudi kunsti- 
ajaloo sektor. Tartu kõrgem kunstikool kui nn. formalismi pesa muudeti 
keskastme kooliks ja osa selle õppejõude suunati 1951. a. ENSV Riiklikku 
Kunstiinstituuti, mida toodi juhtima venestunud eestlane skulptor Fried- 
rich Leht, kes 1920. a. oli teeninud stalinistide tunnustuse Vene avan- 
gardistliku kunsti ühe lämmatajana. Ilmselt loodeti, et temast saab Eesti 
kunstihariduse formalismi ja natsionalismi iganditest puhastaja. 

Tarbekunstis püsis esialgu huvi kasutada materjalide omapära ja järgi- 
da funktsionalismi põhimõtteid, aga püüti arendada ka rahvakunstile 
tuginevat rahvuslikku vormikeelt, mida näis õigustavat loosung , sisult 
sotsialistlikust, vormilt rahvuslikust” kultuurist. Tekstiilikunstis avaldus 
see ühelt poolt geomeetrilise pinnajaotusega, teiselt poolt rahvusliku 
ornamentikaga vaipade kudumises. Kõigile tarbekunstialadele oli tüü- 
piline rikkalik dekoor, mille motiivid tuletati rahvakunstist või loodi 
kodumaiseid taimi stiliseerides. Kompositsioonid on tihti lausa barokselt 
toretsevad ja maalilised. 

Esialgu sai tarbekunst poliitilise propaganda kohustusest enamasti 
kõrvale jääda ja mõnikord valitseb tolle aja teostes pigem nostalgiline 
meeleolu. Kuid aasta-aastalt tugevnes nii tekstiilikunstis kui ka teistel 
tarbekunstialadel tendents võtta eeskujuks poliitilise sisuga kujutav 
kunst. Vaipa hakati üha vähem käsitama dekoratiivkunstina ja siseku- 
junduse osana ning üha enam pilditaolise omaette teosena. Geomeet- 
riline dekoor kadus, sest selle eest võis saada süüdistuse formalismis, 
aga rahvuslik ornament pildi raamistusena võis säilida. Pilt pidi muidugi 
olema võimalikult realistliku ja täpse, hästi loetava joonistusega, ning 
need tehnikad, kus sellise pildi loomine näis lootusetu, tuli kõrvale jätta, 
ja nii kuivas tarbekunsti tehnikate valik kokku. Piltvaipade kõrval levisid 
ka nn. plakatvaibad, kus võib näha nõukogulikke sümboleid — viisnurki, 
sirpe-vasaraid, Eesti NSV vappi jms. — segamini Eesti rahvakunstist lae- 
natud ornamendimotiividega. 

Mahulistes kunstides (keraamika, klaasi- ja metallikunst) oli iseloo- 
mulik, et esemete vormivalik kitsenes ja oli igav. Et vormi puhul kardeti 
formalistlikke väljendusvõimalusi, pidi mahulise teose tähenduse looma 

pildilik või plakatlik, tasapinnalisena kujundatud dekoor. Selle komposit- 
sioon pidi arvestama klassitsismi reegleid, kuid oli enamasti akademistli- 
kult eklektiline ja ülekuhjatud. 

1950. aastate algupoolel, kunstielu kõige raskematel surveaastatel, 
muutus ka Eesti rahvakunsti kasutamise iseloom. Selle vähegi loovam 
tõlgendamine keelati, lubatuks jäi vaid etnograafilise materjali täpne, 
kuiv ja hingetu matkimine. Ametlikult põhjendati seda vajadusega res- 
pekteerida rahvuslikku pärandit, kuid sügavam põhjus oli ilmselt stalinist- 
liku kultuuripoliitika soov muuta rahvuslik vorm minevikku kuuluvaks ja 
formaalseks lisandiks, sest NSV Liidus pidid eri rahvused kokku sulama 
ühtseks Nõukogude rahvaks. 

Samasugune oli ka Eesti arhitektuuri saatus. Esimestel sõjajärgsetel 
aastatel oli tegemist peamiselt taastamistöödega, mis mõnikord kuju- 
nesid ümberehitusteks, näiteks ,Estonia” teatris. Selle Pärnu maantee 
poolse fassaadi kujundas Alar Kotli klassitsistlikumaks, kui oli olnud algne 
Lindgreni ja Lönni ehitis. 1947 lõpetati omaaegse Ohvitseride kasiino, 
Nõukogude ajal poliitharidusmajaks muudetud sammasportikusega 
hoone ehitus. 

Neis lahendustes on näha, kuidas 1930. aastate esindustraditsionalism 
osutus stalinistliku arhitektuuri eelastmeks. Seda võib samuti nimetada 
esindustraditsionalismiks, kuid tegemist on muidugi hoopis teistsuguste 
traditsioonidega. Stalinistlik arhitektuur tõestab visuaalselt, et Nõuko- 
gude Liit oli tegelikult Vene impeeriumi edasiarendus. Stalinistlikku ar- 
hitektuuri nimetati samuti sotsialistlikuks realismiks, kuigi erinevalt kir- 
jandusest ja kujutavast kunstist ei saanud see toetuda Vene 19. sajandi 
realismile, küll aga tsaariaegsele kroonuklassitsismile ja pompoossele 
eklektikale. 

Nende mõju hakkas avalduma ka linnaehituslikes plaanides, kus 
unistati suurtest keskväljakutest, paraadlikest peatänavatest ja hiigel- 
monumentidest. 1947. a. hakati korraldama Nõukogude Maja (valitsus- 
hoone) projekti konkursse. Selle projekti lõplik, 1954. aasta variant nägi 
ette klassitsistlike kolossaalorderis poolsammaste ja 100 meetri kõrguse 
mitmeastmelise torniga monstrumi ehitamist Tallinna kesklinna, kuid 
NSV Liidu arhitektuuripoliitikas toimunud murrang tegi selle ehitamise 
võimatuks. Suhteliselt stiilipuhast stalinismi esindab Tallinnas kõige pa- 
remini Tartu maanteel paiknev nn. torniga maja, kuid Vene klassitsismile 
viitavaid elemente on ka mitmel teisel Tallinna hoonel, samuti Kohtla- 
Järvel, Sillamäel jm. 

Kuni 1940. aastate lõpuni arenes eespool kirjeldatud laadi kõrval 
siiski edasi ka teistsugune arhitektuur, mis lähtus eestiaegsest elamu- 
ehitusest. Enne 1948. a. võis veel loota Eesti talumajanduse jätkumisele, 
selle huvides toimusid mõned maaelamute projektide konkursid ning si- 
searhitektid kavandasid rahvuslikku talumööblit. Kolhooside loomisega 
kadus sellistel plaanidel pinnas alt. 1950. aastate alguses karmistusid 

nõuded ka elumajade osas, näiteks jäid ainulubatuks kitsad ja kõrged 
aknad, sest madal ja lai aken meenutas funktsionalismi ja oli järelikult 
formalistlik ning poliitiliselt vastuvõtmatu. Paraadlik pseudorahvuslus oli 
aga lubatud ja rahvaornamendist laenatud dekooriga oli kõige lihtsam 
vältida süüdistusi formalismis ja kosmopolitismis. 

Stalinistliku perioodi lõppedes oli Eesti kunst täiesti muserdatud. 
Nõukogude süsteemi lõtvumise ajal 1950. aastate II poolel hakkas kunst 
siiski elavnema. Ellujäänud vangid vabanesid ja Kunstnike Liidust välja- 
heidetud taastasid oma liikmelisuse. Kunstnike Liidu juhtkonna valimine 
muutus demokraatlikumaks. Enamik kunstnikke kasutas võimalust luua 
isikupärasemat kunsti, nad vähendasid nõukoguliku temaatika viljelemist 
või loobusid sellest täiesti, pühendudes puhtesteetilistele eesmärkidele. 
Eesti kunst arenes kiiresti Moskva ametlikust kunstist erinevaks ja kuju- 
nes nõnda üheks Eesti rahvusliku identiteedi säilitamise ja tugevdamise 
vahendiks. Ometi säilisid Nõukogude okupatsiooni ideoloogiline surve 
ja kunstnikke ahistavad piirangud 1980. aastate lõpuni. Võimud olid 
sunnitud leppima, et kunst otseselt küll ei teeni nende ideoloogiat, kuid 
igasugust võimuvastasust püüti ja enamasti ka suudeti takistada. Töövõi- 
maluse kaotamise hirm sundis enamikke kunstnikke enesetsensuurile. 

Eraldatus läänemaailma kunstist jäi püsima, informatsioon selle kohta 
oli katkendlik. Kunstnike isiklikku initsiatiivi läänega suhtlemisel püüti 
igati maha suruda, nende teoseid ja kirjavahetust konfiskeeriti, kunstnik- 
ke endid kutsuti KGB-sse ülekuulamisele ning hirmutati ja ähvardati nii, et 
see viis mõnel puhul vaimse kriisini. Kunstnike Liidu roll kujunes sellises 
olukorras vastuoluliseks. Ühelt poolt püüdsid KL-i juhid võimude korral- 
dusi pehmendada ja kunstnikele suuremat autonoomiat välja kaubelda, 
teiselt poolt püüdsid võimud seda organisatsiooni endiselt kasutada 
kunstnikkonna kontrollimiseks, näiteks omaalgatuslike kooskõlastama- 
ta ja tsenseerimata näituste korraldamise takistamiseks. Loominguvaba- 
dust pidurdas ka Kunstnike Liidu monopoolne seisund kunstielus. Kuna 
väljaspool liitu oli endiselt raske (kuigi mitte enam võimatu) kunstnikuna 
töötada, võis radikaalselt uuenduslik looming osutuda tõrjutuks mitte 
alati poliitilistel põhjustel, vaid mõnikord lihtsalt sellepärast, et ta liiga 
palju erines KL-i valitud žürii maitsest. 

Kokkuvõtteks võime tõdeda, et kuigi pärast 1950. aastate lõppemist 
kunstnike represseerimise oht oluliselt vähenes, ei kadunud see täielikult 
kunagi, vaimne ja hingeline vägivald jätkusid kuni okupatsiooni lõpuni. 

ÜLEVAADE KESKKONNAKAHJUDEST 


Rein Ratas 


Looduskeskkonnale tekitatud kahjude peamised põhjused olid 
majanduse tasakaalustamata arengu tsentraliseeritud ja käsuma- 
janduslik kaugjuhtimine (pms. Moskvast), tervikliku (kompleksse) 
looduskasutuse ja kohaliku keskkonna tingimuste eiramine, mili- 
taarsuse ülevõimendamine, tehnoloogiline mahajäämus, inimese- ja 
kodukesksuse eitamine ning peremehetunde puudumine. 


1.1. PÕLLUMAJANDUSMAA 


Eesti suurim loodusrikkus on taimekasvuks sobiv maa. Põllumajan- 
dusmaa hõlmab riigi territooriumist kolmandiku. NSV Liidu põhjatute 
vajaduste rahuldamiseks toimus tasakaalustamata intensiivne tootmine 
nii põllul, niidul kui ka laudas. Sellega kaasnenud kemiseerimine, ülisuu- 
red loomafarmid, Venemaa tingimuste jaoks kohandatud, liiga raskete 
ja võimsate põllutöömasinate kasutamine ning laiaulatuslike lagedate 
stepilaadsete väljade loomine tõi kaasa rikutud muldade kahaneva 
mullaviljakuse ja saastatud veed. 1980. aastail kujunes haritava maa 
väetamisnormiks kuni 180 kg lämmastikku ühe hektari kohta, sellest üle 
74 moodustas mineraalväetis. Nii suure väetisehulga jätkuv kasutamine 
oleks maapinnalähedase (kuni 40 m sügavuse) põhjaveekihi muutnud 
täiesti joogikõlbmatuks. 

Enne põllumajanduse sundkollektiviseerimist arvestati talumaade ka- 
sutamisel nii kõlvikute vahekorda kui ka külvipinna struktuuri. Sestpeale 
aga asuti erinevusi likvideerima ja tulemuseks oli see, et põllukultuure 
pandi kasvama neile sobimatutele muldadele (põldude rändamine”) ja 
langes põllumaa kvaliteet (farme ümbritsevatele headele põllumaadele 
rajati karjamaid, endisi põllumaid kanti ulatuslikult maha). 

Põlevkivi ja fosforiidi kaevandamiseks oli 1980. aastaks eraldatud 
13 490 ha maad, aastaks 2000 planeeriti selliseid maaeraldisi juba 
22 000 ha, ligi poole sellest moodustas haritav maa. Rikutud maa rekul- 
tiveerimise nõuet täideti halvasti. Põlevkivibasseinis jäi tuhaladestuse alla 

2600 ha, maa-aluse kaevandamise tagajärjel tekkisid maapinda kuni 
2 m sügavused langatused ja lõhed. Deformeerunud maadel asuvad 
kuivendussüsteemid (kokku ligikaudu 200 km?) riknevad ning põlluha- 
rimine muutub kohati võimatuks, sealsed turba- ja metsavarud hävivad 
(Estonian ..., 1997). 

Tööstusest tulenev õhu saastatus on mõjunud kahjulikult Kohtla-Järve, 
Kiviõli ja Maardu piirkonna metsadele ning vähendanud nende loodus- 
likku juurdekasvu kohati üle 50%. 

Elulaadi muutumine muudab alati ka maastikke. Maastiku kujunda- 
mine peab lähtuma kultuurmaastiku ajaloolisest arengust ja looduslikest 
tingimustest. Loomulik kultuurmaastike areng katkestati vägivaldse kol- 
lektiviseerimisega 1940. aastate lõpul. Selle tulemusena on põlistesse 
küladesse lisandunud arhitektuuriliselt ja ajalooliselt sobimatuid ehitisi, 
hävitatud agroökosüsteeme ja loodud nende asemele uusi kunstlikke ning 
inim- ja loodusvaenulikke nn. ökonoomseid kooslusi. 


7.2. VESI 


Vesi kui maastiku veri näitab küllaltki õigesti piirkonna looduskeskkonna 
seisundit. 1980. aastate lõpul puhastati reoveest (tollaste nõuete järgi) ligi- 
kaudu 52%. Ülejäänud reovesi jäi puhastamata või puhastati osaliselt. 

Okupatsiooniaja lõpul ei töötanud Eesti 1700 puhastusseadmest (peami- 
selt väikepuhastid) ligikaudu kolmandik. Praktiliselt üheski Eesti linnas ega 
muus asulas ei olnud lõpuni ehitatud ja laitmatult töötavaid puhastussead- 
meid. Täielikult puudus heitvee keemiline puhastus (Keskkond..., 1991). 

1987 läbiviidud kontroll näitas, et põllumajandite väetise-, silo-, virt- 
sa- jm. hoidlatest 62% ei vasta nõuetele. See oligi pinnaveekogude haja- 
reostuse olulisimaid põhjusi, millele lisandus põldude tasakaalustamata 
väetamine mineraalväetistega. Kõigi Eesti järvede sanitaarne seisund hal- 
venes, ligikaudu 150 järve seisund oli väga halb. Ka enamik Eesti jõgedest 
oli saastatud. Eriti kriitilises seisundis olid Põhja- ja Lääne-Eesti, kohati 
ka Lõuna-Eesti jõed (Suur Emajõgi). 1989. aastal oli Purtse jões fenoo- 
lide sisaldus lubatud normist 780 korda suurem. Mitmes jões oli sulfaate 
rohkem kui 20 ja ammooniumlämmastikku 120 korda üle lubatud normi. 
Tugevalt oli reostunud rannikumeri. Praktiliselt kõik tuntud rannad olid 
aastaid suplemiseks suletud, näiteks Pärnu ranna vees ületas koliindeks 
lubatu koguni 5000 korda (Keskkond '89, 1990; Keskkond..., 1991). 

1945. aastaga võrreldes suurenes põhjavee tarbimine 10 korda. Ligi- 
kaudu 10% põhjaveevarust oli ohtlikult reostatud, 30% oluliselt reosta- 
tud. Peamised reostusallikad olid: 

— põlevkivi kaevandamise ja töötlemise ala Virumaal; 

— suuremad linnad, sh. Tallinn; 

— militaaralad, eriti 5 suuremat sõjaväelennuvälja ning raketibaasid; 

— suured loomakasvatusfarmid ja haritava maa hajareostus. 

Loomakasvatus oli liialt kontsentreerunud ning puudusid nõuetekoha- 
sed sõnniku- ja virtsahoidlad. Praegugi on põhjavee kaitsmisel rohkesti 
muret endiste väetisehoidlatega. Sageli hoiti väetist talu kõrvalhoonetes 
või ladustati otse maapinnale. Selline olukord oli iseloomulik kogu Eestile. 
Näiteks Muhus oli 5 suurt reostuskollet, mille läheduses ulatus põhjavee 
nitraatiooni sisaldus 650 mg/l. Maaelanike veega varustatus oli ja on 
kohati praegugi halb. Piirkonniti kasutab halba vett kuni 70% maa- 
elanikest. Kuigi nitraadisisaldus vees väheneb, ei saa olukorda lugeda 
rahuldavaks. 

Okupatsiooniarmee kasutada olnud aladel on pinnavette, pinnasesse 
ja põhjavette juhitud tuhandeid tonne lennuki- ja raketikütust (Endise..., 
1999). Aastaid on probleemiks olnud põhjavee petroolireostus. Tapal ja 
Ämaris on oht, et lahustunud naftasaadused imbuvad ordoviitsiumi- 
kambriumi veehorisonti. Tartus on ohustatud Meltsiveski veehaare. 
Ehkki suurimad reostuskolded on endised sõjaväelennuväljad, ei ole nad 
kaugeltki ainukesed reostajad. Väga suurteks reostusallikateks on ka 
endised raketibaasid, mitmesugused kütusehoidlad, katlamajad ja toru- 
juhtmed. Nende alade korrastamine ning pinna- ja põhjavee puhastamine 
on väga kulukas, see ulatub suurusjärku 60 miljardit krooni. (Lähemalt 
vt. järgmine artikkel.) 


7.3. MAAVARAD 


Maavarade kaevandamine ja nende järgnev töötlemine oli raiskav, sest 

— kasutusel olevast maardlast kaevandati vaid parimad osad (kihid); 

— kaevandati ainult põhimaavara (nt. põlevkivi), kõrvalvarad (nt. 

turvas) hävitati; 

— kasutati aegunud ja mittesäästvat tehnoloogiat; 

— loodusvarad ei olnud väärtustatud (arvestushind oli erakordselt 

madal) (Ratas, Raukas..., 1997). 

Fosforiidimaaki kaevandati Maardus, kokku kaevandati ligikaudu 
30 mln. t. Töö käigus kahjustati või hävitati kuni 15 min. m* kõrge kva- 
liteediga lubjakivi, 0,5 mln. t turvast, ligikaudu 100 mln. t diktüoneema- 
kilta ja kuni 50 mln. m? glaukoniitliiva. Kohalikust toormest valmistatud 
fosforiidijahu põllumajanduslik efektiivsus oli praktiliselt olematu. Samas 
olid kaevandatav ala ja väetisetööstus õhusaaste (eelkõige fluorvesiniku, 
vääveldioksiidi ja tolmu) olulised kolded. Maardu tööstuse õhusaaste 
ulatus üle mere Soome. Fosforiidi kaevandamise ja töötlemise jääkreos- 
tus jääb pinna- ja põhjavette veel väga paljudeks aastateks. Mitmesajal 
hektaril laiub vaid osaliselt rekultiveeritud rikutud tööstusmaastik. 

Ajavahemikus 1940—1991 kaevandati ligikaudu 800 min. t põlevkivi, 
seejuures moodustasid tootmiskaod ligi 30%. Põlevkivi kaevandamine 
ja selle kasutamine energeetikas ning keemiatööstuses on põhjusta- 
nud senini jätkuva pinna- ja põhjaveereostuse, ulatusliku õhusaaste ja 

laiaulatuslike rikutud maastike tekke. Kohati on Virumaa idaosa praegugi 
ökoloogiliselt kriitilises seisundis (Estonian..., 1997). 

1977 ilmus nn. ametialaseks kasutamiseks mõeldud ülevaade Eesti 
keskkonna seisundist ja selle muutumise tendentsidest (Eesti NSV ...., 
1977). Selle põhjal võis öelda, et: 

— veeressursside kvaliteet halveneb; 

— ilmnenud on veekogude kantserogeenne saastatus; 

— ohtlike heitvete hulk suureneb iga aastaga; 

— surnud” on Kohtla, Erra ja Purtse jõgi; 

— ökoloogiliselt kriitilises seisundis on Püha-, Jägala, Pääsküla ja Selja 
Jõgi, 

— tugevalt reostatud on Narva jõe alamjooks ning Tõdva, Kasari, Pärnu, 
Pedeli, Võhandu ja Emajõgi; 

— heitvee puhastusseadmed puuduvad Tallinnal, Tartul, Võrul, Viljan- 
dil, Valgal, Haapsalul, Paidel, Kingissepal (Kuressaarel) jmt. linnal; 

—1975 puhastati ainult 15% kogu reoveest; 

— põhjavee kasutamine suureneb aastaks 2000 (võrreldes aastaga 
1973) linnades 3,5 ja põllumajanduses 5 korda; 

— aastaks 2000 saastub ligikaudu 50% perspektiivsest põhjaveest; 

— Läänemere saasteolukord on möödunud aastakümnete jooksul 
halvenenud, seda eeskätt lämmastiku-, fosfori- ja kloororgaaniliste 
ühendite osas; 

— puudub usaldusväärne andmestik tahkete jäätmete hulga ja nende 
paiknemise kohta; 

— kui ei rakendata tõhusaid abinõusid prügi utiliseerimiseks, tekib 
tõsine vee ja õhu saastumise oht; 

— Tallinna õhus mõõdetud saasteainete hulk ületab lubatud piir- 
kontsentratsiooni (vääveldioksiid kuni 7, vingugaas kuni 12, lämmastik- 
hapendid kuni 20, tolm kuni 12 korda); 

— NSV Liidu Ministrite Nõukogu 1976. aasta otsusega nr. 574 nähakse 
ette viia aastaks 1990 Eesti põlevkivitoodang 50—60 mln. t-ni aastas. 

Kõiki neid kavatsusi ei suutnud okupatsioonivõimud õnneks teoks teha. 


7.4. VÄIKESAARED 


Eesti väikesaarte saatust on suuresti mõjutanud II maailmasõda ja 
sellele järgnenud okupatsiooniaeg. Saarte elanikkond vähenes ühelt 
poolt seoses rannarootslaste siirdumisega Rootsi, teiselt poolt seoses 
osa eestlaste pagulusse minekuga. Paadipidamisel ja kalastamisel seati 
sisse piirangud. Kolmekümne kahest enne sõda asustatud saarest on 
arvestatav elanikkond praegu ainult kuuel (Pranglil, Kihnus, Ruhnus, 
Manilaiul, Vilsandil, Abrukal). Mitu saart oli sõjaväe kasutuses ning 
Eesti elanikkond üldreeglina sinna ei pääsenud. Peale rahvastiku vähe- 
nemise läks kaotsi neil saartel olnud põllumajandusmaa. Naissaarel oli 

enne okupatsiooniaega 69 talundit ning nende kasutada 71 ha maad, 
millest põllu- ja aiamaa moodustas 2,8%. Kaks Pakri saart moodustasid 
omaette valla, seal oli 68 talundit ning nende kasutada 1850 ha maad, 
millest põllu- ja aiamaa moodustas 133 ha ehk 7,2%. 

Kuna enamus väikesaari kuulus piiritsooni, siis läks kaduma nende 
rekreatiivne väärtus, rekreatsioon on aga maailma väikesaarte põhiliseks 
majandusviisiks. Seal saab puhata ja tegeleda veeturismiga (jahisõit, ka- 
lapüük jms.). Naissaar peaks olema Tallinna linna puhkeala. Naissaare 
kõrval asetsev väike Aegna vajab sihipärast kasutuskava. Sõjaväe kasu- 
tada olnud Pakri saartel sattusid ohtu nii unikaalsed Pakri pangad (eriti 
Väike-Pakril) kui ka seal esinevad taimeharuldused ja linnuliigid (krüüsli 
pesitsuspaik). Pakri saarte kasutamine sõjaväelennukite pommituspolü- 
goonina oli suur kuritegu (World War |I...,1991). 

Meie materiaalsete ja suuresti ka vaimsete hüvede allikaks on loodus- 
keskkond, meie eluruum. Sealt saame oma eluks vajaliku, sinna suuname 
oma elutegevuse jäägid. Ega 17. sajandi nimekas inglise majandusteadla- 
ne William Petty asjatult väitnud, et ,loodus on rikkuse ema ja töö tema 
isa”. Keskkonnakaitse on keskkonnakasutuse lahutamatu osa, mis näitab 
meie tarkuse- ja kultuuritasandit ning suhtumist iseendasse, teistesse ja 
järeltulevatesse põlvedesse. 

Teavet keskkonnakahjude uurimise kohta vahendab Eesti Vaba- 
riigi Keskkonnaministeerium. 

VIII 


OKUPATSIOONIARMEE PÕHJUSTATUD HIIGLASLIKUD 
KESKKONNAKAHJUD 


Anto Raukas 


Nõukogude okupatsiooni lõpuaastatel oli Eestis 1565 sõjaväe- 
objekti, mis paiknesid ligikaudu 800 kohas ja hõlmasid 87 000 ha 
ehk umbes 1,9% Eesti territooriumist. NSV Liidu (ja Venemaa) 
sõjaväe poolt tekitatud otsest kahju hinnati 1999. aastal umbes 
65 miljardile kroonile. Sellele lisandub kaudne kahju inimeste 
tervisele avaldatud toime näol, mida polnud võimalik hinnata. 
Praegu teada oleva põhjal näib, et lühike Saksa okupatsioon ei 
tekitanud nimetamisväärset reostust. 


8.1. KAHJUDE TEKKIMISEST JA HINDAMISEST 


Sõda ja Nõukogude okupatsiooni aastad rebisid katki sidemed mitte 
üksnes inimeste, vaid ka inimese ja looduse vahel. II maailmasõjas pandi 
toime roimi, millel pole oma ulatuse ja nurjatuse poolest võrdset kogu 
maailma ajaloos. Kuid inimeste hävitamine ja looduse laastamine jätkus 
ka sõjajärgseil aastail. Ametlikult püüti okupeeritud Eestit demonstreerida 
suveräänse riigina, kuid tegelikult ei olnud ei ENSV Ülemnõukogul ega 
ka Ministrite Nõukogul olulistes otsustustes sõnaõigust. Selliste oluliste 
otsustuste hulka kuulusid ka Nõukogude sõjaväeosade paigutus, selleks 
vajalikud maaeraldused ning sõjaväe territooriumil keskkonnaseisundi 
kontrollimine. On põhjust arvata, et valdav enamik ENSV tippjuhte ei 
teadnud NSV Liidu sõjaväega seonduvat tegelikku olukorda. 

Seoses Eesti taasiseseisvumisega muutus olukord eriti tüsilikuks, sest 
vabariigi valitsuse ja Vene sõjaväejuhtide vahel ei olnud selget suhtlusva- 
hekorda ning keskkonda lasti kontrollimatult suuri koguseid saasteaineid. 
Sõjaväekahjude hindamiseks ning reostuse tõkestamiseks ja likvideeri- 
miseks moodustati 1992. aastal Keskkonnaministeeriumi juurde ,, Endise 
NSV Liidu sõjaväe poolt tekitatud sõjaväekahjude hindamise ja likvidee- 
rimise rahastamise komisjon” (nn. sõjaväekomisjon), mille eesotsas oli 

tollane Keskkonnaministeeriumi kantsler Rein Ratas ja mille tegevust 
finantseeriti riigieelarvest. Olulist finantsabi, samuti abi seadmete ja spet- 
sialistide väljaõppe osas saadi mitmest välisriigist. Eriti tõhus oli Taani, 
Soome, Rootsi ja Saksamaa osa. 1999. aastal nimetati eespool mainitud 
komisjon ümber jääkreostuse likvideerimise komisjoniks, kuid sisuliselt 
ta lõpetas oma töö. Sõjaväekahjude hindamise ja rahastamise komisjoni 
töö kokkuvõttena ilmus 1999. aastal Eesti Vabariigi Keskkonnaministee- 
riumi väljaandel raamat ,Endise Nõukogude Liidu sõjaväe jääkreostus 
ja selle likvideerimine” (koostaja ja toimetaja Anto Raukas). Käesolev 
lühikokkuvõte põhineb eelkõige sellel raamatul, mistõttu sellele allpool 
üksikküsimuste puhul ei viidata. 


8.2. SÕJAVÄEOBJEKTIDE HULK JA PAIGUTUS 


Sõjaväekomisjoni esmaülesandeks sai sõjaväeobjektide hulga ja pai- 
gutuse kindlaksmääramine. Kahjuks ei õnnestunud meil saada andmeid 
endise Nõukogude Liidu Eestisse jäänud sõjaväepersonali suuruse kohta. 
1980. aastate keskel oli Eestis sõjaväelaste koguarv arvatavasti 122 480, 
millele lisandusid perekonnaliikmed. Igal juhul oli neid kokku rohkem kui 
kümnendik Eesti püsielanikkonnast. Sellest tulenevalt lisandus otsesele 
sõjaväereostusele suur olmereostus. Lisaks sõjaväelastele ja nende pere- 
konnaliikmetele tekitas suurt saastet sõjatööstus, mille kõige tuntumaks 
ilminguks on Sillamäe jäätmehoidla. 

Põhjalike uuringute tulemusena oli võimalik tuvastada, et Nõukogude 
okupatsiooni lõpuaastail oli Eestis 1565 sõjaväeobjekti, mis paiknesid ligi- 
kaudu 800 kohas ja hõlmasid 87 000 ha ehk umbes 1,9% Eesti territooriu- 
mist. Ainuüksi Tallinnas oli sõjaväe kasutuses 212 eri paigas 863 ha maad. 
Suurimad sõjaväe kasutuses olnud piirkonnad olid Aegviidu (33 100 ha), 
Utsali (13411 ha), Nursi (3703 ha) ja Värska (1962 ha) polügoon, Pakri pool- 
saar koos Paldiski linnaga (3703 ha), Pakri saared (24 447 ha) ja Naissaar 
(1867 ha). Sõjaväeobjektid olid eri reostusastme ja keskkonnaohtlikkusega, 
mõned neist hoopis ohutud. Kuid hukkunute perekondi lohutab vähe tead- 
mine, et nende lähedane sai surma ainukesest piirkonnas lebanud mür- 
sust. Seetõttu vajasid tähelepanu ja kontrollimist kõik objektid. Objektide 
kunagisest ohtlikkusest annab pildi, kui nimetame, et üksnes 1995. aastal 
hävitasid Eesti demineerijad Pakri saartel 2538 mitmesugust lõhkekeha, 
neist 432 olid lahinguotstarbelised. Osmussaarel tõsteti üksnes 11. juunil 
1996 sealsest tornpatareist välja ja kahjutustati 49 lahingumürsku. 


8.3. SAASTEKAHJUDE HINDAMINE 


Keskkonnakahjustuste hindamine viidi valikuliselt läbi 194 sõjaväe- 
objektil (kogupindalaga üle 80 000 ha), reostuse täiendavaid uuringuid 
(ökoloogiline ekspertiis ja hüdrogeoloogilised tööd) tehti 64 objektil. 

Objektide inventariseerimisel kasutati Saksa Keskkonnaministeeriumi 
poolt soovitatud metoodikat. Kõik saasteained klassifitseeriti vastavalt 
1992. aastal kinnitatud , Eesti jäätmeklassifikaatorile”. Hindamistöödel 
avastati pinnases naftaprodukte 4335 ha-l (koos pinnasega 761 427 t), 
metallijäätmeid 850 ha-l, kemikaale 65 ha-l jms. Kemikaale arvutati kokku 
8257 t, õli- ja kütusejääke 12 038t ning plasti- ja kummijäätmeid 44 191 t. 
Jäätmete koguhulgaks saadi 1 741 159t. Inimeste elu ja tervist ohusta- 
vaid eriti ohtlikke jäätmeid leiti 20 paigas kokku 5637 t. Näiteks Männi- 
kul (Lääne-Virumaal) jäeti Vene sõjaväe poolt valveta vedelema 20 t 
napalmi. Pärnu ja Tapa inseneriväeosadesse unustati ladudesse ning 
väeosa hoovile suurtes kogustes kloorpikriini ja süütesegusid. Tallinnas 
Astangul jäeti ladudesse rohkesti laskemoona ja lõhkeainet. Paljudes 
kohtades võis leida hoolimatult minema visatud elavhõbedalampe, 
PCD-d sisaldavaid trafoõlisid ja NiCd-akusid. Kokku kulutati hindamis- ja 
saneerimistöödeks 34,3 mln. kr., mis on saadud efekti kõrval kaduvväike, 
sest NSV Liidu (ja Venemaa) sõjaväe poolt tekitatud otsest kahju hinnati 
ligikaudu 65 mrd. kroonile. Sellele lisandub kaudne kahju inimeste tervi- 
sele avaldatud toime näol, mida polnud võimalik hinnata. 


8.3.1. SÕJAVÄELENNUVÄLJAD TEHNOGEENSE 
ÕLIREOSTUSE TEKITAJAINA 


Kõige rohkem reostunud sõjaväelennuväljadeks osutusid Tapa (771 ha), 
Tartu Raadi (698 ha), Pärnu Sauga (731 ha), Haapsalu Paralepa (799 ha) 
ja Ämari (930 ha). Ainuüksi Tapa lennuväljal valgus pinnasesse ja edasi 
põhjavette tuhandeid tonne lennukikütust, mis kandus laiali 16 km? suu- 
rusele alale. Kohati oli põhjaveel lasuva ja sellega osaliselt segunenud 
petroolikihi paksus üle 5 meetri. Kokku pumbati siit kuue aasta jooksul 
välja 105 200 liitrit separeeritud petrooli ja ligikaudu 681 798 m? reostu- 
nud põhjavett, selleks kulutati üle 7 miljoni Eesti ja 8 miljoni Taani krooni. 
Reostust täielikult likvideerida pole õnnestunud. Peale petroolireostuse 
leiti Tapa lennuväljalt 101 muud reostusobjekti ja 162 reostuskollet. 
Raua- ja terasemurdu tuvastati 1217 t, 4485 m? suurusel alal oli õlilaike 
ja mitmes kohas kokku üle 150 tonni kütteõli ja mahutisetteid. Ehitus- 
jäätmeid oli hinnangu järgi 1037 t, segaolmejäätmeid 42,5 t, kloriide 30 t 
ja väävlit 18 t. 

Äärmiselt tõsised keskkonnaprobleemid seondusid ka endise Tartu 
Raadi sõjaväelennuväljaga. Kuna lennuvälja piirkonna kuivendussüstee- 
mid on rikutud, siis kannatab pinnas liigniiskuse all ja tema isepuhas- 
tusvõime on väike. Alles oktoobris 1998 jõuti mahutitest ja pinnasest 
ärastada eriti ohtlik raketikütuse komponent samiin, mis koosneb 50% 
ulatuses trietüülamiinist ja 48% ulatuses ksülidiinist ning sisaldab ka 
teisi toksilisi komponente. Et piirkonda saaks võtta tsiviilkasutusse, 
tuleks peale pinnase naftajääkidest ja kemikaalidest puhastamise teha 

muidki mahukaid töid, nagu näiteks maa-ala kanaliseerida ja prügist 
puhastada, pinnas tasandada ja juhtida kohale vesi. Raadi lennuvälja 
teenindasid Kärkna (Sillaotsa) kütusebaas (11 ha) ja Akimetsa (134 ha) 
ning Marama pommilaod. Nii Kärkna kütuselaos kui ka lennuväljal oli 
aastate jooksul tõsiseid kütuselekkeid (1968, 1971, 1981, 1982, 1988, 
1990, 1991), mille ajal voolas trassidest ja mahutitest maha hulgaliselt 
kütust. Pinnas ja ülemine põhjaveehorisont on tugevasti reostunud vähe- 
malt 20 ha ulatuses. 


8.3.2. RAKETIBAASIDE PÕHJUSTATUD REOSTUS 


Nõukogude armeel oli Eestis õhutõrje- ja rannakaitse- ning strateegi- 
liste keskmaarakettide baase ning neid teenindavaid üksusi kokku ligi 50. 
Neile lisandusid hiiglaslikud maa-alused juhtimiskeskused, näiteks Tallin- 
nas Vana-Pääskülas ja Harjumaal Humala kõrgendikul. Territooriumi poo- 
lest suurimad olid Karujärve (1218 ha), Kadila (941 ha), Sänna (543 ha) 
ja Keila-Joa (423 ha). Kagu-Eesti strateegiliste keskmaarakettide staap 
asus Valgas, tehnikaväeosa Roonis, stardipositsioonid Vilaskis, Roonis 
ja Unikülas ning varupositsioon Holstres. Õppe-eesmärkidel kasutati ka 
Palometsa raketibaasi. Keskmaarakettide üksuse objekte kaitses seniit- 
raketipolk, mille stardipositsioonid asusid Valga lähedal Metsnikul (Var- 
nas), Võrumaal Sännas ja Viljandimaal Karksi-Nuia lähedal Rutus. Enne 
1974. aastal keskmaarakettide piiramise lepingule allakirjutamist allusid 
väeosale ka (pärast seda maha jäetud) Rõngu ja Vastse-Nursi raketi- 
baas. Keskmaaraketid olid ka Võrumaal Sänna raketibaasis ning Harju- 
ja Läänemaa piirialal paiknenud Piirsalu raketibaasis. Vedelkütusega 
rakettide komponendid on väga keskkonnaohtlikud. Eriti ähvardavaks 
kujunes 1993. aastal olukord suvilatega ümbritsetud Keila-Joa raketi- 
baasis, kus roostevabade mahutite kättesaamiseks, et neid ebasea- 
duslikult müüa, valati mürgine samiin lihtsalt maha. Samiini voolas 
tõenäoliselt välja 10-15 tonni ja pinnakatteta lõhelise lubjakivi kaudu 
tungis see põhjavette. Mürgi levik tõkestati koostöös Saksa firmaga 
IABG GmbH. Keila-Joa raketibaasi keskkonnaseisundi uuringuteks ja 
saneerimistöödeks kulus riigieelarvest 4 606 453 kr., sellele lisandus 
Saksa Liitvabariigi (150 000 DEM-i) ja Soome Vabariigi (120 000 FIM-i) 
tagastamatu abi. 


8.3.4. MURELAPS PALDISKI 


Üle poole sajandi oli Pakri poolsaar Eesti tsiviilelanike jaoks rangelt 
suletud paik. Põhjusi leidus selleks küllaga. Pakri poolsaarel asusid me- 
reväeosa nr. 10717, raketiväeosa nr. 031115 (raketibaasid Leetse | ja 
Leetse II), piirivalveväeosa nr. 2198, aatomiallveelaevnike õppekeskus 
koos seda teenindavate reaktoritega ja Põllküla karistuspataljon. Peale 

selle olid sõjaväe käes ka Lõuna- ja Põhjasadam. Sadamatevahelisel alal 
paiknesid torpeedolaod. Käesolevas lühiülevaates ei jõua kõiki Pakri reos- 
tusobjekte isegi loetleda. Väga keskkonnaohtlikud olid Paldiski alatasa 
lekkiv keskkatlamaja, linna halvas seisukorras kanalisatsioon ja puhastus- 
seade ning hooletult rajatud prügimäed. Raketibaaside ja betoontoodete 
tehase puhastamata heitvesi juhiti lihtsalt pinnasesse, tuumaobjekti, piiri- 
valveväeosa ja galvaanikatsehhi veed aga merre. Keskkatlamajast kandus 
sademeveega kanalisatsiooni üle 60 t masuuti aastas, millest vähemalt 
20 t sattus väheefektiivsete õlipüüniste tõttu merre. Mahutilekete tõttu 
kogunes paelõhedesse rohkesti küttemasuuti. Sadamad olid risustatud 
metallkonstruktsioonide, lattide, vaatide ja muu prügiga. 

Eraldi tuleb peatuda aatomiallveelaevnike keskusel ehk nn. tuumaob- 
jektil, mis rajati poolsaare keskossa Leetse lähistele, kus maapinnalähe- 
dane põhjavesi ja pinnavesi on looduslikult kaitsmata. Objektil töötanud 
70 ja 90 MW reaktorid seisati 1989. 1995. aastal, kui territoorium anti 
üle Eesti Vabariigile, oli see tugevasti reostunud masuudiga (400 t), kus- 
juures reostunud pinnase maht oli vähemalt 12 000 m*. Prügiga kaetud 
ala oli 5000 m? ja lõhutud pliiakud reostasid 1200 m?. Kuni teise reaktori 
käivitamiseni 1983 juhiti territooriumi (23 ha) sademeveed ja puhasta- 
mata heitvesi paesse süvendatud Leetse ojja. Korralikult ladestamata olid 
radioaktiivsed jäätmed. 


8.3.5. SILLAMÄE TÖÖSTUSKOMPLEKS JA JÄÄTMEHOIDLA 


Sillamäel algas uraanimaagi töötlemine 1948. aastal. Esialgu kasuta- 
ti kohapealset diktüoneemaargilliiti. Kuna selle uraanisisaldus on väike 
(keskmiselt 0,03%), mindi hiljem üle Ida-Euroopast toodud rikkama 
uraanimaagi kasutamisele. Tehase andmetel on Sillamäel töödeldud üle 
4 miljoni tonni uraanimaaki. Samal ajal hakati tehases töötlema ka Koola 
poolsaarel kaevandatud radioaktiivset lopariiti, millest eraldati haruldasi 
muldmetalle, nioobiumi, tantaali jmt. Maagi töötlemisjäätmed paigutati 
algusaastatel madalale Päitenina rannaterrassile, 1959. aastal hakati 
sinna ehitama merest valliga eraldatud jäätmehoidlat, mida vastavalt 
vajadusele mitmel korral laiendati. Jäätmehoidla praeguseks mahuks 
hinnatakse umbes 8 miljonit m?, mille kehast umbes poole moodustab 
uraanimaagi töötlemisjääk. Oli tõsine oht, et läbi jäätmekihtide voolav 
vesi võib tekitada lamavatel, mere suunas kaldu olevatel Kambriumi 
savidel lihkepinna ning radioaktiivsed jäätmed võivad valguda Soome 
lahte. Tammi stabiilsuskadu kiirendas tugevatest tormidest põhjustatud 
rannaterrassi abrasioon. 

Kuna Sillamäe jäätmehoidla keskkonnaohutus on oluline kõi- 
gile Läänemere maadele, moodustati selle probleemi lahendamiseks 
1997. aastal Rootsi eestvedamisel rahvusvaheline ekspertide töögrupp 
(SIERG), kuhu kuulusid Rootsi, Soome, Norra ja Eesti spetsialistid. 

13. oktoobril 1999 kirjutasid Eesti keskkonnaminister, Põhjamaade 
valitsuste esindajad ning NEFCO alla jäätmehoidla saneerimise lepingu, 
mis näeb ette selle, Läänemere regiooni ühe kõige ohtlikuma reostusob- 
jekti ohutustamise aastaks 2006. Projekti rahastavad Euroopa Komisjon 
(5 mln. eurot), Norra (2 min. USD), Rootsi (1 mln. eurot), Taani (1 mln. 
USD), Soome (1 min. USD) ja Eesti valitsus (3 mln. eurot) ning NEFCO 
(2 mln. eurot). Sellele lisandub Põhjamaade Investeerimispanga 5 miljo- 
ni euro suurune pikaajaline keskkonnalaen Eestile. Kokku läheb projekt 
maksma ligikaudu 320 miljonit Eesti krooni. 


8.3.6. KOLM OLULIST JÄRELDUST 


Eespooltoodu ja eriti Sillamäe näite põhjal võime teha kolm olulist 
järeldust: 1) Nõukogude Liidu ja Venemaa poolt tehtud keskkonnakahjud 
on väga suured, 2) nende kahjude korvamine on väga pikaajaline prot- 
sess, 3) tekitatud kahjusid saab heastada vaid rahvusvahelises koostöös. 
Käesolevas ülevaates on esitatud vaid väike valik endise okupatsiooni- 
armee poolt tekitatud keskkonnakahjudest. Tegelik pilt on veelgi ma- 
sendavam. On võimalik, et paljut sellest me isegi veel ei tea, kuna 1994. 
aastal lahkunud Vene väed ei jätnud oma reostusest maha kirjalikku 
teavet, pigem nad varjasid kordasaadetut. Me ei tea praktiliselt midagi 
merre uputatud saasteainetest ja Eesti maapõugi võib varjata veel palju 
ebameeldivat. 

MAJANDUS 


IX 


MAJANDUSKAHJUD 


Kalev Kukk 


Eeldusel, et ajalugu oleks läinud teisiti ja Eesti oleks saanud arene- 
da sellistes poliitilistes ja majanduslikes oludes nagu Soome, ning 
oletusel, et sellest tulenevalt oleks Eesti praegune arengutase 
võrdne Soome omaga (aluseks võttes sisemajanduse kogutoo- 
dangut 1 elaniku kohta), olnuks Eesti sisemajanduse kogutoodang 
2003. aastal 37,2 mrd. eurot. Tegelikult moodustas Eesti sisema- 
janduse kogutoodang sel aastal hüpoteetilisest vaid viiendiku ehk 
8,0 mrd. eurot. See oleks kõige üldistavam hinnang, kuigi antud 
juhul vaid ühe aasta kohta, neile majanduskahjudele, mis tulenesid 
Eesti okupeerimisest ja annekteerimisest. 


9.1. KAHJUDE HINDAMISE VÕIMALUSED 


Eesti majandust tabanud kaotusi saab hinnata mitmest aspektist. 
Ühelt poolt võib seda teha võõrvõimu hävitatud ja väljaveetud varade 
väärtust hinnates ning maksu- ja hinnasüsteemi kaudu võõrandatud 
rahvatulu suurust arvestades. Teiselt poolt on võimalik analüüsida 
neid tagajärgi, mida tõid kaasa omariikluse vägivaldne hävitamine ja pool 
sajandit väldanud võõrvõim ning selle poolt Eestile pealesurutud totali- 
taarne elukorraldus, ehk teisisõnu, hinnata neid kahjusid, mis tulenesid 
turupõhise, maailmaturule avatud ja euroopalikke tavasid tunnistanud 
majanduse hävitamisest. Esimene moodus oleks põhjendatud ja tule- 
muslik lühikese ajavahemiku korral. Kuna võõrvõim kestis ajaliselt kaks 
põlvkonda ja administratiivsetele alustele toetuv hinnasüsteem oli oma 
olemuselt voluntaristlik, tuleb paratamatult eelistada teist hindamisviisi, 
s. t. määratleda kaotusi tagasilöögina kogu rahvamajanduse arengule, 
mille kvantitatiivseks mõõdupuuks on Eesti praegune vaieldamatu maha- 
jäämus nii naabermaast Soomest kui ka teistest turupõhiselt arenenud 
Lääne-Euroopa riikidest, seega tuleb hinnata saamata jäänud ja veel 
tulevikuski saamata jääva rahvatulu suurust. 

Käesolevas ülevaates on valik tehtud teise, kaudse hindamisviisi 
kasuks. Otsestele, rahva rikkuse hävitamisest resp. võõrandamisest tule- 
nevatele kahjudele on viidatud üksnes varasemate uurimuste alusel (vt. 
p. 2 sissejuhatavat osa) ning sisse- ja väljaveo kontekstis (vt. p. 2.8.). 

Otseseid ehk ühekordseid kahjusid hinnates kerkib alati üles küsi- 
mus, milliste objektide korral saab üldse rääkida otsestest kahjudest 
resp. kaotustest ning missugused hinnad tuleks sel juhul aluseks võtta. 
Otseste kahjude mõõtmist on võimalik kasutada vahetute sõjapurus- 
tuste ja ressursside tasakaalustamata väljaveo hindamiseks. Võib ka 
hinnata okupatsiooniperioodil kulutatud taastumatute loodusvarade 
maksumust, kuid sel juhul tuleb seda teha kõnealuste loodusvarade 
tootmisel kasutatud tehnoloogia ebaefektiivsusest johtunud raiskamist 
arvestades. 

Põlevkivivaru vähenemise puhul taandub kaotuste hindamine näiteks 
küsimustele, milliseks oleksid kujunenud Eesti omariikluse ja turupõhise 
majanduskorra säilimise korral põlevkivi kaevandamise mahud, millist ja 
kui keskkonnasõbralikku tehnoloogiat oleks kaevandamiseks kasutatud 
ning milleks kaevandatud põlevkivi oleks kasutatud. Hinnates kas või 
1930. aastate teise poole majanduspoliitilisi suundumusi, võib eeldada, 
et Eestis oleks tehtud panus põlevkivienergeetika kiirele arendamisele. 
Tõenäoliselt oleks areng kulgenud ligilähedaselt samas mahus nagu see 
tegelikult toimus, kui eeldada, et elektrienergia tarbimine kasvanuks Ees- 
tis niisama palju kui Põhjamaades. Loomulikult olnuks see sõltuv valitud 
majandusstruktuuri energiamahukusest. Milliseks oleks aga kujunenud 
Eesti majanduse struktuur ja selle energiamahukus, on küsimus, millele 
tagantjärele vastust otsida on ülimalt spekulatiivne. Eestile tekitatud 
tegelikud kahjud taanduvad ikkagi sellele, et NSV Liidu suurriiklikes hu- 
vides läbiviidud Eesti majanduse , sotsialistliku rekonstrueerimise” käigus 
loodud tootmisstruktuur ja valitud tehnoloogiad polnud rahvusvaheliselt 
konkurentsivõimelised ega jätkusuutlikud. See on põhjus, miks Eesti ma- 
janduslik ja sotsiaalne areng, aluseks võttes sisemajanduse kogutoodan- 
gut 1 elaniku kohta, on turupõhiselt arenenud lähiriikidest maha jäänud. 
Ehk teisiti öeldes, okupatsioonide põhjustatud majanduskahjusid saab 
vähegi adekvaatsemalt hinnata nüüdisaja ja lähiaastate Eesti majanduse 
(ja inimkapitali) tootlikkuse võrdlemisel n-ö. kahjustamata objektidega 
(turupõhiselt arenenud majandustega). Samas sisalduvad kaudsetes 
kahjudes ka pikaajalised varalised kahjud, mis tulenevad majandusliku 
potentsiaali (loodusvarade, tootmis- ja inimkapitali) hävitamisest ja kah- 
justamisest, pidades silmas hävitatud või kahjustatud (raisatud) kapitali 
tootlikkust. 

Nii nagu põlevkivi puhul, puudub vastus ka Maardu fosforiidipiirkon- 
na kohta esitatavale küsimusele: ,Mis oleks juhtunud, kui ...”? Nimelt 
asuti Maardus juba 1930. aastate lõpus ulatuslikult laiendama fosforiidi 
kaevandamist ja fosforväetiste tootmist. 

Ka Eesti põllumajanduses läbi viidud kollektiviseerimist ei saa otseselt 
käsitleda rahva rikkuse hävitamisena. Kollektiviseerimine iseenesest ei 
muutnud seda vara koguhulka, mis Eesti põllumajanduses oli (eraomand 
muudeti ühiskondlikuks), küll aga suunati Eesti põllumajandus sellega 
jätkusuutlikkuse seisukohast valeks osutunud arenguteele. 

Pärast ülevaate ,World War II and Soviet Occupation in Estonia: A 
Damages Report” ilmumist (1991) on Eesti nõukoguliku majandusega 
seonduv probleemistik pälvinud majandusteadlaste ja ajaloolaste äärmi- 
selt vähest tähelepanu. 1993. aastal ilmus Eesti ja Soome majandustead- 
laste ühisuurimus ,, Estonia and Finland — A Retrospective Socioeconomic 
Comparison”, mis on esimene arvestatav katse võrdlevalt hinnata Eesti ja 
muu maailma majanduse arengut. , Kommunismi musta raamatu” eesti- 
keelsele väljaandele lisatud Mart Laari Eestit käsitlevas artiklis on esile 
tõstetud majanduskaotuste temaatika.' Endist viisi ootavad aga kriitilist 
ümberhindamist paljud Nõukogude perioodi uurimused, milles sisalduva 
arvandmestiku tõlgendamine kannab vaieldamatult toonast ideoloogi- 
list pitserit. Tulevastele uurijatele võiksid toonaste majanduspoliitiliste 
otsuste tausta ja tagajärgede hindamisel anda tänuväärset tuge kas või 
Eestimaa Kommunistlikku Parteid, ENSV Riiklikku Plaanikomiteed jt. 
institutsioone käsitlevad arhiivimaterjalid. Kahjuks ei ole arvestatavat 
statistilist teavet 1940.—1944. aasta kohta. 


9.2. EESTI KOLONISEERIMINE 


Eesti inkorporeerimine NSV Liidu koosseisu tõi endaga kaasa majan- 
dusliku anneksiooni, s. t. okupeeritud Eesti Vabariigi liitmise formaalse 
liiduvabariigina üleliidulisse ühtsesse majandussüsteemi. Sellel protses- 
sil, mida ideoloogilistel kaalutlustel nimetati sõjajärgseil aastail Eesti 
majanduse taastamiseks ja sotsialistlikuks ülesehitamiseks, olid kõik 
klassikalise kolonialismi tunnused: 

1) varasema (1920-1940), rahvuskeskse majandusstruktuuri ees- 
märgipärane hävitamine, 

2) võõrvõimu huve järgiva tootmisstruktuuri importimine üleliiduliselt 
spetsialiseeritud majandusharude ennakarendamise näol, 

3) kohalike loodusvarade ekstensiivne, röövellik kasutamine, 

4) põliselanikonna assimileerimisele suunatud töökoha- ja migrat- 
sioonipoliitika, 

5) Eesti seniste majandussidemete läbilõikamine ja maailmamajan- 
dusest isoleerimine. 

Olemuslikult väljendus Eesti muut(u)mine NSV Liidu rahvamajanduse 
koostisosaks varasema, iseseisvale riigile omase rahvuskeskse arengu- 
idee eitamises ja totalitaarsele direktiivsele keskplaneerimisele toetuva 
(nn. sotsialistliku) majanduskorra kehtestamises, mis seisnes NSV Liidus 
1930. aastail rakendatud majandusmudeli mehaanilises ülevõtmises 

vastukaaluks senisele valdavalt turupõhisele arengule. Kogu ühiskonnas 
läbi viidud natsionaliseerimisega eemaldati tootjad tootmisvahendeist 
(Eestis Vabariigis olid ülekaalus väikeettevõtted, kus omanik oli ühtlasi 
iseendale tööandjaks), Eesti majandus aga maailmamajandusest. Siinsed 
loodusvarad, tootmisvõimsused ja rahalised ressursid allutati NSV Liidu 
keskvõimu taotlustele. 

Eesti majanduse allutamist NSV Liidu keskvõimu huvidele iseloomus- 
tavad põhimõttelised nihked väliskaubanduse geograafilises struktuuris. 
Il maailmasõja puhkemisest 1939. aasta sügisel vältimatult johtunud 
väliskaubanduse orienteerumine Saksamaale ja NSV Liidule elas peatselt 
üle järjekordse muutuse — ajavahemikus 1940. aasta augustist sama aasta 
novembrini läks vastsest Eesti NSV-st väljaveetud toodangust NSV Liidu 
siseturule 84,3% (tabel 1). Taoline ida- ja läänekaubanduse vahekord oli 
iseloomulik kogu Nõukogude perioodile. 


Tabel 1. II maailmasõja puhkemisest ja NSV Liidu koosseisu inkorporeeri- 
misest johtunud nihked Eesti väliskaubanduse geograafilises jaotumuses 
(protsentides)? 


1938 1939 1939 1940 1940 
I-VII [IX-XII I-VII VIII-XI 
Eksport: 
Suurbritannia 34,0 37,9 3,0 0,7 — 
Saksamaa 31,4 30,0 46,1 49,6 12,5 
Soome 5,6 5,2 8,1 6,1 0,1 
USA 4,4 3,3 10,0 0,0 0,0 
Rootsi 4,3 4,8 11,5 5,2 2,0 
NSV Liit 4,2 3,4 8,2 22,6 84,3* 
Muud 16,1 15,4 13,1 15,8 1,1 
Import: 
Saksamaa 31,1 32,5 52,0 49,6 22,9 
Suurbritannia 17,9 20,4 5,6 1,6 0,3 
Rootsi 8,2 5,5 3,2 3,3 2,3 
USA 6,6 8,0 6,8 4,4 1,7 
NSV Liit 4,9 3,6 8,7 19,8 61,2* 
Soome 4,4 3,5 4,0 1,2 1,2 
Muud 26,9 26,5 19,7 20,1 10,4 


* K.a. Läti ja Leedu. 


Eesti okupeerimine ja inkorporeerimine NSV Liidu koosseisu tõi en- 
daga kaasa ressursside tasakaalustamata väljaveo: juunis ja juulis 1940 
ületas formaalselt iseseisva Eesti eksport NSV Liitu impordi sealt 96,1% 
võrra (vastavalt 5,7 ja 2,9 mln. kr.) ning juba inkorporeerituna järgneva 

4 kuul jooksul 39,5% võrra (vastavalt 31,0 ja 22,2 mln. kr.). Vaatamata 
kõikvõimalikele aktsioonidele (tööpäeva pikendamine, administratiivne 
sund jms.) andis esimene Nõukogude võimu aasta tagasilöögi ka toot- 
mismahtudes. Kahjuks on nii esimese Nõukogude okupatsiooni kui ka 
Saksa okupatsiooni aastad jäänud Eesti majandusajaloo kõige vähem 
uuritud perioodiks ning nende kohta arvestatavat statistilist teavet ei ole. 
Statistika ja majandusanalüüsi sobimatusest uuele võimule räägib seegi, 
et kohe pärast Eesti omariikluse hävitamist lõpetati nii ,Eesti Statistika 
Kuukirja” kui ka ajakirja , Konjunktuur” väljaandmine. 

Kahetsusega tuleb tõdeda, et selle ajajärgu majanduse käsitlustest 
on jäänud ületamatuks koguteoses ,, Eesti riik ja rahvas II maailmasõjas” 
ilmunud ülevaateartiklid, mis olid otseselt suunatud esimese Nõukogu- 
de okupatsiooni poolt Eesti majandusele tekitatud kahju selgitamisele.? 
Seetõttu tuleb nüüdki paratamatult piirduda Harald Nurga toonase kok- 
kuvõtliku tõdemusega: ,Seda kaotust pole materiaalselt üldse võimalik 
hinnata ega ka asendada. Hävitati kõik eesti rahva hoiused ja muud 
säästud. Tööstuskäitistes monteeriti maha masinad ja viidi N. Liitu ... 
Enne maalt taganemist hävitas punaarmee palju tööstusettevõtteid, 
jõujaamu, transpordivahendeid, inventari, kariloomi ning elumaju nii 
linnades kui ka maal ... Suured kogused eesti kaupu veeresid ühegi 
reaalse vastutasuta N. Liitu. Eesti lülitati täielikult välja vabas maailmas 
toimuvast normaalsest majanduslikust, tehnilisest ja kultuurilisest aren- 
gust. Kõigi nende kahjude umbkaudnegi arvestamine — niivõrd, kuivõrd 
see üldse on võimalik — nõuaks ulatuslikke eriuurimusi. “4 

Vahetust sõjategevusest ja aastail 1941—1944 ,, varade evakueerimi- 
sest” (nii itta kui ka läände) johtunud otseseid sõjakahjusid hinnati NSV 
Liidus tollases vääringus ametlikult 16 mrd. rublale. Väidetavalt hävis sõja 
käigus 45% Eesti tööstuse tootmisvõimsustest (sh. 90% kütusetööstuse, 
75% tekstiilitööstuse, 60% metsa-, puidu-, tselluloosi- ja paberitööstuse, 
55% keemiatööstuse ning 35% masina- ja metallitööstuse tootmisvõim- 
sustest).? Põllumajanduses vähenes veiste arv ajavahemikul 1941—1945 
24,0% (sh. lehmade arv 43,6%, sigade arv 38,5% ja hobuste arv 19,0%.5 
Neisse, eriti tööstust puudutavatesse numbritesse tuleb siiski suhtuda 
eelarvamuslikult. Nimelt sõltus reparatsiooni suurus , üleskirjutatud” 
kahjudest, mistõttu NSV Liit oli enesestmõistetavalt huvitatud võimalikult 
suuremate sõjakahjude näitamisest. 

Analoogseid hinnanguid, eeskätt 1940.—1941. aastal põllumajandu- 
sele tekitatud kahjude osas, on esitatud 1943 ilmunud koguteoses , Eesti 
rahva kannatuste aasta”. Arvestuste kohaselt moodustas esimese Nõu- 
kogude võimu aastaga põllumajandusele tekitatud otsene kahju umbes 
200 mln. riigimarka, kusjuures sellesse summasse polnud arvatud ühis- 
tegevusele põhjustatud kaotusi. Otsesele kahjule, mis seisnes tõukarja ja 
hobuste ,,evakueerimises”, talude mahapõletamises ja tootmisvahendite 
hävitamises, kaasnesid Nõukogude maareformi järelmina kaudsed kahjud, 

mis avaldusid segipaisatud külvikordades, loomade arvu vähenemisest 
tingitud puudulikus väetamises, põllumajanduse tootmisvõime üleüldises 
halvamises jms.” 


9.2.1. , VENNASVABARIIKIDE VENNALIK ABI” 


Sõjapurustuste likvideerimine Eestis võimaldas NSV Liidu keskvõimul 
oma taotlusi varjata eufemistliku vennasvabariikide vennaliku abi sildiga. 
Majanduse sõjajärgne taastamine, mis vältimatult nõudis suuri kulutusi, 
pakkus omakorda soodsa võimaluse Eesti majandusstruktuuri üleliidulis- 
test huvidest lähtuvaks ümberkorraldamiseks. Formaalselt nähti Eestile IV 
viisaastaku (1946—1950) plaanis ette 3,5 mrd. rubla ulatuses riiklikke ka- 
pitaalmahutusi. Seda oli 1,7—2,9 korda rohkem kui rahvaarvult suurema- 
tele Lätile, Leedule, Moldaaviale, Armeeniale, Kirgiisiale, Tadžikistanile ja 
Turkmeeniale. 1 elaniku kohta arvestatuna ületasid kapitaalmahutused 
Eesti rahvamajandusse aastail 1945—1950 üleliidulise keskmise 30%, 
aastail 1951—1955 17% võrra (1. juuli 1955. a. hindades).? 

Kust need kapitaalmahutused pärinesid (mil määral teeniti see raha 
välja Eestis endas või saadi keskvõimu poolt võõrandatuna teistelt 
liiduvabariikidelt ja reparatsioonidena), on teadmata. Pealegi polnud 
raha päritolu direktiivset jaotamissüsteemi fetišeerivas ühiskonnas 
oluline. Enesestmõistetavalt ei seisnud Eesti majanduse eelisfinantsee- 
rimise taga mingid paljuräägitud altruistlikud kaalutlused ja taotlused, 
vaid keskvõimu konkreetsed poliitilised ja majanduslikud eesmärgid. 
Need kapitaalmahutused said otseselt Eesti koloniseerimise vahendiks. 
Tollane ENSV Ministrite Nõukogu esimees Arnold Veimer on öelnud: 
Nõukogude Liidu valitsus, lähtudes stalinlikust rahvuspoliitikast, 
abistab omakasupüüdmatult ja suurejooneliselt üksikuid mahajäänud 
liiduvabariike või teostab suurejoonelisi ehitustöid, mis tuleb ka- 
suks kogu Nõukogude Liidule ning seega ka sellele liiduvabariigile, 
kelle territooriumil seda ehitustööd teostatakse ... (Eestile) on eralda- 
tud mitte ainult miljardilised rahasummad, vaid ka ehitusorganisat- 
sioonid, kes seda ehitustööd suurel määral teostavad, ning tehnika, 
mille abil neid ehitustöid teostatakse (minu rõhutus — K. K.).”? Taoliste 
»ehitusorganisatsioonide” eraldamine — muide, poole Eesti põlevkivi- 
varude hõlvamisega seotud töödest pidi teostama NKVD — avaldus 
esimeses kolonistide laines”. Arvutused näitavad, et Eesti linnarahvas- 
tiku veerandmiljonilisest juurdekasvust aastail 1945—1950 (267 000-st 
516 000-ni) langes sisserände, s. t. peamiselt muulastest kolonistide 
arvele vähemalt 90%." 

Juhan Talve (a/ias Sirje Sinilind) on sellisele investeerimislahkusele 
andnud lihtsa seletuse: ,Millest selline altruism Eesti vastu. Tegelikult 
oli tegemist nõukogude koloniaalvõimu majandusliku sissemarsiga 
Eestisse (minu rõhutus — K. K.).”'? 

Eesti majanduse liidukeskset arendamist soosisid suhteliselt hästi välja- 
arenenud tootmislik ja sotsiaalne infrastruktuur, ajaloolised tootmistra- 
ditsioonid ning kõrge töökultuur. Ligitõmbavaks osutusid kergesti kätte- 
saadavad loodusvarad (eelkõige põlevkivi ja mets) ning idapoolsete naaber- 
aladega võrreldes kõrgem elatustase. Sellest tulenevalt oli Eestisse kapi- 
taalmahutuste tegemine odavam ja ühtlasi seotud väiksema majandusliku 
riskiga kui enamiku NSV Liidu nn. vanade piirkondade puhul. Samal ajal 
läbisid Eestit oma geograafilisest asendist johtuvalt Saksamaa jt. riikide re- 
paratsioonitarnete marsruudid. Kõige kaalukamaks majanduslikuks välis- 
teguriks Eesti rahvamajanduse sõjajärgsel arendamisel tuleb siiski pidada 
Leningradi lähedust, sellest johtus ka industrialiseerimise põlevkivikesksus. 


9.2.2. EESTI MUUTMINE LENINGRADI TAGAMAAKS 


Eesmärk muuta Eesti majanduslikus (loomulikult ka poliitilises) mõttes 
Leningradi tagamaaks oli vahest kõige olulisem põhjus, miks Eesti pälvis 
teiste liiduvabariikide seas keskvõimu erilise tähelepanu. Eeskätt aval- 
dus see siinsete põlevkivileiukohtade forsseeritud kasutuselevõtmises, 
varustamaks Leningradi elanikkonda põlevkivigaasiga ning tööstust ja 
transporti põlevkivist toodetava vedelkütusega. See suund fikseeriti 
juba NSV Liidu Riikliku Kaitsekomitee määruses ,,Eesti NSV ja Leningradi 
oblasti põlevkivitööstuse taastamisest ja arendamisest ning Leningradi 
varustamisest gaasiga” (10. juunil 1945).'? 

Eesti majandusse aastaiks 1946—1950 plaanitud kapitaalmahutus- 
test (3,5 mrd. rubla) kavandati 40% suunata järk-järgult üleliidulisse 
alluvusse viidud põlevkivitööstusesse (tööstusesse üldse aga üle 60%). 
Õnneks jäi selle viisaastaku kapitaalmahutuste plaan täitmata nii tervi- 
kuna (kogu rahvamajanduse ulatuses täideti see 64,2% ulatuses) kui ka 
põlevkivitööstuses. 1950. aastaks plaanitud 8,4 mln. t põlevkivi asemel 
kaevandati 3,5 mln. t. Seejuures langes kõigist Eestis 1946—1950 tehtud 
kapitaalmahutustest liidulise alluvusega majanduse osaks 65,8% ja nn. 
liidulis-vabariikliku alluvusega majandusele 18,4% (tabel 2). Pool kõigist 
tööstusesse paigutatud kapitaalmahutustest suunati põlevkivitööstusesse 
— näiteks 1946. ja 1950. aastal vastavalt 58 ja 42%. 


Tabel 2. Kapitaalmahutuste ametkondlik struktuur aastail 1945-1950 
(1945. a. hindades, protsentides)'4 


1945 | 1946 | 1947 | 1948 | 1949 | 1950 | 1946—50 


Liidulise alluvusega 
majandus 53,2 | 59,8 | 68,0 | 75,6 | 62,6 | 56,2 65,8 
Liidulis-vabariikliku 
alluvusega majandus 19,4 | 19,6 | 15,0 | 12,4 | 20,9 | 28,1 18,4 
Vabariikliku alluvusega 
majandus 27,4 | 20,6 | 17,0 | 12,0 | 16,5 | 15,7 15,8 


Taolisel ,altruistlikul”, eeskätt siinse põlevkivivaru hõlvamisele suu- 
natud eelisinvesteerimisel oli kaks peamist eesmärki: 

1. Eestis eksterritoriaalse majandussektori loomine, mida iseloo- 
mustasid otsealluvus keskvõimule ja orienteeritus väljaveole ning välja- 
veetavale toodangule kehtestatud madalad hinnad. Nii näiteks jõudis 
Kohtla-Järvel toodetud põlevkivigaas torujuhet pidi Leningradi 1948. aas- 
tal, Tallinna alles 1953. aastal. Isegi veel 1961. aastal läks toodetud põlev- 
kivigaasist Leningradi 62,5% (333 mln. m?). Mida tähendas Eesti põlevki- 
vigaas Leningradile ja Eestile endale, näitavad tollase ENSV TA Majanduse 
Instituudi teaduri Dmitri Kuznetsovi uhkusega esitatud faktid: 1954. aasta 
lõpuks oli Leningradis Eesti põlevkivi baasil gasifitseeritud üle 227 000 
korteri, kus elas 2,5 min. inimest, seevastu Tallinnas oli 1. novembri 
1955 seisuga gasifitseeritud 6041 korterit ja põlevkivigaasi tarbijaid oli 
28 000, s. t. umbes 100 korda vähem kui Leningradis. Tema sõnutsi said 
Leningradi elanikud korterite gasifitseerimisest suurt kasu, kuna gaasi 
kasutamine tuleb leningradlastel teiste kütuseliikidega võrreldes 4—5 korda 
odavam. Leningradi elanikud said ajavahemikus 1948. a. — 1954. a. 
gasifitseerimise arvel üle 400 mln. rubla kokkuhoidu”. Leningradi gasifit- 
seerimine võimaldas suures osas loobuda kaugelt kohaleveetavast kallist 
kütusest. Ainuüksi 1953. aastal asendas põlevkivigaas Leningradis üle 
265 000 t tingkütet, sellest 160 000 t petrooleumi tingküttes (114 000 t 
natuuras) ja 55 000 t sütt tingküttes (80 000 t Petšoora sütt).'? Ta lisab, et 
Eesti põlevkivi kasutatakse küttena Pihkva soojuselektrijaamas, Riia, Vil- 
niuse, Kaunase ning Läti ja Leedu teiste linnade, aga samuti ka Leningradi 
oblasti linnade tehastes ja vabrikutes”.'5 Ehk teisisõnu, toonased Eestile 
eraldatud kapitaalmahutused maksti kinni väljaveetud põlevkivi ja selle 
töötlemissaadustega, ilma et Eesti sellest mingit kasu oleks saanud. 

2. Kohaliku elanikkonna assimileerimine, mille teostamise vahen- 
diks sai Eesti majanduse sotsialistlik industrialiseerimine. Nagu juba ees- 
pool mainitud, andis Eesti linnarahvastiku veerandmiljonilisest juurdekas- 
vust aastail 1945—1950 vähemalt 90% sisseränne, s. t. valdavalt muulaste 
juurdetulek. Üldse langes Eesti rahvastiku juurdekasvust (1951. — 1989. a. 
466 600 inimest) sisserände osaks 241 200 ehk 51,7% (tabel 3). 

Põhirõhk oli asetatud Kirde-Eesti elanikkonna rahvusliku struktuuri 
sihipärasele muutmisele, mille olemust iseloomustavad kujukalt kas või 
tollase EKP Narva Linnakomitee sekretäri Jerjomini süüdistused Kreen- 
holmi Manufaktuuri asedirektori Volkovi aadressil, kuna see olevat kae- 
vanud EK(b)P Keskkomitee endisele juhtkonnale, et Narvas ei eraldata 
elamispinda endistele narvalastele, ja teinud ettepaneku, et linna tagasi 
pöörduvatele elanikele eraldataks 15—20% elamispinnast. Sm. Jerjomin 
põhjendas oma süüdistusi väitega, et ,kõrvuti tuhandete ausate töö- 
inimestega elas enne 1940. aastat Narvas mitte just vähe valgekaart- 
lasi, spioone ja ekspluataatoreid, keda nõukogude Narva näha ei soovi. 
Tuleb välja, et leningradlastele, novgorodlastele, pihkvalastele ja 

teistele ausatele nõukogude patriootidele (minu rõhutus — K. K.), 
kes kandsid kogu sõja raskust, kogu viletsust ja häda, tuleks anda ela- 
mispinda ja muid hüvesid pärast seda, kui on rahuldatud nn. vanade 
narvakate isu.” 18 


Tabel 3. Eesti rahvastiku juurdekasv aastail 1951—1989 (tuhandetes)” 


Aastad Kokku Loomulik Migratsiooniline 
juurdekasv juurdekasv 
1951—1955 58,5 30,5 28,0 
1956—1960 59,7 34,2 25,5 
1961—1965 75,1 31,9 43,2 
1966—1970 75,0 27,4 47,6 
1971—1975 62,7 29,8 32,9 
1976—1980 41,7 21,2 20,5 
1981—1985 48,2 25,2 23,0 
1986—1989 45,7 25,2 20,5 
1951—1989 466,6 225,4 241,2 


Iseküsimus on muidugi see, millises ulatuses peideti tol ajal põlevkivi 
taha soov asuda diktüoneemakildast uraani tootma, mis tõi endaga kaa- 
sa tööjõu sisseveo (sh. Sillamäe muutmise suletud linnaks), täiendavad 
investeeringud energeetikasse ja Kirde-Eestis eestlastest vaba lojaalse 
ümbruse loomise.'? 


9.2.3. MAJANDUSE STRUKTUURSED NIHKED 


Juba esimese sõjajärgse viisaastakuga pandi Eestis alus üleliidulisi va- 
jadusi järgivale tootmisstruktuurile, kusjuures nii tootmises kasutatavate 
ressursside kui ka toodangu jaotamine oli liidukeskselt ette määratud. 
Kaotati Eesti rahvamajanduse funktsionaalne ja organisatsiooniline ter- 
viklikkus. NSV Liidu rahvamajanduse unitaarne ametkondlik ülesehitus, 
rahvamajanduslike optimeerivate struktuurikriteeriumide puudumine 
(administratiivsed voluntaristlikult kehtestatud hinnad!) ning fetišeeritud 
direktiivse keskplaneerimise vastandamine majanduse iseregulatsioonile 
neelasid tootmise selektiivse arendamisega taotletud efekti. Samas muu- 
deti Eesti majandus maailmamajanduse suhtes suletud majanduseks. 

Tervikuna võib Eesti nõukoguliku majanduse sõjajärgses arengus 
eristada vähemalt kolme mõneti eriilmelist perioodi: 

1) sõja lõpp — 1950. aastate keskpaik, 

2) 1950. aastate keskpaik — 1960. aastate keskpaik, 

3) 1960. aastate keskpaik — 1989. 

Igale perioodile on iseloomulikud oma poliitilis-majanduslik ideoloo- 
gia ning kvantitatiivsed struktuuriprioriteedid. Sellise jaotuse korral võib 
eespool iseloomustatud Eesti esimest sõjajärgset kümnendit vaadelda 
NSV Liidu 1930. aastate majandusmudeli peaaegu üksühese juuruta- 
mise ajana. Ajavahemikku 1957—1964, s. o. rahvamajandusnõukogu 
aega, võiks seevastu vaadelda Eesti rahvamajanduse vabariigikeskset 
juhtimist ja erinevate rahvamajandusharude tasakaalustatud arendamist 
taotleva ajajärguna (seda loomulikult niivõrd, kuivõrd see võis kõne alla 
tulla totalitaarses majandussüsteemis). Pärast rahvamajandusnõukogu 
likvideerimist 1965. aastal oli Eesti rahvamajandus juba rõhutatult ülelii- 
dulisi vajadusi järgiv. Eesti rahvamajandus muudeti ülimalt abstraheeritud 
mõisteks — Eestimaal paikneva majanduskonglomeraadi sünonüümiks. 
Eesti oma rahvamajanduse puudumine seadustati 1978 ENSV viimases 
konstitutsioonis, mille 8 16 järgi oli ,Eesti NSV majandus koostisosa 
ühtsest rahvamajanduskompleksist, mis hõlmab kõik ühiskondliku 
tootmise, jaotuse ja vahetuse lülid NSV Liidu territooriumil (minu 
rõhutus —K. K.)”. Niisiis defineeriti Eesti rahvamajandust põhiseaduslikult 
n-ö. väljastpoolt. 

Nagu juba öeldud, suunati 1946—1950 tööstusesse 38% kõigist 
kapitaalmahutustest (hilisematel viisaastakutel 29—35%), kusjuures 
tööstuslike ja põllumajanduslike kapitaalmahutuste suhe oli näiteks 6,6:1. 
Seega oli Eesti rahvamajanduse nn. sotsialistliku rekonstrueerimise lähte- 
kohaks industrialiseerimine, mis tootmislikust küljest oli põlevkivikeskne, 
poliitilis-organisatsioonilisest küljest aga liidukeskne. Eesti kujunes üsna 
kiiresti industriaal-agraarmaaks (ka Eesti Vabariik oli endale 1930. aas- 
tate lõpul seadnud samasuguse sihi), kusjuures 1980. aastate lõpuks võis 
tööstuses ja põllumajanduses rakendatute suure osatähtsuse ning vähe- 
arenenud teenindava majanduse põhjal tõdeda Eesti paari-kolmekümne- 
aastast mahajäämust Skandinaavia maadest (tabel 4). 

Eelisinvesteerimine tagas kütusetööstusele aastail 1946—1950 töös- 
tusharudest küll kõrgeima toodangu kasvutempo (tollastes püsihindades 
6,7 korda kõrgema), kuid sellest hoolimata küündis haru enda osatähtsus 
Eesti tööstuse kogutoodangus vaevu 10% piirimaile, sest maapõues olev 
põlevkivi ei maksnud siis ega ka hiljem midagi (põlevkivi kaevandava 
tööstuse tootmiskulude struktuuris moodustasid toore ja põhimaterjalid 
näiteks 1955. aastal vaid 0,5%.” Kaudselt olid vähemal või suuremal 
määral põlevkivisuunitlusega ka elektroenergeetikasse, masina- ja metal- 
litööstusesse ning ehitusmaterjalitööstusesse tehtud kapitaalmahutused. 
Üldse langes 1950. aastal põlevkivitööstuse osaks 24,9% Eesti tööstuse 
tootmispõhifondidest, 1955. aastal 24,0%.?! 

Kõrvuti kütusetööstusega suurenesid 1946—1955 ennaktempos veel 
kergetööstuse (Kreenholmi Manufaktuuri ja Balti Manufaktuuri taastami- 
ne ja laiendamine toimus eelkõige üleliidulist tarbijat silmas pidades), ehi- 
tusmaterjali-, masina- ja metallitööstuse ning keemiatööstuse toodangu 


134 


väljalase. Eesti tööstuse tootmisstruktuuri muutusi ajavahemikul 1945 
—1989 iseloomustab tabel 5. Siinkohal tuleb rõhutada, et Eesti tööstust 
puudutavad arvandmed hõlmavad üksnes n-ö. tsiviiltööstust. Otseselt 
sõjatööstuse kohta, mis teiste liiduvabariikidega võrreldes oli Eestis siiski 
võrdlemisi tagasihoidlikult esindatud, statistilist infot ei ole. 


Tabel 4. Majanduslikult aktiivse rahvastiku jaotuse muutumine Eestis ja 
mõnes võrdlusriigis (protsentides, kokku 100%)?? 


Riik Aasta | Põllumajandus, | Mäendus, tööstus, | Teenin- 
metsandus, energeetika, ehitus | davad 
kalandus harud 

Eesti 1960 | 26,5 38,9 34,6 

1970 | 16,1 44,4 39,5 
1980 | 13,9 43,0 43,1 
1990 | 12,7 42,5 44,8 
Soome 1970 | 22,6 34,6 42,8 
1990 8,4 31,0 60,6 
Rootsi 1970 8,1 38,4 53,5 
1990 3,3 29,2 67,5 
Norra 1970 | 13,9 37,3 48,8 
1990 6,5 24,7 68,8 
Saksamaa LV 1970 15 48,9 43,6 
1990 3,6 40,6 55,8 
Austria 1970 | 14,5 42,3 43,2 
1990 79 36,8 55,3 
Šveits 1970 | 8,6 46,0 45,4 
1990 5,5 35,0 59,5 

Poola 1990 | 25,8 37,3 36,9 

Tšehhoslovakkia | 1990 | 11,2 45,2 43,6 

Ungari 1990 | 18,8 35,4 45,8 

NSV Liit 1990 | 18,2 38,4 43,4 


Ühtlasi viidi Eesti industrialiseerimine läbi teiste majandusharude, 
eeskätt põllumajanduse, ning eriti elanikkonna madala ostujõu arvel. 
Põllumajanduses sel perioodil aset leidnud sündmustest-uuendustest tu- 
leb eelkõige märkida 1944.—1947. aasta vastuolulist maareformi, 1947. 
aastast nn. kulaklike talude suhtes rakendatud kõrgendatud maksusta- 
misele põhinenud efektiivse põllumajanduse väljasuretamise poliitikat 
ning põhiliselt aastail 1949 ja 1950 läbiviidud sundkollektiviseerimist. 
Otseste sõjakaotuste ja põllumajanduse ,sotsialistliku ümberkorralda- 
mise” tagajärjel moodustas 1955. aastal kogu külvipind 1940. aasta 
tasemest 85,2%, veiste arv 82,4% (sealhulgas lehmade arv 65,7%) ning 
sigade arv 86,7%. Lihatoodang vähenes neil aastail 14,6 ja piimatoodang 
28,6% võrra. 

Nõukogulik maa- ja põllumajandusreform oli üheselt allutatud ideo- 
loogilistele taotlustele. Samal ajal, kui tõdeti väiketalude paratamatut 
perspektiivitust, osutus Eestiski hirm kapitalismi taassünni ees suuremaks 
kui hirm võimaliku nälja ees. Edgar Tõnurist, kes oli 1961—1979 ENSV 
Ministrite Nõukogu esimehe | asetäitja, on tunnistanud, et Eesti toonas- 
tes oludes pidanuks talu kogu põllumajanduslik maa olema vähemalt 
45—60 hektarit, kuid möönab toimunut õigustades, et ,lasta maa uuesti 
koonduda sellistesse ja veelgi suurematesse eramajapidamistesse oleks 
tähendanud uut kapitalistlikku diferentseerumist külas kõigi sellega 
kaasnevate pahedega, eelkõige aga töölisklassi ja talurahva liidust 
loobumist ning põllumajanduse kapitalistlikule arenemisteele suu- 
namist (minu rõhutus — K. K.)”.2 Sellest tulenevalt tuli tema sõnutsi 
»administratiivsete ja majanduslike abinõudega rangelt piirata kulaklike 
majapidamiste kasvu, samuti jälgida, et keskmike hulgast ei võrsuks uusi 
kulakuid”.?5 

Et ideoloogilised kaalutlused osutusid olulisemaks kui majandus- 
lik lähenemine, näitab seegi, et hoolimata põllumajandust haaranud 
totaalsest riigistamisest ja kollektiviseerimisest (1957. aastaks oli talu- 
majapidamistest kollektiviseeritud 99,3%), jäi ühiskonnastatud sektori 
osatähtsus põllumajandustoodangus veel isegi 1950. aastate lõpul enam 
kui tagasihoidlikuks (tabel 6). 

Äärmuslikest, administratiivselt kujundatud tööstus- ja põllumajan- 
dustoodangu hinnakääridest räägib kas või selline neil aegadel üpris 
sageli reklaamitud ,fakt”, et 1950. aastate algul andis tööstus Eesti 
rahvamajanduse kogutoodangust üle 80%.?5 Otseselt avaldus see põllu- 
majandussaadustele kehtestatud ülimadalates varumishindades. 

Eesti sellise industrialiseerimise on Rein Taagepera 1983. aastal 
võtnud kokku sõnadega (osundatud 1997. a. ilmunud eestikeelse tõlke 
järgi): ,See oli tööstus, mis põhines Vene investeeringutel ja Vene tööjõul, 
keda juhtisid venelased vastavalt venelaste poolt seatud eesmärkidele, 
kus suur osa toorainest veeti sisse Venemaalt ja suurem osa toodangust 
viidi välja Venemaale. Kogu seda etendust kutsuti aga Baltikumi tööstuse 

Tabel 5. Eesti tsiviiltööstuse toodangu struktuur aastail 1950-1989 
(A — vastava aasta püsihindades, B* — 1985. aasta hindades; protsentides) 


1950 [1960 11970 [1975 [1980 |1985 |1989 
Tööstus kokku 100. [100 (100 [100 [100 (100 [100 


Elektroenergee-| A | 2,6 28 5,3 5,5 5,2 5,5 5,1 
tikatööstus 


1 2 64 | 65 6,2 53 | 4,7 
8,7 7,4 5,5 58 | 6.4 | 61 2,2** 
8 6 5.9 | 6,2 68 | 61 5,5 
31 3,2 3,2 34 | 7,8** 
2 3 3,1 3,1 3,1 34 | 3,3 
12,6 [13,8 |14,3 |16,4 [17,5 |16,2 |116,5 


Kütusetööstus 


Keemiatööstus 


DPDJnuIDuDuwu 
"00 
nd 
+ 


Masina- ja 
metallitööstus 


5 6 10,5 [12,2 [14,4 |16,0 |17,2 


Metsa-, puidu-, |A | 14,6 9,7 8,2 7,6 7,4 8,3 8,8 
tselluloosi- ja 
paberitööstus 


16 11 8,7 8,0 79. | 84 | 90 


Ehitusmaterjali- |A | 3,9 4,1 4,6 45 4,0 4,3 4,3 
tööstus 
B| 3 4 48 | 4,7 44 | 43 | 4,4 
Kergetööstus |A |20,9 [27,2 |23,2 |20,0 [21,2 |23,1 |22,7 
B |31 35 28,2 |245 |23,4 |23,1 |22,7 
Toiduaine- A |30,5 |29,5 [30,2 |30,8 |28,1 |26,3 |25,0 
tööstus 


B |34 33 30,4 |30,5 |28,0 |27,2 |26,0 


* Autori andmeil. 
** Tööstusharude sisestruktuur muutus. 


Allikad: ENE 2. kd., Ik. 321 (A-read 1950 ja 1960); ,Eesti Tööstus”, 1990, 17 
(A-read 1970-1989). 


kasvuks, kuna Nõukogude Liidu võimud otsustasid seda läbi viia Balti- 
kumi pinnal."?7 Arnold Purre sõnutsi oli ,,kogu üsnagi suurest nõukogude 
tööstusest Eesti territooriumil eesti rahval ainult nii palju kasu, et ta leiab 
tööd ning võib end saadud palgaga ülal pidada”. Iseküsimus on muidugi 
see, millise elatustaseme tollane palk tagas (võrreldes kas või Soomega). 
Enesestmõistetavalt ei langenud eksiilis antud hinnangud — ka olid need 
suuresti puhtemotsionaalsed — kokku koduse ideoloogilise ülistuslauluga 
Eesti nõukoguliku majanduse edusammudele. 


Tabel 6. Mõnede põllumajandussaaduste tootmise ,,sotsiaalne” struktuur 
aastail 1950—1958?? 


1950 1955 1958 

Liha (tuh. t) 82,1 95,2 111,3 
sovhoosid jt. riiklikud majandid 8,0 10,5 17,8 
kolhoosid 15,5 26,0 26,8 
isiklikud abimajapidamised, talud 58,6 58,7 66,7 
Piim (tuh. t) 508,0 558,1 734,0 
sovhoosid jt. riiklikud majandid 47,6 54,1 99,9 
kolhoosid 178,3 188,6 263,3 
isiklikud abimajapidamised, talud 282,1 315,4 370,8 
Munad (mln. tk.) 121,7 146,7 188,0 
sovhoosid jt. riiklikud majandid 2,1 5,1 12,5 
kolhoosid 12,3 24,0 32,4 
isiklikud abimajapidamised, talud 107,3 117,6 143,1 


9.2.4. NÄILINE MAJANDUSAUTONOOMIA 


1957. aastal toimus NSV Liidus üleminek varasemalt puhtametkond- 
likult juhtimissüsteemilt territoriaalse juhtimise prioriteetsust taotlenud 
rahvamajandusnõukogude süsteemile. NSV Liidus rahvamajanduse juhti- 
misel territoriaalse printsiibi esiplaanile nihutamine (nn. Hruštšovi mudel) 
eeldas majandusideoloogia ja -strateegia kujundamisel uut lähenemist 
ka kohapeal. Ametlikul tasandil on Arnold Veimer, kes oli ENSV Rahva- 
majanduse Nõukogu esimees kogu selle eksisteerimise aja vältel, tollased 
taotlused sõnastanud järgmiselt: ,,... meie ees seisab probleem vabariigi 
rahvamajanduse komplekssest väljaarendamisest, meil tuleb analüüsida, 
millised rahvamajandusharud omavad meil eeldusi välja kasvada ülelii- 
dulist tähtsust omavateks ja millised rahvamajandusharud on määratud 
ainult vabariigi töötajaskonna elukondlikke vajadusi rahuldama. ... meie 
ees seisab ülesanne kriitiliselt analüüsida väljakujunenud tööstuse struk- 
tuuri, tema profiili, et seda teadlikult ja järjekindlalt edasi arendada, lähtu- 
des sotsialistlikest tootlike jõudude paigutamise seadustest. ”?° 

Sellest hoolimata ei muutnud Rahvamajanduse Nõukogu moodusta- 
mine Eesti rahvamajandust oluliselt ,vabariiklikumaks”. Pigem vastupidi, 
sest ,Eesti NSV” degradeeriti majanduslikus kontekstis sageli ,,Eesti 
administratiivseks majandusrajooniks”. Ka selles osas paistis silma Arnold 
Veimer oma 1961. aastal ilmunud monograafiaga , KomnnekcHoe paz- 


138 


BMTMe Hh CnellMann3aLi4SI ICTOHCKOTO IKOHOMMSECKOTO aAMWMHWCTpa- 
TwBHoro pahoma”*', mida ta aasta hiljem kaitses doktoriväitekirjana. Kas 
või see võiks olla õigustus Arnold Purre hinnangule: , Propagandistid said 
N.Liidu tööstuse juhtimise reorganiseerimisega hea teema. Nad hakkasid 
seletama, et Eesti NSV oli täiesti iseseisev, kuid nüüd rahvamajandus- 
nõukogu juhtimisega on muutunud veelgi iseseisvamaks”.?? Raul Renteri 
sõnutsi seisnes suurim erinevus selles, et Venemaa eestlaste asemel 
pääsesid pärast NLKP XX kongressi ja sellele järgnenud sündmusi taas 
võimusfääri kohalikud revolutsionäärid ja siinsed konjunktuurikom- 
munistid”.? 

Kuigi nn. Hruštšovi mudel muutis nõukogulik-totalitaarse majan- 
duse juhtimissüsteemi vähe, oli just rahvamajandusnõukogude aeg 
(1957—1964) tagantjärele vaadatuna kogu Nõukogude perioodi jooksul 
suhteliselt kõige edukam. Samas tuleb arvestada, et see oli majanduse 
puhtekstensiivse arendamise ajajärk. Kõrvuti tööstuse vaieldamatute 
edusammudega (neil aastail loodi Eestis tolle aja mõistes kaasaegne 
elektroenergeetika ja masinaehitus) jõuti lõpuks ka põllumajanduse 
edasiminekuni. Nimelt saavutas Eesti põllumajandus 1950. aastate lõpus 
tootmismahult sõjaeelse taseme, mis 1965. aastaks 1,3 korda ületati. 
Sellest hoolimata, et ka nende aastate kapitaalmahutused orienteeriti 
eelkõige väljavedavatele harudele (tööstuslikest kapitaalmahutustest läks 
1960. ja 1965. a. vastavalt 58 ja 61% sellistesse kapitaliintensiivsetesse 
harudesse nagu elektroenergeetika, kütusetööstus ja ookeanipüügile 
orienteeritud kalatööstus), ei saanud Eesti majandussidemeid enam 
vaadelda üksnes lihtsa võtmise-andmise ilminguna, nagu seda oli olnud 
sõjajärgse kümnendi ,vennalik abi”. Pealegi hakati a-st 1956 mõõtma ka 
Eesti rahvamajandust — näiteks hakati arvutama rahvatulu ja ühiskond- 
likku koguprodukti (seda loomulikult toonase metoodika alusel). Siingi 
on iseküsimuseks esitatud andmete moonutatus ja nende tõlgendamise 
võimalus — mil moel ja millises ulatuses on neisse peidetud näiteks sõja- 
lised kulutused. 

Eesti rahvamajanduses sel perioodil aset leidnud kvantitatiivseid ja 
kvalitatiivseid nihkeid võib paljuski seostada majanduse vabariigikeskse 
(kuigi direktiivse) juhtimise tugevnemisega. Siinsest tööstustoodangust 
andsid vabariikliku alluvusega ettevõtted näiteks aastail 1958—1962 
98—99%, mis on eriti silmatorkav 1965. aasta järgse kümmekonna prot- 
sendi taustal (tabel 7). Samas kutsusid just nn. kohalik juhtimine ja Eesti 
tööstuse struktuuris neil aastail aset leidnud nihked esile kogu sõjajärgse 
aja kõige suurema immigratsioonilaine (vt. tabel 3). 


Tabel 7. Eesti tsiviiltööstuse toodangu struktuur ettevõtete alluvusvormi 
järgi aastail 1955—1989 (protsentides)?4 


Tööstus Liidulise Liidulis-vabariikliku | Vabariikliku 

kokku alluvusega | alluvusega alluvusega 
1955 100 23,6 äi 
1960 100 1,2 = 98,8 
1965 100 28,6 57,5 13,9 
1970 100 23,5 65,9 10,6 
1975 100 30,5 57,8 11,7 
1980 100 27,6 59,5 12,9 
1986 100 29,2 61,5 9,3 
1987 100 29,2 62,2 8,6 
1988 100 29,0 56,5 14,5 


9.2.5. , ARENENUD SOTSIALISMI" AASTAD 


1965 pöörduti vahepealse rahvamajandusnõukogude süsteemi juurest 
tagasi ametkondliku juhtimissüsteemi juurde, mis tähendas valdava osa 
Eesti majanduse haldusjuhtimise allutamist üleliidulise ja liidulis-vabariik- 
liku alluvusega ministeeriumidele (tabel 7). Seadusaktidega võrdsustati 
liiduvabariigi kõrgeim täidesaatva võimu organ — Ministrite Nõukogu 
— paremal juhul üleliiduliste haruministeeriumide ja ametkondadega, 
mida näitab kas või traditsiooniline loetelu üleliidulistes normatiivakti- 
des: ,... NSV Liidu ministeeriumid ja ametkonnad ning liiduvabariikide 
Ministrite Nõukogud ...”. 

Samal ajal hakkasid koos nn. arenenud sotsialismi kontseptsiooni või- 
dukäiguga ilmnema nii majanduse arengu aeglustumine (esialgu hoidis 
selle ära 1965. aasta majandusreform, mis tõi majandusse mõningad tu- 
rustiimulid) kui ka kvalitatiivsed tagasilöögid: alates 1970. aastate kesk- 
paigast langes järsult majanduse kasvutempo ning avaldusid mitmed ma- 
janduse taandarengule viitavad nihked. Siseturul võis täheldada tehnilise 
progressi aeglustumist, seda eeskätt masina- ja metallitööstuses, teiselt 
poolt vähenesid Eesti toodangu konkurentsivõime langusest johtuvalt 
eksporttarned. Kogu Eesti suurejoonelisest masinaehitustoodangust 
jõudsid arenenud turumajandusega riikidesse üksnes ,Volta” elektri- 
mootorid, needki valdavalt mujalt NSV Liidust eksporditud masinate ja 
seadmete koosseisus. 

Mis puutub tehnilise progressi aeglustumisse, siis näiteks masinaehi- 
tuses võis selgelt täheldada uue toodangu osatähtsuse langust. Jälgitav 
oli toodangu moraalne vananemine, mis avaldus nii toodete suurenenud 

keskmises tootmiseas kui ka vananenud konstruktsiooniga masinate, 
seadmete, aparaatide ja mõõteriistade mitteküllaldases tootmisest ma- 
havõtmises (tabel 8). Aeglaselt kulges uue tehnika evitamine, Eestis kulus 
selleks enamasti 4—6 aastat, eksporttoodangu puhul enamgi. Äärmiselt 
madal osatähtsus kasutusele võetavas toodangus oli põhimõtteliselt 
uudsetel toodetel. Näiteks 1981—1985 (5. 0. X viisaastakul) moodustasid 
leiutistel põhinevad tooted Eesti masina- ja metallitööstuses evitatuist 
vaid 10,8%. Ainult taolist toodangut võis maailmaturul tõeliselt konku- 
rentsivõimeliseks lugeda, pakutava toodangu ülemaailmne uudsus ol- 
nuks vähemalt formaalselt tagatud ning sellele olnuks võimalik taotleda 
patendikaitset.*5 1979-1982 vähenes Eesti toodangu eksport enam kui 
viiendiku võrra. 


Tabel 8. Üleliidulise alluvusega Eesti masinaehitusettevõtete kaubatoo- 
dangu ,vanuseline” struktuur aastail 1970—1989 (protsentides)?° 


Toodang, mis evitati 

Toodang viimasel 6—10 aastat | üle 10 aasta 

kokku 5 aastal tagasi tagasi 
1970 100 46,6 36,1 17,3 
1975 100 49,6 34,9 15,5 
1976 100 35,0 40,1 24,9 
1977 100 29,5 44,0 26,5 
1978 100 31,6 36,7 31,7 
1979 100 35,1 32,7 32,2 
1980 100 27,9 37,9 34,2 
1985 100 51,4 25,3 23,3 
1986 100 42,3 33,1 24,6 
1987 100 48,9 27,3 23,8 
1988 100 56,5 24,8 18,7 
1989 100 54,6 22,5 22,9 


1980. aastate teisel poolel toimunud näiliselt positiivne nihe, millega 
kaasnes ka masinate ja seadmete ekspordi mõningane kasv, oli suuresti 
statistiliste manipulatsioonide tulemus. Tegelikkusega oli sellel vähe 
pistmist, sest masina- ja metallitööstuse toodangust eksporditi reaalselt 
parimal juhul 3—4% (seegi põhiliselt nn. sotsmaadesse), ent ometi hindas 
ametlik statistika 1989. aasta ekspordivõimelise toodangu osatähtsuseks 
35,8%.7 

Juba tollal kujunes probleemiks kvalifitseeritud tööjõu defitsiit, mis eri- 
ti valuliselt ilmnes ekspordiks tootmise korral masina- ja metallitööstuses, 
kuna just selles harus oli eksporttoodang analoogsest siseturutoodangust 
märgatavalt töömahukam. 

Eesti majanduse konkurentsivõime langust iseloomustas seegi, et 
1980. aastail suudeti Eesti tööstustoodangust müüa välisturgudel 2—3% 
(tabel 9), seejuures vabalt konverteeritava valuuta eest üksnes 0,4—0,5%. 
Isoleeritus maailmamajandusest ja sellest lähtuv mugandumine kõigega 
leppinud NSV Liidu siseturu jaoks tootmisel ning absoluutne kaitstus 
maailmaturu võimaliku konkurentsi eest viisid lõppkokkuvõttes siinse 
tootmise tehnoloogilise ja majandusliku mahajäämuse süvenemisele, 
tootmiskultuuri mandumisele ning toodangu konkurentsivõime languse- 
le välisturgudel. 1980. aastate teisel poolel võis vabalt konverteeritava 
valuuta eest realiseeritud toodangu väärtust hinnata 50—60 mln. dollarile, 
mis arvestatuna 1 elaniku kohta oli ligikaudu 100 korda väiksem kui 
Soome ekspordi valuutatulem. 


Tabel 9. Ekspordi osatähtsus Eesti tööstustoodangu müügis 1970. ja 1980. 
aastail (protsentides)?? 


1970 | 1975 | 1980 | 1981 | 1982 | 1983 | 1984 | 1985 | 1986 | 1987 | 1988 | 1989 
5.0 | 34 | 24| 211 191191 20|22| 26 | 29 | 2,7 2,3 


Näiliselt edukalt arenenud põllumajandus ei suutnud Eestit 1980. aas- 
tatel oma ressurssidega enam ära toita — isegi osa Eesti turule toodetud 
lihast ja piimast toetus juba sisseveetud söödale. Absoluutse tollikaitse 
oludes arenenud ning põhjatule NSV Liidu siseturule tootnud põllumajan- 
dus sarnanes järjest vähem tõelise põllumajandusega, pigem oli tegemist 
sisseveetava söödateravilja (1987 ja 1988 küündis selle sissevedu 1,3 mln. 
tonnini) pooltööstusliku väärindamisega lihaks ja piimaks, mis omakorda 
tarniti nn. üleliidulistesse fondidesse. 


9.2.6. SULETUD MAJANDUS 


Oma olemuselt oli Eesti majandus avatud majandus üksnes NSV Liidu 
siseturu mõistes. Eesti oli seejuures tõepoolest üks kõige intensiivsemate 
majandussidemetega liiduvabariike. 1987 (viimastel loendusmaterjalidel 
põhinenud detailsete ühiskondliku koguprodukti maatriksbilansside 
andmeil) kuulus Eestile sisse- ja väljaveo mahult 1 elaniku kohta liidu- 
vabariikide seas juhtpositsioon (vastavalt 2324 ja 1883 rublaga). Rah- 
vusvahelisel võrdlemisel kasutatav väljaveo kogumahu ja sisemajandu- 
se kogutoodangu suhtarv — 1987—1989 49-50% (teenuste väljavedu 
arvestamata) — oli tegelikult ülikõrge näitaja. Kõnealusel 1987. aastal 
veeti Eesti tööstustoodangust välja 41%, siin tarbitud tööstustoodangust 
moodustas sisseveetu 45%. 

Eesti majanduse, sh. tööstuse suletusest räägib seegi, et ekspordiks 
(s. 0. NSV Liidust väljaveoks) tootnud ettevõtetest enamikus ulatus 
ekspordi osatähtsus realiseeritud toodangus paremal juhul 3—5%-ni 

(1975—1988 oli ekspordi keskmist osatähtsust iseloomustav mediaan 
Eesti eksportivate tööstusettevõtete kogutoodangu puhul 1,8—2,7%) 
ja ettevõtteid, kus ekspordi osa moodustas enam kui 10%, oli vaid 
kümmekond. 

Tulenevalt NSV Liidu autarkilisest majanduspoliitikast olid Eesti 
viimase poolsajandi majandussidemed äärmiselt ühesuunalised. Ise- 
enda maailmamajandusest isoleerimist võib vaadelda kui nõukoguliku 
režiimi enesealalhoiuinstinktist johtunud teadlikku või alateadlikku 
käitumist. Omariikluse lõpp tähendas Eestile peaaegu pool sajandit 
väldanud eraldatust maailmaturust. Varasemaid sidemeid maailma 
teiste riikidega pidi asendama ,,tihe vennalik koostöö teiste Nõukogude 
vabariikidega”. Nii sisse- kui ka väljaveos domineeris n-ö. idakaubandus 
(tabel 10). 


Tabel 10. Eesti sisse- ja väljaveo geograafilised põhiproportsioonid aastail 
1956—1987 (protsentides)?? 


1956 | 1961 | 1966 | 1972 | 1977 | 1982 | 1987 


Väljavedu: 


teistesse liidu- 97.61 927) 890] 91,4) 92,9) 946) 92,7 
vabariikidesse 


välisriikidesse 2,4 731 11,0 8,6 7,1 5,4 7,3 
Sissevedu: 

teistest liidu- 95,31 883) 87,3] 807) 81,7] 80,9) 81,8 
vabariikidest 

välisriikidest 471. 117) 127) 19,3] 18,31 19,1 18,2 


Kuivõrd NSV Liidu ühtne majandussüsteem sisuliselt ei tunnustanud 
liiduvabariikide olemasolu, siis loomulikult ei saanud olla ka liiduvabarii- 
kidevahelisi majandussidemeid. Need olid rohkem ideoloogiline fiktsioon, 
sest neid ei eksisteerinud isegi avaliku statistika jaoks. Sellekohast statis- 
tilist infot, väljendatuna arvestuslikes rahalistes näitajates ja mõelduna 
ametialaseks kasutamiseks”, koguti aastail 1960—1980 ühiskondliku 
koguprodukti maatriksbilansside tarbeks, mida koostati kord 5 aasta 
jooksul. Eesti ja Läti (või Ukraina või Gruusia või ...) vahelised majandus- 
sidemed ei tähistanud nende kui vabariikide vahelisi sidemeid, vaid Eestis 
ja Lätis (Ukrainas, Gruusias, ...) paiknevate ettevõtete suuresti Moskvast 
(fondide ja limiitidena) määratud tarnete aritmeetilist summat. Suhtlemist 
välismaailmaga asendas siinsete ettevõtete ja organisatsioonide ,,kauple- 
mine” välismajandussidemete riiklikku monopoli kehastavate üleliiduliste 
väliskaubanduskoondistega. 

9.2.7. SISSE- JA VÄLJAVEO EKVIVALENTSUS 


Oma ebamäärasuse tõttu olid NSV Liidu liiduvabariikide majandus- 
sidemed üks ideoloogiliselt enamspekuleeritud majanduselu valdkondi. 
Normaalseid regioonidevahelisi kaubavooge tuli ikka ja jälle tõlgendada 
vennaliku vastastikuse abistamisena (seda üldjuhul faktivabalt), 1980. 
aastate lõpul lisandusid sellele NLKP peasekretäri ja NSV Liidu presidendi 
Mihhail Gorbatšovi etteheitest lähtunud väitlused selle üle, et Eesti elab 
n-ö. võlgu. Sisse- ja väljaveo ekvivalentsuse küsimus oli tavapäraselt kõne 
all ka väliseesti käsitlustes, mis jäid paratamatult samavõrra naiivseks ja 
spekulatsioonide tasemele. Sealse ,nõutuse” võttis kõige õnnestunu- 
malt kokku Agu Kriisa: ,Kõrge eksport on tavaliselt üks positiivne nähe, 
kuna see võimaldab sisse tuua kaupu ja toodangut, mida endal pole 
võimalik toota. Moskva poolt määratud plaanide täitmine ei too aga 
Eesti rahvale mingit kasu, kuna see, mida ja kui palju võib Eesti sisse 
osta, määratakse samuti Moskvas. ”“! 

Johtuvalt NSV Liidus kehtinud direktiivsest hinnakorraldusest olid 
juba aprioorselt välistatud võimalus ja vajadus hinnata liiduvabariikide 
sisseveo-väljaveo ekvivalentsust. Nagu teiste liiduvabariikide puhul, oli 
ka Eesti sisse- ja väljaveo vahekord kindlaks määratud keskvõimu poolt 
üleliidulistes huvides kujundatud tootmisstruktuuriga. Administratiivselt 
kehtestatud hinnad üldjuhul ei vastanud toodetu ja tarbitu tegelikule 
väärtusele. Lisaks sellele moonutas liiduvabariikide sisse- ja väljaveo 
saldot NSV Liidu väliskaubandustulude regionaalne statistiline ümber- 
jaotamine, kusjuures ühe või teise liiduvabariigi statistiline osasaamine 
neist tuludest ei sõltunud tema enda ekspordi otsesest ja kaudsest efek- 
tiivsusest. See statistiline info, mida koguti üks kord viie aasta jooksul, 
iseloomustas ainult kaupade n-ö. riiklikult organiseeritud liikumist, 
maksebilansialaseid arvutusi ei tehtud. Formaalselt räägib nn. võlgu 
elamisest ka toodetud ja tarbitud rahvatulu vahekorra statistika, millel 
reaalse majandusega polnud siiski mingit pistmist (tabel 11). Teiselt poolt 
on Eduard Poom tarbitud rahvatulu näitajat interpreteerides väitnud, et 
näiteks 1970. a. jättis keskvõim Eestisse siin toodetud rahvatulust ai- 
nult 32%, ,... ülejäänud 68% Eestis loodud rahvatulust ... anastas ehk 
kõrvaldas Kreml Eestist ilma mingisuguse kompensatsioonita”. Ka tema 
arvutused on vaidlustatavad.*? 

Seega näitab tabeli 11 veerg ,Saldo” formaalset ressursside (kaubad, 
teenused ja finantsressursid) sisse- või väljaveo ülekaalu antud aasta 
administratiivselt kehtestatud hindade juures. Lisaks sellele tuleks märkida, 
et 1970. aastate keskpaigast kiirelt kasvanud sisseveo arvestuslik ülekaal 
oli tingitud ka Eesti jaoks ebasoodsast hindade arengust. Nimelt kasvasid 
sisseveetava toodagu hinnad (eeskätt toorme, energia, tööstusseadmete 
ja põllumajandustehnika osas) kiiremini kui väljaveetava toodangu 
hinnad (seda näitab sisse- ja väljaveo saldo muutumine 1973. aasta 

Tabel 11. Aastail 1956-1989 toodetud ja tarbitud rahvatulu (vastava aasta 
hindades, min. rubla)” 


Toodetud Tarbitud Saldo 

rahvatulu rahvatulu 
1956 743,4 
1957 804,4 
1958 900,2 
1959 942,9 
1960 984,8 VE A 
1961 1070,3 1138,2 -67,9 
1962 1141,4 
1963 1212,7 
1964 1318,8 2 aa 
1965 1488,1 1384,8 +103,3 
1966 1554,5 1489,0 +65,5 
1967 1719,0 1715,3 +3,7 
1968 1845,6 1843,2 +2,4 
1969 2009,7 1962,8 +46,9 
1970 2164,8 2184,0 -19,2 
1971 2278,7 2288,9 -10,2 
1972 2265,8 2331,6 -65,8 
1973 2366,4 2504,8 -138,4 
1974 2544,1 2524,9 +19,2 
1975 2617,9 2623,7 -5,8 
1976 2791,7 2688,5 +103,2 
1977 2889,4 2866,6 +22,8 
1978 2954,2 2943,1 +11,1 
1979 3056,3 3226,2 -169,9 
1980 3222,0 3358,6 -136,6 
1981 3333,5 3498,7 -165,2 
1982 3398,1 3586,6 -188,5 
1983 3678,6 3825,2 -146,6 
1984 3761,4 3985,7 -224,3 
1985 3605,1 4084,0 -478,9 
1986 3867,5 4297,0 -429,5 
1987 4067,4 4333,3 -265,9 
1988 4061,8 4624,7 -562,9 
1989 4386,1 4959,6 -573,5 

püsihindades).“4 N-ö. hindade kontekstis muutus Eesti tootmisstruktuur 
üha ebaefektiivsemaks. Seda muutust võiks mõõta toodetud ja tarbitud 
rahvatulu hinnaindeksite suhtarvuga (toetudes rahvusvahelises kauban- 
duses kasutatava eksport- ja importkaupade hinnaindeksite suhtarvu 
terms of trade loogikale), mille väärtus aastail 1971—1988 oli 0,844. 
Põhimõtteliselt peaks see suhtarv rääkima Eesti majanduse vähesest ko- 
hanemisvõimest muutunud hinnaolude puhul. Seda ei saa Eestile siiski 
ette heita, sest NSV Liidu ühtse majandussüsteemi jaoks olid liiduvaba- 
riigid üksnes abstraktsioon ja tasakaaluhinnad tundmatud. 

Sisuliselt sama loogika järgi tuleks käsitleda ka katseid hinnata Eesti 
territooriumil laekunud tulude ülekandmist eelarvesüsteemi kaudu NSV 
Liidu riigieelarvesse ja NSV Liidu riigieelarvest Eesti NSV-le , eraldatud” 
vahendeid resp. ülekandeid Eesti NSV riigieelarvesse. Arno Susi arvu- 
tuste kohaselt suunati näiteks Eestis laekunud käibemaksust NSV Liidu 
riigieelarvesse 8,2 ja elanikkonnalt kogutud tulumaksust 1,9 mrd. rubla, 
ettevõtete kasumimaksetena läks üleliidulisse eelarvesse 3,9 mrd. rubla. 
Sellele lisandusid lastetus- ja põllumajandusmaks ning Eesti NSV riigi- 
eelarvest nn. üleliidulistesse fondidesse tarnitud liha- ja piimasaaduste 
ning kartuli varumis- ja realiseerimishinna vahed. Teiselt poolt olevat 
Eesti Arno Susi hinnangul neil aastail saanud NSV Liidu riigieelarvest 
pensionide maksmiseks 3,4 miljardit rubla ja kapitaalmahutuste neto- 
laekumistena 3,9 miljardit rubla. 

Tagantjärele võib taolisi arvutusi käsitleda taasiseseisvumisegsete 
emotsionaalsete hinnangutena, mille sisuline väärtus ja adekvaatse 
tõlgendamise võimalus on tänapäeval enam kui küsitav, pealegi on eri- 
nevate aegade rubladel, isegi vahepealseid denominatsioone arvestades, 
erinev ostujõud. 


9.3. MILLINE OLI EESTI NSV MAJANDUSE ARENGUTASE? 


Nõukoguliku majandamise tegelikku , hinda” ja majandusliku koloni- 
satsiooni tagajärjel kaotatut oli ja on võrdlemisi raske (kui mitte võimatu) 
kvantitatiivselt hinnata. Nii nagu kogu NSV Liidu majandus, oli ka Eesti 
NSV majandus oma olemuselt sürrealistlik majandus, mida iseloomusta- 
sid ühest küljest silmatorkavalt kõrged tootmisnäitajad (ja potentsiaalselt 
kõrged kohad maailma riikide pingereas), teisest küljest aga üleüldine ja 
järjest süvenenud defitsiit kõikide ressursside ja tarbekaupade osas. Nii 
näiteks toodeti 1988. a. Eestis 1 elaniku kohta 11 188 kWh elektrienergiat 
(Soomes, Rootsis ja Saksamaa LV-s vastavalt 10 846, 20 104 ja 7101 kWh), 
liha 145 kg (73, 67 ja 96 kg), piima 818 kg (556, 406 ja 405 kg), võid 
20,7 kg (11,0, 8,1 ja 6,9 kg), tsementi 762 kg, mineraalväetisi 156 kg, 
puuvillast riiet 122 m? jm.“ 

See oli eeskätt riiklikule direktiivsele planeerimisele toetunud tootmine 
tootmise enda pärast (statistika tõepärasus on siingi iseküsimus), pealegi 

oli toodetu turustuskõlblik üksnes põhjatul ja kõigega leppival NSV Liidu 
suletud siseturul. See toodang polnud konkurentsivõimeline maailmatu- 
rul, s. t. müüdav vabalt konverteeritava valuuta eest. Lõplikult sai Eesti 
nõukoguliku majanduse konkurentsivõimetus maailma- ja nüüd juba ka 
siseturul selgeks pärast Nõukogude majandussüsteemi kokkuvarisemist 
ja Eesti taasiseseisvumist. 

Veelgi suurema tinglikkusega tuleb suhtuda kõikvõimalikesse väärtu- 
selistesse järeldustesse, kuivõrd nende lähtealuseks olid ja on ikkagi ad- 
ministratiivselt kehtestatud, s. o. kunstlikult fikseeritud hinnad, kusjuures 
eelistatud oli töötlev tööstus. Rahvusvahelistes võrdlustes on kasutatav 
NSV Liidus alles 1980. aastate lõpul rakendatud rahvamajanduse kogu- 
toodangu (GNP) näitaja, ent rublades ja siseturuhindades väljendatuna on 
seegi infotühi, sest rublal ja dollaril ei olnud taoliste arvestuste jaoks akt- 
septeeritavat seost, s. t. tegelikku turuhinda (kuni 1990. aastate alguseni 
ei saanud rubla turukursina käsitleda ka musta turu hinda). Pruukis NSV 
Liidus 1987. a. hakata ettevõtete sisetururublades väljendatud ekspordi- 
tulemit mõõtma eksporditud toodangu tegelikust valuutamaksumusest 
lähtuvalt nn. diferentseeritud valuutakoefitsientide abil, kui taoliste ha- 
ruti, ettevõtteti ja kaubarühmiti diferentseeritud arvelduskoefitsientide 
(olemuslikult tootepõhiste valuutakursside) arv hakkas kumulatiivselt 
kasvama ja ulatus mitme allika järgi 1987. a. lõpus umbes 3000-ni, kus- 
juures nende väärtus kõikus vahemikus 0,2—6,6.7 

1989 olnuks Eesti rahvamajanduse kogutoodang — 4030 rubla per 
capita'? aastalõpu ametliku kursi järgi — ekvivalentne umbes 6400 
dollariga, selleks ajaks sisseviidud nn. turismikursi järgi aga 640 dollariga. 
Esimesel juhul paiknenuks Eesti maailma riikide pingereas potentsiaal- 
selt 35.—40. koha piirimail, teisel juhul kuskil 110.—120. koha kandis 
(NSV Liidu esimesel valuutaoksjonil 3. novembril 1989 kujunes dollari 
keskmiseks hinnaks 24,3 rubla). 

Et adekvaatset võrdlevat hinnangut Eesti rahvamajanduse kogu- 
toodangule (GNP) resp. sisemajanduse kogutoodangule (GDP), seega 
ka Eesti nõukoguliku majanduse tegelikule arengutasemele on pea 
võimatu anda, näitavad ehk kõige ilmekamalt äärmuseni lahknevad 
hinnangud. Ülehinnangud pärinevad seejuures nii NSV Liidust kui ka 
läänest. Nõukoguliku ideoloogilise eufooria näiteks on kunagise ENSV 
Riikliku Plaanikomitee töötaja Bruno Tamre väliseestlastele suunatud 
sõnad, mille järgi võib Eesti rahvatulult 1 elaniku kohta ,,... ennast 
maailma riikide pingereas paigutada esikümne hulka, edestades töös- 
tuslikult kõrgeltarenenud maid nagu Inglismaa, Norra, Soome”.” Lätiga 
seoses on 1988. aastal samale järeldusele jõudnud A. Fedotov, põh- 
jendamaks Balti riikide iseseisvuspüüdluste läbikukkumisele määratust. 
Tema sõnutsi olevat Läti rahvatulu 1 elaniku kohta (järelikult ka Eesti 
oma) moodustanud võrreldavates hindades enam kui 70% USA vastavast 
näitajast? 

Samavõrra eksisid ka lääne eksperdid, sest veel 1991. aastal hindas 
ajaleht ,European and Business” Eesti rahvamajanduse kogutoodangut 
per capita 8340 dollarile.5' Selle järgi võinuks Eestit võrrelda Austriaga, 
Ungariga võrreldes oli seda 3,4 ja Poolaga võrreldes 4,5 korda rohkem. 
USA Luure Keskagentuuri andmeid kasutanud ,PlanEcon Report'i” hin- 
nangu põhjal oli 1 elaniku kohta tulev Eesti rahvamajanduse kogutoodang 
1989. a. ostujõu pariteedi järgi 6240 dollarit, kusjuures NSV Liidu kesk- 
mine olnuks 5000 dollarit.:? Seda kõike väideti oludes, kui Eestis valitses 
n-ö. üldrahvalik defitsiit ja töötleval tööstusel oli maailmaturul ülimadal 
konkurentsivõime. 

Eesti ja kogu toonase NSV Liidu majandust hinnates ei eksitud sugugi 
vähem kui Saksa DV-le Saksamaa taasühinemise lummuses hinnanguid 
andes. Ligilähedaselt võiks Eesti 1980. aastate lõpu rahvamajanduse 
kogutoodangut 1 elaniku kohta hinnata 2200-2300 dollarile, mis lubaks 
Eestit kõrvutada Ungariga (1988. ja 1989. a. vastavalt 2450 ja 2560 
USD). Sellist hinnangut kinnitab ka Rahvusvahelise Valuutafondi ja 
Maailmapanga poolt NSV Liidu 1989. aasta vastavaks näitajaks paku- 
tud 1780 dollarit.4 


9.4. POOLSAJANDI HIND 


Kõike eeltoodut arvestades tuleb tõdeda, et Eesti rahvamajandusele 
aastail 1940—1990 tekitatud kahju pole võimalik ega ka põhjendatud 
hinnata ainult natsionaliseeritud, kollektiviseeritud, rekvireeritud, välja- 
veetud või hävitatud varade kunagise maksumuse järgi ning liidusisestest 
raha- ja kaubavoogudest lähtudes (ei rublades, riigimarkades ega ka dol- 
larites mõõdetuna). Eelkõige on see kaotus, mis avaldub Eesti majan- 
duse tänases suures mahajäämuses kas või Põhjamaadega võrreldes. 
Seda iseloomustab kujukalt ka 1990. aastate alguse transformatsiooni- 
kriisi sügavus (tootmismahtude tohutu langus, hüperinflatsioon, vara- 
kapitalistlike väärtushinnangute domineerimine jms.). Viimase puhul 
oleks vale otsida põhjusi mingitest juhtimisvigadest ja Eesti majanduse 
turumajanduslikele alustele viimisel väidetavalt tehtud väärotsustest. 
Eespool Eesti kohta esitatud rahvamajanduse kogutoodangu per capita 
näitajate võrdluseks olgu siinkohal esitatud Maailmapanga 1989. a. 
andmed Soome, Rootsi ja Taani kohta — vastavalt 22 060, 21 710 ja 
20 510 dollarit (vt. ka tabel 12). 

Neist erinevustest lähtudes võib esitada hüpoteetilise küsimuse: 
«Mida kaotas Eesti seetõttu, et ta ei saanud areneda sellistes polii- 
tilistes ja majanduslikes tingimustes nagu Soome, mis on keskmise 
eestlase jaoks olnud eduka riigi arengu sünonüümiks?” Esitatud 
arvude alusel võib ligikaudselt hinnata n-ö. saamata jäänud ja veel lähi- 
tulevikus saamata jääva tuluna seda majanduslikku kahju, mida põhjustas 
Eestile pool sajandit nõukogulikku arengut ja inkorporeeritust NSV Liitu. 

Soome taustriigiks valikut põhjendab Eesti ja Soome sõjaeelse arengu- 
taseme ligilähedane võrdsus, mõlema maa looduslike ja ühiskondlike 
arengutingimuste lähedus ning eestlaste ja soomlaste rahvuskultuuriliselt 
sarnased väärtushinnangud. Kvantitatiivseks mõõdupuuks oleks seega 
saamata jäänud rahvamajanduse resp. sisemajanduse kogutoodangu 
väärtus. 


Tabel 12. Mõnede Läänemere maade rahvamajanduse kogutoodang 1 
elaniku kohta aastail 1993—1998 (dollarites)? 


1993 1994 1995 1996 1997 1998 
Tegelikes hindades 
(Maailmapanga metoodika järgi): 
Eesti 2720] 2820) 2860] 3080] 3360] 3360 
Läti 2310] 2290) 2270) 2300] 2430] 2420 
Leedu 1340] 1350] 1900] 2280] 2260) 2540 
Soome 19400 | 18850 | 20580 | 23240 | 24790 | 24280 
Rootsi 24740 | 23630 | 23750 | 25710 | 26210 | 25 580 
Taani 26 580 | 28110 | 29890 | 32100 | 34890 | 33 040 
Raha ostujõu pariteeti arvestades: 
Eesti 6 860 7 4220] 4660] 5090] 7563 
Läti 5170] 5170] 3370] 3650] 3970) 5777 
Leedu 3160] 3240] 4120] 4390] 4140] 6283 
Soome 15230 | 16390 | 17760 | 18260 | 19660 | 20641 
Rootsi 17560 | 17850 | 18540 | 18770 | 19010 | 19848 
Taani 18940 | 20800 | 21230 | 22120) 23450 | 23855 


Kuna Eesti osas vajalik statistiline andmestik puudub, siis tuleb 
vastavate arvutuste puhul paratamatult rakendada mitmeid lihtsustusi 
ja mööndusi. Nii on käesoleva ülevaate autor ühes IME ajal tehtud 
käsitluses, mis vaatleb aastaid 1969—1987, näiteks võrdsustanud 
tinglikult Eesti ja Soome 1968. aasta arengutaseme (s. t. mõlema puhul 
on lähtekohana kasutatud eeldust, seda ka loogiliselt põhjendatuna, et 
Soome ja Eesti rahvamajanduse kogutoodang per capita oli sel aastal 
jooksvates hindades võrdselt 1720 USD) ja eeldanud lihtsustavalt, et Eesti 
rahvamajanduse kogutoodang 1 elaniku kohta suurenes ajavahemikus 
1969—1987 lineaarselt. Eesti 1987. aasta rahvamajanduse kogutoodang 
1 elaniku kohta oli hinnanguliselt seejuures 3700 rubla, selle üleviimiseks 
dollariarvestusse kasutati erinevaid kursistsenaariume. Neist kõige tõe- 
pärasemas variandis võrdsustati Eesti rahvamajanduse kogutoodang per 
capita Ungari omaga (2240 USD). Sel juhul oleks 1987. a. arvestuslikuks 
valuutakursiks kujunenud 1 USD = 1,65 rubla, kusjuures vahepealsete 
aastate valuutakursid leiti interpoleerituna, lähtudes 1961 kehtestatud 

ametlikust kursist 1 USD = 0,90 rubla. Kuna Soome rahvamajanduse 
kogutoodang 1 elaniku kohta suurenes 1987. aastaks 14 370 dollarini, 
siis oleks neist eeldustest lähtumise korral Eesti arvestuslikult saamata 
jäänud rahvamajanduse kogutoodang aastail 1969-1987 olnud 153(+?) 
miljardit dollarit ehk 73% hüpoteetiliselt võimalikust rahvamajanduse 
kogutoodangust, kui areng oleks toimunud ,,soomelikes” oludes. Antud 
arvu tähendust näitab seegi, et Eesti rahvamajanduse kogutoodang 
ületas 4 miljardi dollari piiri alles 1996. aastal. Sellele lisanduvad kesk- 
konna saastamise ja loodusvarade ebaefektiivse kasutamisega tekitatud 
ning hilisemat hüvitamist nõudnud ja nõudvad kahjud, samuti inimeste 
väärtushinnangute moondumisest johtunud kahjud. 

See on ainult üks võimalik näide ühe suhteliselt lühikese ajavahemiku 
kohta, pealegi ülimalt hüpoteetiline. Selle statistilisi usaldatavuspiire võib 
küll hinnata, kuid sellel, nagu ka mudelil endal, on üksnes ,,teoreetiline” 
tähendus. Küsimus on eeskätt ikkagi selles, milliseid eeldusi on kasuta- 
tud vastava mudeli lähtekohana. Viimaste valik on paratamatult tinglik 
ja subjektiivne. Kui arvestada, et Eurostat'i hinnangul moodustas Eesti 
sisemajanduse kogutoodang 1 elaniku kohta 2004. aasta ostujõu pariteeti 
arvestades 50,5% Euroopa Liidu 25 liikmesriigi keskmisest (raha rahvus- 
vahelist ostujõudu väljendavates jooksvates hindades sellestki ainult 
poole), siis Eesti kogukahju saamata jäänud tulu näol suureneb jätkuvalt. 
Sisemajanduse kogutoodangult 1 elaniku kohta jääb Eesti alla ka Euroopa 
Liidu kõige vähem arenenud vanadele liikmesriikidele (Portugali ja Kreeka 
vastav suhtarv on 73,4% ja 81,2%). Olgu öeldud, et samal ajal Soome 
ületas Euroopa Liidu keskmise taseme 15 % võrra. 

Eeldusel, et ajalugu oleks kulgenud teisiti ja Eesti oleks saanud are- 
neda Soomega sarnastes poliitilistes ja majanduslikes tingimustes, ning 
oletusel, et sellest tulenevalt oleks Eesti tänane arengutase võrdne Soome 
omaga (arvestatuna sisemajanduse kogutoodangu väärtuses 1 elaniku 
kohta), olnuks 2003. aastal Eesti sisemajanduse kogutoodangu väärtus 
jooksvates hindades 37,2 mrd. eurot. Tegelikult moodustas Eesti sisema- 
janduse kogutoodang sellest ainult kuuendiku ehk 8,0 mrd. eurot. Eesti 
ja Soome sisemajanduse kogutoodang 1 elaniku kohta oli 2003. aastal 
vastavalt 5941 ja 27 496 eurot. 

Eesti majandusele tekitatud pikaajalist kahju on hinnanud ka Ülo 
Ennuste samalaadses võrdluses kahjustamata või vähemkahjustatud 
objektiga, s. 0. turupõhiselt arenenud naaberrikidega.” 

Iseloomustamaks Eesti rahvamajanduse taasiseseisvumisjärgset aren- 
gut on lisaks tabelile 12 esitatud veel ,The Economist Intelligence Unit 
Ldt.” (1998) raha ostujõu pariteeti arvestavad sisemajanduse kogutoo- 
dangu per capita võrdlevad hinnangud endiste NSV Liidu vabariikide 
lõikes (tabel 13). Nende andmete järgi oli Eesti kunagiste NSV Liidu 
vabariikide seas ainus, kellel oli pärast transformatsioonikriisi (selle põhi 
oli Eestis 1993. a.) õnnestunud ületada 1989. aasta tase. 

Tabel 13. NSV Liidu endiste liiduvabariikide sisemajanduse kogutoodang 
1 elaniku kohta aastail 1989-1997 (raha ostujõu pariteeti arvestades, 
dollarites)? 


1989 | 1990 | 1991 | 1993 | 1995 | 1997 
Eesti 4914 [4691 [4375 |3803 | 4174 | 5118 
Läti 5094 | 5469 | 5114 | 3070 | 3313 | 3847 
Leedu 5505 | 5412 | 5278 | 3681 | 3612 | 4148 
Valgevene 4832 [4878 | 5004 |4228 | 3507 | 4131 
Ukraina 3314 | 3446 | 3579 | 3227 | 2312 | 2129 
Moldova 3664 | 3723 | 3193 | 2362 | 1681 | 1637 
Gruusia 4296 | 3919 | 3256 | 1407 | 1009 | 1303 
Armeenia 5058 | 4804 | 4467 | 1853 | 2122 | 2389 
Aserbaidžaan 3074 | 2804 | 2879 | 1476 | 986 | 900 
Kasahstan 4342 [4477 |4302 | 3316 | 2421 | 2587 
Usbekistan 2215 | 2312 | 2341 | 2048 | 1952 | 1998 
Kõrgõzstan 2553 | 2706 | 2523 | 1863 | 1336 | 1529 
Turkmenistan 2797 | 2903 | 2806 | 2195 | 1513 | 1107 
Tadžikistan 1917 | 1920 [1769 | 915 | 693 | 680 


Teavet majanduskahjude edasisest uurimisest vahendab Oku- 
patsioonimuuseum. 

